大家好耐冇見又係我呢條蛋散今次同之前一樣，喺度同大家講故仔照舊啦今次都係校園愛情故話說今次個男主角係我細佬個friend我就唔撚知點解我細佬個friend同我係同年嘅(我細佬細我兩年)好似話喺u入面識嘅我唔去深究喇總之就係咁啦話說喺上一個故，我夜晚準備出文上去連登嗰陣，就俾我細佬睇撚到咁就水洗都唔清啦跟住佢就係咁唱我連登仔連登仔真係仆佢個街然之後早幾個月佢無啦啦問我有冇現實經歷打上去咁我就梗係話冇啦屌的而且確身邊冇乜具故事性嘅經歷，加上自己文筆又唔係好真係冇乜野值得寫就算搵到有，聽完之後發覺個結局同之前嗰啲差唔多咁費事悶親大家啦所以都冇諗住喺度講，點知我細佬同我講話佢有個friend啲經歷幾長下咁我就叫佢係咁咦講嚟聽下啦聽完之後發覺真係幾撚長消磨時間嚟講算係唔錯所以之後佢就叫佢個friend上嚟打邊爐一路烚下烚下一路分享順便問埋好唔好打出嚟俾咁多人睇初時我以為唔肯始終有啲人唔鍾意將某啲野公諸於世點知佢話冇問題喎重講其實好想咁樣做只不過自己冇乜時間，就算有時間又驚唔可以持之以恆，哈哈，我估佢所謂嘅唔可以持之以恆，其實係唔想透過寫故去緬懷過去掛我鳩估咋我冇問過佢仲問我要唔要日記，佢話佢一路有寫開呢刻先發現香港原來有好多人有寫日記嘅習慣，好似今次個故個男主角咁樣寫喺簿度嗰啲有，喺電腦打出嚟嘅都有跟住我同佢講，話我會間唔中搵佢有冇問題佢都話唔嫌煩叫我搵幾多次都得條件就係佢同埋女主角要用真名唔使代名我心諗咁撚大膽唔驚俾人認到咩佢話唔驚得咁多喎真係夠灑脫至於點解男主角要堅持用真名暫時就賣關子先相信跟住落嚟嗰故會答到各位，故事情節總有雷同，縱使劇情可能會比較悶但係仍然希望各位巴打絲打支持一下小弟都係嗰句啦，如果你覺得劇情太假，咁咪當係一個虛擬故事咁樣睇有人肯睇都已經好滿意喇好，唔撚講咁多廢話即刻出文先。

大家好我叫做壹仔無論以前讀書，定係依家出嚟做野都好啦，個個都係咁樣叫我架喇大家唔好誤會我唔係基佬只係我本身個名真係有個壹字跟住唔知邊撚個初中同學叫下叫下，咁就變咗個花名一直用到依家每個故事一開頭都係介紹主角先架啦，今次我都唔例外小弟係典型一個朝九晚六嘅上班族(又或者叫做港奴)大學畢業之後就做到依家，我個人就冇乜大志但求安逸嘅啫夠食夠使就得本身又冇乜使錢嘅興趣，你知啦好多人都會玩車玩錶又或者係音響對我嚟講，呢啲全部都係奢侈品咁高尚嘅野唔啱我呀自己能力唔高搵唔到好多錢，亂咁去追求到時咪盞害到自己我好耐之前就已經明白呢個道理當然我都必須要承認，咁係因為我窮啫如果唔係我諗自己都會學人地玩埋啲咁有生活態度嘅野我就係91年出世講下講下其實都就嚟三十歲你知啦，一去到呢啲年紀，每逢新年呀又或者做節嗰陣，唔係好熟嗰啲親戚但又想搵野講嗰陣就梗係會問我啲感情狀況啦其實有時我都唔明佢地，擺到明我就係一條毒撚啦都唔知有咩好問如果冇野講咁咪唔好講囉佢地硬係要R水吹，我好相信話不投機半句多呢句說話啱傾咪傾多啲唔啱傾冇野架，咪唔好傾囉不過佢地總係唔明咁多年都係鍾意夾硬搵啲野嚟講由我啱啱入到u嗰陣，問到我依家已經出嚟做咗幾年野，都係問同一條問題就係有冇女朋友呀有嘅話要帶返嚟見屋企人喎答完又答答完再答我都真係冇咁好氣笑下就算當然如果要諗衰啲嘅，就係佢地擺明想落我面哈哈特登恥笑我呢條毒撚好彩本身自己係奴隸性格已經習慣咗呢啲野從來唔會放喺心上面，咁執著咪搞到自己唔開心倒不如睇開啲，有時係咁冇尊嚴架喇至於講真嗰句，究竟我有冇女朋友唔講你地知住喺度賣下關子先各位巴打絲打睇落去咪知囉，費事成日一開始就講咗個結果搞到冇得估啦肯定嘅係唔會走數，大家可以放心話說小弟我基本上每一晚都會同我老死Cyrus打機除非有野做又或者病咗先至休戰如果唔係就日日都會以前讀緊中學嗰陣就打aoe，墨香之後就打英雄聯盟依家咪ps4囉其實都係志在吹水啫返咗成日工，放工打個機都唔係好過份啫哈哈喺度講下我點樣識Cyrus話說我由中四開始就轉讀一間新學校嗰陣佢同我同班，大家又坐得近，傾傾下就覺得好啱傾咁就friend咗十二年我好記得我係2006年識佢繼後幾年都係同佢同一班，甚至上到u都係同一間講返時間線先啦，話說喺上年十月嘅某一晚我地就好似平時咁樣，繼續喺遊戲世界入面廝殺緊傾傾下無啦啦諗起啲野我:「係喎你有冇收到message 」Cyrus:「邊個message呀老友咁撚多個 」我:「我地中學嗰個班會主席冇搵你咩 」Cyrus:「有呀，你講下個禮拜日嗰個乜撚野週年慶典丫嘛 」我:「屌又真係收到喎 」Cyrus:「屌你真係當我流 」我:「咁點呀你點講呀 」Cyrus:「我梗係話到時先算啦費事一早覆實 」我:「你唔得閒咩 」Cyrus:「唔係呀，不過唔想咁快講定咋嘛你知啦咁多意外邊有得計同埋想問埋你去唔去，如果你唔去我一個去戇鳩鳩咁樣咪又係嘥氣 」我:「痴線我諗住問返你轉頭，咁你去唔去丫 」Cyrus:「你去我去 」我:「咁去囉反正咁耐冇返過去 」Cyrus:「難得喎你竟然禮拜日都出嚟 」我:「耐冇返過去咪行下囉平時都唔會有時間架啦 」Cyrus:「真係咁簡單 」我:「如果唔係你想有幾複雜 」Cyrus:「有啲野大家明啦放心就算嗰日有約我都會推晒佢一齊返睇死你條蛋散一條友都係唔會返去 」我:「屌你啦 」心諗你又幾心水清其實畢咗業咁多年，有幾次都真係好想返去但有時的確係冇時間又或者換轉第二個講法，時間係人定嘅啫，可能係我以前唔敢返去掛，驚自己又亂諗野同埋都知道自己冇機會見到自己想見嘅野，咁咪索性唔返囉不過隔咗咁耐，咁難得有返一個叫做大型啲嘅活動，就當我去賭一鋪睇下搏唔搏到懵其實過咗咁多年我都真係睇化晒，今次返到去，如果有自己想要嘅結果就當然好啦，如果冇嘅話都唔會話特別失望，反正都唔係第一次期望落空啦再試多次又點會覺得痛，都已經麻木晒，唔講由自可，依家一講起，腦入面湧現返好多片段再喺度細味一次，有時真係好憎自己明知自己諗完會點樣，都係忍唔住。

首先將時間去返十二年前亦即係2006年我就喺嗰一年搬屋，既然距離都唔係近所以屋企人索性安排我退學等我去到新一區先至搵一間中學況且區內有咁多間中學，自己成績又唔係衰到貼地嗰種搵學校應該唔難嘅不過我記得嗰陣我唔係好願意搬屋梗係啦同以前嗰班人玩慣咗，一時之間想出嚟聚下都唔係咁易要記住嗰陣只係升中四同埋如果我喺新屋去返以前嗰度，來回最快都要一個鐘零九個字基本上一搬屋就代表我同以前嗰批朋友斷絕來往咁滯嗰陣重係一個戇鳩仔又擔心新學校環境唔適應，都唔知會唔會比人排擠可能我都係冇乜腦，以前睇得太多tvb劇搞到有啲咁無稽嘅諗法都重未講生活模式有轉變種種因素之下，令到我嗰一刻其實係唔想搬不過，十幾年後問返我，我反而好慶幸當年屋企人有呢個舉動或者唔搬屋結果有可能會更加好都未定不過我從來都唔會用一樣未知嘅野，去否定已知嘅野的而且確搬屋係我人生嘅轉淚點，帶咗好多野俾我，無論開心定係唔開心，講真嗰句，我都冇後悔過擁有呢啲回憶，識過呢啲人可能你地都成日聽人講過，「我寧願冇識過佢」之類嘅說話，可能係我太懦弱我真係唔敢咁樣講，又或者其實係自己過度美化回憶不知不覺間覺得咁樣係好呱，有時人就係咁，點會每一樣野都咁客觀至少我唔得先啦。我重好記得我第一日返到去個情況係點樣首先我喺校務處等，跟住見到我班主任佢叫我跟住佢行，話帶我入去班房，我嗰陣一條友戇鳩鳩唔知做乜咁就梗係聽佢講啦之後入到去，就見到成班同學望住我有啲就好好奇，可能佢地覺得插班生好特別啦下碌大隻眼望住我亦都見到有啲男同學好不屑擺到明就係因為我而令到佢地失望啦佢地九成九諗住個插班生係一個靚女，點知原來係我呢條毒撚希望唔好因為咁樣搞到我俾佢地杯葛啦跟住我就下意識望返前面再好尷尬咁樣自我介紹講完一輪我就搵個位坐低我個位係單丁位，不過其實同隔離行嗰個人好近，基本上你當係隔離位都冇問題架喇坐坐下，我隔離嗰個男仔就撩我傾計嗰啲話題重要係好搞笑嗰個男仔:「壹仔你有冇睇鹹片 」我:「頂你一嚟就咁直接 」嗰個男仔:「梗係啦，唔通喺度轉彎抹角兜圈咩我從來唔會做呢啲野 」估唔到有啲人真係咁搞笑一同佢傾計就講呢方面嘅野我:「梗係有啦我話冇你信唔信 」嗰個男仔:「唔信鍾意邊個呀唔係又係松老師下話 」我:「我想講有邊個唔係 」傾傾下我地愈講愈大聲，直至老師叫佢:「Cyrus唔好騷擾同學呀 」我先知佢叫做Cyrus就係咁，我就同呢個男仔friend咗，而且重維持到今日跟住我自己喺班房度周圍睇，都冇乜邊個女仔特別標青心諗唔係咁好彩下話唔使我講大家都知啦，中學最期待就係喺班入面有靚嘅女仔，好彩嘅重唔止有一兩個添頂你個肺我嗰班一個都冇而且重聽聞高中之後唔會再調班，我當自己順利去到A-Level，即係起碼要對住呢班人三年三年都冇靚女呀屌你成個人即刻頹晒第一個上課日通常都會早放開晒簿再搞埋其他雜務就放學放咗學之後，同Cyrus傾咗一陣計就走人話說我返屋企就搭巴士嘅當然其實可以行路不過用嘅時間會多好多想早啲返就梗係搭巴士啦你知啦嗰陣冇得喺街上面用google map搞到我搵嗰個巴士站搵咗好耐，重要本身搵路又唔係叻我去返今朝落車嗰個站附近又見唔到搵下搵下點知我見到有架巴士個號碼係我今朝搭嗰架重要行相反方向，擺明佢就係我要上嗰架車喇跟住我就沿住架車向前嘅方向係咁跑點知架車都係快過我我係咁大叫等埋呀，瘀就瘀啦好彩個司機好人佢見到我，話見到我跑定唔知係聽到我叫，所以就等埋入完錢我就坐上層喇，一上到去，我就見到有個著住我地校服嘅女仔坐咗喺其中一行第一眼見到佢，好靚典型靚女樣帶少少啡色嘅長頭髮，眼大而且個口細原諒我淨係可以望到咁多因為跟住佢就望咗過嚟，可能feel到有條友望佢掛，對望咗一下我就懶係型咁樣繼續行你知毒撚係咁架啦第一次見點會咁有吉士行過去同埋一定要扮到冇野咁樣輸人唔好輸陣呀如果佢同你對望嗰一刻，你選擇轉移視線嘅話，咁就已經輸咗啦跟住我就坐佢後幾行，靜靜地咁樣聽歌，用一條條嗰啲mp3機，你地依家應該唔知係乜有代溝呀哈哈後來嘅我出嚟見得多人先至發現，原來佢唔係典型靚女樣，因為根本搵唔到第二個人，我係覺得同佢相似2006年9月1號，就係我第一次見到佢嘅日子。

講開又講，嗰個年代手機邊有得上網起碼我嗰部唔可以先所以每次搭巴士嗰陣，一係就聽歌，一係就望風景，咁樣真係好寧靜，好舒服個腦放空晒乜都唔使諗，當係俾自己休息一下咁樣當我坐低咗之後，就好似平時咁啦，一路望住出面一路聽緊歌，其實有時都唔知望乜，或者就係咁樣先舒服丫嘛不過嗰日有少少唔同，平時我就真係全程望住出面，唔知點解嗰程車我間唔中會移出啲去望前面嗰個女仔，又或者紅燈嗰陣企高啲啲去偷望佢我唔係幫自己辯護，我絕對同意我呢一個行為係好撚毒不過我就唔信你地未試過喇總之就心掛掛想偷睇佢，但係又唔敢行上去同佢傾計大佬我第一日過嚟呢度讀咋邊會咁放膽去做梗係適應咗先至開始大膽啦佢又唔可以叫馬尾因為見到有個髮髻喺度，喺側邊都見到佢執斜陰全程佢就喺度聽住歌，咁我當然唔會全程望住佢啦，真係當我痴漢咩不過唔知佢幾多年級呢我嗰陣猛咁喺度諗，點解我嗰班冇呢個女仔喺度有就發達喇起碼接觸相對比較易，又或者唔好話呢個，有類似質素都好丫唔係話我癩蛤蟆想食天鵝肉，咁樣俾我ff都得啦下話坐多陣跟住我就落車呢個時候原來佢重坐喺度，話說我嗰個站係尾三，即係佢得返兩個站就會落車啦呢個時候我呢啲毒撚就梗係喺度自high依家諗返起都真係好尷尬，不過以前就係咁，少少野都可以開心到不斷幻想都有啲羨慕嗰陣嘅我，起碼夠無知咁樣都可以ff一輪，依家邊度會丫，臨走前我重見佢聽住歌望著窗口，不過眼尾都冇望一望，咁其實好正常嘅，我都係扮晒野喺度講兩句啫嗰日係禮拜五，當時已經決定禮拜一返到去一定要問Cyrus，睇下佢知唔知呢個女仔叫咩名希望佢會估到我講緊邊個。禮拜一返到去，咁就梗係問Cyrus啦等咗幾日好鬼心急我:「喂你知唔知我地級有咩靚女 」Cyrus:「幾多下喎數唔晒你見到邊個 」我:「有冇一個女仔係啡啡地頭髮條辮幾長係留斜陰，眼大嘅  」Cyrus:「頂你啦講到咁樣點知呀 」我:「重諗住你會知添 」Cyrus:「俾張相我都幫到你丫，依家真係完全唔知 」嗰陣唔係依家，唔係部部電話都可以影相我畫畫又唔叻喎，如果唔係都可以當場素描我:「一係咁，一陣小息我地周圍去搵好唔好先 」Cyrus:「搵靚女實好架 」我:「其實我都唔知佢係邊級，不過似係高中 」Cyrus:「時間多就搵晒啦不過你有冇伏我 」我:「伏乜 」Cyrus:「會唔會係帶我睇豬西 」我:「我實鍾意豬西啦 」Cyrus:「好難講點知你 」我:「痴線 」就係咁，我地兩個戇鳩仔小息就去其他班房嗰度睇中四至中七都去晒，雖然咁樣真係好毒不過我都係嗰句，但我唔撚信睇緊嘅你地未試過呀為咗去睇女，攀山涉水都要啦更何況只係幾層樓梯完全冇難度搵到就值回票價啦不過咁，搵到先至值，搵唔到係完全嘥時間有時有啲野點會係你想點就點丫，唔係話想做就做到，你見我咁嘅口氣就知我地小息周圍去，係得個桔啦我:「點會冇架 」Cyrus:「係咪你見唔到咋 」我:「兩個人四隻眼都見唔到係咁嘅話去驗啦 」Cyrus:「如果冇睇漏咁就真係冇喎我每次見到個樣唔差就指俾你睇，定係俾我講中咗你真係鍾意豬西 」我:「痴線信我啦真係唔係豬西 」Cyrus:「唔通落咗去小食部點樣搵呀大哥 」我:「話時話我諗到個方法不過要麻煩你，最多巴士車錢我俾你今日放學同我搭巴士 」Cyrus:「好喎免費搭車重有冷氣頂你唔好走數呀 」我:「得啦嗰幾蚊咋嘛今次重有得輸 」有時太有自信真係唔係一件好事。

嗰日放咗學之後，我同Cyrus兩條傻仔就一早企咗喺巴士站嗰度啦一個望左一個望右萬事俱備只欠東風，等嗰個女仔嚟就得喇今次重唔可以成功起底點知等下一架等下又一架，起碼過咗四五班車都重未見到嗰個女仔行過嚟巴士站Cyrus:「咁樣唔掂喎，等咗成個鐘都重未見人 」我:「唔通今日冇返 」Cyrus:「唔係咁黑下話黑到咁死咗去算啦 」我:「唉冇計啦算啦唔等喇費事阻到你係咪返去玩墨香 」Cyrus:「梗係 」就係咁，我一個人搭巴士返去喇其實嗰陣我都有喺度問自己，明明只係萍水相逢，點解咁執著呢為咗一個連名都唔知嘅人就咁樣好似唔係幾划算講出去都驚俾人笑所以跟住我都冇刻意去諗呢個女仔，反正大家同一間學校，點會真係完全撞唔到學Cyrus話齋，如果真係咁黑，不如死咗去好過當然我其實都係自打嘴巴嗰種人之後幾日返到去學校，每逢小息又或者食晏嗰陣，如果重有時間的話，告訴會特登周圍行下睇下撞唔撞到都好，唔通真係戇鳩鳩喺度等機會嚟咩當然我都係食檸檬啦因為真係次次都見唔到，冇理由我嗰日見嗰個唔係呢間學校嘅學生死火唔通我見鬼當然自己一向唔相信呢方面嘅野，不過真係唔明點解見唔返呢個女仔依家諗返起，可能一開始就已經注定冇緣聰明嘅讀者實估到如果真係一路都見唔返，咁我又點會喺度講呢個故事出嚟 ，有時天意真係弄人，當你好期待嗰陣，佢硬係鍾意糟質你折磨你一輪先好喇當你想放棄嗰陣佢又無啦啦俾返個機會你所以意料之外有意料之外嘅好起碼有驚喜先當然開唔開心就決定驚多啲定係喜多啲，我就好好彩係後者話說有一日，我地成班人放學要留低幫手做壁報，原本以我咁懶嘅人，諗住放學就一定偷走點知上完最尾一堂冇幾耐我地個班主任就企喺班房門口點樣走啫結果我就戇鳩鳩喺度黐野起碼搞到五點幾整完之後就梗係拿拿臨走人啦，重同你喺度咩又好好彩一去到就有巴士，一上車就去返上層嗰度坐上到去諗住拎個耳機出嚟嗰陣，我竟然見返嗰個女仔我嗰一刻都呆咗一呆好彩佢唔知我望住佢，如果唔係就大鑊跟住佢就坐返上次嗰個位，亦即係我隔離嗰一行其實邊度係咁啱丫只係自從上次我見完佢之後，我就多數會坐喺佢隔離嗰一行，嗰陣諗住之後嗰幾日佢會喺度架嘛咪特登坐呢個位，點知嗰幾日都唔見佢反而我就開始習慣咗坐呢個位自此每一次放學，我都會坐返呢一個位原來今日就係收成嘅一日以我毒撚性格，呢個女仔坐喺我隔離嗰行，我梗係淆底啦依家諗返起都唔知有咩好淆原本我諗住聽歌，一見佢喺度就梗係唔聽啦，反正如果真係聽嘅話我都唔會專心聽，嗰陣我喺度掙扎緊，究竟好唔好同佢吹水你知啦，毒撚不嬲都係簡單複雜化一樣咁普通嘅野都要左諗右諗，如果同佢傾又傾咩好呢正當我喺度諗緊呢啲咁嘅野嗰陣，突然間聽到喺我右手邊出現咗啲跌野嘅聲跟住就有把聲問我，xx:「唔該。」

唔使問都知係邊個同我講野啦如果係啲閒雜人等你估我會唔會講出嚟嗰陣我應該係第一次聽佢把聲，唔知係咪我主觀，又真係零舍好聽有時中學雞係咁，一鍾意一樣野，就乜都話佢好或者只係我呢個傻仔先係咁啦其實嗰陣我有啲緊張因為冇諗過呢個情況會出現咁當然我都係望實佢啦講野望人係基本，雖然我係毒啫不過未至於咁都唔識，嗰個女仔:「唔該可唔可以幫我拎返嗰支茶呀 」原來佢飲緊嗰支茶碌咗嚟我呢邊咁我梗係攞返俾佢啦，區區一支茶又點會難到我最多烏低身嗰陣要烏低啲啫，大家喺巴士試過執野架啦幾經辛苦終於拎到，跟住就俾返佢喇我:「嗱比返你 」嗰個女仔:「唔該丫 」真係講句唔該都好聽過人靚女即係靚女嗰陣我喺度諗，依家個天俾咗一個咁黃金嘅機會我，我冇理由嘥咗佢丫好唔好食住上同佢傾計呢我見佢又好似冇帶耳機，好似真係搏得過但係另一方面就梗係淆底啦三唔識七喺度撩人吹水，好似唔係咁好不過再諗深一層，真係唔應該浪費呢個機會反正我同佢又唔係同班，萬一我撩人失敗，都唔係好瘀啫最多以後坐巴士咪坐後啲佢又唔會知我係邊個，周圍唱都影響唔到我一於就賭一鋪啦我:「喂喂喂我想問你啲野 」嗰個女仔:「問咩呀 」我:「知唔知邊個區成日水浸 」你地冇睇錯，我真係好九唔搭八咁樣撩佢鬼叫嗰陣完全諗唔到話題咩唔通真係好似電視劇咁樣「今日天氣好好喎。」「食咗飯未呀。」「我相信聽日會好天嘅。」咁樣撩佢死得啦白痴都知咩事當然之後我先知，其實我呢個方法都係好差嗰個女仔:「下iq題嚟架 」我:「你估下 」嗰個女仔:「即係係啦等我諗下先邊個大區嚟架新界九龍定係港島 」我:「九龍有地鐵站嘅 」嗰個女仔:「油麻地因為好多油，咁咪搞到好似水浸咁囉 」我:「唔係 」嗰一刻我真係忍唔住笑估唔到呢個女仔講啲野都幾撚戇鳩十足十依家連登估iq題嗰班人嗰個女仔:「做咩笑到咁 ？iq題就係咁架啦 」我:「冇笑真係冇笑 」嗰個女仔:「重話冇笑忍笑忍到面都紅呀 」我:「真係冇笑 」講完呢句之後我真係忍唔住結果就喺佢面前大笑成個阮兆祥咁樣當然啦我嗰刻係真心笑就唔同阮兆祥，佢擺明係假膠估唔到個女仔跟住我一齊笑我:「你都覺得好笑呢 」嗰個女仔:「唔係呀我想講你笑得好好笑 」我:「繼續估啦究竟估唔估到 」嗰個女仔:「俾我諗多陣先啦 」我:「咁呀，你諗到之後喺學校先搵返我啦 」嗰個女仔:「點解呀 」我:「事關我依家要落車 」嗰個女仔:「開估先啦 」我:「諗多陣啦咁快開估冇癮 」嗰個女仔:「係咪你諗唔到個答案咋 」我:「痴線點會係 」嗰個女仔:「咁信你喇拜拜喇 」我:「拜拜 」嗰個女仔:「喂。」我:「做咩呀 」嗰個女仔:「漏咗把遮呀 」我:「唔該晒喎 」小弟真係成日都唔記得拎遮可能真係坐住咗個腦，拎完之後就真係落咗車，唔通我話俾你知，我係緊張先至面紅咩，點講出口啫好彩話之後先開估，咁樣下次就肯定有話題做開頭自己都覺得自己真係幾撚醒哈哈。

之後嗰一日，諗住搭車嗰陣會見到佢啦點知又見唔到都唔知係咪個天喺度玩鳩我無啦啦見到一日之後嗰日又見唔到，跟住我醒起一樣野係喎我見到佢嗰日係留低做壁報，亦即係話比正常放學時間遲咗一個鐘，唔通係因為咁樣先至見到所以之後我決定，每日放學我都留低一個鐘左右之後先至去搭車其實為嘅只係見到呢個女仔係咪好無聊？其實我覺得係架明明之前先話過唔想咁樣，到頭來見完一日之後，又故態復萌不過我都唔係第一日自打嘴巴架啦，唔爭在打多一次結果之後嗰兩日，我都喺學校留到四五點先至走人，諗住實冇死啦結果教訓我地凡事真係唔好咁樂觀兩日都係食白果，重要搞到我玩少咗幾鋪aoe不過邊有得怪人自己決定咁做嘅，抵死啦，跟住我又再喺度諗，究竟咩方法先至係有效呢半個月以嚟用親嗰啲方法都唔使得，全部都係失敗成日話下次實見到，結果冇一次得諗諗下嗰陣，我發現我地操場係可以望到學校門口雖然唔算好近但亦都唔使用望遠鏡嗰種，況且小弟眼力相當好次次身體檢查驗眼嗰陣都望到最低嗰行咁就掂喇反正Cyrus佢地成日問我放學一唔一齊踢波，咁我就可以一邊踢波同成班人增進關係，另一邊就可以望住學校門口喺度睇住嗰個女仔幾時放學，除非嗰個女仔唔放學喺學校留宿啦如果唔係冇可能見唔到同埋我認得佢係深藍色書包，重要咁易認添今次出必殺技，實食冇黐牙。跟住就喺度踢波啦講開又講我地學校好奇怪，踢波嘅人多過打籃球好多所以其實係足球派去主導個操場之後當然係一路踢一路望住出口，扮哂野企喺度等波到好彩冇乜人發覺我真正目的啫托賴嘅係小弟都叫做識踢下波咁就容易埋堆你知啦做中學生唔埋堆真係好辛苦乜都唔預你都還好，針對你就大鑊其實真係有啲似小型社會原本重擔心緊點樣同呢班同學相處，依家唔驚嚕中學嘅男仔其實真係好易玩埋一齊玩下運動，大家輕鬆下笑下，再喺度傾啲有共鳴嘅話題咁就搞掂我踢完一場之後就坐低休息先，當然話就話休息啫，其實就梗係望住學校門口啦因為頭先都未見到嗰個女仔走再望下自己手錶，原來都五點幾，我驚嗰個女仔會喺我踢緊第二場嗰陣走人因為時間都唔早，到時我再踢嘅話，咁我冇理由玩玩下走人架嘛所以就決定飲下野坐喺度睇環境順便抖涼，噴下止汗劑，費事打到身水身汗一陣間又臭到人各位巴打絲打一定明我講乜，嗰陣汗味真係好難頂我都好唔鍾意啲男仔小食或者lunch嗰陣玩到出晒汗，一上返嚟坐隔離就大撚鑊特別係開緊冷氣嗰陣，完全唔通風講下講下，我好似見到嗰個女仔喺學校門口準備走，隔離重有一個女仔，九成九係佢朋友咁我就梗係拿拿臨跟住佢地啦急步行上去，一出到學校門口，佢兩個就係前面慢慢行緊，今次冇走雞啦掛。

跟住我就喺後面慢慢跟住佢地直至去到一個分岔口，佢個朋友就去咗商場嗰邊而佢就行去巴士站個方向咁我當然係行去巴士站啦，係咪好痴線我都唔否認嘅不過有時有啲人就係咁，我唔係將自己呢個舉動合理化但係當你試過好想見一個人又成日都見唔到嘅話，就會不自覺喺度諗埋啲非常手段去見我正正係呢個階段講返當時先，果然冇估錯，佢真係搭返之前嗰架巴士不過嗰陣架巴士就未嚟，咁佢就梗係喺度排隊啦呢個時候我又見唔到有其他人排呢條隊，咁我就二話不說排佢後面跟住佢可能feel到後面有人，就擰轉頭望住我，跟住就好驚訝咁樣咁我就扮晒野話「你好」啦嗰個女仔:「又見到你嘅 」我心諗其實冇咩出奇啫我又唔係啲乜野通緝犯放學搭巴士根本係平凡到唔平凡我:「我搭巴士咪見到我囉 」嗰個女仔:「喂係喇快啲開估呀 」我:「開估啲乜 」嗰個女仔:「上次你條iq題邊個區成日水浸嗰條呀，莫非你未諗到哈哈 」我:「痴線點會未諗你都要估先得架咁快開估邊度好玩 」嗰個女仔:「其實我真係有諗車嚟喇上到去先講你知，一定啱 」講完之後佢重單一單眼，呢個樣真係冇得頂真係好少見到一個女仔我係覺得咁靚同埋亦都好似好平易近人，你話我ff都係咁講雖然真係同佢唔算係好熟，起碼第一印象比我感覺係咁先啦，你知你啲靚女恃住自己靚啲，就喺度鬆毛鬆翼呢個女仔真係清泉我係主觀架喇，吹呀上到去佢坐返之前嗰個位亦都因為我呢架巴士次次都係唔多人坐，特別係上層，所以成日都大把吉位任人揀之後我梗係順理成章坐佢隔離啦 咁樣證明我放學留喺度踢咗個零鐘波而冇返去打aoe，係絕對值得投資正確呀我:「又話一定啱講嚟聽下先我就唔信你諗到問過咁多人都冇人答到 」嗰個女仔:「係真唔係呀 」我:「梗係啦我自己諗搵唔到答案架喇快啲講嚟聽下 」嗰個女仔:「九龍塘因為狗仔同埋龍成日都去嗰度玩水塘，咁咪水浸囉 」如果係男仔咁同我講，一定問佢瞓撚醒未21世紀重喺度講龍戇鳩仔有樣睇不過係靚女就梗係話可愛啦係雙重標準架喇不過當然我冇當面讚佢可愛，咁咪成個狗公咁樣雖然嚴格嚟講我都係我:「呢個係咩答案梗係唔啱啦 」嗰個女仔:「點會唔啱呀 」我:「我嗰個好過你你搵到條龍出嚟我就信你 」放心嗰陣未出巨龍呢個term(應該係)，所以各位唔使諗錯隔離嗰個女仔:「我知喇係牛頭角因為牛唔飲水唔撳得牛頭低 」我:「搞錯呀係咩答案嚟 」嗰個女仔:「其實我都知好牽強不過諗住博懵哈哈咁樣究竟個答案係乜 」我:「九龍灣 」嗰個女仔:「點解唔係九龍塘呀水塘啲水點都多過灣啦 」我:「梗係唔關事啦 」嗰個女仔:「解釋呀 」我:「你知唔知九龍灣有啲乜 」嗰個女仔:「megabox，德福囉 」我:「重有一個商場呢 」嗰個女仔:「淘大 」我:「你講中咗 」嗰個女仔:「關淘大咩事 」我:「陶大宇呀，哈哈哈哈哈 」唔好意思我又要扮阮兆祥請各位體諒嗰個女仔:「好無聊呀 」我:「無聊你又笑 」嗰個女仔:「其實原本想忍住唔笑但係聽你啲聲真係忍唔到真係太好笑唔好再笑呀 」我:「笑到咁即係服啦 」嗰個女仔:「我認輸喇嘻嘻 」我:「話說你邊班 」梗係乘機問佢邊班啦，我做咁多無聊野，無非都係想了解佢多啲啫嗰個女仔:「唔·話·俾·你·知除非有多條iq題，而我又答唔到咁就考慮下 」我:「咁你講定都得我真係有第二條 」嗰個女仔:「唔係呀話你講真架點解你成日有咁多我未聽過嘅iq題 」我:「我個樣似吹水咩 」嗰個女仔:「似 」我:「搞錯呀你都唔配合劇情嘅 」嗰個女仔:「嘻嘻有條件呀，如果我估到咁就到你講你咩班 」我:「驚都未驚過因為你一定估唔到 」嗰個女仔:「睇下點 」我:「打邊爐嗰陣，有一樣食物唔可以淥落去(各位放心唔係淥死誰手)知唔知係邊種 」嗰個女仔:「簡單啦 」我:「下次見到嗰陣開估，你等住講啦事關我依家要落車喇 」嗰個女仔:「你等住講先真今次實估到 」「唔係呀話你講真架，點解你成日有咁多我未聽過嘅iq題。」唔通我同你講我為咗撩你傾計，日日喺度諗咩，的而且確男仔就係咁無聊為咗氹到自己想氹嘅人哈哈大笑，再低b嘅方法都會做好幸運咁樣我係成功嗰個。

講咗咁耐，或者大家會有疑問既然我返學同埋放學都係搭巴士，點解我唔講返學嘅呢因為其實真係冇特別每朝都撞唔到佢因為朝早嗰班車都唔算疏落變相班次多咗之下，要撞埋一齊個機會率自然相對要提高跟住朝早早會排隊嗰陣，我條隊就太入，根本望唔晒所有班隊何況本身自己又唔係高成堆人阻撚住我，睇條鐵咩早知以前飲多啲奶依家自己唔夠高先知出事喇講開又講，之後嗰日，Cyrus同我講咗一樣好特別嘅野而我就係因為咁樣，終於知道嗰個女仔叫咩名大家都知啦，以我呢種人一定唔會當面問佢叫咩名咁究竟係點樣知呢諗返上嚟都真係幾搞笑話說Cyrus原來係prefect真係講你都唔信證明佢條蛋散真係呃到老師咁都做到prefect大家都知prefect係有一個室我唔知你地嗰間學校個prefect室入面有啲咩啦，我淨係知我嗰間學校有一本簿仔入面有基本嘅學生資料相，名同埋讀邊班，當然呢啲野都係Cyrus同我講架啦Cyrus:「你係咪話想知你個女神啲野嘅 」我:「係呀做咩呀莫非你有辦法 」跟住佢就同我講返以上嗰啲野Cyrus:「所以不如放學我帶你潛入去搏唔搏一鋪，反正我有鎖匙 」我:「梗係搏啦最多咪俾人捉 」Cyrus:「頂你又幾有道理幫到你盡啦 」我:「簡直係再生父母啦大佬 」Cyrus:「一陣lunch嗰陣，我借啲意問下嗰本簿仔擺喺邊度，咁樣放學入到去就可以即刻拎出嚟就唔洗左搵右搵嘥晒啲時間搏俾人捉咩 」我:「咁點解你又會有鎖匙 」Cyrus:「嗰條鎖匙好q重根本就冇人想拎，我只係唔好彩猜包剪揼猜輸咗先至要袋住 」我:「今次你輸得好呀 」Cyrus:「屌你啦講啲咁嘅野 。」放學之後，Cyrus話prefect嗰班人通常冇咁快走住所以我地喺操場踢住波先打下一場打下一場，都不經不覺去到五點半正常呢啲時間學校都唔會多人，貪學校舒服咩有得走梗係走跟住我同Cyrus就拿拿臨去prefect室出面望下周圍環境先，見到入面冇開燈亦都聽唔到有聲嗰度門隔音其實唔好，有人喺度嘅話實聽到種種因素都話俾我地知入面冇人樓梯口亦都唔見有人落嚟，於是我地就闖入去Cyrus:「今日問咗呀係呢本 」我:「頂你咁q重嘅 」Cyrus:「梗係重啦，中一到中七咁鬼多班有齊全部紀錄，咁你話喇 」我:「喺邊度睇好呢度會唔會太冒險 」Cyrus:「其實我都覺得呢度麻麻地，一陣有人入嚟就水洗都唔清去返班房 」我:「班房唔係鎖咗咩 」Cyrus:「擒入去咪得好易擒 」我:「信你 」跟住我地就由地下上返去四樓入去自己班房，好彩都唔算難擒，亦都唔見有其他人喺度所以就快手快腳入去，我:「搞掂 」Cyrus:「我都想知你講嗰個係何方神聖 」我:「我地喺中四到中七嗰度搵啦，望落去唔似細過我地 」Cyrus:「好 」跟住我地就喺中七嗰度開始搵，點知冇收穫中六中五都係，我地已經金睛火眼望住重複又重複咁樣睇，都搵唔到頂原來係中四喎早知一開始就由中四搵先啦咁都揀錯開頭我地真係冇鬼用Cyrus:「你話你幾黑咁都揀得錯 」我:「不嬲冇中獎運認命  」跟住我地就喺度搏晒命搵，終於俾我搵到我:「係佢喇 」

Cyrus:「邊個丫攞嚟睇下 」原來呢個女仔叫做芊靈就讀4b班喺度講呀我學校分班先，其實制度就好正常嘅去到高中之後都係按照文科理科商科咁樣分，ab就係文科，cd就係理科，e就係商科，我都唔知點解商科得一班其他有兩班邊會理呢啲野原來佢係文科人芊靈芊靈，個名真係有靈氣我係盲捧呀係咪唔得先Cyrus:「原來你講芊靈呀等我重以為係邊個 」我:「我q知佢叫咩名咩依家先知原來係同一級 」Cyrus:「我地之前日日喺度搵佢又上去中五中六中七嗰幾層，頂原來喺四樓 」我:「真係唔知唔係有心玩你呢個女仔咩料呀 」Cyrus:「我同佢唔算好熟，淨係記得前年同過佢同一班正正常常一個靚女咁囉幾nice同埋都算受歡迎，點樣講都係靚女 」我:「有冇拍拖先 」Cyrus:「中三聽講過有，不過好似好快就分咗手咩原因你就唔好問我依家應該係單身掛 」一聽到單身就成個人爽晒我都覺得應該係單身成日一條友搭巴士點會拍緊拖丫不過嚴格嚟講其實唔關我事都唔知爽啲乜哈哈Cyrus:「佢多數係同呢班人玩 」Cyrus喺本簿仔上面指住幾個女仔，其中有一個係嗰日放學陪佢一齊嗰個原來係叫做Michelle，嗰陣我喺度諗，究竟應該點樣親近佢呢又唔想做到成隻狗公咁樣喎雖然你地都可以話依家已經好似不過大家唔同班唔同科最麻煩事關小弟係理科仔，以前睇嗰啲電視劇都係架嘛，大家同一班同一科一齊溫書坐下隔離咁就搞掂咯但係我同佢依家完全唔係咁唔通真係日日問佢iq題咩我都諗唔到咁多條啦不過冷靜落嚟我就喺度諗，其實諗咁多都係冇用，都係見招拆招算有啲野冇得逼嘅。咁樣嗰日因為我要留喺度潛入prefect室搞到好耐先走，所以就見唔到芊靈啦，跟住之後我就用返同一招啦喺學校一路踢波一路望住出口，一見到佢就走，呢招真係萬試萬靈又成功咗不過以免佢懷疑，今次見到佢出咗校門之後，我就拿拿臨行捷徑去巴士站重要係急步行你試下將心比己，如果有一條友成日都喺你後面，每次一放學佢就企喺你後面等巴士，重要任何時間都係呀水都知有問題啦所以今日我就急步透過捷徑行去巴士站先，睇佢上次行都唔會行得好快嗰種人，我好肯定我快過佢到巴士站果然冇估錯，當我去到巴士站之後真係見唔到佢，咁就梗係喺度等啦點知等咗四五個字都重未見到佢嚟我心諗唔係咁大鑊呀嘛，咁樣都撞唔到，明明睇住佢出嚟，亦都隱約見到佢行呢個方向，咁都炒粉再等多兩三班之後都重未見到佢唉谷鬼氣，等多一兩班唔鬼等喇早知就唔好懶醒啦，一路跟住咪算數囉做乜自己一個行去先依家出事喇，不過咁，皇天總係不負有心人(至少今次係啦)，當我喺度埋怨緊自己嗰陣，我就見到芊靈喺遠處行緊過嚟當佢愈嚟愈近嗰陣見到我，先係好驚訝跟住再微笑咁樣打招呼等咗咁耐其實就係等呢一刻。

芊靈:「又見到你嘅 」我:「放學咪見到囉 」唔通我同你講，我係特登撞你嘅咩甚至去到後來，其實我都冇同佢講過我呢一刻所做嘅野或者佢一直都以為係咁啱撞到，呢啲野又點講出口呢返返嚟先，芊靈:「有人好串喎 」我:「小姐咁唔係你想我點樣答你 」喺度講返先，呢一刻佢重唔知我知佢叫咩名芊靈:「喂唔好講住喇話說我今次真係諗到上次你嗰條答案 」我:「真唔真呀又諗到上次你都係咁講 」芊靈:「今次真係諗到你講定你讀邊班啦 」我:「唔好咁口響咁難你都度得掂我就唔係幾信 」芊靈:「上到車你咪知 」上到車嗰陣，我:「點呀諗到咩咁巴閉 」如果大家重記得嘅話，條iq題係「打邊爐嗰陣，有邊一樣食物唔可以淥落去？」芊靈:「一定係鱷魚因為佢啲皮好韌，所以唔怕熱唔怕熱嘅話佢會上返嚟咬你 」我:「姐姐仔咁垃圾嘅答案你係點樣諗出嚟 」芊靈:「點會唔啱呀諗咗我好耐呀 」我:「我嗰個一定好過你 」芊靈:「貼士呀貼士呀一定係冇貼士所以先估唔到 」我:「你想要咩貼士 」芊靈:「嗰個食物係咪食得意思話係咪本來就係一樣食物 」我:「係你實知係咩嚟，正常人都有食過 」芊靈:「我知喇重唔係韭黃 」我:「點解係韭黃 」芊靈:「因為狗王係狗 」我:「欣賞你啲咁騎呢嘅思路不過唔係我理想嘅答案 」芊靈:「又唔啱咁樣開估啦，如果我唔笑唔計數呀 」我:「好讓埋你點話 」芊靈:「開估 」我:「係雞肉 」芊靈:「點會係雞肉呀 」我:「因為麥樂雞(勿落雞)哈哈哈哈哈(唔好意思我又要扮阮兆祥) 」芊靈:「好無聊呀你係點樣諗出嚟 」我:「好唔好笑先 」芊靈:「麻麻地啦 」我:「真係麻麻 」芊靈:「係 」我:「真係哈哈哈哈哈 」跟住佢都忍唔住笑芊靈:「唔好再笑呀又搞到我忍唔住 」我:「哈哈哈哈哈。」芊靈:「哈哈哈哈哈。」好彩架巴士上層冇乜人如果唔係實俾人鬧我:「喂願賭服輸呀 」芊靈:「賭咩呀唔記得咗嚕 」我:「重扮野唔好詐傻 」芊靈:「有輸到咩冇呀 」我:「估你又估唔到笑你又笑到咁咁都唔叫輸 」芊靈:「頭先嗰啲唔叫笑啦 」我:「咁樣都唔叫笑嘅話，你一定係睇戲嗰啲大大聲喺度嘈嘅人跟住重要喺度扮冇野問返人地『咩呀？』 」芊靈:「唔係囉好冇唔好喺度黑化我 」我:「又係你自己講頭先咁樣唔叫笑嘅 」芊靈:「唉好喇好喇當我輸 」我:「唔係當而係事實上真係 」芊靈:「唔好劖亂歌柄呀 」我:「係係係你繼續 」芊靈:「我讀4B班呀 」我:「原來係文科叫咩名呀 」因為嗰陣佢重未知我係知佢咩名讀邊班，所以循例上都要問下芊靈:「上次講淨係話答邊班就得冇話講埋咩名喎 」我:「我記得有喎唔好扮野 」芊靈:「你就唔好扮野 」我:「頂你又幾好記性 」芊靈:「你有多條iq題而我又答唔到咪講埋俾你知嚕我就唔信你咁多條 」我:「咁你真係唔好彩我真係有呀 」芊靈:「唔係呀嘛你係咪抄人架 」我:「痴線邊使抄人知唔知每班考第一嗰個，之後要做啲乜 」芊靈:「又係咩嚟架 」我:「放心係正常野嚟絕對唔係天方夜譚嘅野慢慢諗啦 」芊靈:「等陣先呀咁你讀邊班 」我:「唔記得咗嚕 」芊靈:「遲早我都知懶神秘 」我:「咁你遲啲先知囉哈哈 」芊靈:「照我睇我又未見過你，你又唔知我叫咩名同埋讀邊班應該唔係同級啦 」我:「或者係或者唔係 」芊靈:「俾我估到你就死 」我:「聽住先啦我都落車喇拜拜 」芊靈:「喂 」我:「做咩 」芊靈:「你漏咗支茶呀 」我真係成日都漏低野成日都唔記得我:「唔該晒呀芊靈同學 」芊靈:「點解你 」我:「哈哈拜拜 」跟住就留低一臉茫然嘅佢咁樣同佢傾一陣計，就過咗一程車，真係爽

第二朝朝頭早，我要比平時早啲返學校點解因為有功課未做晒囉打電話抄功課我又覺得唔方便，咁就索性早啲返去算數各位明架啦，有邊個未試過抄功課丫亦因為咁，我就搭早咗兩三班車返去聰明嘅讀者實估到，點解要無啦啦講呢件事出嚟話說當我上到去嗰陣，竟然見到芊靈可能佢feel到有人望住佢啦，跟住就望返住我個樣好驚愕微微瞪大對眼跟住就微笑咁我就梗係順理成章坐過去啦既然佢都知道我上咗嚟咯哈哈佢都重係坐返喺嗰個位，架車嘅右手邊由頭數落去第六個位今次應該係我第一次係朝早見到佢，一定有運行最衰未夠秤買唔到六合彩芊靈:「早晨呀 」我:「早晨 」芊靈:「係喇點解你會知我叫咩名架 」我:「你咁出名係人都知啦 」芊靈:「你係咪同級 」我:「唔知喎 」芊靈:「哼你以為唔講我就會唔知咩 」我:「哈哈你講呀咁易 」芊靈:「又睇下點喂你嗰條iq題好難估呀 」我:「諗下先啦諗都未諗就話難 」芊靈:「其實尋晚上到張床瞇埋眼嗰陣我真係有諗點樣諗到啫，究竟考第一要做啲乜 」我:「放學開估好唔好 」芊靈:「又喺度吊人癮 」我:「諗多陣先啦 」芊靈:「咁好啦放學喺巴士站等呀今日放學冇野做應該會早啲 」我:「好但係我唔知你幾點喎老友 」芊靈:「咁呀，如果你四點三之前唔見我就走啦 」我:「睇死你咪係估唔到 」芊靈:「返到去問人先嘻嘻 」我:「你都傻嘅咁易俾你問到 」芊靈:「幾個一齊諗就唔信諗唔到 」我:「聽住先啦 」就係咁，我因為一條iq題，就成功約佢放學你話有時有啲野幾兒戲。落到車我地就一齊行去學校門口，老實講個心梗係有啲飄飄然啦同自己心目中嘅女神一齊行去學校喎，大個睇返其實冇乜特別不過嗰陣自己見識少，鍾意乜都放大嚟睇，咁咪覺得好出奇囉加上重係第一次，種種因素加埋就令到我有啲緊張好彩喺我隔離嘅芊靈唔知啫芊靈:「係喎一陣有早會嘅話咪見到你排邊班囉 」我:「小姐瞓醒未呀今日禮拜四邊度有早會 」事關我地學校逢禮拜二同埋禮拜四就冇早會嘅咁多年都係咁，芊靈:「又係喎哈哈咁咪同你一齊行樓梯上去囉傻仔嚟嘅 」我:「傻嘅我依家去廁所唔等你嚕 」芊靈:「懶巴閉反正今日放學我都會知避唔到好耐咋嘻嘻 」跟住佢就上去班房，我就去廁所，其實我都唔知自己點解要咁樣做可能貪好玩掛同埋我都係嗰啲傳統思想嘅人，喺學校入面唔鍾意俾其他人見到同女仔咁friend，成日都覺得咁樣會為我帶嚟麻煩特別佢重要係靚女一陣俾佢啲觀音兵鄙視就唔好啦唔好煩到我平靜嘅生活，諗返起真係好鬼毒講開又講佢好似好有信心咁樣唔通真係咁有把握知道我讀邊班同埋叫咩名見到自己有好感嘅女仔對自己啲基本資料咁上心，你話冇暗爽就呃你，縱使佢喺我面前扮野好似好緊張但其實只係用緊交際手腕都好啦，我已經唔理咁多成個腦都係ff，有啲人就係咁傻，淨係諗啲自己鍾意嘅野，喺度呃自己。

結果嗰日放學之後，我就去巴士站等芊靈啦今日終於唔使喺學校扮踢波光明正大等佢等咗陣大約四點一左右，就見到佢喺遠處行過嚟我:「咁快嘅諗住你重未嚟我就走人喇 」其實講笑啫，點會唔等佢丫唔好玩啦，芊靈:「我好講口齒嘅話咗嚟點會唔嚟呢壹仔 」點解佢會知我叫咩名嘅呢個時候一定係扮唔知，詐傻先係上策我:「你講咩呀邊q個係壹仔 」芊靈:「有人唔認喎 」我:「究竟你講緊邊個呀 」芊靈:「xx壹(我全名)唔好扮野喇 」我:「冇人識佢喎 」芊靈:「咁你都唔識呀好鍾意問人地無聊iq題嗰個喎 」我:「你講錯喇 」芊靈:「講錯咩 」我:「算啦冇野喇 」芊靈:「古古怪怪咁上車啦 」其實我未試過問第二個一啲咁無聊嘅iq題不過佢一直都唔知，重以為我好鍾意用啲咁嘅屎橋去識女仔當然最後我都冇澄清就等佢一直都誤會，反正我講咗出嚟佢都唔會信倒不如慳返啖氣，繼續諗埋啲無聊嘅iq題，有邊個男仔，會唔想引起自己女神嘅注意先得架，根本冇一個會例外最理想嘅就梗係好似陳冠希金城武咁樣乜都唔使做就咁行出嚟，已經吸引到其他人，當然我係有自知之明從來都知道自己係咩料子，就算點樣ff都唔會諗到咁誇張，咁既然我唔可以用個樣嚟吸引自己女神，咁咪唯有扮小丑囉喺佢面前做一個笑匠，努力做好自己想扮演嘅角色，咁就已經夠。上到車之後我:「話說點解你會知我個名架 」芊靈:「咁你又點解知 」我係唔可以同佢講真相出嚟，如果唔係佢一定會以為我係痴漢衰啲都要架喇求其講個大話算數我:「嗰次我喺學校見到你跟住問我個friend你係邊個跟住佢就講左 」芊靈:「做乜見到我唔打招呼呀 」我:「我最憎就係打招呼調返轉我都唔鍾意有人同我打招呼打擾我平靜嘅生活你同我打招呼，老實講我就唔想應你但係唔應你又好似我唔啱應又唔係唔應你又唔係，實在係太煩擾 」芊靈:「原來咁架咁下次見到你唔叫你嚕點頭得喇掛 」我:「靚女點同呀一定應你啦 」芊靈:「做乜把口無啦啦咁好 」我:「講事實啫 」芊靈:「我先唔信你丫 」其實我真係講真，不過佢好似唔信咁樣咁算啦，費事繼續糾纏喺啲咁無謂嘅事上面芊靈:「不過點解你無啦啦過嚟呢度讀嘅我都覺得奇怪幾年入面都未見過你，原來你係轉校生 」我:「咁你都知呀 」芊靈:「總之我有方法啦哈哈秘密唔講你知不過有冇講中先 」我:「我話唔係轉校生你信唔信 」芊靈:「唔信 」我:「咪就係囉講你又唔信，唔信你又問 」芊靈:「問兩句都咁串嘴唔講就算啦 」我:「唉其實冇乜特別野啫屋企人話搬屋咁咪搬囉 」芊靈:「同原本嗰班朋友分開咗慣咩 」我:「有得唔慣咩如果我搬咗過嚟，都重喺原本嗰間中學度讀書，我起碼五六點就要醒夏天都算你知冬天架啦早起身真係好鬼辛苦日日都咁早咪即係攞我命啫，二揀一我一定係揀轉校 」芊靈:「嘻嘻係呀喺度讀咗幾個禮拜適唔適應到呀 」我:「ok啦間間中學都係差唔多啫 」芊靈:「乜係咩真係唔知喎 」我:「有啲唔同嘅呢度啲女同學靚啲囉 」芊靈:「係真唔係呀你條友返學淨係掛住睇女仔 」我:「有邊個男仔返學係唔睇女仔你搵出嚟我同佢當面對質一係佢就扮野，一係佢就基佬 」芊靈:「個個好似你咁咩 」我:「你要知道每個人都鍾意欣賞啲靚野 」芊靈:「包裝得幾好喎 」我:「梗係要包裝啦唔講住喇我落車，拜拜 」芊靈:「你重未開估你嗰條iq題呀 」我:「俾多幾日你慢慢諗啦 」芊靈:「又好啫拜拜 」經歷過今日之後，我諗以後我都要提早出門口希望我唔止可以同芊靈放學，重可以一齊搭巴士返學早起身就早起身啦，值唔值得起碼之後嗰幾年，我都重係每日維持早啲出門口呢個習慣，有啲野唔使講出嚟，用行動話俾你聽已經夠。

當然啦，第二朝我係撞唔到佢嘅明明我已經喺返嗰日嘅時間出門諗下諗下突然靈機一觸又或者我真係好無聊啦我決定每一日都喺唔同時間出門睇下邊一班車先係中正目標因為我大約知道我嗰班車班次與班次之間係隔幾耐其實原本我想行過去佢上車嗰個站嘅，但係諗諗下又好似真係太明顯太過出面我唔認為係一件好事戇鳩啲就戇鳩啲啦，最衰嗰陣係冇巴士app變相就時間嗰度係好麻煩，唉鬼叫自己得閒得濟冇野做咩有時有啲野明知冇結果都照做架啦理性嚟講其實我知道有好多變數，例如芊靈都可能日日唔同時間出門咁呢啲野冇得走啦，或者真係唔試唔心息，試過，唔得嘅話，都起碼知道個結果蠢就一定係蠢架喇，不過有啲野真係中學先至會做他日重邊度會有咁嘅時間去揮霍，特別係我依家做咗上班族(亦即係港奴)先明白空餘時間嘅珍貴，因為確實係唔多我唔係想扮老屎忽，而係有啲野真係經歷過就會知所以要揮霍嘅話一定係喺讀書時期嗰陣做有本錢唔用唔通要等到冇本錢先用呀講返件事先啦，結果喺嗰一兩個月，我係完全掌握唔到佢返學嗰班次因為真係好似我頭先所講，日日都唔同所以之後我就決定寧早莫遲咁都好彩唔係完全食白果叫做有返啲安慰啦。話說跟住落嚟我收到嗰啲風係關於芊靈講起上嚟Cyrus條友仔做到野Cyrus:「我之前係咪同你講過芊靈中三拍過拖嘅 」我:「係呀做乜 」Cyrus:「我知佢地點解散近排問咗人知道內幕 」我:「頂嗰條友係咪作故仔 」Cyrus:「唔知呀，之前佢同我講嗰啲野事後證明就堅嘅來源應該可信 」我:「講嚟聽下好過冇嘅 」Cyrus:「佢話芊靈係同一個叫做呀偉嘅人拍拖 」我:「邊撚個叫做呀偉 」Cyrus:「打籃球嗰個呢幾高大架 」我:「未見過完全唔識 」Cyrus:「陣間帶你睇下啦 」我:「好睇下係咩何方神聖，咁跟住呢 」Cyrus:「我來源話佢偷食點知俾芊靈知道咗之後芊靈俾咗一次機會，點知呢個呀偉又再偷食跟住芊靈就斬欖 」我:「呢個呀偉應該係傻撚咗有芊靈都重喺度偷食 」Cyrus:「跟住芊靈就冇再拍過拖中間都有唔少男仔追佢，同級又有師兄都有，好似話連呀偉都想翻撻不過聽聞食晒檸檬 」我:「唔知詳細係點呢最衰我同佢唔係好熟冇得問佢，問完佢又唔知點，一陣佢以為我八卦咪死 」Cyrus:「係呀好奇心係會害死人聽我個來源咁講佢好似依家想單身喎定係餘情未了呢所以唔敢開始新戀情，你今次高難度呀壹仔 」我:「冇呀，聽完你咁講，我都係諗住見步行步就算 」Cyrus:「咁難得你依家同佢有計傾去馬啦屎忽鬼 」我:「話去就去咩玩show hand都要睇形勢先去啦 」的而且確呢單秘聞如果係真嘅話芊靈依家唔接受其他男仔，一係佢暫時唔想再拍拖，一係就真係重鍾意緊嗰個乜撚野呀偉所以唔敢同其他人向前行一步，真係有啲棘手

當然啦如果我同佢嘅關係，一直都淨係聽留喺巴士上面嘅話又點會呢個故事出現呢話說聖誕假之後，我地學校無啦啦話想搞活動學會聽聞係今年第一次搞淨係俾中一至中四參與因為中五至中七要準備會考又或者A-Level，所以就唔玩原本我呢啲懶人就唔想參加嘅因為佢話逢禮拜二四都要留低喺學校我心諗唔好阻住我返屋企玩墨香啦屌點知佢話中一至中四個個同學都要玩咁冇計啦，焗住要參與跟住我就睇嗰份活動表，見到足球就梗係快快手揀啦點知我去申請嗰陣佢話我太慢已經冇位原來成堆人都揀咗頂你個肺丫，搞到爆晒棚聽聞好多都係足球隊嗰班蛋散我呢啲毒撚已經冇份入好心你本身係足球隊就咪鬼玩啦唉咁唯有再揀過囉跟住喺度睇，打籃球就唔啱我玩羽毛球我都唔識又唔會揀跟住見到家政，更加唔會去啦呢啲真係唔好預我煮野食甚至係織冷衫都係弱項我知你地會諗，男仔一定係玩模型學會啦咁就唔好意思真係唔係雖然我都係毒撚但我其實唔鍾意玩模型由細到大都係唔玩，因為唔識砌手工藝我好差鬼叫自己唔靈活咩所以以前嗰啲乜撚野高達渣古係唔識分再望落去，見到有個野叫做桌上遊戲學會咁就呢個啦起碼自己識玩黑白棋波子棋咁就掂啦。亦都好彩呢個活動原來唔多人揀咁就順理成章入咗去啦其實我原本想問芊靈嘅，不過真係唔知點開口同埋每次上到車佢淨係喺度同我估iq題所以就一路都冇問到，最衰佢又唔係同我同一班冇得去偷睇佢跟住落嚟嗰個禮拜二就開始呢個活動，因為嗰日我放學就去咗樓下買包朱古力奶飲所以就遲咗入去一入到去班房，就咁睇好似得四五個人因為本身多活動揀所以啲人其實分得散，當然啦某幾個熱門活動會多啲人玩啦，但係桌上遊戲呢啲活動就唔係熱門所以就唔多人跟住就出現奇景喇因為我見到芊靈行咗入嚟跟住同我視線對上咗之後就坐我隔離，芊靈:「你又係呢個學會呀 」我:「唔係就唔坐喺度啦 」芊靈:「問一句啫有個識嘅點都好過冇 」其實嗰陣我同佢嘅關係都勉強可以叫做係朋友有時喺學校見到都會點一點頭多數佢都會帶著微笑嘅可能佢記得我話過我唔鍾意同人打招呼掛，又或者其實係唔想叫我啫哈哈邊度會記得呢啲咁無聊嘅野丫不過人梗係鍾意諗啲自己鍾意諗嘅野架啦，常情嚟嘅我:「係呀我班啲男仔走晒去打波、踢波同埋砌模型 」芊靈:「你唔踢波嘅咩我有時見到你喺學校踢下架 」唔通我同你講我係想睇住你幾時走先至踢咩呢啲野點可以俾人知我:「比班仆街足球隊搶晒啦好心佢地本身都係足球隊就唔好同我呢啲毒撚爭啦早知一早去排隊 」芊靈:「鬼叫你慢哈哈 」我:「唔使咁串嘅咁你又嚟呢度唔係話啲女仔個個去晒家政嗰邊咩 」芊靈:「我唔鍾意喺學校煮野食呀miss好多限制 」我:「係咪驚你喺度整毒藥 」芊靈:「有得整我實整俾你食唔使咁擔心 」我:「屌佢唔係淨係得煮野架嘛下話 」芊靈:「我唔識裁縫架一樣唔鍾意一樣唔識咁我咪唔參加家政囉喺度捉棋輕鬆啲哈哈 」我:「你識嘅咩 」芊靈:「你真係睇少我 」我:「波子棋制唔制 」芊靈:「你大鑊喇我最叻就係波子棋 」我:「輸咗請野飲玩唔玩 」芊靈:「梗係玩啦反正都係你請 」我:「就剝你棚牙 」

跟住我地兩個就喺度捉波子棋其他同學就玩其他野原來呢一個學會得三個係中四生我，芊靈，重有一個毒撚其他都係中一中二中三既然大家唔係好啱嘴形咪分開玩我:「有自信係一件好事不過荷包受罪喎 」芊靈:「傻嘅你請咪唔受罪囉 」我:「小弟瞇埋眼都識玩波子棋你竟然行埋嚟挑機都唔知話你咩好 」芊靈:「嗱壹仔，不如你真係試下瞇埋眼捉一次捉到十分鐘當我輸又點話 」我:「其實我都係講笑啫 」芊靈:「吹水怪成日喺度亂咁噏 」我:「唔係講笑我真係覺得自己玩波子棋好有魅力最衰學校冇搞比賽如果唔係一定溝死女 」芊靈:「好野喎咁都唔面紅 」我:「講事實點解會面紅唔通你唔覺得咩 」芊靈:「得罪講句，唔覺呀哈哈 」我:「唉細路女真係唔識野你靚就幾靚不過眼光唔係好好 」其實我都係想借啲意讚佢靚啫，的而且確呢個係我最真心嘅諗法芊靈:「硬係要踩一踩人你邊個月出世呀dee dee 」我:「不如你講先又係你問嘅 」芊靈:「你講先啦真係唔呃你，你講完我就講 」我:「你講先啦真係唔呃你，你講完我就講 」芊靈:「人講你又跟住講冇品冇品冇品 」我:「快啲講啦妹妹仔 」芊靈:「哼講咪講三月呀 」我:「我都係三月喎 」芊靈:「咁你一定細過我我三月二呀dee dee 」我:「你死火喇我真係大過你 」芊靈:「唔信邊有可能咁啱係三月一 」我:「如果我話係呢 」芊靈:「拎本手冊嚟我就信 」事關我地本手冊係有寫出生日期，我:「人與人之間係要多啲信任成日咁樣猜疑唔係辦法 」芊靈:「即係唔係啦哈哈 」我:「唔信就算啦 」芊靈:「喂到你講喇唔好走數呀 」我:「其實我係六月五 」芊靈:「唓頭先又呃人你好呀dee dee 」就係咁，誤打誤撞之下就知道芊靈幾時生日你知有啲男仔好無聊架啦明明自己生日都要屋企人或者朋友提先至醒起，係喎原來我就嚟生日咁樣，但係對於某啲人嘅生日就好著緊反而係自己幫佢倒數重有幾耐而最重要就係其實已經唔關你事，都仍然係莫名其妙地著緊，呢啲人真係太傻。之後我同佢就喺度玩波子棋講起上嚟原來芊靈真係幾勁睇得出唔係亂咁跳不過我點講都係由細玩到大又點會輸俾一個女仔所以第一鋪我贏咗我:「搞掂喇 」芊靈:「點解你咁勁架 」我:「其實你都好叻架喇對手太勁啫唔係你問題嚟嘅多謝你杯野飲 」芊靈:「等陣先呀 」我:「做咩呀 」芊靈:「三盤兩勝喎 」我:「你條友咁賤格依家先嚟講 」芊靈:「頭先有講呀你聽唔到咋嘛 」我:「頂你用埋啲狗招好就聽你講，睇下你輸多鋪有咩藉口 」芊靈:「你真係好人啫 」結果第二鋪都係我贏啦芊靈:「搞錯呀唔讓人嘅 」我:「讓下讓下就讓埋杯野飲同埋其實我有讓架喇都重係有啲啲差距 」芊靈:「好願賭服輸話咗請你飲就請你飲 」我:「多謝喎芊靈姐 」芊靈:「唔好咁串下次實贏返你呢杯野飮俾你袋住先咋 」我:「不如咁啦，既然你叫我袋住先最多呢杯買完返嚟我唔飲擺喺度一個禮拜，跟住俾返你好冇講明先我係唔會雪 」芊靈:「唔要呀一定唔好飲嘅 」我:「又係你話袋住先 」芊靈:「我地逢禮拜二禮拜四都會喺度，後日再玩過咪得行啦無聊鬼 」我:「嗯 」

之後我同佢就一齊放學終於唔使好似之前咁樣，偷偷摸摸咁樣喺度望佢依家係光明正大拍住佢一齊離開學校門口芊靈:「你想飲咩呀 」我:「七仔囉 」芊靈:「我想飲珍珠奶茶嘻嘻 」我:「咁你就唔好問我啦 」芊靈:「諗住扮晒野問你想飲咩費事你條氣又唔順 」我:「幾時有唔順過 」芊靈:「唔知呀求其啦哈哈 」話說我地中學附近以前有一間野賣珍珠奶茶嗰陣珍珠奶茶唔係依家咁樣開到周圍都係依家大把啦，老虎糖丶鹿角巷丶KOI丶天仁丶貢茶丶歇腳亭丶一芳等等等等，要貴有貴要平有平淨係數都數死不過喺11年前就完全係另一回事，最簡單一樣野，價錢唔會咁貴先囉依家閒閒地都要廿蚊一杯大約係一賠價錢左右行下行下終於到芊靈:「你想飲咩呀 」我:「珍珠奶茶囉就 」芊靈:「好呀。」跟住我聽到芊靈同嗰條友講，芊靈:「一杯珍珠奶茶一杯焦糖奶茶加布甸 」跟住當佢想俾錢嗰陣，我就好型咁樣俾十一蚊佢其實都唔係好型哈哈只不過想扮野讚返下自己啫我:「唔使你請喇我自己嚟啦 」芊靈:「唔使啦話咗請就請 」跟住佢就自己俾咗一張廿蚊紙再加啲散銀，然後將十一蚊俾返我落完單跟住就喺度等喇，我:「要你靚女請野飲唔好意思嘅係都我請你啦 」芊靈:「講好咗丫嘛費事到時你又周圍唱話我呃你野飲，跟住又喺度加鹽加醋屈我 」我:「痴線我邊度係啲咁嘅人 」芊靈:「都係以防萬一啫 」大家都知啦，巴士係唔可以飲野偷雞就另計啦但係我不嬲係良好市民從來都奉公守法所以我地買完野飲之後，都諗住喺附近行一陣先至搭巴士返屋企芊靈:「行商場好唔好 」我:「室內地方實好架 」芊靈:「有咩想睇呀 」我:「冇乜野想睇喎不如行去你想睇嗰啲我真係冇乜所謂 」芊靈:「其實我都冇呀哈哈 」我:「咁就係咁咦打個白鴿轉囉 」芊靈:「好呀 」自此我同佢以後每一次行商場，都係漫無目的咁樣行除非真係有個別野好想睇，否則都係上到最頂嗰層，跟住慢慢行返落嚟其實我諗大家都係志在吹水啫芊靈:「搵啲野講下啦兩個人一齊行唔講野點得架 」我:「不如你話俾我聽你想講咩丫 」芊靈:「乜傾計係咁嘅咩下下都好似oral咁樣，一早講定今日要講乜野 」我:「你又傻唔得晒喎 」芊靈:「你就傻 」我:「有時我唔係唔想講你知啦我同開cyrus傾嗰啲野，同女仔傾點得架 」芊靈:「唉估唔到你個腦淨係裝埋呢啲野 」我:「你知我講邊啲野咩 」芊靈:「男仔重會講邊啲丫嚟嚟去去咪嗰幾樣 」我:「咁即係邊幾樣 」芊靈:「死人頭係都要人講到出口你想講女，波，打機，係咪丫不過我估你平時都係講第一樣多啲 」我:「係呀你又知嘅我同佢日日講開你話你真係好靚女性格又好喎聲線更加係甜美 」芊靈:「我先唔信呀 」我:「你睇下你笑到重唔係暗爽緊 」芊靈:「冇暗爽呀 」我:「不過我都重未講完 」芊靈:「咩呀 」我:「身材唔係玲瓏浮凸囉哈哈 」芊靈:「死人頭又講埋啲咁嘅野乞人憎乞人憎 」我:「講下笑啫唔好嬲啦 」芊靈:「你都算大膽喺女仔面前講啲咁嘅野 」我:「直接啲唔好咩哈哈 」芊靈:「重喺度講喎死人頭 」我:「證明你聽野唔聽前面嗰句明明我讚你人靚聲甜性格好你就淨係記住最尾嗰句唔係玲瓏浮凸有唔係玲瓏浮凸嘅好你又諗到咁負面 」芊靈冇講野淨係喺度偷笑我:「偷笑 」芊靈:「冇喎你睇錯喇 」跟住我就係咁行佢前面望住佢個樣，佢就係咁喺度擰左擰右唔俾我望中學雞即係中學雞，重喺度玩埋啲咁嘅白痴野不過頭先我每一句都係講真唔係玲瓏浮凸的而且確有佢嘅優點喺度，最簡單一樣野，起碼我鍾意先

之後我地飲晒杯野就去搭巴士上到車嗰陣芊靈:「係喎上次你嗰條iq題都未開估 」我:「邊條 」唔係講笑連我自己都唔記得咗佢一講起嗰陣我都一頭霧水芊靈:「究竟全班考第一嗰個要做乜 」我:「哦我記得喇 」芊靈:「我搵幾個人一齊集思廣益諗到嗰啲你都話唔啱咁究竟係咩啫 」我:「有冇諗架 」芊靈:「講真真係有鬼叫你啲iq題咁難咩 」我:「係易嘅你玩唔玩 」芊靈:「你都傻嘅梗係玩啦 」我:「唉你都唔挑戰自己嘅完全唔上進呀失望 」芊靈:「快啲開估啦好想快啲知道答案呀 」我:「好喇好喇開估喇 」芊靈:「洗耳恭聽 」我:「你有冇去過大家樂 」芊靈:「有呀做咩 」我:「你有冇留意佢每日午餐都會有一個飯，就算係promote緊其他野，佢都一定會喺度 」芊靈:「好似好多個都係喎 」我:「你估下先啦 」芊靈:「你想講四寶飯 」我:「唔係 」芊靈:「嗰啲乜鬼野雜扒飯 」我:「都唔係 」芊靈:「焗豬 」我:「你有冇留意焗豬個全名 」芊靈:「有呀，好似叫一哥豬扒飯哦我知喇好無聊呀哈哈哈哈哈 」我:「講真我真係諗咗好耐係咪好好笑先 」芊靈:「真係幾好笑哈哈哈 」我:「哈哈哈哈哈 」芊靈:「唔好…再…笑呀笑到好辛苦 」睇見佢笑得咁開心，就知呢條iq題雖然好撚無聊但亦都有佢嘅意義喺度不枉我諗咗幾晚。笑完之後，芊靈:「重有冇下一條呀 」我:「大佬你估易諗嘅咩 」芊靈:「我知你得嘅成日諗到咁多 」我:「其實有就有好多不過有啲係聽返嚟咁我又唔知你有冇聽過，你知啦，如果我懶醒問你，點知你竟然一下就秒我我柒到飛起架嘛 」芊靈:「秒唔秒你你都係咁架啦 」我:「好串嘴喎 」芊靈:「講事實啫又係你講嘅，要直接啲丫嘛 」估唔到我咁死蠢自己捉老鼠入米缸真係輸自己呀屌我:「唔係話我吹奏自己的而且確有啲iq題如果唔好笑嘅話，真係寧願唔好講笑又唔係唔笑又唔係 」芊靈:「可能你夠無聊呱哈哈 」我真係好無聊為搏紅顏一笑，成日諗埋啲咁無聊嘅野當然呢啲野冇同佢講啦，都係嗰句，我諗就算認真咁樣講佢都唔會信，倒不如自己收埋咪算數，佢知唔知又有咩重要芊靈:「不過又咁，原本我以為呢個桌上遊戲學會好悶身邊好多friend都冇入嚟不過好彩你喺度 」當我聽到芊靈最尾嗰句嘅時候，真係好興奮或者你地可能唔明有咩咁值得高興但我又想喺度講下啲廢話聽到有好感嘅女仔對住自己講「好彩有你」，嗰一刻你終於可以確定自己嘅價值自己做咗咁多野，其實個目的都只不過係咁樣啫，唔好話當面講，喺背後聽到已經好飄飄然何況今次重係對住我講添，我知你地會話我ff過籠又話我係咪傻嘅咁容易就開心，不過大家都知啦，以前咁單純(又或者叫做戇鳩)嘅自己，真係少少野就已經可以填補自己嘅心靈。

跟住落嚟就有個運動會嗰陣我係第一年喺度讀，跟住問返Cyrus佢地原來每一年都係二月嗰陣搞重記得嗰年就係搞完運動會先放新年假所以特別有印象話說我雖然平時有踢開波，但其實絕對唔係一個運動健將嗰啲乜野跑步呀跳遠呀跳高呀，全部都唔好預我第一唔識玩，落到去都係做炮灰同埋絕對唔係得三個人玩嗰種即係冇得呃牌啦第二我都唔會去學，唔鍾意玩學條撚咩我知好多人都想好似漫畫咁樣，喺自己鍾意嘅女仔面前，釋放自己嘅運動細胞去提升自己魅力但我唔認為自己落到去會有呢個效果反而我九成九會被芊靈笑喺佢身邊就話想做小丑啫，反正都係得佢一個知，但依家運動場咁多對眼睇住，過幾日返到去實俾人笑到面黃啦所以已經決定嗰年係唔會玩運動會講開又講，大家都去過運動會啦唔知大家有冇共鳴，就係運動會其實大部分時間都係好無聊特別我地學校捉得比較嚴，一定要同一個社一齊坐咁啱我同Cyrus係完全唔同社自自然然冇得傾計咁當然我都重有其他朋友，雖然唔係好多啫，有啲都係同我同一個社好死唔死佢地要係咁跑步接力，個人，社樣樣都有份玩咁滯，喺下面運動場個時間重多過喺上面座既然係咁咪坐喺度休息囉靜靜地一個人坐都有佢嘅好處，就係唔使同人交際舒服當然你可以話我毒撚喺度搵藉口又真係好似冇得否認我就坐喺最頂嗰度，貪冇乜人上去咁高坐因為好多人都想坐近嗰個運動場方便打氣又或者睇女跟住我喺上面掃落去望嗰陣，竟然見到芊靈我都係今日先知原來佢同我係同一個社，大家都係紅色因為之前我未見過佢著運動衫平時亦都冇傾過呢個問題原本我想落去搵佢嘅，不過我見佢同一個女仔傾得幾密咁就費事阻住佢啦。跟住睇睇下運動會，覺得有啲肚餓咁就梗係去小食部買野食啦求其執啲咩都好啦，原本諗住行去第二個社叫埋cyrus一齊買，點知佢條蛋散話就快要召集一陣要去跑，咁就唯有自己一個去啦買完之後其實我就想返去我坐嗰個位食嘅，點知嗰啲垃圾prefect話唔可以驚整污糟定唔知乜鬼野咁樣既然佢都咁講咯，又冇得偷雞帶入去，全部出入口都擺咗prefect咁就諗住一條友靜靜雞，喺後面搵個位坐低，拿拿臨食完就算當我搵緊啲隱蔽地方嗰陣，就見到芊靈無啦啦喺女廁出嚟佢個斜陰真係好有標誌性芊靈:「鬼鬼崇崇喺度做咩呀 」我:「咁你喺度做咩呀 」芊靈:「洗手囉順便買埋野食咦你買咗喎重唔係想一條友靜靜雞喺度食 」我頂佢丫心水又幾清喎芊靈:「整舊嚟丫唔好咁獨食丫 」我:「自己買啦好近咋嘛 」芊靈:「你咁好人點會咁獨食呀 」我:「唔係呀其實我唔係幾好人 」跟住佢就喺我個袋拎咗舊麥樂雞出嚟我:「呀姐你有錢就自己買啦喺度謀害我呢啲窮人 」芊靈:「你放心我一陣會買請一舊都咁多野講 」我:「頂你講到好似我錯晒咁樣嘅 」芊靈:「係咩哈哈睇你成個女人咁都係麻鬼煩過嚟一齊排隊買喇俾返啲你 」我:「不如我喺後面等你你自己排 」芊靈:「不如你唔好食喇俾返我啦好冇 」我:「唔好 」芊靈:「真係叻仔 」講真嗰句，點會唔俾佢食丫只係我知道，我唯有咁樣做先可以同佢有多啲互動，其實最想都係咁啫不如問返各位，有邊個唔會咁樣做總之今次就多得麥樂雞啦

跟住我同佢就去排隊買野食啦芊靈:「買完之後落去運動場食好唔好順便可以近距離打氣 」我:「乜可以買落去食嘅咩 」芊靈:「同prefect講兩句就得啦 」我:「屌你原來踩界 」人緣好真係人緣好靚女係有著數啲你諗下中學運動會都已經咁黑暗出到嚟就更加唉咁買完之後我同佢就落咗去運動場頂你個prefect任由佢揸住袋野食自出自入重要係望住佢同佢傾計傾兩句就搞掂，正一仆街仔我:「冇吹水喎真係得 」芊靈:「佢易話為啫 」我:「係咪狗公嚟 」芊靈:「唔好咁話人啦 」我:「講事實有乜理由你得我唔得 」芊靈:「咁你要檢討下喇 」我:「靚女天生有著數冇計啦 」芊靈:「咁好口係咪想食野 」我:「幾時都話你醒目係估iq題水皮 」芊靈:「唔好話你嗰啲iq題騎呢到冇得再騎呢 」我:「騎呢你又估騎呢你又笑 」芊靈:「咁又真係幾好笑嘅特別係你啲笑聲 」我:「哈哈哈哈哈，係咪咁呀 」芊靈:「停呀唔好再笑呀 」我:「哈哈哈哈哈。」芊靈:「好辛苦呀 」跟住我同佢兩條友就好無聊咁樣喺度笑其實都唔知有咩咁好笑只係我笑跟住佢又跟住笑，我見到佢笑我又喺度笑依家諗返起都幾無厘頭我:「啲人望住喇 」芊靈:「係呀係呀望住我地呀最衰都係你無啦啦喺度笑 」我:「痴線又關我事 」芊靈:「唔係你笑我一定唔會笑 」我:「真係 」芊靈:「係。」我:「真係 」芊靈:「唔好再喺度碌大對眼望住我問幾多次我都係咁樣答 」我:「我見啲人話睇佢眼神有冇動搖就知佢有冇講大話 」芊靈:「乜係咁嘅咩 」梗係唔係啦，如果我唔係咁樣講，我又點可以光明正大望住你呢跟住就喺下面睇老實講本身對跑步真係唔係有特別大興趣我知有啲人話，咁近距離睇唔會好震撼咩唔好意思我又真係冇同埋其實我落嚟都係陪芊靈啫，佢話想同佢個friend打氣亦即係之前講過嘅Michelle我:「你同佢識咗好耐呀 」芊靈:「中一識到依家喇 」我:「竟然keep到咁耐 」芊靈:「咩叫竟然 」我:「冇你知啦好多人都話女仔友誼極度飄忽，鍾意就攬頭攬頸反起面上嚟一日就得 」芊靈:「都唔知你喺邊度聽埋啲咁嘅野可能我同佢唔係啦 」我:「或者啦 」芊靈:「你唔覺嘅咩，搵到一個同自己啱傾嘅人真係好正 」我:「係呀 」芊靈:「嗰個化學反應真係得自己先明唔係好識形容俾你聽總之真係不得了 」我:「特別係你同某個啱傾嘅人傾計傾嘅內容係得嗰個人先領會到，同其他人傾成日都牛頭唔搭馬嘴又或者唔明個笑點 」芊靈:「係呀係呀今次你又傻唔晒嘻嘻 」頭先我講嗰啲野真係唔係想取悅芊靈，的而且確係真心認為相信各位巴打絲打都有共鳴，啱唔啱傾嘅人其實唔需要多，一兩個就已經夠總之大家都明嗰下，真係好鬼正又講完咗返返嚟先，跟住我就見到Michelle嗰組就嚟跑，芊靈極度大聲喺度幫佢打氣好少見佢咁亢奮芊靈:「加油加油Michelle 」我:「你估你講一兩句加油佢就識飛咩得嘅話就冇人練跑啦個個淨係喺度叫就算啦 」芊靈:「你條友真係掃興 」跟住佢喺度扭我耳仔好彩唔係好大力，當然亦都係因為我唔係高佢好多所以佢先扭到我:「做乜無啦啦扭我耳仔 」芊靈:「冇呀，想扭囉 」跟住我梗係報仇啦扭返佢原來佢耳仔幾柔軟我:「扭丫嗱扭丫嗱 」芊靈:「搞錯呀咁大力 」我:「痴線明明你扭我大力咁多重喺度詐諦 」芊靈:「女仔你都恰冇品 」我:「男仔你都恰，冇品 」芊靈:「邊度有恰啱啱我好似摸我隻狗仔咁樣摸你咋 」我:「你有養狗架 」芊靈:「有呀長毛臘腸，好得意架 」條友一講起隻狗咁興奮我:「好得意嘅咩 」芊靈:「得意呀有機會帶俾你睇放心啦佢好乖唔會咬人 」我:「好喂你個friend就嚟跑喇 」芊靈:「係喎係喎 」

跟住我地就近距離睇Michelle跑芊靈:「一齊打氣啦 」我:「好我話唔打你條友咪喺度煩 」芊靈:「你真係醒嘅啫 」我:「加油加油 」芊靈:「咁hea架 」我:「不知幾認真加油跑快啲 」芊靈:「起步喇 」睇唔出原來Michelle真係幾鬼快最後跑第二輸少少睇外表睇唔出添因為佢望落去唔係運動型嗰種即係唔係典型嗰啲古銅色肌膚，手腳出晒肌肉呢啲當然身型係修長嘅至於靚唔靚就我覺得芊靈靚啲囉哈哈所以問我都冇乜說服力因為我一定答芊靈嘅講開又講芊靈極度落力打氣，投入過我好多我:「你個friend幾勁喎竟然輸少少 」芊靈:「係呀 」我:「老老實實你係咪有份賭外圍竟然咁落力打氣 」芊靈:「所以話你個腦都唔知裝乜野點會聯想到呢啲野架 」我:「買咗幾大啫 」芊靈:「不如買起你先好冇 」我:「好呀好呀我唔拘呀我識去廁所，又識做家務重要唔使高消費娛樂快啲買起我啦 」可能佢都知講呢啲野尷尬塊面都紅埋我:「點呀唔係話要買起我咩 」芊靈:「死人頭又喺度整蠱人 」我:「你自己講邊個整蠱你 」之後佢就走咗，咁我梗係二仔底跟住佢原來佢去搵Michelle芊靈:「好勁呀 」Michelle:「哈哈好彩啫 」我:「唔係講笑你真係幾快分分鐘我同你跑都輸 」Michelle:「係真唔係呀 」我:「講堅 」之後原來Michelle又要準備跑接力所以就唔返上去喇喺運動場hea一陣就算佢有個地方係俾準備跑嗰啲人休息嘅，我同芊靈自然唔入得去啦芊靈:「係喎點解你唔玩嘅 」我:「講真落到去都係做炮灰班田徑隊日日喺度練跑，我就連巴士都追唔到獻醜不如藏拙 」芊靈:「竟然係咁我重以為你又喺度作大添講到自己幾勁幾勁 」我:「我點會係啲咁嘅人呢啲人成日都話我誠懇 」芊靈:「唔係下話嗰條友收咗幾多錢 」我:「講心唔講金嘅 」芊靈:「無聊鬼上返去坐啦我都係今日先知原來你都係紅社 」我:「好你話點就點囉 」上返去看台嗰邊先發覺原來都幾多空位因為原來我地嗰個社好q多運動健將咁我地就話不如坐高啲傾計啦講起上嚟我同佢喺巴士傾計就傾得多，喺運動場就真係第一次其實冇乜特別嘅，都係講下咁解啫我:「幾有興趣你有養狗呢個話題 」芊靈:「有咩咁出奇唔可以養狗嘅咩 」我:「買架 」芊靈:「唔係呀領養返嚟架嗰陣佢得五個月大話佢原本俾佢主人遺棄咗，跟住拎咗去動物協會，咁樣嗰陣本身諗住養隻狗經過見到佢好似好慘咁樣咁咪領養囉同埋本身想養一啲體型細啲嘅狗樣樣條件都好夾 」我:「仔定女嚟架 」芊靈:「男仔 」我:「原來真係狗公 」芊靈:「無聊鬼你又諗咗去邊 」我:「你諗去邊我咪諗去邊囉 」芊靈:「唔知你喎 」我:「我都唔知呀 」芊靈:「有時我都唔明白點解咁得意都棄養 」我:「係囉 」芊靈:「養唔到咪唔好養囉一條生命嚟，話養就養話唔要就唔要 」我:「睇嚟你好錫佢 」芊靈:「係架哈哈成日同佢傾計 」我:「佢會明你講咩 」芊靈:「其實明知唔會不過唔知點解講慣咗哈哈，一見佢平時喺度R野食就覺得好好笑係咁拂尾，對眼又碌大望住你同埋對住佢講有樣野好，就係一定唔會出賣你先佢又扮到好似知道咩事咁樣，好搞笑 」我:「我都明其實以前我都係好鍾意同我隻狗傾計學你話齋明知佢唔會聽得明，但就係會同佢講 」芊靈:「你又有養咁我地可以一齊散步喎我隻狗好乖唔會咬人亦都唔會咬其他狗 」我:「年半前死咗嚕 」芊靈:「唔好意思呀唔知你咁樣添 」我:「冇野啦不過唔會再養咁解接受唔到死嗰下，可能我對於生與死都重係好水皮 」芊靈:「其實我都有驚過呢個問題不過有時覺得又諗唔到咁多嘅，唯有盡量珍惜同佢相處嘅時間始終今日真係唔知聽日事，咁你嗰陣咪好唔開心係咁爆喊囉 」我:「話冇就呃你啦有時夜闌人靜你會諗多啲囉，不過狗死不能復生唔通真係日日喊住咩 」芊靈:「um你都幾犀利 」我:「唔使擦我鞋 」芊靈:「真心話呀你又諗得咁衰 」我:「有咩要求啫 」芊靈:「死人頭你真係係都要諗到我咁衰 」我:「又唔好咁樣話自己 」芊靈:「不過咁下次同唔同我隻狗一齊散步我屋企有多條狗繩，可以拖埋你哈哈 」我:「不如我拖住你好冇 」芊靈:「乜依家啲狗咁犀利咩識拖返住個人 」我:「咁就問要你你熟啲 」芊靈:「一係咁囉見你都唔算好曳，唔洗狗繩拖住我諗都ok嘅 」我:「咁我要捉實你喇 」芊靈:「點樣捉實 」我:「捉實你對手好冇 」芊靈:「唔好狗仔你隻手有冇咁長呀 」我:「我隻手梗係冇咁長不過小姐你矮丫嘛 」芊靈:「死人頭又玩人 」我:「你係真先好呀 」芊靈:「放心啦我每個禮拜都會帶佢落去原本想帶佢落多啲去嘅，點知原來佢都係好懶落到去成日都唔願行之後就改咗一個禮拜一次 」我:「咁你得就叫我啦 」芊靈:「你唔好得個講字呀 」就係咁，去到最後望返轉頭，我都估唔到以前我係因為一隻狗，而成功同芊靈拉近距離有時有啲野真係好莫名其妙契機永遠都係咁意想不到。

之後運動會就冇乜特別我同芊靈走嗰陣都各自搵自己嘅朋友，既然係咁就無謂嘥口水講喇跟住放新年假老實講十幾日冇得見芊靈梗係覺得唔爽啦不過又邊有辦法啫因為我真係冇佢聯絡sms，msn都冇，不過依家諗返起，嗰陣嘅自己真係有啲痴線架有時冇野做嗰陣，會特登行去芊靈住嗰度睇下可唔可以搏懵因為其實我住嗰度同佢住嗰度其實唔係差好遠路首先我可以搭巴士去啦，你見我同佢返嚟係同一架巴士就知但如果行過去都唔係好遠嘅啫，都係三四個字到既然係咁咪行過去撞下彩囉，多數都係去佢屋苑個商場嗰啲大型超級市場呀，食肆呀等等，當然我都好明白自己真係冇乜中獎運事實上今次都係，全部都係得個桔唔緊要啦，都唔係第一次搏懵失敗從以前我成日喺巴士上面見唔到佢，我已經接受咗呢個咁殘酷嘅現實有啲野，幾努力，用心去做都係冇用，唔係話你想咁樣就咁樣特別係人與人之間嘅相遇更加係充滿變數，當然嗰陣我重未留意到，又或者唔想去承認一點其實我同佢，根本就冇緣。新年假就放完喇終於可以同芊靈再見對於毒撚嚟講，呢樣絕對係返學嘅果實返咗成日其實就係等放學嘅呢一刻話說我地逢禮拜二禮拜四咪要喺學校玩嗰個學會嘅咁樣玩完之後就一齊搭車返屋企啦，基本上呢兩日都係會咁一齊走一齊返屋企嗰日亦都唔例外，上到車之後芊靈:「死人頭今個禮拜得唔得閒呀 」我:「冇名你叫 」芊靈:「唔應就算啦 」當然最後我都係好唔爭氣咁樣應咗毒撚係咁架啦，見到女神問你得唔得閒，個心都飛咗去第二度啦重點會有志氣去同佢鬥頸呢我:「得呀做乜春 」芊靈:「我諗住帶呀bi，即係我隻狗呀去散步，你嚟唔嚟 」我:「你地諗住去邊架一陣間有呢度散到去柴灣就唔好預我 」芊靈:「你有冇搞錯呀邊有人會散咁遠步真係吹水怪 」我:「但我見你又喺度笑喎 」芊靈竟然迅速變面所以話女人真係五時花六時變芊靈:「冇呀 」我:「又真係幾好野喎咁快變到 」芊靈:「唔好玩住先喇去唔去呀 」我:「你地去邊架 」芊靈:「多數都係去公園啫 」我:「唔辛苦 」芊靈:「咁樣都辛苦你唔去踢波喇 」我:「都好喎預埋我啦咁就 」其實頭先嗰啲都係藉口嚟啫佢約到我點會推佢呀，我講咁多廢話都係想同佢傾多啲計啫有邊個毒撚唔會咁樣做芊靈:「咁呀你有冇sms呀 」我:「有呀 」芊靈:「人囝 」我:「你蠱惑呀你為咗想同我sms就抄我 」芊靈:「先生你會唔會諗多咗 」我:「即係咁我都知同我傾計好過癮不過你都唔使做到咁樣丫 」芊靈:「話說你唔識路嘅話我可以帶你去睇醫生妄想症呀 」我:「人少少認咗佢 」芊靈:「不如咁丫，其實係咪你抄我所以先同我同台人少少認咗佢 」我:「我話係你信唔信 」芊靈:「講真定講假講真嗰句我唔信 」我:「即係講假嗰句你信 」芊靈:「係呀 」我:「咁係啦哈哈 」芊靈:「原來真係 」我:「我覺得上天嘅安排對於我同你實在係太有緣既然係咁就不如交換埋msn 」芊靈:「我有話你知我有咩 」我:「中學生冇msn你玩我呀 」芊靈:「醒咗啵 」我:「比埋我啦我喺屋企其實用msn多啲 」芊靈:「好你瞇埋眼先 」我:「點解 」芊靈:「費事俾你偷睇 」我:「超你寫低我返屋企都睇到架啦 」芊靈:「瞇啦瞇啦 」我:「好喇麻鬼煩 」跟住我就俾本手冊佢寫因為嗰陣我冇紙，就叫佢寫低喺最尾嗰頁我見重未落車咁咪同佢癲下芊靈:「寫咗喇 」我:「頂你寫咁耐架 」芊靈:「唔覺呀你就嚟落車喇 」我:「係喎走先返到去搵你 」芊靈:「你未拎遮呀 」我:「係喎係喎今次真係唔該 」芊靈:「話咗你冇帶腦出街又唔記得 」我:「今次唔窒你拜拜 」芊靈:「拜拜 」

落完車之後，原本想即刻拎本手冊出嚟睇但係你知一路行一路拎住啲野嚟睇幾論盡架加上我重有一把遮喺身咁就算啦反正都唔急喺屋企先慢慢睇一返到去開電腦就見到Cyrus搵我Cyrus:「今晚應該打唔到機要出去依家打返幾鋪先啦 」我:「好 」其實我同佢咁多年都係咁夜晚都係會打機喺嗰個年代就梗係玩online game啦，有經歷過，就一定明online game有幾大衝擊絕對唔係依家死氣沉沉至於依家我同佢都係咁夜晚一直都冇變過都係一齊打機，我地份工又唔使ot嘅除非有時真係有野做啦如果唔係就真係開定部ps4等佢咁多年都係咁又講得太遠返返嚟先咁樣當打到七點幾佢出去食飯，咁我都同佢收線，自己亦都要食飯食完之後先發覺一樣野梗係即刻拎本手冊出嚟啦揭去最尾嗰頁，準備加芊靈嘅點知一望嗰陣先發現原來佢條友仔撚化我喺最尾嗰頁寫低「死人頭，慢慢估啦。」簡直係離晒譜我真係好想知點樣估依家唔係淨係number包埋英文架大佬唔係講笑霍金都估唔到呢個時候我梗係sms芊靈問佢究竟喺度玩乜鬼先。以前玩sms嗰陣，心態真係同依家whatsapp唔同嗰陣係冇在線時間，亦都唔會顯示佢睇到未當你send咗個訊息之後，唔係講笑其實個心真係不其然會緊張究竟佢睇咗未呢究竟我咁樣打好唔好呢究竟我應該邊個時間搵佢好呢你會諗好多問題，最好笑其實平時你係唔會諗呢啲因素係唔知點解對住某一個人，所做嘅野就變得綁手綁腳不過咁，當你收到佢個sms嗰陣，就將頭先嘅疑慮一掃而空跟住重不停咁樣自high細個就係咁傻講返當時先我梗係即刻sms問佢，究竟msn係乜芊靈:「搞錯呀夜晚搵人地都唔講晚安 」我:「早唞得唔得 」芊靈:「咁我依家瞓覺嚕 」我:「咪住先呀日瞓夜瞓就會變豬 」芊靈:「你唔好瞓覺呀如果唔係你都會變埋 」我:「我變有咩所謂你唔同呀，到時冇咗個靚樣知唔知係我地全級男仔嘅損失 」芊靈:「把口咁乖係咪想問msn 」我:「幾時都話你芊靈姐姐話頭醒尾一啲都冇講錯 」芊靈:「諗下先啦 」我:「你晏晝寫咁耐就係寫呢幾個字有冇搞錯呀 」芊靈:「不如你俾一個理由我我覺得ok嘅就俾你好唔好 」我:「因為我靚仔 」芊靈:「有自信係好事不過過咗籠就唔係，你放心我唔會周圍同人講 」我:「因為我有型 」芊靈:「證明你冇聽我講野啦頭先都話有自信係好事不過唔好過籠，你放心我都係唔會周圍同人講 」我:「因為你冇野做搵我傾計解悶就啱晒 」芊靈:「其實夜晚我可以做好多野聽歌睇戲甚至溫書唔一定要同你傾呀哈哈 」我:「咁呀我覺得我同你相識並唔係偶然，所以我地一定要拉近距離增進感情唔可以浪費呢一份咁奇妙嘅緣分 」芊靈:「係咪諗咗好耐 」我:「唔係喎，根本唔使諗一望住你個電話，自自然然諗起你個名你個樣，咁我就知道我要點樣講 」芊靈:「太誇張喇師傅 」我:「係咪好似情聖先 」芊靈:「你真係冇聽我講野有自信係好事不過唔好過籠 」我:「我覺得好似喎 」芊靈:「咁你同第二個講啦講完之後話返俾我知嗰個女仔嘅反應 」我:「咁你就錯喇對住其他女仔講唔出，因為根本就冇靈魂 」芊靈:「口花花 」我:「係咪暗爽呢 」芊靈:「唔好意思真係唔係 」我:「你都唔坦白嘅 」芊靈:「你啲幻想力太豐富唔用嚟作故仔嘥晒 」我:「咁樣啲理由你滿唔滿意先 」芊靈:「死人頭你自己睇你學校本手冊啦一早寫咗俾你喇 」我:「最尾嗰頁見唔到喎 」芊靈:「邊個叫你淨係睇最尾嗰頁我都好攰喇我瞓覺先 」跟住我就起勢咁樣喺度睇學校本手冊，都真係未試過咁認真去睇呢本野睇下睇下去到第65頁終於見到佢個電郵地址「死人頭返到去add我啦chinling0302@hotmail.com。」跟住我就即刻喺msn加佢做聯絡人加完之後好快佢就喺msn覆返我，芊靈:「終於搵到喇 」我:「你真係騎呢點會喺中間到寫架點樣搵呀 」芊靈:「唔知呢唔知呢 」我:「早唞啦你 」芊靈:「早唞喇拜拜 」好耐好耐我先察覺到，佢寫喺第65頁絕對唔係偶然要怪只可以怪當初嘅我。

老實講拎到芊靈啲聯絡方法梗係爽啦我諗各位巴打都明白，唔需要好詳細去形容總言之你會將佢擺喺個腦入面重要擺好耐，無論他日你兩個發展好唔好，甚至從來都冇發展過都好，點樣再冇意義，都重會記得某個人嘅電話號碼同埋其他聯絡方法自己覺得每個人心入面都有個咁嘅人返返嚟先咁我拎完佢sms同埋msn之後，我絕對冇好似嗰啲狗公咁樣成日喺度搵佢你知啲狗公架啦失驚無神就無啦啦煩人地講嗰啲話題真係好尷尬我覺得呀，想拉近距離都唔使用啲咁嘅方法啫特別係冇野講但係又想R水吹講嗰啲話題真係唔係人講「你點呀 」「出面好大雨喎。」「今日好猛太陽呀有冇帶遮呀 」淨係諗都打冷震都唔使講出口咁就知嗰個程度啦咁樣喺禮拜六之前嗰一晚佢就喺msn搵我因為之前已經講夜晚嘅話就用電腦搵我啦除非我msn冇on啫芊靈:「聽日晏晝三點半 」我:「好但係喺邊度等 」芊靈:「你知我住邊度架啦 」唔通我同佢講，我曾經好無聊咁樣去過佢屋苑樓下撞佢咩所以我點都話唔知著數啲我:「唔知 」芊靈:「xxx呀你去到嗰度呢會有個商場嘅商場樓下有一間七仔，七仔門口等 」我:「好使唔使幫你隻狗買野食 」芊靈:「唔好呀依家我都驚佢太肥都已經唔敢俾太多零食佢 」我:「即係我咩都唔使帶就可以 」芊靈:「你放心，我會幫你帶埋報紙同埋一樽水俾你去廁所 」我:「幽默咗喎芊靈姐 」芊靈:「都係跟你啫 」我:「你隻狗鍾唔鍾意生保人架 」芊靈:「佢見人都會玩佢點都會行埋嚟搵你同你玩亦都唔會興奮到咬人所以唔使驚 」我:「咁好啦聽日見啦 」芊靈:「咁好啦拜拜 」我:「等陣先 」芊靈:「做咩呀 」我:「我屋企重有一條狗繩聽日使唔使帶埋出嚟易啲拖住你 」芊靈:「唔使啦留返俾你自己帶住啦 」我:「用手拖住得唔得 」芊靈:「死人頭你真係好鬼煩唔得呀 」我:「咁好啦真係拜拜喇 」芊靈:「早唞 」我重記得嗰晚臨瞓前喺張床度好鬼興奮估唔到聽日禮拜六都可以見到芊靈當然毒撚梗係唔會將自己最真實嘅感情表露無遺啦所以我諗聽日都要盡量抑制跟住第二朝好快就醒咗，好彩嗰陣重係二月唔算好熱，咁就唔使驚陣間出汗搞到臭晒你知呢啲野好緊要架啦或者喺佢心目中，我自己個形象根本就對佢冇影響佢唔會上心，但係自己都重係會好無聊咁樣做好佢跟住三點鐘我就出門口，慢慢行去佢嗰個屋苑個商場一路行重一路諗，唔知佢會點著呢由於我預鬆咗時間嘅關係所以我去到嗰陣佢都重未到跟住我就開始喺七仔門口徘徊，講開又講我咁多年都係咁樣，永遠等人嗰陣，我都係鍾意行嚟行去唔鍾意企定定喺度正當我喺度徘徊嘅時候，我就聽到後面有把聲叫我芊靈:「咁快到咗嘅 」

跟住我就將個頭擰去後面就第一次見到著便服嘅芊靈放咗頭髮落嚟上半身係淺藍色運動褸，下本身就係Adidas黑色長運動褲，可能第一次見到嘅關係啦，所以就記低咗啲咁無聊嘅野哈哈，我諗問返佢自己，都唔知佢嗰日係著乜冇所謂啦，我都係成日記住啲唔等使嘅野唔爭再多一樣芊靈:「做咩呀呆咗咁嘅 」死火頭先掛住留意佢啲衣著搞到自己定晒格添我:「冇好少見你放頭髮啫 」芊靈:「唔使返學丫嘛做咩呀唔好睇呀 」我:「老實講丫以你咁嘅樣，即使光頭都係女神啦 」芊靈:「無聊鬼又喺度吹水 」我:「講真呀你可唔可以誠懇啲唔好成日話其他人吹水 」芊靈:「我不嬲覺得其他人好誠懇架不過你唔同嘻嘻 」我:「有偏見呀大佬 」芊靈:「吹水怪無聊鬼唔會信你呀 」跟住我再見到佢隻狗原來真係好鬼得意咁我梗係踎低同佢玩啦我:「你好呀狗仔 」芊靈:「佢叫做呀bi呀呀bi快啲同怪叔叔講午安啦 」我:「佢一定係識講啦 」芊靈:「你同佢係同類應該有特別語言溝通可能你明呢 」我:「唔怪得你同佢溝通得咁好啦 」芊靈:「你都得架試下啦 」原來呀bi真係好鬼過癮係咁摸佢個頭嘅話佢個樣會好爽真係會碌大對眼望住你聽芊靈講佢重要唔吠真係一隻好狗我:「依家去邊呀 」芊靈:「帶佢去公園囉 」我:「唔識路 」芊靈:「使唔使姐姐俾條帶你拖住 」我:「姐姐我要拖手得唔得 」芊靈:「變態佬呀 」我:「係變態佬就唔係淨係拖住你嘅手啦 」芊靈:「點知你呀 」我心諗，呀bi你就好啦日日可以咁近距離對住芊靈重成日同佢近距離接觸有時做狗真係好過做人跟住就兩人一狗咁樣去行公園講起上嚟其實咁樣慢慢行真係好舒服唔使驚出汗，節奏又唔急因為呀bi真係好鬼懶落到去完全唔會亂咁走佢都係慢慢行所以我地兩個都唔會特別急跟住行行下，呀bi就望住芊靈喺度轉圈呢個時候芊靈就拎定報紙出嚟咁大家都知咩事啦呢個時候我梗係又去吹奏芊靈我:「好有公德心喎 」芊靈:「呢個唔係必須做嘅咩唔通由佢周圍痾咩 」我:「唔係呀我見過有啲真係完全唔執手尾 」芊靈:「咁呢啲係佢地問題啫我成日覺得帶隻狗落嚟散步一定要做返主人責任唔係就唔好帶落嚟 」我:「你知唔知你講呢句嗰陣真係有個光環喺度 」芊靈:「你講嗰啲野真係太誇張點樣信你呀 」我:「唔信就算啦 」芊靈:「點呀想唔想拖呀bi呀放心啦佢好懶唔明周圍走 」我:「好 」跟住我就拖佢，好彩一如芊靈所講佢真係好鬼懶本身亦都唔重所以好易拖，芊靈:「真係養過狗喎啲手勢呃唔到人 」我:「係你成日話我吹水啫 」芊靈:「好啦好啦今次信你喇 」我:「不如試下拖埋你重好手勢 」芊靈:「唔要呀你好煩呀 」我:「真係好舒服喎 」芊靈:「我拖住你重舒服 」我:「咁我都知 」芊靈:「我講用狗帶喎 」我:「咁唔需要喇 」跟住我地就繼續兩人一狗咁樣散步。

跟住行行下芊靈就見到呀bi行得愈嚟愈慢跟住佢就踎低摸呀bi個頭芊靈:「佢應該想返屋企喇 」我:「真係 」跟住我都踎低，一路摸一路望住佢佢個樣又真係好鬼懶得閒就行過嚟聞我隻手同埋隻腳好鬼得意芊靈:「咁我送佢返屋企啦 」我:「好啦咁我都走喇 」芊靈:「一場嚟到唔好咁快走住 」我:「你想點 」芊靈:「話說呢度個商場有間豆腐花好好食食返碗先走啦 」我:「好 」芊靈:「不過依家要先將呀bi帶返屋企因為嗰度冇話俾寵物入去 」我:「咁我喺邊度等你 」芊靈:「樓下啦費事你唔識路 」我:「好 」跟住我就聽佢講，喺佢屋企樓下等佢送呀bi返屋企嗰陣，佢條死仔成日行過嚟搵我芊靈:「呀bi好似好鍾意你喎成日行過嚟搵你 」我:「狗仔係咁架啦邊個同佢玩咪鍾意邊個 」芊靈:「咁又係，佢都係好鍾意michelle成日撩佢玩但係我有幾個朋友都係成日同佢玩不過就唔係好黐佢地 」我:「靚仔係咪好鍾意我同你散步呀 」跟住呀bi又真係好搞笑咁樣望住我同埋行過嚟嗲我芊靈:「佢應該好鍾意喎 」我:「咁好啦，我勉為其難陪你地啦 」芊靈:「講到咁真係辛苦你喎咁辛苦唔使你嚟喇 」我:「唔係呀我好鍾意陪你地呀簡直係每一個禮拜嘅夢想咁樣講好唔好 」芊靈:「假到死 」我:「搞錯呀成日講真心說話你都唔信 」芊靈:「講埋啲咁嘅野我好難信喎 」我:「心都噏埋重話係朋友就連最簡單嘅互信都做唔到 」芊靈:「冇話所有野都唔信呀只不過呢啲實在係太假，我係唔會上當架哈哈 」我:「算數 」芊靈:「咁你喺度等啦我好快就落返嚟 」我:「嗯。」果然佢好快落返嚟芊靈:「食得 」我:「你好肚餓咩 」芊靈:「少少啦哈哈 」我:「係咪真係好食 」芊靈:「信我啦好食架不過要食熱喎，因為我未食過凍所以唔知好唔好食 」我:「咁你就搵啱人喇話說我食豆腐花從來都係食熱嘅 」芊靈:「夏天都係 」我:「梗係啦從來都唔會食凍嘅豆腐花 」芊靈:「好難想像一個人喺三十幾度嘅環境之下，都重係食緊熱嘅豆腐花唔得呀好辛苦呀 」我:「有次咪俾同學撞到囉佢見到我食到面紅耳赤，大汗疊細汗第二日返到去就俾人唱 」芊靈:「哈哈哈哈唔得呀我想像到個畫面好好笑呀 」我:「乜真係好離譜咩講堅真心話 」芊靈:「如果係我嘅話，我諗個反應會同唱你嗰個人一樣你諗下三十幾度有條友食豆腐花食到成身汗重要講到係面紅耳赤喎，你諗下幾好笑哈哈唔得，淨係諗都好好笑 」我:「你都傻傻地明明咁有男人味竟然冇人識欣賞 」芊靈:「係喇好有男人味喇就係呢度呀入去啦 」我:「好 」之後入到去我同佢就叫咗兩碗熱豆腐花事關我就食得好甜嘅又落糖水又落黃糖芊靈淨係落糖水啫我:「頂你又幾好食喎 」芊靈:「冇講錯呢 」我:「今次真係要讚你重以為係伏 」芊靈:「似你咁衰咩成日伏人嘩你食得好甜喎 」我:「甜先好食 」芊靈:「咁你慢慢啦係喎咁你依家重有冇同舊學校嘅人聯絡呀 」我:「做乜無啦啦問呢啲 」芊靈:「咁食緊野冇野傾丫嘛乜都講下啦 」我:「冇呀做咩呀 」芊靈:「一個人都冇留戀咩 」我:「其實所謂朋友都係hi-bye friend啫點會咁易識到一啲真係朋友 」芊靈:「咁又係呢啲人一冇聯絡就好易散，女仔都冇咩 」我:「芊靈姐你真係潤我啫毒撚點會有女 」芊靈:「我點都唔會信你毒唔好扮野快啲從實招來 」我:「真係冇喎其實我諗以前鍾意嗰啲都唔係真係鍾意最多都叫做有好感啫 」芊靈:「我以為你好似學校啲男仔咁添成日都話好鍾意好鍾意邊個邊個 」我:「我最鍾意梗係你啦人靚聲甜性格又好 」芊靈:「好假囉擺明有囉係你唔講咋嘛 」我:「我咪講咗俾你聽囉話咗嗰個女仔係叫做x芊靈你又唔信 」芊靈:「唔信呀成日講埋呢啲野煩到死 」都話佢唔信架啦其實我係講真，無論幾時問我，我都係咁講至少喺呢十幾年入面。

我:「到我問返你 」芊靈:「問咩呀 」我:「依家有冇邊個睇得啱 」芊靈:「冇呀 」我:「信唔信你呀一睇就知你滿懷少女心事睇小說睇上腦嗰啲呢 」芊靈:「雖然我好鍾意睇小說但唔係好似你講到咁囉 」我:「成日喺度幻想幾時出現白馬王子嗰啲呢又或者係唔知邊度成日叫春 」芊靈:「冇囉好唔好 」我:「明明白馬王子就喺你面前咁你都見唔到 」芊靈:「你呀 」我:「唔通你咩 」芊靈:「唔好意思未見過啲咁樣嘅白馬王子 」我:「你真係唔識貨 」芊靈:「自戀狂 」我:「唔係呀其實唔係我自己講架係啲人咁樣叫我焗認 」芊靈:「壹仔呀壹仔 」我:「做乜撚 」芊靈:「食咗藥未呀今日未食嘅話不如姐姐帶你去配藥 」我:「唉你你又唔信我不過我點都唔信你冇情嘅煩惱特別重要係女仔，你話我呢啲毒撚就話啫 」芊靈:「真係冇呀暫時唔想再拍拖住 」終於等到佢自己講等我繼續八下料先一於決定詐唔知我:「之前拍過咩邊個男仔你睇得上眼呀 」芊靈:「有冇聽過xx偉打籃球嘅 」我:「有聽講好似好高好勁 」芊靈:「同佢拍咗一陣囉不過最後不歡而散 」我:「人地咁高大重要運動型你都唔啱 」芊靈:「不過衰偷食呢我都曾經諗過係咪自己俾自由度佢俾得太多不過依家諗返起其實唔係好鍾意佢哈哈只係嗰陣細個乜都唔識 」我:「菩薩呀菩薩呀你竟然咁都話係自己問題擺明佢就衰鹹濕啦屌 」芊靈:「應該都係啦哈哈 」我:「佢冇搵過你箍煲咩 」芊靈:「我俾過一次機會佢但係點知好快就衰第二次，咁就索性斬纜 」我:「估唔到你咁狠以為你係嗰啲吊兒郎當麻鬼煩嘅女人 」芊靈:「聽你咁樣講，就算我係都話唔係啦哈哈 」我:「跟住就冇拍拖 」芊靈:「係呀冇喇，都係一個人 」我:「你咁靚女簡直係跌落凡間的天使冇理由冇狂蜂浪蝶嘅 」芊靈:「有呀不過唔接受囉有啲好煩咪出到聲講不過多數俾啲signal就會知難而退 」我:「嗰條鹹濕偉有冇搵過你呀 」芊靈:「有呀不過冇理到佢。」我:「會唔會係咁灑脫呀 」芊靈:「講真真係已經冇野分手嗰陣都係喊咗一晚，跟住就已經冇問題 」真心講我估唔到芊靈係呢類人重以為佢係典型少女成日都被困擾喺情情塔塔嘅野我:「講真喎睇見咁多女仔拍拖你知我地學校幾多架啦，冇羨慕人地咩 」芊靈:「冇你講到咁黑心囉 」我:「講下笑啫頂 」芊靈:「有咩好羨慕唔係你就唔係你 」我:「重以為你係嗰啲毒女人見到有人幸福過你就喺度批鬥人 」芊靈:「你真係睇得電視劇太多唔識抽離睇壞腦 」我:「真係冇咁樣諗過 」芊靈:「冇呀 」再傾多陣我地就走咗佢返自己屋企，我亦都慢慢行返去我住嗰度。嗰晚我自己喺度諗，既然芊靈自己講暫時唔想拍拖住咁都無謂做咁多野去逼佢雖然當時我只係一個毒撚但係講真有邊個唔想同自己女神發展我話冇諗你都唔信只不過佢咁樣講，似乎我唔應該係咁去主動獻殷勤聽佢口氣佢都唔鍾意啲人煩住佢咁我大約都知應該點樣做就係唔好急唔好逼順其自然就算喇，或者咁講，我寧願唔進取錯過突破性嘅時機，都唔想太過進取失去相處嘅時間係咪好懦弱？我唔否認但係對住啲愈鍾意嘅野，愈保守唔係正常嘅咩至少咁多年我都係咁睇，兩人一狗咁樣去散步，其實往後重有好多次不過當時唔知架嘛，嗰晚我成個腦都係呢啲畫面可能係第一次同佢出街啦，印象總係特別深刻有時我都諗，成日記住呢啲無聊野好咩，但係偏偏就唔捨得刪除，係咪好懦弱？一樣都係唔否認。

跟住就開始放新年假起碼兩個禮拜冇得見芊靈老實講同佢傾計嘅時間都唔係好多 因為聽佢之前講佢話新年會去旅行所以我都冇喺msn搵佢依家諗返讀書放假真係好正嗰個新年假我同Cyrus每日就係咁打機打機打機依家邊有呢啲日子講真嗰句就算係禮拜六日放假，要我打成日機真係頂唔嵮順好容易頭昏腦脹真係唔明點解以前咁好精力即使唔使返學都係八九點就自動彈起身唔認老都唔得有時又要出街，真係好耐冇試過放假係全日留喺屋企依家先知原來頹廢都係一樣好野起碼個腦唔使轉咁就已經夠啦趁芊靈唔喺香港，不如喺度講多啲關於我自己嘅野啦雖然我都知好廢亦都知道冇乜人想知就當俾下面啦唔該嗰陣應該係我轉咗校半年好多野都已經適應晒話時話以前嗰批同學真係冇乜搵過我不過諗返轉頭其實都正常嘅有時真係邊得閒理你丫重要人都唔喺度你話好好朋友就話啫好明顯我就未去到咁啦同埋由細到大，小弟都唔係話好著緊人地關心嗰種人雖然我係一個毒撚但另一方面就有啲唔同對我嚟講，只要覺得舒服就可以有冇人理有冇人搵我唔係睇得好重咁當然如果你話係芊靈就梗係唔同講法啦不過自己都知自己咩事，佢點會無啦啦因為關心而搵我有時有啲野都係貼地啲好離地嘅話去到最後咪盞搞到自己。唔知大家重記唔記得芊靈係三月二號生日話說當我地放完新年假之後，就已經係二月尾即是話同芊靈生日好接近啦我好記得係喺生日之前一日我地係要去嗰個乜鬼野桌上遊戲學會嗰陣我好搞笑架知道佢就嚟生日，所以同佢玩波子棋，黑白棋嗰陣，成日都特登讓佢等佢贏下開心下同埋過程其實都好刺激因為我要特登輸，但又要扮到好認真咁樣諗有幾步自己個腦真係轉唔切，你知啦平時點會咁樣玩啫好彩我都特登放慢手腳咁起碼轉軚嗰陣都易啲丫，又要擔心佢發覺到大個諗返其實真係好無聊都唔知以前點樣諗出嚟，諗住咁樣就可以氹佢開心芊靈:「又贏喎哈哈 」我:「頂你係咪出術架今日咁勁嘅 」芊靈:「可能係你渣啫講明先呀，我冇自己偷雞練呀 」我:「唔係邊有可能今日係咁贏莫非你訓練呀bi陪你捉棋 」芊靈:「你都傻傻地狗又點會識捉棋 」我:「唔係呀頭先咪有隻狗贏咗我 」芊靈:「去死啦死人頭 」我:「講笑啫講笑啫 」芊靈:「好好笑咩 」我:「其實都幾好笑架哈哈哈哈哈 」芊靈:「唔好再笑呀忍得好辛苦呀 」我:「咁就走啦出到去先笑 」芊靈:「又好啫 」出到去之後，我:「係喎你係咪聽日生日 」其實點會唔肯定丫不過你知毒撚架啦，總係鍾意扮作漫不經心明明就唔知為乜芊靈:「你又記得嘅 」我:「靚女生日梗係特別記得啦啱唔啱聽先 」芊靈:「做乜咁好口呀 」我:「痴線我有邊次話你唔係靚女 」芊靈:「成日都喺度口花花冇句真唔信你呀 」我:「有樣野一定要信 」芊靈:「做咩呀 」我:「就係依家同你買個蛋糕慶祝 」芊靈:「咁大個點食呀 」我:「梗係唔係好大個嗰啲啦將就下七仔買一個好冇 」芊靈:「好 」

跟住我同佢就去咗七仔買雪芳蛋糕講到底我點會想咁寒酸不過你知一個蛋糕幾貴架啦呢個都唔係重點，最緊要係嗰陣冇一個地方可以俾我地兩個坐喺度慢慢食同埋嗰陣我同佢都唔係話好肚餓兩條友點樣食一個蛋糕呀亦都好好彩芊靈冇拆我台原本重驚佢唔鍾意你知啲女仔架啦乜都鍾意華麗名牌貴野，慶幸佢唔係咁樣我:「蠟燭就冇喇俾面我食咗佢啦 」芊靈:「有免費野食點會唔食呀哈哈 」我:「幾驚你唔鍾意呀你知啦你啲女仔最鍾意就係貴同埋靚 」芊靈:「我唔係咁囉又想喺度醜化我 」我:「好彩你唔係咁咋如果唔係我真係柒到飛起 」芊靈:「講真嘅我真係估唔到你記得 」我:「你真係太睇小我嘅記性 」芊靈:「係喇係喇今次你最叻仔喇 」日後我先發現，原來唔止佢睇少咗我記性，自己一樣自視過低我:「芊靈姐我要索取香吻一個 」芊靈:「痴線無啦啦做咩要咁樣 」我:「我咁好心幫你慶祝生日你唔係唔做丫嘛講明先錫面可以 」芊靈:「你條友真係諗大咗喺度講埋啲唔知咩野又話幫我慶祝生日，原來係想拎獎勵咁鍾意獎勵就俾你 」跟住佢又扭我耳仔我:「喂，痛呀痛呀 」芊靈:「又係你話要獎勵嘅咪俾咗你囉又唔鍾意 」我:「呢啲係咩獎勵呀 」芊靈:「我成日都係咁樣摸呀bi佢次次都好享受喎 」我:「係佢唔係我囉 」芊靈:「我重以為你地一樣添 」我:「不如試下我扭你丫睇你享唔享受 」芊靈:「喺度恰女人識錯你呀 」我:「又係你話呢啲係獎勵嘅 」芊靈:「我做就係啫，你估你唔係想報仇咩 」我:「我又點會係咁呀謙謙君子點會同一個女仔計 」芊靈:「um謙謙君子 」我:「做咩咁嘅反應呀你覺得唔係咩 」芊靈:「唔係呀我覺得係喎唔使咁敏感 」我:「講咗唔係自己讚自己 」芊靈:「係喇係喇不過有句野真心同你講嘅 」我:「咩呀 」芊靈:「多謝你呀 」我:「屌我以為講咩添都係一個咁嘅蛋糕仔啫多咩謝丫 」芊靈:「送禮物有時唔係淨係睇嗰樣野嘅估唔到你會記得更加估唔到你會幫我買個蛋糕 」我:「濕濕碎啦要講多謝就下年啦到時真係買個生日蛋糕俾你你等住食啦，如果有下年的話 」芊靈:「咩叫做如果有下年 」我:「做人咁多變數，點可以一口講定呢萬一到時我走數，都起碼有藉口嘛 」芊靈:「嚇死我重以為你唔知講咩添咁我等住食架喇 」我:「慢慢等啦重有成年呀哈哈 」芊靈:「又係喎 」到佢正日生日嗰日，嗰日我地要返學嘅不過喺學校就撞唔到我又費事咁揚特登走去佢班房嗰度所以都係sms同佢講生日就算諗嚟諗去都唔知幾點講好，跟住我就好無聊咁樣諗到應該邊個時間講15:02分純粹係將佢生日嗰日期變做時間分鐘我:「生日快樂 」點知佢竟然好快覆，芊靈:「上堂玩電話曳曳呀你 」我:「你一定係冇玩啦 」芊靈:「梗係冇啦我呢啲乖學生 」我:「明明你就秒覆扮野 」芊靈:「睇下邊個講先囉好冇 」我:「依家啲人真係好串同你講生日快樂多謝都冇句重要唔認上堂玩電話 」芊靈:「多謝多謝多謝係咪開心返呢 」我:「嘩真係好開心呀 」芊靈:「唔使睇你個樣都知你假到死 」我:「明明我就咁真誠 」芊靈:「唔講咁多住喇，驚俾人收電話 」我:「我都係呀哈哈 」就係咁，呢啲就係我第一次同佢過生日嗰陣我好希望有一年可以同佢過正日生日明明就唔知有啲乜野咁值得期待不過都係嗰句，自己知自己事，佢正日生日點會留俾我所以我都係自己ff啫。

至於佢正日生日之後問返佢原來都係同佢啲friend一齊過亦即係michelle再加多幾個女仔放咗學去唱k食飯佢話冇男仔喎當時我梗係又喺度暗爽啦我話冇你地都唔信而跟住落嚟就嚟復活節嗰陣我地學校有個活動類似係文化節咁嘅野會喺禮拜六舉行跟住我就問返Cyrus係咩嚟因為我都係今年先至喺度讀之後原來佢話呢個文化節年年都會搞重要每一次都係撞正復活節喺度係咁咦講下要做咩啦中五中七呢個時候已經面對緊會考同埋A-Level，佢地唔會喺學校先啦淨返嗰五年級，中一係唔使參加淨係負責去就可以，咁樣中二中三中四同埋中六，每班要派兩隊去搞攤位攤位內容都係嗰啲乜鬼野宣揚文化啦我呢啲蛋散擺到明係食花生所以就同Cyrus求其揀一隊入入到去佢地叫我做乜我就做乜，都係不外乎黐下野剪下野咁樣諗橋嗰啲當然係留返俾啲大粒佬我個腦淨係諗埋啲鳩野呢啲咁高尚嘅野唔啱我都係做返啲唔使用腦嘅低等野啦我重好記得臨舉行前嗰一晚芊靈喺msn搵我芊靈:「喺唔喺度呀 」我:「唔喺度 」芊靈:「唔喺度就算啦拜拜 」我:「咁啱我又喺度喇做咩呀 」芊靈:「你地嗰班聽日做咩主題呀 」我:「好似係關於日本和服丫嘛 」芊靈:「咁得意 」我:「離晒譜我諗住會有日本妹即場示範著和服點知原來冇呢回事 」芊靈:「你係咪傻架邊度搵啲日本人過嚟呀 」我:「重諗住有得睇日本妹得個桔 」芊靈:「滿腦子都係呢啲野你啲思想太混濁一定要捉你去淨化 」我:「不如俾你淨身好冇 」芊靈:「變態佬又諗呢啲野三句唔埋兩句就係啲變態野 」我:「係你諗得衰囉明明就係生物學 」芊靈:「唔怪得你讀理科啦原來因為咁 」我:「唔係你估話說你又整乜野題材 」芊靈:「甜品呀 」我:「有冇得即場販賣甜品 」芊靈:「冇喎 」我:「搞錯呀重以為有得偷食添 」芊靈:「成日都係掛住食喺學校點樣整呀 」我:「係係係你啱你啱 」芊靈:「其實我搵你重有第二個目的 」我:「做乜撚 」芊靈:「文化節聽日搞到下晝丫嘛完咗去唔去散步 」我:「你鬼馬呀你想同我兩個漫步 」芊靈:「鬼得閒同你呀 」我:「咁你又問 」芊靈:「我諗住帶埋呀bi咪順便叫埋你況且呀bi好似好鍾意你我又有多條狗帶俾你 」我:「原來想約我咁我要考慮先喎 」芊靈:「你唔得閒冇所謂呀我同呀bi兩個一樣冇問題 」我:「咁我勉為其難陪你地兩個囉 」芊靈:「唔好勉強呀壹仔 」我:「點會勉強呢簡直係我嘅榮幸用盡畢生嘅運氣 」芊靈:「成日都誇張到死咁好啦我都瞓覺喇，聽日見啦拜拜 」我:「拜拜 」

第二朝返到去其實所謂嘅文化節，個模式都有啲似攤位遊戲十幾個人一組有啲落力啲嘅，就周圍去叫人過嚟有啲懶啲嘅就企定定喺某一個位嗰度有人行過就叫佢去邊度邊度有啲最懶嘅，就梗係好似我同Cyrus咁就連叫都唔叫坐定定喺個攤位度Cyrus:「真係好舒服 」我:「頂你咪咁大聲啦一陣俾人聽到就大撚鑊 」Cyrus:「驚閪咩我地扮下野咪得囉 」我:「點樣扮 」Cyrus:「係咁咦講下『快啲嚟呀快啲嚟呀』，佢地唔覺嘅 」跟住我同佢真係好無聊咁樣喺度叫「快啲嚟呀快啲嚟呀。 ，「埋嚟睇下啦 ，」「和服呀和服呀 」，果然跟住有人見到就真係讚我地個落力其中一個話事人:「你兩個好勤力喎 」我:「梗係啦使你講 」Cyrus:「我地呢啲算得上係咩呀都係坐喺度叫兩聲，你地要周圍走先辛苦最衰我地唔係好識幫唔到手唔好意思呀 」其中一個話事人:「傻啦傻啦點會幫唔到手啫你地坐喺度咁大聲叫啲人過嚟，已經幫到好多喇係呀miss買咗野飲檸檬茶啱唔啱 」我，Cyrus:「好呀唔該 」結果我地就坐喺度一路飲住檸檬茶一路喺度吹水真係太爽當然都一路有叫啲人行過嚟啦費事俾人捉黃腳雞啦我:「頭先假撚到講埋啲野都唔係人講重喺度扮內疚 」Cyrus:「唔通點呀唔通話我地係唔郁架啦夠薑就唔好要我地咁呀 」我:「竟然重有得飲檸檬茶一定係我地太勤力所以俾獎勵 」Cyrus:「肯定係啦 」跟住我同佢就喺度傾計同埋喺度笑突然之間聽到有人叫我原來芊靈過咗嚟芊靈:「你真係識嘆個個走晒出去，你就坐喺度飲檸檬茶 」我:「點解你會喺度架 」芊靈:「頭先聽到有條友係咁喺度叫啲人過嚟一聽就知係你把聲啦 」我:「頂你嗰隻係咩耳嚟架 」芊靈:「你把聲咁特別一聽就認到啦 」我:「過嚟有咩貴幹 」芊靈:「呢個就係你地攤位呀 」我:「唔好問我乜都唔知我淨係負責看守大本營嘅啫 」芊靈:「重好識走位添坐喺度唔使曬兼且有得飲檸檬茶 」跟住我就指住Cyrus我:「佢都有飲架唔好講到係我自己飲 」芊靈:「得你一個揸住包野飮咋喎 」我:「佢飲得快過我丫嘛 」Cyrus:「係囉係囉真係唔應該個個咁辛苦你就坐喺度飲野 」芊靈:「咪係囉哈哈 」我:「仆街啦擺明係老師見到我咁勤力獎我啦 」芊靈:「獨食難肥呀 」我:「俾你飲喇重有一半 」芊靈:「唔使喇有心 」我:「咁你又行過嚟擺到明你都係喺度hea啦扮蟹 」芊靈:「唔係喎係佢地叫我周圍行下刺探敵情咋喎 」我:「我實信你啦 」芊靈:「我都實信你咁勤力啦 」好死唔死跟住俾我班主任見到我地喺度吹水班主任:「唔怪得壹仔(我班主任真係叫我做壹仔)你咁樂意坐喺度啦 」我:「梗係啦我咁勤力 」班主任:「咁勤力撩女仔呀嘛芊靈你唔好理佢啫 」芊靈:「知道喇miss 」我:「你又識佢 」芊靈:「早幾年miss佢教我架 」班主任:「壹仔我都知芊靈係靚女，撩女仔唔緊要呀但係要做野丫嘛 」我:「真係有做呀miss唔信你問下Cyrus 」班主任:「你兩個同流合污證供唔可信呀 」跟住班主任就走咗，芊靈:「傻仔陣間放學門口等啦拜拜 」我:「走啦你 」芊靈:「咩呀 」我:「拜拜啫冇野呀 」

芊靈走咗之後Cyrus:「進展幾快喎你地陣間去邊呀 」我:「冇陣間同佢隻狗散步啫 」Cyrus:「你幾時做咗佢隻狗 」我:「屌佢本身有隻狗嘅，好撚過癮架 」Cyrus:「頂原來佢本身有養狗架 」我:「係呀長毛臘腸 」Cyrus:「醒喎你識用呢招同佢拉近距離 」我:「嗰次傾開咁啱啫跟住佢就問我一唔一齊去咯唔通唔去呀 」Cyrus:「你都有道理咁重等咩呀去馬啦 」我:「佢話唔想再拍拖住喎邊有得急你啲線人有冇收到佢消息 」Cyrus:「我啲線人契鳩弟嚟唔係成日收到風 」我:「真係冇撚用 」Cyrus:「咪就係囉 」傾完一輪之後我地就走得咁我梗係即刻喺學校門口等芊靈跟住我就醒起，係喎頭先佢個樣好似好想飲檸檬茶咁我就拿拿臨去飲品機嗰度買包檸檬茶跟住收埋喺個衫袋度陣間拎出嚟俾佢睇，重唔嚇到佢含家產等咗一陣跟住佢就出現喺佢隔離重有佢啲friendMichelle同埋一兩個女仔芊靈:「咁快嘅 」我:「梗係啦心急見你丫嘛 」芊靈:「痴線你喺度講咩呀 」跟住佢班friend聽到就喺度wow wowMichelle:「唔怪得你今日唔同我地食晏喇原來約咗人 」芊靈:「係你地約咗男朋友囉 」朋友a:「你都係呀 」芊靈:「喂呀 」之後芊靈對住我講，芊靈:「唔使理佢地呀佢地成日都亂咁講 」好彩一向都厚面皮所以呢啲場面都唔尷尬如果唔係真係死得我都係嗰陣先知，厚面皮都有用處之後我地就離開咗學校芊靈:「不如今日唔好搭巴士慢慢行返去好冇 」我:「我話唔好係咪唔行 」芊靈:「今日啲天氣咁舒服，同埋又唔係真係咁遠行一日啦 」我:「睇死你都係想行啦我話唔想行你咪又係逼到我行 」芊靈:「叻仔呀 」我:「不過我都真係未試過行呢條路天氣咁涼就行下啦 」芊靈:「嗯 」跟住行行下我就喺衫袋拎包檸檬茶出嚟，芊靈:「點解你會有多包架 」我:「買咪有囉 」芊靈:「自私鬼啱啱飲完又飲 」我:「邊個話我買俾自己飲 」芊靈:「下 」我:「俾你架望 」芊靈:「咁好死 」我:「頭先見你牛咁眼望住知你想飲啦 」芊靈:「咁多謝喎 」我:「其實我頭先想飲剩半包俾你不過你知你幾麻煩所以都係算啦嘥幾蚊就嘥幾蚊。」芊靈:「唔麻煩囉好冇 」我:「明明我頭先飲緊嗰包可以俾你飲你又唔飲 」芊靈:「我先唔飲你口水尾丫 」我:「痴線我本身冇病成日食香口膠個口亦都唔臭點解唔飲 」芊靈:「飲你口水尾咪聽你講野點知你會做啲乜 」我:「小學雞 」芊靈:「我好信架哈哈 」我:「咁又係呀對住你真係乜都做得出 」芊靈:「你個樣好衰呀你想點呀 」我:「你知我想點嘅 」芊靈:「如果同你唔熟真係即刻走好奸呀個樣 」我:「明明我就咁善良檸檬茶都請埋你重要咁話我 」芊靈:「多謝你囉 」諗返起我先發覺，以前其實真係好簡單，只係俾幾蚊就可以見到我想見嘅野，反而依家經濟能力好咗，可以俾好多個幾蚊但係就見唔到自己想睇嘅風景，真係好諷刺。

芊靈:「你肚餓未使唔使依家去食野 」我:「你話事啦我冇所謂 」今次真係唔係特登就佢而係幾點食野對我嚟講真係冇乜分別咁多年都係咁樣芊靈:「咁呀好似上次咁樣，帶完呀bi散步先食好唔好 」我:「實好架 」芊靈:「咩意思呀你又係你話冇所謂嘅 」我:「做咩啫都冇話唔好你太敏感喇 」跟住就照例啦，都係我喺樓下等佢因為佢要上去屋企接呀bi，冇幾耐佢就落咗嚟佢冇換衫，著返校服咁樣落嚟我:「做咩唔換衫呀 」芊靈:「接完佢拿拿臨就落嚟啦 」我:「原來你想同我著情侶裝 」芊靈:「有冇人話過你好厚面皮 」我:「唔厚面皮就唔會企你隔離啦 」芊靈:「咩意思呀 」我:「根本你就係天使正常稍為有啲自知之明嘅，都唔敢喺你隔離啦啱唔啱先我地呢啲凡夫俗子點可以拍住你行 」芊靈:「誇張到死冇句真呀 」呀bi個死仔一見到我就想撲埋嚟搞到芊靈都拉得幾辛苦芊靈:「佢真係好鍾意你喎 」我:「冇計啦靚仔丫嘛 」芊靈:「好彩未食野啫如果唔係真係嘔 」我:「你自己問呀bi我靚唔靚仔喇 」跟住呀bi就好似平時咁樣戇居居咁樣望住我我:「你睇下佢都話我靚仔 」芊靈:「邊有講野呀佢唔好喺度醜化呀bi嘅taste 」我:「證明你呢個主人完全唔盡責連呀bi嘅眼神你都解讀唔到 」跟住佢又喺度扭我耳仔我:「做咩呀 」芊靈:「壹仔呀壹仔唔好成日幻想啦對自己唔好呀 」我地三個都踎咗喺度佢一隻手就扭我耳仔，另一隻手就摸住呀bi隻耳仔，好明顯扭我嗰隻手用力好多我:「喂大佬唔公平呀有咩理由摸佢就咁細力扭我就咁大力 」芊靈:「鬼叫你發緊夢咩咁咪大力少少令你重返現實 」我:「痴線你唔信就話我發夢 」芊靈:「哈哈唔玩住喇帶佢散咗步先啦 」跟住就好似之前咁樣，兩日一狗咁樣散步其實一路行嗰陣我就一路諗，依家我雖然同佢算熟，但係我對佢嘅了解，其實唔算好多淨係知道佢有隻狗，住邊度，但係佢平時鍾意啲咩就完全唔知我諗各位巴打都會有共鳴，就係對住某個人嘅時候，求知慾就會變得特別旺盛好想去了解佢，接觸佢，任何野只要係關於佢，都好想去知道依家我對住芊靈，正正係呢一個情況我:「係喎話說你鍾意食咩架 」芊靈:「話題轉得咁快嘅 」我:「你知芊靈姐姐你幾吸引我好想窺探你嘅內心世界 」芊靈:「變態佬肯定又唔知諗埋啲咩 」我:「講真嘅一齊行嗰陣係講呢啲架啦 」芊靈:「你講幾時食咩先 」我:「下乜有分幾時嘅咩 」芊靈:「梗係啦早餐我就鍾意食雪菜肉絲米因為我樓下嗰間餐廳整得真係好好食晏晝我就冇所謂嘅有時得閒嗰陣會自己整三文治夜晚媽咪煮咩我就食咩但如果你話鍾食邊個國家啲野，咁我都係答你日本早幾年試過去日本食魚生真係好正 」跟住我就梗係喺度自己記低啦我:「喺日本野食你都啱 」芊靈:「係呀 」我:「黃金你啱唔啱 」芊靈:「咩係黃金 」我:「你冇聽過黃金傳說咩 」芊靈:「唔知喎快啲講啦 」我:「你今晚自己查啦都係日本野嚟 」芊靈:「古古怪怪咁樣肯定唔係好野啦 」我:「查咗先啦咁樣平時喺屋企做咩 」芊靈:「女仔嚟嚟去去都係嗰幾樣煲劇，shopping我就多一樣，就係帶呀bi散步有時michelle同佢男朋友會約我打羽毛球另外每日會抽一個鐘溫書 」我:「三條友打乜撚野羽毛球 」芊靈:「多數係我同michelle打哈哈呀宏，即係michelle男朋友，其實都係陪michelle多啲 」我:「你就唔得啦做電燈膽 」芊靈:「係呀所以有時我都冇去比佢地二人世界 」我:「我重以為佢地屌柒你添 」芊靈:「似你咩咁爛口 」我:「咁先顯得我對住你真誠丫嘛係咪咁講先 」芊靈:「唔好咁樣望住我你個樣太狡猾你想唔想嚟打丫反正我地都差一個 」我:「你地會唔會嫌我渣利申完全唔識打羽毛球 」芊靈:「其實大家都係海軍鬥水兵我都差一個人同我一齊雙打 」我:「簡直係天作之合就連命運都想我同你一齊雙打 」芊靈:「又喺度亂咁噏 」

芊靈:「你呢平時又鍾意食啲乜 」我:「其實真係冇乜喎 」芊靈:「係咪真架 」我:「只要唔係紅蘿蔔，蒸魚同埋屎多數都冇問題 」芊靈:「蒸魚好食喎 」我:「我就係唔鍾意嗰啲魚味即係你地口中嘅鮮甜我就覺得好腥其實唔止係魚，大部分海產我都係當然日本菜嗰啲就例外啦 」芊靈:「不過呢啲冇得講嘅一定係有啲野鍾意有啲唔鍾意 」我:「你明就好啦成日都有啲人問點解唔食魚喂大佬呀，唔鍾意就唔鍾意架啦邊有得講啫，再加上多骨對於我呢啲懶到極點嘅人嚟講點會肯同你食 」芊靈:「原來你係懶鬼 」我:「講真真係唔怕認我食野就好簡單，最緊要就係方便所以千祈唔好同我講享受因為我根本就唔識享受我嘅世界淨係得唔麻煩，方便，食野都係呢個原則 」芊靈:「即係有啲野好好食但係如果好麻煩嘅話你都係會唔食 」我:「梗係啦幾年前有次去黃金海岸食buffet全部都會食嗰啲乜撚野生蠔呀龍蝦呀，即係嗰啲大路食物但係你知你啲極度麻煩又重海鮮味係唔會啱我食所以我就冇食到食第二啲跟住班親戚就問鳩我點解唔食呀咁好食都唔食無啦啦挑我機咁我咪把幾火問返佢『好食係咪一定要食 』，跟住嗰晚佢就冇再同我傾計可能覺得我傻撚咗 」芊靈:「你咁激動嘅咩哈哈唔似喎 」我:「你估好似對住你咁咩 」芊靈:「關咩事喎 」我:「梗係關事啦對住天使都激動係會俾雷劈 」芊靈:「信你一成都死呀 」我:「但係我見你死得好開心 」芊靈:「邊有人話我開心 」我:「睇穿你啦偷笑 」芊靈:「變態佬呀偷睇人呀 」跟住隔離有個男仔見到加聽到就用一個好疑惑嘅眼神望住我我:「死喇俾佢以為你講真喇 」芊靈:「事實上你的確係變態佬喎不過係一個無聊搞笑嘅變態佬嘻嘻 」其實可能芊靈係女仔嘅關係，所以佢唔明白點解男仔要咁無聊同埋搞笑其實氹到你想氹嘅人開懷大笑，嗰個成功感真係好大一個毒撚唔會成日覺得自己好型，因為佢地自己都知自己咩條件，唯獨是做到以上講嗰樣野就會分外滿足，因為過程入面淨係得你自己一個，唔使靠人而成功嗰種開心嘅程度，係你過幾晚瞓覺嗰陣，諗返起都會暗爽或者其實佢可能只係扮笑，不過去到嗰一刻都唔會諗咁多重可以咁客觀咩。問完野食梗係問佢其他喜好啦我:「鍾意聽咩歌呀戲就唔使同我講喇因為我完全唔識嘅同我講即係嘥氣 」芊靈:「我幾鍾意聽男歌手唱歌架最鍾意張敬軒 」我:「良心可一敲即碎女人開始使我恐懼遺失了你才明白我會消失了生趣連心肝都可失去然後犧牲我的眼淚讓我 像老了十歲」芊靈:「識野喎我好鍾意呢首架 」我:「為何連一次都不再願探訪為何鄰居也可多慰問境況捱過多少天傷心處方淚水如何能做血糖為何連一句都不再願講只有電視的盛況　能陪伴沮喪今後我　沒法比從前的堅壯然後你更不願看」芊靈:「點解你會識架呢首side track嚟架喎 」我:「我唔係佢嘅fans不過叫做識啲啲啦 」芊靈:「唱多幾隻啦好想聽呀嘻嘻 」我:「冇喇佢啲歌我比較鍾意嘅係頭先嗰兩首我就梗係聽開醫神死忠 」我當然唔會同你講有一晚我喺msn見你聽緊頭先嗰兩首，跟住先走去聽啦芊靈:「估唔到你聽好多歌喎 」我:「咩叫估唔到 」芊靈:「以為你地男仔淨係鍾意睇動漫打波 」我:「我最唔鍾意就係睇動漫都唔記得有冇同你講過，戲又唔睇動漫又唔睇咪有時間聽下，不過國語同埋英文就唔好搞我 」芊靈:「um你呢個人真係好特別 」我:「係咪天選之人定係真命天子抑或係白馬王子 」芊靈:「師父你諗多咗喇 」我:「重諗住可以做你呢位天使嘅白馬王子添 」芊靈:「咁易講得出口一定唔信你係講真呀 」我:「咁誠懇你都唔信我失望 」芊靈:「你都叫誠懇呀bi都笑呀 」跟住呀bi又真係望住我地兩個好搞笑就係咁樣，我終於知道佢最基本嘅喜好係乜其實根本就冇咩特別但自己就唔知點解好想知道。

跟住落嚟就係復活節假期呢個復活節假期冇乜特別都係同平時差唔多係最多禮拜六日芊靈會搵我問我一唔一齊同佢去散步跟住我同佢講以後都唔使特登問因為我係一定去係呢樣比較特別其他時候做嗰啲野就好似正常嘅中學生咁樣，打機又打下J功課就搵人抄既然係咁就唔多講復活節假之後有一單野比較特別我覺得值得講下嘅希望各位唔好拆台先話說有一日我同芊靈就去完嗰個乜撚野桌上遊戲學會跟住就照例一齊搭巴士走啦，搭搭下途中我:「大鑊 」芊靈:「做咩呀 」我:「你自己坐返去先我要落車返返去學校 」芊靈:「咩事呀 」我:「我漏咗本手冊同埋聽日要交嗰份功課喺櫃桶嗰度頭先唔記得拎 」芊靈:「有冇帶腦出街呀成日都唔記得 」我:「我返返去先拜拜 」芊靈:「等陣先 」跟住佢就同佢一齊落車，我:「做咩你又嚟 」芊靈:「你條友成日都咁鬼大懵點知你一個人返去會唔會睇漏野 」我:「唔該晒喎芊靈姐姐 」芊靈:「不嬲都咁好人唔使特別講多謝 」跟住我同佢就一齊返返去學校返到去諗住上班房嗰陣，點知道門鎖咗我:「仆街喇呢鑊道門鎖撚咗添 」芊靈:「不如去搵人開門 」我:「嗰班人好撚臭串問佢實話唔俾開你喺度幫我睇水先 」芊靈:「你想擒入去呀 」我:「唔通我撞入去咩邊夠力呀 」結果我就喺窗嗰度擒入去，去返我個位原來真係漏咗喺櫃桶嗰度真係冇撚用咁都唔記得拎，搞到依家又要嘥時間返嚟拎完之後就梗係走夾唔唞出到去學校門口當然搭返車走人啦芊靈:「壹仔呀壹仔，點解你成日咁冇記性架究竟係咪坐住咗個腦呀 」我:「你就坐住咗個腦頭先我都冇叫你返嚟係你話一齊嚟咋嘛 」芊靈:「唉，幫你睇水多謝都冇句重要話返我自己跟埋嚟，心都噏埋 」我:「對唔住對唔住對唔住係我出言不遜，請娘娘饒恕 」芊靈:「哈哈睇得古裝戲太多呀你 」我:「卑職實在唔應該怪責於你一定係奴才嘅問題 」芊靈:「乜你成日睇嘅咩 」我:「其實唔係我都唔睇電視嘅係有時食飯聽到咁樣先至知啫 」芊靈:「諗諗下咁樣落去唔係辦法成日都係咁樣真係唔得你死 」我:「你又有咩高見 」芊靈:「以後放學都要行過嚟搵你 問你帶齊啲野未 」我:「頂你咪好似保姆咁樣 」芊靈:「係呀咁樣你一定唔會唔記得帶野係咪好醒呢 」我:「日日都係呀 」芊靈:「梗係啦特別係落雨又或者pe堂嗰陣，一定會行過嚟問你有冇拎齊遮同埋pe衫 」我:「你唔使同你啲friend一齊走咩 」芊靈:「佢地住嗰度近好多架同埋有啲要陪男朋友，所以其實有時都係自己一個走唔使搵藉口呀你 」我心諗邊有搵藉口開心都嚟唔切啦芊靈:「如果嗰日我唔可以一齊放學就會sms你否則嘅話我會去你班房門口架喇成日都帶漏野 」我:「定係其實你係想同我一齊放學咋 」芊靈:「壹仔呀壹仔點解你成日諗埋啲無聊野架 」我:「下我個腦淨係諗住你又點算係無聊呀 」芊靈:「打冷震呀 」我:「搞錯呀我睇電視啲男主角成日都係咁講，跟住聽嗰個就會好冧點解現實係咁架 」芊靈:「因為你唔係男主角囉嘻嘻 」唔怪得啦，其實佢就一早講咗點解不過咁，我要好多謝當日呢個咁大懵嘅我雖然嘥咗當日自己玩嘅時間，不過就多咗日後同某個人相處嘅光陰，有得有失慶幸得嘅比失去嘅多。

其實嗰陣我以為佢都係講下笑可能一時之間講出口啫所以我都冇放喺心上面係直至到第二日放學，當我諗住出班房門口嗰陣，就見到芊靈企咗喺度我:「鬼鬼崇崇喺度做乜 」芊靈:「你就鬼鬼崇崇放學呀 」我:「原來你係講真架 」芊靈:「梗係啦你以為我講笑呀 」呢個時候喺我隔離嘅Cyrus插嘴Cyrus:「唔阻你喇老友慢慢啦拜拜小心啲喎 」我:「夜晚打機搵你啦 」佢嗰陣個樣真係好衰，典型花生友嘅醜態芊靈:「帶齊啲野未手冊功課筆袋銀包水樽 」我:「帶齊喇 」芊靈:「書包呢 」跟住我就指住我背脊我:「頂你呢個咩嚟架 」芊靈:「都係以防萬一啫嘻嘻 」我:「咁走啦 」出到去門口，芊靈:「係喎你好似下個禮拜生日 」我:「話咗你掛住我啦咁你都記得 」芊靈:「師兄你啲幻想力太好咁我冇理由淨係偏心呀bi，唔理埋另一隻狗仔架嘛 」我:「如果我係狗仔我要拖手喎 」芊靈:「狗仔隻手冇咁長呵呵 」我:「幾招積喎唔好俾我拖到你 」芊靈:「你就想 」跟住我地喺度追逐當然唔係真係跑啦，都係快步啫始終驚撞到人好死唔死俾同學見到依家我都唔記得係邊q個，求其作個名算數啦同學a:「估唔到你兩個發展得咁快喎 」我:「你想發展我都可以同你發展架 」同學a:「唔阻住你兩個喇拜拜 」同學b:「壹仔唔聲唔聲原來睇上咗芊靈 」我:「你兩個都一齊喎重喺度話人，屌 」同學b:「冇事發生過拜拜 」嗰兩條蛋散走咗之後我地就上巴士啦，原本我以為佢會好尷尬可能嗰陣我對女仔認識唔係好多(其實依家都係)直覺女仔聽到頭先嗰啲話題應該會面紅呀，口窒窒咁樣，但係佢又好似冇我:「你好似冇野咁嘅 」芊靈:「點解要有野 」我:「唔係好多女仔都唔鍾意傳緋聞嘅咩 」芊靈:「我覺得有啲野我地知咪得囉使乜理其他人點睇 」我:「你唔止重有天使嘅外貌重充滿睿智 」芊靈:「講真喎，如果因為其他人嘅睇法令到我地關係變差你唔覺得好唔值得嘅咩 」我:「你放心我同你只會愈嚟愈升溫唔會變差 」芊靈:「認真野呀死人頭 」我:「咁又唔係喎以前小學坐我隔離嗰個同我幾啱傾，你知架啦，小學雞一見到人啱傾就話人地有路所以嗰陣我同嗰個女同學就傳出緋聞跟住佢怕尷尬就好少搵我傾計喇 」芊靈:「小學同中學我諗唔同嘅 」我:「重要嗰個係豬西傳緋聞嗰班人個腦應該要拉去驗 」芊靈:「唔好咁話人啦 」我:「唔係呀同你傳我唔拘呀簡直係我福氣 」芊靈:「你點樣講我都唔會信你死咗條心啦哈哈 」我:「天使面孔，菩薩心腸外在內在兼備不過咁，唔係魔鬼身材囉哈哈哈 」芊靈:「死人頭又想講咩呀 」我:「我好誠實咁樣讚你唔開心咩 」芊靈:「唔開心喎有啲咩咁值得開心 」我:「扮晒野你真係唔誠實 」芊靈:「你先唔誠實呀 」我:「知唔知世界上得一種動物係唔會同人講自己開心，但係明明自己就爽緊 」芊靈:「係咩呀 」我:「麥兜 」芊靈:「死啦你話我係豬原來頭先係想講說話俾我聽嘅，死人頭死人頭死人頭 」我:「玩下啫 」芊靈:「唔睬你呀 」我:「真係唔睬 」芊靈:「唔睬呀 」我:「玩唔玩iq題 」芊靈:「你有咩 」我:「問得你我梗係有，同你講定係我自己諗唔使上網搵 」芊靈:「請出招 」我:「兩個我加一個你，估一個數字。」

芊靈:「咩iq題嚟架 」我:「哈哈難呢 」芊靈:「有冇貼士呀 」我:「三位數或者四位數 」芊靈:「咁樣係三定係四 」我:「講咁多俾你聽重得了嘅慢慢估啦 」芊靈:「咁難架你啲貼士真係冇錯 」我:「係呀 」芊靈:「俾我諗到就死 」我:「加油啦到時你諗到請杯珍珠奶茶又點話 」芊靈:「你講架唔好走數呀 」我:「幾時呃過你 」芊靈:「點知你呀 」正當我地講下講下，當我見到窗外面啲風景嗰陣不其然講咗句我:「仆街 」芊靈:「做咩呀 」我:「唔記得落車添 」芊靈:「哈哈係喎你依家進化到車都唔記得落 」我:「頂真係好智障 」芊靈:「當做下運動囉嘻嘻 」我:「有得唔當咩 」跟住我同佢就一齊落車芊靈:「拜拜喇大頭蝦 」我:「出少句聲冇人話你啞嘅 」芊靈:「辛苦你喇慢慢行返去 」我:「係喇知道喇唔使成日講 」芊靈:「聽日見啦 」我:「好 」跟住我一路行一路諗，係喎呢一招得喎有時有啲野真係錯有錯著等我以後間唔中都扮下唔記得落車咁咪可以同佢一齊走囉反正佢覺得我咁大懵，咁樣做肯定唔著跡啦又夠自然喎今次發達喇以前就係咁，諗一啲咁無聊嘅野，都會不自覺咁自high明明就冇乜野特別，但都好似發現新大陸咁樣好想同人分享但係又唔敢同人講，因為驚俾人話痴線，同埋人地唔會明白你嘅喜悅所以點解要自high，就係咁解。我記得喺我生日之前係準備緊考最尾嗰一次試，亦即係六月頭嘅事，順便喺度提返各位小弟呢位蛋散係六月五號生日我好記得生日前一日，芊靈叫我唔使等佢放學當時其實我冇為意點解以為佢約咗人，所以我都冇特別去理然之後第二朝起身我就收到一個msn芊靈:「生日快樂 」當時係朝早嘅06:05嗰一刻真係幾興奮因為估唔到佢會咁有心機同我講一個咁簡單嘅生日快樂或者第二個講我會冇乜野，唔知點解就係因為佢，我就變到好似個細路仔咁樣啲啲野都放到好大，一諗就會喜上眉梢咁我梗係即刻回佢我:「幾有心思喎多謝晒 」點知佢竟然秒回芊靈:「我係咪第一個先 」我:「梗係啦我呢啲毒撚邊有人特登喺十二點同我講生日快樂丫 」芊靈:「鬼叫有人之前同我講生日快樂係夾定個時間咩我咪對住某人回禮囉 」原來佢係知嘅我重以為得我一個咁無聊諗到添我:「心水清喎 」芊靈:「知唔知為咗句生日快樂，我早咗成個鐘起身某人識做啦 」我:「唔知你講邊個喎 」芊靈:「唉估唔到某人無心裝載 」我:「你想點呀 」芊靈:「最低限度今日一齊食lunch啦 」我:「唔好搞我我同你班friend都唔熟 」芊靈:「邊個話同埋佢地食 」我:「原來你真係想單獨約我話咗我地一定會升溫 」芊靈:「你今日最大我唔會鬧你嘅隨便你點諗啦哈哈 」我:「總之多謝啦 」芊靈:「嗯，陣間不如一齊返學 」我:「好喎但係點樣夾時間 」芊靈:「我就嚟到嗰陣會打俾你你換定衫啦 」我:「知道喇娘娘 」

跟住我就好快換定衫落咗去呢啲野早好過遲啦萬一到時因為遲咗而錯失良機咪又係喺度揼春袋雖然嗰陣天氣開始有啲熱，不過都寧願一早企喺度結果等咗一陣之後，芊靈終於打電話俾我芊靈:「陣間嗰架就係就嚟到你嗰個站見到你喇 」之後當然上車啦上到去佢都重係坐緊嗰個位，架車嘅右手邊由頭數落去第六個位幾乎次次都係坐呢個位之前我都講過我地嗰架巴士唔多人搭，所以上層基本上係好多位再加上佢係總站，當然可以揀位啦芊靈:「早晨呀壽星公生日快樂 」我:「頂你又講 」芊靈:「搞錯呀我同你講生日快樂你同我講返啲咁嘅野 」我:「唉對唔住對唔住係我衰口不擇言請饒恕 」芊靈:「你今日最大我受唔起呀喂係喇食咗早餐未 」我:「食咗呀做乜撚？」芊靈:「冇呀重諗住叫你一齊食添 」我:「邊個話食完唔可以再食 」芊靈:「唔好勉強喎師兄 」我:「你都痴線我使勉強 」芊靈:「食咩好呀生日嗰個話事嘻嘻 」我:「好想食雪菜肉絲茶記有冇問題 」芊靈:「識食呀 」我:「屌使你講 」芊靈:「威水啦 」我心諗梗係識食啦鬼叫我呢啲無聊人，已經記低咗嗰次你同我講你鍾意食啲乜有時有啲野真係好難認真咁樣講出口，同埋其實嗰日我真係幾飽，因為不嬲朝早都唔係食好多野不過既然同佢食早餐機會實在係難逢，又點可以唔去呢有啲戇鳩仔就係咁樣，對住某一個人，偏偏就係唔識自私啲。搭緊車嘅途中，見佢個樣好似有啲攰我:「做咩呀你攰到咁樣尋晚冇瞓覺咩 」芊靈:「特登早起身同你講生日快樂呀冇瞓覺 」我:「多謝囉 」芊靈:「邊個叫你嗰次咁有心機夾好時間講生日快樂你知女仔鍾意啲心機野咁咪回禮但真係有啲眼瞓 」跟住我就拍一拍我個膊頭我:「放心我好大隻一定承受到你個頭個重量 」芊靈:「你大隻壹仔你係咪玩我 」跟住我就用右手，輕輕撳佢個頭落嚟我個右邊膊頭度(因為我坐喺出邊)我:「瞓落嚟啦到嗰陣我會叫你，講明呀只此一次呀 」芊靈:「咁唔該晒 」依家我都唔知點解嗰陣會咁有勇氣成個動作係好流暢，諗到就即刻做亦都因為我架巴士返學嗰程會比起放學嗰程兜遠啲路，所以時間上會充裕啲所以先叫佢瞓落嚟，你知啦有個女仔喺你膊頭嗰度，梗係唔敢亂郁啦驚整到佢，又擔心佢瞓得唔舒服不過以我所知佢係冇瞓我:「瞓唔著呀 」芊靈:「嗯不過挨落嚟幾舒服雖然你唔大隻哈哈 」我:「你真係有眼不識泰山你唔覺得好溫暖嘅咩一個男仔為咗女神獻出佢嘅膊頭，幾撚浪漫 」芊靈:「唔好意思唔覺囉哈哈 」我:「心都噏埋做咁多野都搏唔到一句讚美嘅說話 」芊靈:「唉好喇好喇有啲啲浪漫同埋少少溫暖啦好冇 」我:「啲啲都好過冇 」芊靈:「多謝你丫 」我:「唔使 」其實我好想講，呢啲從來都係本份嚟起碼直至今時今日，我都係咁樣認為。

跟住佢喺度挨多一陣我地就落車芊靈:「好食早餐 」我:「咁興奮做乜柒 」芊靈:「平時都係放假先至食雪菜肉絲米你知啦多數想瞓多一陣丫嘛哈哈今日難得早啲醒咪可以食囉 」好快我地就搵到一間餐廳咁就喺度叫野食啦，芊靈:「火腿蛋雪菜肉絲米熱檸茶 」我:「煙肉蛋雪菜肉絲麵熱奶茶多奶 」芊靈:「人飲熱野你又飲熱野跟風 」我:「收皮啦不嬲都飲熱野 」芊靈:「講下啫咁認真 」我:「我都係講下啫不過有個問題真係好想問你 」芊靈:「做咩呀 」我:「點解你搭巴士坐嚟坐去都係嗰個位 」芊靈:「觀察力唔錯喎 」我:「梗係啦對於你我一向都好細心觀察 」芊靈:「變態佬喺度偷睇 」，我:「我就唔信次次都係隨機揀呢個位 」芊靈:「其實冇咩特別，只不過以前細細個跟住daddy媽咪搭巴士嗰陣，係坐呢個位啫唔知點解嗰陣搭車已經好鍾意睇風景所以一直都坐喺窗嗰邊，坐下坐下咪慣咗囉 」我:「等我重以為係咪有段刻骨銘心嘅故事係咪鳩吹架 」芊靈:「冇呃你呀你唔覺搭車睇風景好爽嘅咩 」的而且確以前嗰個年代，智能手機未普及搭車可以做嘅野相對多變睇風景睇書打psp都有依家十個有十個都係玩電話啦最少我係先啦至於佢係咪咁我就唔知喇返返嚟先，我:「其實真係幾舒服因為唔使諗野唔講你唔知，講咗你一定知我都好鍾意放空一切，正正係因為唔需要諗野，所以我極度鍾意悶 」芊靈:「你真係好奇怪嘻嘻 」我:「講明先呀絕對冇標奇立異全部都係真心 」芊靈:「我信你喎邊度有人話唔信你 」跟住啲野食就嚟到，芊靈:「你塊煙肉好吸引喎 」我:「你想點丫 」芊靈:「如果有人可以分啲俾我試下就好喇 」跟住我就成塊俾咗佢我:「講到尾都係想食啫成塊俾你唔使煩 」芊靈:「唔使咁多呀啲啲就得 」跟住佢就設一小塊出嚟俾自己，另外嗰一大塊就俾返我我:「我以為你係俾細啲嗰塊我添 」芊靈:「唔好講到我咁衰 」我:「晨早流流食咁多野再食肥死你 」芊靈:「傻嘅我成日帶呀bi散步得閒又打下羽毛球唔使講呢啲野嚇我喇係喎考完試之後你打唔打羽毛球 」我:「同邊個打 」芊靈:「咪講過囉我，michelle，同埋佢男朋友丫嘛 」我:「原來講真架 」芊靈:「梗係啦好似你咁咩成日吹水你去唔去呀係嘅話我就同佢講book多一個人 」我:「會唔會俾人笑我渣講明先我開波淨係打到羽毛打唔到個波 」芊靈:「放心啦我地都係圍威餵唔識打冇人笑你呀 」我:「佢兩個易唔易相處架一陣間唔歡迎我去到咪又係盞搞 」芊靈:「梗係易啦同埋佢成日都話想搵多個人玩雙打係你喇出嚟啦壹仔 」我:「頂你喺度扮比卡超 」芊靈:「你又知嘅 」我:「觸覺你識咩呀 」芊靈:「懶巴閉咁我同佢講預埋你嗰份喇唔好甩底呀 」我:「從來唔甩底你放心 」芊靈:「不過你要預咗俾人閃，佢兩個好煙韌哈哈 」我:「痴線我同你閃過佢咪得 」芊靈:「冇人想同你閃呀 」我:「芊靈bb好唔好啫 」芊靈:「好核突呀食野啦 」

食完之後我地就一齊返學校依家回望返轉頭，其實一齊返學我都講唔出有咩特別，根本就平凡到冇得再平凡但係自己又唔捨得或者係唔願意去刪除，硬係唔夠灑脫去到學校門口，大家準備排返自己班嗰條隊嘅時候芊靈:「係喎今日一齊食lunch喎 」我:「好你話點就點囉 」芊靈:「好似好難為你喎 」我:「梗係唔係啦邊度係呢同你共晉午餐簡直係我嘅榮幸 」芊靈:「吹水王一陣門口等啦 」就係咁，今次應該係我同佢第一次一齊食lunch我可以同你地講定，日後我同佢重有大把機會一齊食lunch不過大家都明啦，你問我嗰陣有冇好傻咁樣期待我話冇你都唔信啦返到去班房，好彩大把人都有同我呢個毒撚講生日快樂都未至於真係好慘有條茂利重請咗粒朱古力我食跟住我聽到啲野某同學:「壹仔同x芊靈慶祝咪得囉 」另一個同學:「佢兩個好熟嘅咩 」某同學:「係呀之前見過佢地一齊呀 」跟住就少不免起哄啦咁樣循例上我都要扮下野話唔係嘅唔係嘅不過講真當時我又真係冇乜尷尬可能我自己知道我同佢係咩一回事有冇暗爽，梗係有啦咁樣好似成功插旗宣示主權丫嘛哈哈之後我就同Cyrus講今日唔同佢食晏我:「係喎今日唔同你食晏 」Cyrus:「做乜撚唔通你俾人罰 」我:「唔係呀約咗芊靈 」Cyrus:「死仔進度幾理想喎 」我:「咁啱生日啫 」Cyrus:「又唔見佢生日嗰陣同我一齊食晏 」我:「屌你啦你八月生日使撚返學咩 」Cyrus:「屌你啦我都係咁講啫 」我:「今晚打機補數啦 」Cyrus:「得啦屌 」我:「咪住先你個樣好撚蠱惑你想點 」Cyrus:「可能陣間我同你會咁啱去同一個地方食晏呢 」我:「頂你唔好呀 」Cyrus:「唔知呀睇下佢地點樣話事啦 」我:「好一個變態佬 」Cyrus:「講笑咋 」我:「信住先 」食飯嘅鐘聲響起，跟住就梗係即刻去學校門口啦冇幾耐佢就嚟到芊靈:「咁快嘅 」我:「你遲啫 」芊靈:「唔關我事我已經九秒九跑落嚟 」我:「行啦 」芊靈:「想食咩呀 」我:「冇所謂呀你話事啦 」芊靈:「搞錯呀次次都話無所謂 」我:「俾你揸弗唔好咩 」芊靈:「又好啫不如食邊度邊度啲雞扒飯好好食 」我:「好呀冇問題 」邊度邊度即係一間日式餐廳當然只係平民野啦，廿零三十蚊一個飯左右依家重邊有廿零蚊一個飯丫入到去我梗係即刻望下Cyrus條變態佬喺唔喺度芊靈:「望咩呀 」我:「冇睇下邊個侍應靚女啫 」芊靈:「你嚟食野定係睇女呀 」我:「如果我唔係嚟睇女就唔會同你食啦 」芊靈:「口花花 」我:「睇下你笑得幾開心 」芊靈:「冇喎邊有笑呀 」我:「重唔認 」芊靈:「叫野食啦 」女人果然都係鍾意聽門面說話傾咗一陣啲飯就嚟到，芊靈:「你塊雞扒好吸引喎 」我:「咁你想點丫 」芊靈:「如果有人可以分啲俾我試下就好喇 」基本上佢每次都係講呢兩句講完之後我就會俾啲佢食犧牲少少食物但可以氹女仔開心，我相信每一個男仔都知點樣做啦邊使人教跟住我就切一大塊雞扒俾佢，芊靈:「唔使咁多呀咁樣你冇得食 」佢又再切塊雞扒，俾返大嗰嚿我芊靈:「係喎今餐我嘅 」我:「咁多謝呀 」芊靈:「唔多謝到我生日嗰陣你識做咪得 」我:「原來係要回報嘅 」芊靈:「梗係啦唔係你以為咩呀 」我:「得喇得喇得喇你放心我實識做 」食飽之後佢話想去買糖即係嗰啲好長嘅可樂軟糖呢，個面有糖粉嗰種話一陣上堂食我:「壞學生上堂偷食 」芊靈:「我就唔信你未試過 」我:「你唔好笑呀我真係未試過呀 」芊靈:「又講大話 」我:「不過咁，整一條嚟丫 」芊靈:「估到你啦 」我:「你拎高啲隻手唔夠長呀 」芊靈:「咁麻煩架 」跟住我就直接用個口食，放心啦我冇掂到佢隻手咁就成功迫佢餵我食野哈哈芊靈:「你做咩呀 」我:「食糖囉 」芊靈:「懶到手都唔用 」我:「你直接餵我特別甜丫嘛 」芊靈:「核突唔公平呀 」我:「咩唔公平 」芊靈:「有咩理由我餵你你唔餵返我 」我:「原來咁咋話簡單啦 」跟住就到我拎一條可樂糖出嚟，佢就做返頭先我個動作但當佢個口就嚟食到嗰陣，我就特登玩野拎返開條可樂糖芊靈:「無聊好好玩咩 」我:「少少啦今次真係唔玩 」芊靈:「信住先 」第二次佢真係食到，芊靈:「真係冇玩喎 」我:「邊敢玩丫 唔驚你發爛渣咩 」芊靈:「我咁善良點會呢 」我:「係你啱你啱 」好彩嗰陣隔離冇乜人，如果唔係就水洗都唔清

就嚟返到學校門口嗰陣芊靈:「係喎今日一齊放學喎 」我:「我知啦係你話尋日有啲野做先至唔一齊走 」芊靈:「唔使咁串嘅我都係講一句啫 」我:「咁好啦照舊啦 」芊靈:「知唔知我尋日去咗邊 」我:「痴線我一定知啦 」芊靈:「幫一個傻仔拎生日禮物 」講完之後重要單一單眼配合佢嘅斜陰髮型，真係冇得輸我:「你講真架有禮物我打死都認傻仔呀 」芊靈:「似你咩成日講大話 」我:「講真喎乜我對住你成日講大話咩 」芊靈:「你嗰啲誇張野呀重唔係講大話 」我:「嗰啲全部都係我真心說話你竟然唔信我 」芊靈:「太做作喇大佬 」我:「咩做作全部都係我個腦諗到乜就講乜失望呀不過話時話係咩禮物 」芊靈:「將就下啦其實唔係好貴架咋 」我:「你咁樣諗就錯只要係你送就已經係無價貴到有錢都買唔到呀 」芊靈:「你肯定係成日去街市買餸把口啷過油當咗我係街市嗰啲嬸嬸 」我:「望住我對眼等你睇下我係咪講大話 」芊靈:「唔望呀 」我:「快啲望啦 」芊靈:「唔望 」我:「你睇下你丫我就係知你鍾意聽所以先至講咋 」芊靈:「冇人話鍾意聽喎 」我:「我發覺你都幾撚蠱惑成日都扮晒蟹明明鍾意又唔認 」芊靈:「冇呀唔好喺度黑化我 」我:「係喇係喇你話冇就冇啦 」我估連佢自己都唔知佢每次開心嗰陣，個咀都會輕微郁向右邊動作其實唔係好大不過我咁重視佢嘅笑容，自不然格外留意啲小動作啦如果淨係講呢一點，我好有信心我係好了解佢。放咗學之後，佢照例行過嚟我班房搵我啦芊靈:「帶齊啲野未手冊功課筆袋銀包水樽 」我:「頂你真係記得提喎 」芊靈:「唔想再陪你行返嚟呀 」我:「對唔住係我錯 」芊靈:「帶齊咁就走啦 」我:「究竟係咩生日禮物啫 」芊靈:「上到巴士你咪知囉講明先唔可以話唔鍾意就算真係唔鍾意都唔好講出嚟呀 」我:「痴線你送乜我都鍾意 」芊靈:「識講野喎 」我:「對住你自自然然識啦 」芊靈:「啲鞋油落得唔錯 」跟住我地搭嗰架車好快就嚟到，上到巴士之後，芊靈就拎咗件衫出嚟原來係自己整嘅即係一件t卹，但係啲圖案係根據自己嘅諗法加落去嗰件衫係黑色，中間寫咗兩行白色字，「happy birthday to one，16。」我:「嘩幾靚喎 」芊靈:「反應扮得幾好唔錯 」我:「梗係識做啦 」芊靈:「我尋日就係出去我呀姨嗰度拎呢件衫佢本身係做呢啲嘅，百零蚊咋唔係好貴呀希望你鍾意啦生日快樂壹仔 」講開生日禮物，其實我有第二個睇法事關我本身係唔鍾意生日禮物嘅好過之前我已經同Cyrus講，叫佢唔好送生日禮物俾我因為我覺得萬一件生日禮物唔啱自己嗰陣，其實真係好尷尬要又麻煩到自己，唔要又好似唔俾面所以識得耐嘅朋友我全部都叫佢地唔好送不過咁，每一個人心入面，都總會特別對待某一個人男又好女又好啦，點都會有一個人係突破你思維入面嗰陣我梗係好開心啦估唔到芊靈真係送生日禮物俾我我:「真係幾靚但係我想問點解係to one 」芊靈:「你係壹仔嘛咁咪to one囉 」我:「幾撚搞笑喎 」芊靈:「以後你同我放呀bi嗰陣著住佢啦咁我咪知你冇唔著佢囉哈哈 」我:「原本我就諗住喺屋企著不過你講到出口我梗係著出街啦話之俾人笑戇鳩仔 」芊靈:「其實唔係好差啫點會笑你呀 」我:「你著咪唔差囉 」芊靈:「唔好咁睇小自己 」呢個時候我當然又扮唔記得落車啦我:「頂又唔記得落添 」芊靈:「話咗叫你帶個腦出嚟係都唔聽 」我:「又要行返去仆你個街 」芊靈:「當做運動啦 」唔知我啲戲做得好唔好但睇佢反應，起碼呃到佢先哈哈落車嗰陣，我同佢都向住同一個方向行嘅係去到某個位就會分開咁我行行下就口喝，就喺背脊拎個水樽出嚟啦，當我擰轉面嗰陣就見到有架單車衝咗上嚟行人路嗰陣速度都幾快又咁啱架單車唔係向住我呢個位行，而係向住喺我隔離嘅芊靈，跟住就聽得後面嗰條友講睇車呀芊靈呢個時候懵然不知咁我就順勢拉佢埋嚟我嗰度嗰陣佢個頭喺我膊頭對落少少，但又未去到胸口嗰度架車好快就過咗，芊靈:「唔該晒呀 」我:「啱啱係咪好型先 」芊靈:「搞錯呀第一句唔係問我有冇事先 」我:「我梗係知冇事啦反應咁快即刻將你拉過嚟 」芊靈:「咁又真係幾快嘅嘻嘻 」我:「重使你講 」芊靈:「唔通生日嘅人真係特別醒 」我:「不嬲都咁醒 」芊靈:「自戀狂 」我:「俾下面我啦話晒啱啱救咗你 」芊靈:「咁頭先真係好型囉滿唔滿意呀呢個答案 」我:「滿意 」芊靈:「咁好啦我返屋企喇拜拜 」我:「拜拜 」就係咁，我第一次同女仔過嘅十六歲生日，正式落幕呢個生日締造咗好多第一次，我又好傻咁樣將呢啲咁無謂嘅第一次，全部儲存喺個腦度最傻都唔係咁樣而係唔肯撳delete。

跟住落嚟考埋學期內最後一次試考完就正式完結中四學期咁講真自己以往成績都唔係話真係好唔掂同埋考試最緊要都係有溫書啫佢俾內容你，如果你照住溫都唔識咁你就抵死啦邊有得怨至於我有冇同芊靈一齊溫書你知啦中學生一齊溫書基本上係例牌菜好彩嘅話重可以拉近距離不過我唔記得自己有冇講過，唔爭在再講多次啦事關小弟溫書一定要好靜基本上係與世隔住嗰種所以咁多年嚟我都唔會同人一齊溫書就算係我老死Cyrus都唔會，唔知點解有人喺我隔離呢，硬係唔自然所以自不然就冇同芊靈溫書啦你地可以鬧我唔識把握機會嘅但係事實上真係咁對於我嚟講，溫書一定要自己一個先至有成效咁樣喺期間都發生咗件小插曲嘅其實唔係話好大件事，不過冇野講都可以叫做講下啦話說有一日喺msn同緊Cyrus傾計傾咩就真係唔記得咗，總之就好投入跟住芊靈就搵我「溫成點呀 」就咁睇好正常丫係咪先，最大問題係我睇錯人名唔知點解我睇咗係Cyrus搵我可能同佢一路傾緊，我又熄咗個視窗咁佢再彈出嚟嗰陣我就以為重係佢依家諗返起真係唔明點解會睇錯咁我就覆咗句:「關你撚事 」跟住我見到嗰個人覆返我:「巴閉啦諗住問下你都俾你鬧._.」跟住我先如夢初醒因為Cyrus從來唔會打呢啲表情符號佢同我一樣，咁多年都係唔用表情符號嘅直至依家whatsapp都係，我地兩個啲對話紀錄全部都冇表情符號咁嗰陣我先再認真啲睇個名原來係芊靈嚟，咁我就梗係嗱嗱臨扮死狗啦我:「唔好意思真係睇錯我以為係Cyrus請受奴才一拜 」芊靈:「諗住關心你都俾你講粗口鬧咁又係嘅真係唔關我事嘅 ，係我多事囉 」我:「講堅真係睇錯名我最鍾意就係你關心我有靚女關心喎啱唔啱先 」芊靈:「咁都有得睇錯名 」我:「真係睇錯可能傾得太投入係咪先點會咁樣鬧你呢 」芊靈:「信住你先不過我都覺得你係鬧緊我哈哈 」我:「講堅真係唔係請你原諒我呢個戇鳩仔，一個連名都睇錯嘅戇鳩仔 」芊靈:「你咁講就算啦邊有人自己認架 」我:「xxx (我學校個名)女神關心我喎但我竟然衰到睇錯名鬧錯人咁樣重唔係戇鳩仔 」芊靈:「係喇係喇你係喇不過唔係女神囉 」我:「點會唔係大把人行過嚟問我拎你嘅contact 」芊靈:「會唔會係咁呀又誇張啦你 」我:「真係講真十個有九個行埋嚟同我講野都係關於你 」芊靈:「咁你有冇俾丫 」我:「我俾咗Becky電話佢 」Becky喺我地級係一個好出名嘅豬西出晒名樣衰性格差利申我同佢唔係好熟都係聽返嚟，芊靈:「點解你有佢電話莫非你 」我:「痴線我嗰次想玩人電話咁咪拎咗好多唔識嘅電話囉 」芊靈:「無聊鬼你夜晚唔好打過嚟玩呀 」我:「唔好大我呀我分分鐘真係較鬧鐘夜晚起身玩你 」芊靈:「你都傻嘅個電話又唔喺我間房完全嘈我唔到呀哈哈 」我:「打手機咪得 」芊靈:「傻仔夜晚會熄機架嘛 」我:「係喎屌 」芊靈:「繼續溫書啦你，我都要溫喇拜拜 」我:「拜拜 」

考試冇乜特別所以都唔多講喇咁就講下之後做咩啦唔知大家重記唔記得，芊靈早前提過話去打羽毛球即係我，佢，michelle同埋佢男朋友四個去打考完試但又未放得暑假好撚得閒嗰啲日期呢講講下終於成事我心諗你效率又幾撚高啱啱先至考完試咁快就卜到場芊靈:「聽日去打羽毛球呀之前應承咗冇得唔去呀 」我:「其實係咪有人走過你數所以你咁驚甩底莫非你孤寒唔想無啦啦俾多一個人錢 」芊靈:「有邊個想無啦啦俾多一個人錢呀 」我:「頂係喎今次你啱 」芊靈:「最緊要係講好咗嘛同你玩雙打哈哈 」我:「可能會打隊友 」芊靈:「無聊鬼咁都諗到 」我:「講笑啫錫你都嚟唔切 」芊靈:「變態佬無啦啦錫人 」我:「芊靈bb準備好未 」芊靈:「唔係講笑真係起晒雞皮好核突呀叫到 」我:「唔甜咩 」芊靈:「唔甜囉 」我:「搞錯呀我見呀邊個邊個(某對喺學校嘅情侶)佢地係咁樣叫對方喎 」芊靈:「個個唔同架嘛叻仔 」我:「重諗住你聽完之後你個心甜過豆腐花咁樣我就可以享用你個心你知我幾撚鍾意食甜野 」芊靈:「你唔止口花重好變態心都要食 」我:「唔食咁咪俾我收埋 」芊靈:「唔俾個心你呀 」我:「心淡 」芊靈:「傻仔係喎你之前講嗰條iq題呢 」我:「邊條呀好多條喎 」芊靈:「咩兩個我加一個你嗰條呀 」我:「咁嘅如果換轉係你問呢，條問題就係『兩個你加一個我』但如果我問就兩個我加一個你 」芊靈:「咩數字嚟架好難估呀 」我:「諗多陣先啦 」芊靈:「會唔會其實係你未諗個答案所以就一路都唔開估 」我:「你都傻嘅點會未諗好諗多陣啦加油啦 」芊靈:「好啦但係唔準唔開估呀 」我:「你放心 」唔好意思要繼續吊癮，話晒呢條iq題點都係呢個故嘅標題名梗係要扮晒野，懶係遲啲先開估啦放心絕對唔係好似芊靈咁樣講未諗好答案結果嗰一晚芊靈已經喺msn搵咗我聽日幾點幾點，唔知各位有冇共鳴啦一個毒撚知道好快可以同女神出街，其實真係好興奮但係呢啲野點同人分享啫人地當我戇鳩仔就唔好啦所以都係喺度自high第二朝芊靈再搵我，佢問一齊去好唔好因為其實嗰個室內運動場係可以由佢屋企行過去佢就叫我不如去佢屋企樓下搵佢先然之後再一齊行過去老實講第二個我就屌柒佢因為小弟好鍾意一個人行嘅時間真係覺得好寧靜好舒服除非真係好啱傾例如芊靈又或者Cyrus如果唔係一般都係自己一個行咁我去到冇幾耐就見到芊靈今日完全係運動裝束，粉紅色運動衫同埋黑色短褲再加一對白色溝粉紅色波鞋成個感覺好清新當然髮型都重係標誌性嘅斜陰啦芊靈:「你著長袖嘅 」事關小弟好鍾意著長袖運動底衫打底做運動唔係懶型就算係夏天三十幾四十度嗰陣，仍然係屹立不倒我:「係咪唔撚得 」芊靈:「搞錯呀問你一句啫使唔使咁樣呀 」我:「講笑啫唔好嬲啦 」芊靈:「好彩知你成日亂咁鬧人先至唔擺喺心度如果唔係真係以為俾你鬧 」我:「講笑還講笑我真係冇鬧過你對住你唔識講啲難聽嘅說話 」芊靈:「係不過好假呢 」我:「你覺得假就假啦明明咁真誠 」芊靈:「唔同你爭論其實我都想著長袖不過附近體育鋪冇得買 」我:「你今次問啱人我知邊度有得買 」芊靈:「講堅好喎暑假得閒出去買丫 」我:「話咗你掛住我啦暑假都要見我 」芊靈:「係呀我真係好掛住你呀你俾唔俾我見呀 」我:「醒咗喎學到野喎 」芊靈:「識咗咁耐學唔到就死火啦 」講完之後重要單一單眼，佢呢個樣簡直係魔咒次次見到呢個樣，即使有咩要求我都係拒絕唔到

去到運動場就已經見到michelle同埋佢男朋友喺度Michelle:「原來個特別嘉賓就係壹仔 」呀宏(Michelle男朋友):「hello 」係咁咦講下呀宏我喺學校踢波間唔中都有見到佢幾好人，踢波幾君子即係唔會亂衝亂撞可能都知唔係比賽有條底線喺度，典型運動型男仔樣老實講我都幾撚葡萄佢最衰自己踢波冇咁叻又冇佢咁高整體嚟講都算啱嘴型我:「今日兩位睇住細佬講明淨係識打羽毛唔識打個波 」Michelle:「唔怪得芊靈話你講野特別誇張啦原來真係 」呀宏:「咪係囉點會呀 」我:「講真冇呃你地 」芊靈:「我實信你啦 」我:「痴線有得你唔信咩 」芊靈:「一陣咪知囉 」我:「頂你又幾醒目 」Michelle:「你兩個打住先我地去買野飲你地飲咩 」我:「檸檬茶 」芊靈:「水得喇 」跟住我就同芊靈兩個人打其實講笑啫，如果真係淨係識打羽毛又點會出嚟唔驚俾人笑到面黃咩大家都知，喺女神面前有邊個想衰先得個個都想表現自己威水嗰面架啦芊靈:「原來咁勁嘅吹到話淨係識打羽毛 」我:「撞彩啫撞彩啫 」芊靈:「又唔見我撞到 」我:「人嘅問題囉哈哈 」芊靈:「囂張唔好俾我贏到你呀 」我:「睇下點 」由於佢地好快會返嚟，買野飲啫唔會好耐掛所以我地都係玩五分就算最快拎到五分就贏，咁我當然識做啦對勝利嘅慾望點會喺度展現出嚟呢同佢打贏唔贏又有咩所謂但係如果我擺到明打假波又唔過癮喎所以就好似做戲咁樣扮晒好落力打，但係其實只係扮俾佢贏但係可以睇佢笑唔使諗都知係超值啦我:「頂你ok喎打得唔係流啵 」芊靈:「多得你讓我啫 」我:「唔係講笑真係冇讓 」芊靈:「總之多謝你啦 」原來到最後都係呃唔到佢跟住Michelle同埋呀宏兩個就返咗嚟咁就雙打啦其實都係過下癮啫，但係我地竟然贏到情侶檔呀宏:「又話淨係識打羽毛嘅 」我:「好彩啫好彩啫 」Michelle:「唔怪得芊靈話你係吹水怪 」我:「搞錯呀你成日喺度黑化我 」芊靈:「邊度有黑化乜唔係個個都知嘅咩 」我:「明明我連大話都唔講多句不嬲都係有碗話碗有碟話碟你就屈我話我係吹水怪 」芊靈:「你都唔係咁冇人係 」我:「痴線 」Michelle:「你兩個唔好喺度纏綿喇開波啦 」芊靈:「邊度有纏綿 」我:「講纏綿邊度及得上你地 」呀宏:「我地光明正大你地就 」睇嚟佢已經當我同芊靈係有野好彩之前已經講過我從來唔驚呢啲咁尷尬嘅問題，所以冇乜蛛絲馬跡喺我角度睇俾人傳重好啦其實曖昧真係唔錯，嗰種疑幻疑真嘅感覺唔係成日俾到你講嘅野淨係得你兩個先明當然啦佢成日以為我周圍撩其他女仔明明淨係得佢一個，好彩芊靈都大方，所以氣氛唔算好尷尬打咗一陣跟住佢兩個就去唔知邊度咁我理所當然同芊靈返屋企啦，我:「其實你同Michelle識咗幾耐 」芊靈:「你咪問過囉又問 」我:「唔記得咗嘛 」芊靈:「中一識到依家無啦啦做咩咁問呀 」我:「冇我覺得你地好似唔係一般好朋友咁樣一般嗰啲都係糖黐豆去廁所都一齊 」芊靈:「你又知我地去廁所唔係一齊莫非你入女厠 」我:「冇計啦對你迷戀嘅程度愈來愈高變態啲都要架啦 」芊靈:「變態佬呀 」我:「小心啲呀 」芊靈:「我覺得好姊妹又唔一定成日一齊嘅咁大家都有大家嘅空間架嘛特別佢依家拍拖重係熱戀期如果我成日喺度煩住佢咪盞搞到佢上堂我同佢就坐一齊嘅基本上年年都係咁 」我:「屌你啦唔使調位嘅咩 」芊靈:「郁啲就講粗口冇呀老師俾我地自己揀我依家呢個班主任中一同埋中三都係佢教我上到中四做埋班主任添第一日入嚟就話已經唔使調 ，大家鍾意坐邊就坐邊除非上堂太嘈先再調。」我:「女神下凡真係女神下凡講嘅野特別有深度 」芊靈:「唔係咩點樣friend嘅都會有自己嘅私人時間唔通話佢重色輕友咩同埋咁樣都好正常 」我:「你又係咪重色輕友 」芊靈:「冇拍拖又點樣重色輕友呀莫非你係 」我:「痴線邊有拍拖 」芊靈:「快啲講啦睇啱邊個啫等我幫你試探下 」我:「咪即係叫你自己試探自己試條撚咩 」芊靈:「我冇呀唔好意思幫你唔到 」我:「低b 」芊靈:「下次打羽毛球叫埋你 」我:「好不過唔好叫我卜場 」芊靈:「知道你啦懶鬼 」我:「真係聰明呀你 」跟住佢又扭我耳仔芊靈:「識你咁耐唔知咩 」我:「痛呀痛呀 」芊靈:「唔好扮野根本好細力 」我唔扮到咁樣，你點會繼續扭我耳仔丫

跟住落嚟就真係散學禮喇即係話中四正式完結諗返起呢一年真係好奇妙由我初初唔係好想搬過嚟轉校，到依家已經完全適應晒而且重同當日坐喺巴士上層右手邊由頭數落去第六個位嗰個女仔好熟諗返起嗰陣真係好搞笑左度右度啲無聊iq題不特止重要特登喺學校扮踢波嚟睇住佢幾多點放學，又扮作不經意同佢一齊搭車好彩依家已經唔使做咁多無聊野佢直接行過嚟班房搵我重會問返我有冇帶齊啲野真係堂堂正正一齊走當然啦，佢都重係唔知我當日所做嘅無聊野一直都冇同佢講，講真點樣講出口不如搵人教下我分分鐘我講出口佢都唔信我添當時嚟講我冇記錯係得Cyrus知，好彩佢冇爆我大鑊如果唔係真係含得撚芊靈成日講嗰句「有變態佬呀」就會成真另一方面廢話都要講多一次，中四完結亦即係代表中五即將來臨唔使講都知有咩挑戰你問我有冇信心，大佬之前邊有經驗呀會考真係第一次我會答你盡力囉唔使好高分可以原校升讀中六就得芊靈我就唔擔心，因為原來佢成績係好撚勁我都係畢業禮嗰日見到佢上台拎獎先至知淨係計文科佢係全級第二整體成績都好似唔差，跟住我就梗係問Cyrus我地學校原校升讀中六嘅條件高唔高啦佢就話中五學生原校升讀中六個比率好高八成幾接近九成唔得嗰啲一係就出去外國讀書，一係就真係出嚟搵食，只要正正常常嘅話就一定搞得掂聽完佢咁講都好啲不過為免佢鳩吹當然我都係問多次芊靈啦我:「喂知唔知原校升讀中六難唔難 」芊靈:「唔知你叫邊個喎喂喂聲 」我:「人靚聲甜嘅芊靈小姐請問我地學校原校升讀中六難度高唔高呢唔該 」芊靈:「好唔慣你咁樣講野我問過師兄師姐喇佢地話唔難呀，除非真係完全唔溫書啦 」我:「你就把炮啦文學第二老實講係咪想隊冧考第一嗰個 」芊靈:「冇你咁黑心呀考得好就要批鬥人 」我:「真係冇諗衰野 」芊靈:「痴線梗係冇啦依家個成績都過到自己就算啦 」我:「唔聲唔聲原來咁撚勁嘅 」芊靈:「聽講你都唔差啦 」我:「對住你邊有得比呀 」芊靈:「好彩啫 」我:「虛偽假到死 」跟住佢又扭我耳仔芊靈:「個個似你咁黑心咩 」我:「我個心黑唔黑就唔知淨係知入面裝住你(依家諗返起都唔知點樣講得出口)你唔係咁樣話自己下話 」芊靈:「冇句真誇張到死不如俾姐姐睇過係咪 」我:「你想點呀講明先我唔會除衫 」芊靈:「諗咗去邊呀諗住就咁望咋嘛你個腦真係唔得呀裝埋啲咁混濁嘅野 」我:「但係點解你話我個腦唔得但係扭耳仔呢 」芊靈:「扭慣咗哈哈 」跟住我梗係還手啦，搣佢個面豬登當然都係細細力同埋隻手啱啱用濕紙巾抹完芊靈:「做乜搣我收手 」我:「你唔扭我耳仔我咪唔搣你 」芊靈:「傻嘅鬥耐囉 」點知我地呢啲行為又俾人見到重要係我班主任班主任:「你兩個使唔使咁呀成日都咁纏綿 」我:「玩下啫miss你想我同你玩都冇問題呀 」班主任:「死仔miss都咁撩 」我:「鳩吹啫唔係唔係唔係唔係你聽錯喇 」班主任:「壹仔你都大膽喺我面前都咁講粗口下個禮拜負責幫我拎日誌如果唔係就一缺點 」我:「有得話唔好咩 」芊靈喺隔離已經笑到傻

之後就係放暑假嘅日子不過咁樣，由於會考得返唔夠一年所以其實都係冇得抖我諗好多個都係喺度操卷操完之後就對唔識一係就問人一係就上網查，不過十一年前嘅互聯網，始終都唔係今時今日咁發達所以其實都唔係話真係好方便我自己就多數就對答案啫芊靈佢係文科幫我唔到中文英文又唔知有咩好問所以就好少同佢傾學術上嘅話題最多咪問下Cyrus唔識就齊齊唔識架喇咁當然啦，學術上接觸唔到芊靈啫唔代表冇其他方法就係陪佢同埋呀bi散步一個禮拜見兩次到啦呀bi個死仔見親我都好熱情有時坐低一抱佢上嚟就即刻反 ，手手腳腳任我地舞好鬼過癮芊靈:「唔講以為你先係佢主人 」我:「唔係呀我見佢係人都衝埋去嘅 」芊靈:「梗係唔係啦有次有個親戚上嚟我屋企，佢話佢自己係驚狗所以上到嚟就冇行過去搵呀bi呀bi嗰次又好搞笑喎個親戚上到嚟，又真係冇行過去搵佢 」我:「啲人成日話狗有靈性可能真係 」芊靈:「真係冇諗住養返隻 」我:「唔囉可能真係我冇用對於生死個經驗重幼嫩唔想再經歷多一次隻狗唔喺度嘅情況 」芊靈:「我都知我反而最驚呀bi第時老咗嗰陣，唔想見到佢多病痛咁辛苦到時我就好矛盾因為唔想佢走而盡量延續佢生命，但係佢自己又會好辛苦喎可能走咗係一種解脫，不過我又會唔捨得 」我:「信我啦諗咁多係冇用因為到時真係發生嗰陣你個腦邊度會諗到咁多野 」芊靈:「又係嘅 」我:「都重未講養一隻狗幾多野要麻煩玩人地嗰隻就易冇時間真係唔好養 」芊靈:「估唔到 」我:「估唔到咩呀 」芊靈:「冇我話估唔到原來你咁有愛心 」我:「痴線咩叫估唔到 」芊靈:「望落去唔似掛哈哈 」我:「大佬邊有得睇架呢啲唔好話你想砌我生豬肉 」芊靈:「你當係啦哈哈 」其實以前呢啲日子真係好開心陪自己鍾意嘅女仔同埋一隻狗輕鬆散步，嗰種無憂無慮真係好正。跟住落嚟我唔知發咩癲突然間諗到一樣野玩完全冇契機真係失驚無神諗出嚟或者係我覺得成功嘅話會好好玩，一定好刺激以前就係咁無聊調返轉講丫，有幾多個中學生唔無聊先得睇下玩咩嘅啫咁究竟係咩呢就係我無啦啦鳩吹，話我要去外國讀書原本諗住呃晒所有朋友嘅但係諗諗下我地班嗰啲唔呃得喎，點樣講都係同一班一陣老師話冇喎冇聽過壹仔唔喺度讀喎，咁我真係含撚都唔掂各位應該知我想呃邊個啦唔同班又要熟嘅，都係得一個啫其實真係冇乜原因要咁樣玩純粹覺得過癮睇下佢咩反應都好當然喺發生之前一早同Cyrus傾掂數啦大家有默契唔使教點樣做啦當然佢都有問我點解要咁樣玩我都係好似上面咁樣答返佢，咁佢都話好呀玩啦有時真心朋友就係咁，明知冇意義都會陪你去做咁樣喺八月嘅某一日我同芊靈照舊帶呀bi去散步，突然之間我就講我:「係喇，遲啲唔係成日可以同你一齊帶呀bi去散步 」芊靈:「做咩呀 」我:「我要去外國 」芊靈:「幾時返重有一個月開學咋喎 」我:「我去外國讀書讀完就返 」跟住芊靈就跌咗支水，重停咗一停。

之後我梗係幫佢執返我:「嗱 」芊靈:「你講真架 」呢個時候我當然要扮認真如果咁快俾人揭穿就唔好玩我:「嗯 」芊靈:「點解無啦啦咁嘅 」我:「屋企人講好咗同埋嗰邊有我呀姨喺度，又唔係真係窮到冇錢洗咪扔我過去幾年 」芊靈:「一定要去 」我:「屋企人話事邊有得揀 」芊靈:「咁又係嘅你過到去會唔會掛住睇鬼妹唔讀書架 」我:「傻嘅喺香港對住你我都照讀書啦對住吸引力低一班嘅鬼妹點會被迷惑 」芊靈:「服咗你呀去到依家重講笑 」我:「不嬲都係講真係你唔信咋嘛 」芊靈:「如果今次都係講大話就 」其實嗰陣我係聽唔到最尾佢講咩因為最尾佢係特別細聲我:「做咩呀 」芊靈:「冇呀呀bi，變態哥哥遲啲唔可以成日同你一齊散步喇 」我:「點解我係變態哥哥 」芊靈:「你係囉哈哈 」我:「呀bi千祈唔好聽你主人講小弟正直不阿 」芊靈:「去到唔好掛住溝鬼妹呀香港重有好多同學架 」我:「有邊個會理我呢條蛋散丫分分鐘Cyrus都唔得閒應酬我 」芊靈:「點會呀你又吹水啦 」我:「講堅咁耐冇見梗係會生疏啦就好似依家我已經冇搵返以前班朋友咁樣 」芊靈:「過到去唔準咁呀 」我:「點解 」芊靈:「er你捨得香港嗰班同學咩我:「唔捨得都冇計 」芊靈:「依家資訊咁發達msn咪得囉同埋你買個鏡頭返嚟重可以視像通話 」我:「係咪想見到我個靚仔樣呢 」芊靈:「冇人想呀不過買一個返嚟都唔拘嘅當係俾呀bi見你囉 」我:「佢想見定係你想見呀 」芊靈:「佢呀我都只係陪佢咋你知啦狗仔點會識開msn 」我:「你真係好唔老實 」芊靈:「幾時走 」我:「月尾囉 」芊靈:「幾個禮拜咋喎 」我:「係呀原本話想遲啲先走嘅，但係最後決定不如早啲過去啦 」芊靈:「都係嘅，早走定係遲走，一樣都係離開。」我:「聖誕節返嚟見 」芊靈:「我要聖誕禮物 」我:「到時先講啦 」芊靈:「講定啫 」可能你地覺得佢講到好出面啦但係嗰陣我地成日都咁樣玩所以一啲都唔覺得佢係對我有野。之後嗰幾個禮拜，佢真係成日搵我出去拖狗散步有，打羽毛球有有一次出去買野都有芊靈:「到時我要嚟送機 」我心諗你嚟送機咪拆穿晒唔得唔得點可以俾呢件事發生我:「唔好喇嗰晚我應該係凌晨機好辛苦 」芊靈:「點解唔安排其他班次呀朝早機我都嚟丫 」我:「痴線又唔係以後冇得見 」芊靈:「亂講野好好笑咩 」我:「你放心就算死都會返嚟放心半夜一定唔會嚇你 」芊靈:「唔好講呢啲野啦 」我:「好啦好啦 」芊靈:「咁你要小心喇 」我:「上機前sms你過到去又msn你咁樣夠安全啦 」芊靈:「講過至好呀 」我:「好啦真係拜拜聖誕再見 」芊靈:「拜拜 」結果我扮上機嗰日，真係凌晨三四點send sms俾佢點知佢竟然秒覆我:「上機喇過到去搞掂好晒搵你 」芊靈:「嗯一路順風 」我:「竟然重未瞓 」芊靈:「煲劇煲耐咗哈哈 」我:「係咪特登同我講一路順風先唔瞓覺呀 」芊靈:「你鍾意點樣諗我阻止唔到你嘅 」我:「唔講啦真係就快上機拜拜 」芊靈:「拜拜 」

之後就嚟開學嗰一個禮拜我就當然要人間蒸發啦記得嗰陣我真係一日都冇出過街，其實咁樣唔係好難因為本來我就係一個毒撚唔出街對我嚟講又點會係一個困擾咪喺屋企溫書囉溫到夜晚就同Cyrus打機每日就係咁樣過Cyrus:「講真你真係好撚無聊咁都諗到有野玩 」我:「芊靈佢信呀佢信呀 」Cyrus:「講真俾我都信啦扮野扮到咁真 」我:「其實原本我以為未必呃到 」Cyrus:「到時你個計劃諗住點 」我:「嗱九月三號呢(嗰年九月一號重放緊假)，我就唔返去架喇你知啦返到去都係坐如果到時芊靈過嚟搵你，你就話重未有我消息淨係知我已經離開咗香港 」Cyrus:「咩叫未有你消息 」我:「我同佢講，話過到去安頓好一切會搵佢但我諗住唔搵Msn都已經轉咗顯示為離線我覺得咁樣個衝擊會更加大Cyrus:「屌咁都諗埋 」我:「識做啦 」Cyrus:「識 」我:「到時開學第一日放學嗰陣就sms我 」Cyrus:「佢會唔會嬲呀 」我:「我諗唔會掛 」Cyrus:「戇鳩你諗梗係唔會啦你係玩人嗰個丫嘛 」我:「屌係喎哈哈 」記得嗰排當我設定顯示為離線之後，芊靈真係搵咗我幾次嚟嚟去去都係不外乎「重未搞掂？」「五六日囉喎。」「講，係咪諗緊無聊iq題所以未上水。」有幾次真係好想覆，但係為咗我個無聊玩人計劃，點都要忍住之後開學嗰日我就照計劃同Cyrus裏應外合當然其實我都大約估到係邊個時間放學所以一早就出咗去準備準備啲咩，當然係匿埋啦係一個我見到佢但佢見唔到我嘅地方而且唔會距離太遠，減少認錯人嘅可能性我本身就諗住咁嘅首先我就喺度睇住佢幾時去到巴士站，亦即係平時我地搭開嗰個站之後我就跑去佢上一個站，因為兩個站相距其實唔係好遠我急步行嘅話照計幾分鐘就已經到當然我都諗埋突發情況，如果真係咁唔好彩架巴士已經去到芊靈嗰個站咁都要照上架啦，希望到時唔會咁黑仔啦至於點解我要比佢早一個站上車係因為我諗住早啲上去，反正佢嚟嚟去去都係坐同一個位上層右手邊由頭數落去第六個位咁我諗住喺佢後幾個，見佢上車坐好之後就靜靜雞行上去拍佢膊頭到時佢重唔嚇一跳唔嚇嘅話我跟佢姓說時遲那時快，我已經收到Cyrus嘅sms話佢地已經放學Cyrus:「芊靈佢有問我你點呀，我咪好似你咁講話唔知囉 」我:「醒目喎 」Cyrus:「佢個樣真係好似好擔心咁 」我:「係咪鳩吹架 」Cyrus:「呃你托柒咩 」冇野講就講埋啦嗰日我冇返學架嘛，自自然然就唔係著校服呀，咁究竟著咩咪就係芊靈送俾我嗰件t卹囉，今次梗係特登諗過啦你估真係乜都咁啱咩講下講下終於見到目標人物隔離重有幾個佢朋友，一於睇下係咩情況先。

之後就見到芊靈佢地幾個行商場我當然要做返一個專業痴漢就係一路喺後面好彩佢地冇見到我啫行行下大約過咗幾個字，就見到佢地分開得芊靈一個住得比較遠自自然然一個去搭車，呢個時候終於可以實踐我個計劃落到去見佢喺巴士站排緊隊等車呢個時候我梗係九秒九急步行去佢前一個站點解要咁做上一回已經講咗亦都好彩巴士冇喺呢個時間嚟，我個計劃可以順利完成依家可以做嘅就係等巴士嚟講下講下巴士已經到咗，咁我就梗係坐上層後少少嗰啲位重要特登坐落啲，費事一陣俾芊靈見到個頭係咁嘅話我就會前功盡廢部署咗幾個禮拜，臨天光瀨尿嘅話我真係可以返屋企瞓覺當然要小心啲啦好快就去到芊靈嗰個站，跟住我喺巴士上層望落去就見到佢喺度排隊天時地利人和全部齊晒，只要佢一上車，坐埋佢平時坐嗰個位，咁樣呢個劇本就真係可以順利進行唔知一陣佢有咩反應呢照計應該唔會嬲丫我又唔係呃佢啲乜野都係同佢玩下啫愈諗我就愈心急好期待佢排完隊上車，果然冇幾耐佢已經上到嚟上層重要坐埋佢平時嗰個位，右手邊由頭數落去第六個位，呢鋪重唔好玩跟住我就靜靜雞咁樣坐佢後面好彩佢戴住耳機，聽唔到由我發出嘅聲安頓好喇，我就拍佢膊頭佢一見到我個樣成個人o晒嘴重即刻除咗耳機芊靈:「點解你會喺度 」我:「臨時決定唔去外國嚕喺度讀埋A-Level，上埋大學就更加好 」芊靈:「玩玩玩好好玩咩 」我:「玩乜野 」芊靈:「你自己知啦臨時唔去，搵你又唔覆 」我:「如果我覆咗你呀咁樣個效果咪唔夠震撼囉 」芊靈:「唔會再信你呀知唔知我見你成個禮拜冇on，我好傻咁樣以為你唔知有咩事話咗俾我聽去外國但係未出發嗰陣，我以為真係要幾年之後先有得見，我以為呢幾年得我一個帶呀bi去散步，我以為呢幾年冇一個人喺我隔離同我鬥氣，喺度講埋啲無聊嘅野，好喇到你人間蒸發嗰陣，我重一路同自己講應該冇野嘅應該冇野嘅，好似念經咁樣呀，點解咁多野唔玩要玩呢啲依家好好玩咩 」死火佢好似真係有啲嬲反應比我想像中大跟住我梗係上前一行坐返佢隔離啦我:「講真估唔到你咁大反應唔好意思 」芊靈:「我以為原本係講笑但我諗應該唔會丫，呢啲點會講笑點知原來真係 」跟住佢就一路側住個頭望風景嗰邊，剎那間我就諗到一個極無聊嘅方法講真依家一定做唔出係以前戇鳩仔嗰個年代先會做到我:「你唔好嬲住先啦 」芊靈:「冇喎邊得閒嬲你 」我:「你啲表情不嬲擺喺個樣度有冇嬲一眼就望到啦 」芊靈:「懶醒，叫我唔好嬲咁你又玩 」我:「都話唔係玩我真係過到去再返返嚟 」芊靈:「咁點解返嚟丫就睇下你點樣兜。」跟住我就用剎那間諗到嘅無聊方法去氹佢，就係唱歌我:「原來這裡沒有你 原來世界沒有那麼美，就係咁樣我就決定返嚟 」芊靈:「低b 」話咗女人口不對心佢講就講低b，但係個嘴已經起咗一個半月形嘅彎角但係又要扮嬲喎的而且確呢個方法又無聊又尷尬不過總算拎到我想要嘅效果，幾無聊幾尷尬已經係後話啦芊靈:「唔唱埋落去 」我:「唔唱喇一兩句就夠啦 」芊靈:「唱啦唱啦好想聽 」我:「咁想聽返屋企search 」芊靈:「咁串哼 」跟住佢又好似細路女咁樣，望住風景咁樣黑面不過依家一定係扮嬲情況同頭先完全唔同不過咁樣，明知佢係扮蟹又有咩用因為我都係再唱多幾句我:「原來這裡沒有你 然而我渴望再抱擁你而從前相依那滋味 如若我已不想接受這刻怎會念記。」芊靈:「邊個想同你抱擁 」我:「唱俾邊個聽咪邊個囉夠喇唔唱喇 」芊靈:「副歌呢 」我:「有緣先啦 」芊靈:「無聊鬼即係下次又想玩啦 」我:「重邊敢玩呀 」芊靈:「你呀，今日同我同一個站落 」我:「知道娘娘 」芊靈:「好肚餓呀哈哈 」笑返咪好囉原來唱幾句歌就可以氹返佢，乜都值得啦，只係我估唔到，呢一刻嘅我已經過咗咁多年，仍然冇乜進步都重係唱緊呢首，真係好諷刺。

之後我地就會一齊食野啦芊靈:「真係有著喎 」我:「屌你當我吹水咩 」芊靈:「原本我以為真係吹水架 」我:「點會呢件衫咁靚梗係著出街啦 」芊靈:「都唔知你講真你講笑 」我:「真係講真 」芊靈:「當你講真先啦你知啦，送生日禮物嗰個最驚就係負責收嘅人唔鍾意好瘀架嘛 」我:「你放心就算真係唔鍾意，我都會扮到好興奮咁 」芊靈:「即係你依家扮野啦 」我:「咁又唔係喎你見唔到我好真誠咩 」芊靈:「見唔到 」我:「睇嚟你要驗眼 」芊靈:「或者啦哈哈 」我:「食完冇野做架喇 」芊靈:「有喎 」我:「做咩先 」芊靈:「你個樣好心邪 」我:「痴線邊度有 」芊靈:「諗咗去邊一陣你喺我屋企樓下等我我上去湊呀bi落嚟我估佢應該好掛住你哈哈 」我:「同類果然係同類特別知佢諗乜野 」芊靈:「死人頭下下話我係狗 」我:「我冇講呀你自己講咋 」芊靈:「你喺附近行住先啦我應該五分鐘就落到嚟 」我:「好 」果然佢好快就落到嚟呀bi即刻撲埋我嗰度我:「幾個禮拜冇見喎 」芊靈:「睇下佢黐你 」我:「靚仔囉 」芊靈:「大佬啱啱先食完野咋你下次講呢啲嗰陣同我講定先丫嘛咁我咪唔食野囉 」我:「有冇人話你呢排幽默咗 」芊靈:「少少啦 」我:「同得我一齊耐丫嘛 」芊靈:「邊個同你一齊呀 」我:「你知嘅 」跟住特登望住佢，對望咗一兩眼之後，佢就擰轉個頭行前咁我梗係喺後面追佢我:「行得咁快做咩呀 」芊靈:「冇特別喎 」我:「繼續望住丫 」芊靈:「死變態佬迫人望住人 」我:「你唔望我又知我望你 」芊靈:「唔知呀唔知呀 」我:「小姐你面紅喎 」芊靈:「冇喎你一定係睇錯 」我:「痴線咁都有睇錯低能都睇到啦 」芊靈:「可能熱囉 」我:「一定係咁啦 」芊靈:「唔講呢啲喇呀bi，之前呢位變態哥哥講大話咋你唔使咁熱情喎重大把時間有得見 」我扮聲講:「知道喇主人 」芊靈:「低能 」我:「唔係咁講你點會知佢知呀 」芊靈:「係喇啱啱先諗到老老實實你係咪收賣埋Cyrus 」我:「我話冇你信唔信 」芊靈:「搞錯呀特登叫佢扮野咁都俾你諗到 」我:「呢啲野輕鬆啦 」跟住佢又扭我耳仔芊靈:「你呀以後唔準再同我講呢方面嘅大話 」我:「縮手先啦 」芊靈:「唔應承就唔縮重愈嚟愈大力 」我:「係喇以後唔玩以後唔玩 」芊靈:「生離死別都有得玩嘅咩 」我:「咁緊張做乜原來你真係好想我喺度 」芊靈:「都話太有自信唔係一件好事 」我:「咁點解咁緊張 」芊靈:「因為你走咗我以後冇得扭耳仔囉冇乜邊個好似你咁傻唔反抗架哈哈 」我:「重敢玩咩 」芊靈:「叻仔呀 」

話說中五學校多咗一個設施叫做園林休憩處個名幾撚有詩意呀咁其實係咩嚟嘅呢你當係學校花園嗰邊無啦啦有個地方擺滿晒枱櫈周圍環境就係啲花花草草，話想做分流喎因為學校每一日放晏嗰陣，操場總係迫爆晒跟住有學生會啲人喺度屌希望可以撥多一個地方出嚟令同學食晏嗰陣個環境更加理想聽聞講咗幾年，今年終於落實對於我嚟講，呢樣設施真係有好處起碼食飯嗰陣可以外賣拎返嚟你知啦出去食唔代表唔迫架嘛特別區內重有幾間中學，餐廳又唔係真係好多日日出去食其實唔算好抵屌落大雨嗰陣又可以去小食部買野食過嚟呢邊因為佢上面係有蓋嘅唔使好似之前咁樣一定要出去選擇多咗好多你諗下，我地學校總共有七級，以前淨係一個操場點樣裝得晒呢班人依家多咗呢個騎呢地方暫時我就覺得係百利而無一害Cyrus:「今次你含家產呀終於唔使去嚟去去都係嗰間餐廳 」因為我地幾個去嚟去去都係嗰間餐廳唔係特別好食，不過勝在平同埋比較容易有位但係食得多都厭啦我:「係不如今日學校食就去嗰個乜q野休憩處 」Cyrus:「好不過幫手今日喺學校買費事出去 」我:「做乜撚 」Cyrus:「miss叫我下次早會匯報嗰陣上台所以一陣我拿拿臨食完就搵佢費事出去買又急急腳返嚟啦 」我:「好把砲喎 」Cyrus:「屌你啦佢叫到邊有得say no 」我:「點解無啦啦搵你？Cyrus:「我都唔知，聽講重要唔係拍靚女可以含撚 」我:「抵你死啦成日有靚女咩 」Cyrus:「總之就仆街啦到時上到去睇下邊個邊個(佢鍾意嗰個女仔)有咩反應當係我八卦又好乜都好啦 」我:「得啦屌 」大家都明白新屎坑三日香嘅道理所以第一次開放嗰日，的而且確幾多人，明明我同Cyrus兩個都算早放飯已經好快落去排隊但係搵位嗰度都搵咗一陣，搵到自不然坐喺度食啦佢就真係好似餓狗搶屎咁樣係咁將啲野擺落個口度我:「呢排修身三日冇食飯 」Cyrus:「屌咪講咗一陣要上去搵miss囉 」我:「唔使咁快丫下話 」Cyrus:「真係趕呀 」我:「其實放學唔得咩 」Cyrus:「唔得呀屌，放學返到去打一陣機再溫一陣書邊有時間重可以抽出嚟 」我:「定係你唔想課外授業咋 」Cyrus:「屌你啦成個腦都係呢啲 」我:「你唔係 」Cyrus:「俾你講一講返到去睇課外授業先 」我:「屌 」跟住佢走咗我就繼續喺度食啦因為自己食野其實唔算好快，除非真係好趕時間如果唔係多數都係嘆慢板呢種節奏先啱自己突然間我對面多咗個人我:「點解你喺度 」芊靈:「咁你點解喺度呀 」我即刻指住我杯杯麵我:「你話呢 」芊靈:「咁咪係囉諗咩諗到入晒神我過咗嚟都唔知 」我:「諗你囉 」芊靈:「一定唔係囉莫非你諗緊啲唔應該諗嘅野 」我:「係呀係呀你小心啲呀我可能諗住就即刻做呀 」芊靈:「冇講錯你呀變態佬咁慘呀自己一條友食 」我:「Cyrus條戇鳩仔搵老師做乜q野早會匯報丫嘛佢咪走咗先囉 」芊靈:「你唔做 」我:「我上到台就腳震架啦做條撚 」芊靈:「點知你 」我:「你好似好得閒咁樣嘅 」芊靈:「點睇都係你得閒啲啦係咪呀食個杯麵都好似思考人生咁樣 」我:「你識乜野丫 」芊靈:「我專登行過嚟架諗住問你遲啲喺唔喺度一齊食lunch 」我:「都話你蠱惑架啦 」芊靈:「諗咗去邊呀michelle同佢男朋友食，另外兩個friend都係 」我:「有冇咁多人有拖拍呀 」芊靈:「哈哈唔好講住先啦重有一個就平時返開屋企食飯嘅 」我:「呢啲撚樣真係等天收原來屋企住隔離 」芊靈:「你就真係等天收住得近就要俾你鬧冇句好 」我:「講笑啫 」芊靈:「點呀好唔好呀 」我:「有幸同你共晉午餐實在係小弟嘅榮幸諗唔到拒絕嘅理由 」芊靈:「誇張你一係叫埋Cyrus嚟囉反正幾個都識唔驚冇野講 」我:「你放心啦佢好識做唔會阻住我地談心 」芊靈:「邊個同你談心 」我:「依家同我講緊野嗰個囉 」芊靈:「痴線成日都喺度吹水唔同你玩呀 」我:「不過禮拜四應該唔可以一齊食嗰日pe堂我地成班都出去食 」芊靈:「好丫冇問題呀放學見 」我:「好睇住仆親呀 」點知俾佢聽到條友啲聽力真係唔講得笑佢行埋嚟梗係又扭我耳仔啦芊靈:「啱啱講咩 」我:「提下你都俾你扭善意提醒 」芊靈:「唔好話你咒我 」我:「冇，真係冇太敏感喇小姐 」芊靈:「你提下你自己好過啦成日喺度咒人因住自己呀 」講開又講，有次我真係仆街重要嗰陣佢喺我隔離條友即刻笑到收唔到聲佢話終於應驗老實講真係好鬼抵死出少句聲冇人話你啞

食完飯之後就上返去班房啦雖然嗰陣九月冇依家九月咁鬼熱但係食飽飯又啱啱行完樓梯，點都係返去班房嘆冷氣著數啲冇幾耐Cyrus就返嚟我:「咁快授完業 」Cyrus:「實係咁啦 」有啲friend就係呢度好唔使講到咁白，隔離嗰啲唔明但係當時人就會心微笑老老實實其實幾嚮往呢個感覺你知啦有時乜都講得咁清楚真係好鬼辛苦咁樣保留一啲神秘感又唔驚對方收唔到點一點頭微一微笑就已經知嗰種默契呃唔到人未必有好多人會同自己有呢種化學反應我亦都唔覺得需要好多人，有時一兩個就已經夠我:「係喎今年未必可以同你地食 」Cyrus:「估到你啦頭先傾得咁開心 」我:「屌你啦點解你會知 」Cyrus:「頭先我喺教員室門口喺度背稿跟住一望落去樓下就見到你兩個笑口噬噬我有叫你地不過聽唔到 」我:「屌你真係一個不折不扣嘅變態佬 」Cyrus:「講堅真係咁啱望到 」我:「其實你可以一齊嚟食反正三個大家都各自認識唔撚驚唔啱嘴型 」Cyrus:「點會阻住壹哥呢 」我:「頂你又傻唔得晒不過我都同佢講星期四pe堂同返你地食 」Cyrus:「好冇問題 」我嗰陣心諗，學校今次起呢個地方出嚟真係相當好好少會咁欣賞學校嘅政策今次真係歷來第一次當然你問返依家嘅我，經歷咗咁耐再回頭望一次，我都唔會轉答案真係一個好好嘅安排。話說今年中五點樣講都係準備會考所以就冇參與上年嗰個乜q野桌上遊戲學會諗返起上年最期待呢個學會嘅原因其實都只不過係放學可以同芊靈相處啫不過既然依家我同佢已經係一齊放學，執唔執話q之佢啦其實開學嗰陣我有諗過，唔知今年會唔會一齊放學呢當然嗰日放學我就證實咗呢個疑問話說嗰日落堂之後，咁就自不然執書包啦執執下嗰陣就見到出面有個女仔行過原本唔知邊個嚟，但再望佢背影同埋個書包咁就可以肯定喇一出到去嗰陣，芊靈:「帶齊啲野未手冊功課筆袋銀包水樽 」我:「頂你真係次次提足喎 」芊靈:「梗係啦唔好睇小我嘅記性 」我:「老老實實你識提我有冇提自己 」芊靈:「你都傻嘅我似你咁大頭蝦咩 」我:「講真我都唔係成日漏野啦 」芊靈:「邊個話記唔記得暑假嗰陣邊個喺架車度漏低咗支綠茶 」我:「痴線有冇咁好記性呀 」芊靈:「講咗俾你聽唔好睇少我嘅記性 」我:「講埋邊一日丫不如 」芊靈:「七月廿七 」我:「肯定吹水冇人冇物你講乜都得架啦 」芊靈:「傻嘅不嬲都有寫開日記 」我:「連呢啲都寫埋落去 」芊靈:「你理得我丫 」我:「睇嚟你真係幾悶冇乜野寫 」芊靈:「係喇係喇隨便你點講啦執好野就走啦死人頭 」

出到去學校門口芊靈佢話今日要去文具鋪買啲野咁我咪一齊去囉點知學校附近嗰間文具鋪冇佢想買嗰樣野，就話不如去佢屋企商場嗰間文具鋪可能之前冇乜點講佢個商場喺度係咁咦講下啦佢個商場絕對唔係我呢啲公屋商場可以相提並論多野睇不特止，環境重幾靚用咩設計就唔好問我我個人完全冇藝術細胞答你唔到不過私樓真係私樓就連附近嘅商場都高人一等我:「有錢真係有錢環境都特別好 」芊靈:「唔算啦 」我:「莫非你老豆好疊水 」芊靈:「做下啲小生意咁囉一家三口再加埋呀bi唔會餓親就係咁多 」我:「可唔可以入贅你屋企講真我真係識做家務 」芊靈:「痴線講啲咁嘅野 」講真嗰句芊靈又唔係嗰種周身名牌一望就知嘅有錢人亦都唔係亂咁用錢買呢樣買嗰樣，所以其實用生活習慣嚟講，睇唔出真係好有錢但一定有錢過我呢啲窮人先囉我:「點呀可唔可以呀 」芊靈:「唔得呀邊有人講啲咁嘅野架 」我:「咁我要好俾心機溝你喇溝完之後就可以食軟飯 」芊靈:「原本都諗住叫你加油但係聽完你最尾嗰句，原來你都係心存不軌 」我:「痴線食軟飯簡直係我一生嘅夢想你竟然咁樣講 」芊靈:「有錢真係咁重要咩 」我:「你呢啲住私樓嘅梗係覺得唔重要啦平時我一個腸仔包都要分兩餐食朝早淨係飲雀巢珍珠奶茶都係一個月飲一杯咋你話重唔重要喇 」芊靈:「誇張到你我先唔信呀 」我:「唔緊要你未經歷過我呢個階段我知你唔明嘅 」芊靈:「講真喎話錢唔重要梗係呃你啦不過對我嚟講，其實他日三餐無憂應付到自己嘅需要就可以除非未來嘅我轉性，變咗一個購物狂如果唔係，我諗呢個諗法一路都唔會變 」我:「簡單真係好唔多慾望所以唔多渴求 」芊靈:「你都係咁 」我:「梗係啦不嬲都冇乜大志驚天地泣鬼神嗰啲唔好預我最好就係平平穩穩 」芊靈:「係呀係呀 」跟住就發生咗一件特別事件話說我同佢去到佢屋邨個商場咁就一齊搭電梯去文具鋪啦因為嗰度冇乜人，所以我同佢搭電梯嗰陣就拍住企突然間我覺得口渴就擰轉後面，諗住拎個水樽出嚟啦點知好死唔死俾我見到啲野我見到有個男人，禿頭四眼仔嚟嘅揸住一部相機，而佢企喺芊靈後面見佢蠱蠱惑惑拎住個相機唔使講大家都知做咩啦呢啲時候我梗係即刻出聲啦我:「做咩呀你 」芊靈見到我咁大聲就擰過嚟跟住嗰個四眼禿頭仔就口窒窒咁樣講:「冇野呀冇野呀 」之後我就梗係同芊靈講啦我:「佢想影你呀 」芊靈:「唔係呀話 」因為頭先我睇佢嗰個角度根本就係特登想影佢裙底點解咁肯定因為本身芊靈條校裙其實唔算短，正正因為佢條裙比較長所以佢頭先特登將部相機，放到好似對鞋咁低總之個姿勢係好唔自然佢聲稱就話綁鞋帶所以就特登踎低啲點知咁啱拎住部相機，老實講真係傻先信跟住我梗係同佢講俾部相機我睇唔俾嘅話就大家搞大佢我大把時間，老實講一睇就知佢係毒撚一講報警重唔嚇窒咩跟住我就睇佢部相機啦見到有一張相係影住芊靈隻小腿但係唔係裙底嚟你知啦著校裙會露小腿出嚟，重有啲好矇嘅相不過就睇唔到係乜跟住我就梗係叫佢剷咗佢啦唔剷嘅話就差館見梗係大佢啦結果最後就真係剷咗重要係我自己剷驚佢條鹹濕毒撚出蠱惑佢又係唔好彩嘅佢部相機就係我平時用嗰部所以點會唔識用老實講呢樣真係咁啱完全冇夾過跟住當然就叫佢快啲走啦原本我話無聊想追究嘅點知芊靈佢話唔好啦反正都係得一張小腿相重要剷埋好矇嗰啲又唔知係咩嚟，跟住鹹濕毒撚就自己跑走我:「咁仁慈放佢走 」芊靈:「咁反正啲相都delete咗佢又唔係真係有身體接觸你話入面真係有裙底相，咁就當然要報警啦 」我:「估唔到你咁好人以為你一定係喺度大吵大嚷喊晒呀咁樣 」芊靈:「其實原本驚架不過……有你喺度咪壯咗啲啲啲啲膽囉 」佢最尾嗰句講得好細聲，咁當然我係聽到啦我:「講咩呀我聽唔到喎 」芊靈:「明明聽到就喺度扮野 」呢個時候佢塊面已經好紅但係嗰陣我以為佢係因為頭先俾人影所以先至面紅各位唔該屌細力啲我:「唔係喎我唔知喎 」芊靈:「死人頭唔睬你呀又喺度玩人 」我:「快啲講啦講多一次啦 」芊靈:「頭先好彩你喺度囉壯咗啲啲啲啲咁多嘅膽 」我:「唔通唔出聲咩我男人嚟架嘛 」一路講一路拍心口拍到好撚大聲芊靈:「痴線咩拍咁大力因住自己整親呀 」我:「點會呢我咁強壯 」芊靈:「多謝你呀死人頭 」跟住我就摸佢個頭我:「唔使多謝應份嘅 」大家四目交投嗰陣，又見到佢迅速變關公芊靈:「死人頭明明頭先咁型依家又變返呢個賤樣唔理你呀 」跟住佢就一支公行前，我就喺後面追佢咁當然都係玩啦不過有時女人真係好難明，毒撚真係毒撚硬係參透唔到。

第二日就開始同佢一齊食晏啦去返嗰個乜q園林休憩處我買完野食行過去嗰陣就已經見到佢坐咗喺度而且檯面已經有野食頂你快到抽筋明明我已經準時放，但佢都重可以快咁多我:「頂你我已經準時放飯，點解你重可以一早坐喺度 」芊靈:「早過你咪可以一早坐喺度囉 」我:「屌你又有道理終於冇坐住咗個腦 」芊靈:「似你咩唔帶佢出街 」食食下嗰陣芊靈:「如果有人可以分啲燒賣同牛肉俾我試下就好喇 」跟住我就將我個碗入面啲燒賣，牛肉一次過俾佢我:「一見你呢個樣再聽埋你講嘅野就知你想點啦 」芊靈:「多謝 」我:「如果有人可以分條雞串俾我試下就好喇 」芊靈:「唔好抄我 」我:「邊個得閒抄你 」芊靈:「你咪最得閒嗰個囉 」我:「咁點呀得唔得啫 」跟住佢真係嚟手俾咗條我我:「真係夠豪爽嘅啫 」芊靈:「原本想俾m&m你嘅不過你唔食得咪俾條雞串你囉 」我:「屌話知你講乜有得食就爽 」芊靈:「留返一舊雞肉呀 」我:「得啦 」結果嗰條雞串最尾舊雞肉真係俾咗佢，食嗰陣我完全冇為意食完嗰陣我先諗，係喎頭先我都係就咁用個口扯出嚟嗰陣喺度ff唔知有冇機會間接kiss呢當然呢啲野我冇同佢講啦更加冇喺佢面前明爽如果唔係真係當我痴鳩線咁就大撚鑊而佢照樣都係扯出嚟當然佢斯文過我好多啦下，有時靚女真係靚女嗰啲姿態硬係特別靚但我見佢好似冇乜特別咁樣，咁就冇特別同佢講。點講都好今年都係會考之年雖然嗰陣只係十月都重有半年時間，但記得當時學界已經冇乜人玩淨係講中五嗰啲聽聞足球隊都唔係好多個有份去全部人就係溫書溫書同埋溫書有一次放學芊靈都有問我芊靈:「準備成點呀 」我:「日日溫啲囉希望得啦 」芊靈:「係咪都重係諗住原校升 」我:「得嘅話就梗係啦 」跟住佢就喺度偷笑我好記得係笑咗一下跟住好快就收返變返傾計嗰個樣我:「無啦啦笑乜撚 」芊靈:「冇呀邊度有 」我:「肯定有呀 」芊靈:「唔知嚕唔記得咗嚕 」我:「扮蟹 」芊靈:「有冇諗過第時讀咩科 」我:「冇喎中六中七先諗啦我就不嬲都冇遠見嘅 」芊靈:「我唔信你一啲都冇諗過 」我:「哈哈講真嗰句，有邊個真係冇諗過丫 」芊靈:「女仔直覺覺得你一定有諗過 」跟住我就梗係搣佢塊面我:「至醒係你喇 」芊靈:「唔好搣我呀 」我:「成日扭我丫嗱 」點知因為我唔係高佢好多嘅關係佢好快就可以伸手扭我耳仔芊靈:「係呀我係照扭架喇 」其實嗰陣大家距離係好近你諗下我搣緊佢左邊面，佢就扭緊我左邊耳仔，好彩喺巴士站冇人見到啫不過可能我地成日都係咁樣玩所以就唔覺有啲咩咁尷尬同埋最緊要嘅係，我從來都唔覺得佢會對住我過電就係因為咁樣所以我先成日都撩佢，如果一開始我覺得有機會拍拖嘅話，我諗我對佢嘅態度唔會係依家咁樣有邊個唔想同女神拍拖但都要睇形勢架芊靈:「咁究竟你想讀咩啫 」我:「做咩讀咩其實都唔係重點最想第日可以買到一個細單位，俾自己好俾雙親都好 」嗰陣嘅我完全唔知樓市升幅係好似依家咁樣所以就誇下海口講埋啲咁嘅野諗返起都有啲慚愧不過出奇地芊靈佢冇笑我芊靈:「呢個就係夢想 」我:「我諗用目標形容好啲夢想對我嚟講比較遙遠，我嘅夢想其實係攤喺地下乜都唔做但係我知咁樣係唔可能 」芊靈:「哈哈咪係囉其實我以前諗過想做小提琴老師好細個嗰陣 」我:「依家重有冇玩 」芊靈:「冇喇依家反而想向住獸醫嗰邊發展第一鍾意小動物，當然會偏愛狗仔啦 」我:「估你唔到喎 」芊靈:「你到時要做第一隻俾我醫嘅狗仔呀 」我:「獸醫姐姐我小便唔係好方便呀可唔可以檢查下呀 」芊靈:「變態佬又喺度講啲咁嘅野 」我:「又係你話做獸醫嘅重話要醫我喎我依家嚟求診你話我變態佬 」芊靈:「邊有狗仔識講野架你呢隻狗仔真係太曳 」我:「講真如果可以同娘娘你有親密接觸做一隻狗真係冇問題 」芊靈:「痴線諗諗下你都唔可以做狗仔 」我:「又點解呀 」芊靈:「今次到你諗下喇要你都考得我多 」記得嗰陣我真係好無聊咁樣喺度諗，但係諗嚟諗去都係冇頭緒於是我就放棄咗。

跟住落嚟都冇特別野發生都係好似之前咁食飯同芊靈一齊食放咗學之後佢就喺我門口等跟住一齊搭巴士走人係有時大家真係有啲緊要野做，咁樣先唔會一齊搭巴士我知你地會問，乜你地唔使操卷嘅咩中五學生日日可以準時走的而且確今年真係好少準時走我估唔到嘅係好多個都主動留低重以為全部掛住返屋企打機唔想留喺學校而通常呢個時候唔知點解我同芊靈，兩個都會不約而同等埋大家如果今日大家都遲走，咁就最好啦唔使夾硬等但係如果佢準時而我就要喺學校留多一陣的話佢就會去學校個圖書館溫書操卷等我搞掂晒就去圖書館搵佢反之亦然最記得有次問佢點解咁樣做，我話真係唔使夾硬等點知佢話喺學校溫書冇咁多引誘起碼隔離唔會有一部電腦喺度先又唔會掛住食野唔溫書叫我唔好諗咁多喎完全唔係想等我我心諗咁撚串所以跟住就依佢所言，真係冇諗咁多喇當然啦，每次我入到去圖書館都會俾一條能得利佢事關佢好鍾意食能得利提子味嗰隻我每日就係叫Cyrus出去食飯嗰陣，順便幫我買埋原本我以為條撚樣會收我運費點知佢竟然冇絕對係一個值得合作嘅夥伴於是就叫佢每逢我地班留堂操卷嗰陣去買因為通常都係當日小息就會知道放學需唔需要留低我留低即係佢會喺圖書館溫書啦呢個先係真正原因，如果日日買嘅話乜都厭啦屌每次都係扮晒野跟住佢就懶醒咁樣以為我想偷食重威脅我如果唔俾佢就告發我喺圖書館偷食之後我就會死死氣俾佢每一次都扮晒野話下次偷食得醒目啲跟住每一次都特登俾佢發現再特登扮驚，呢啲劇本成日都出現好彩我自問我呢個演員都算稱職絕對冇俾佢懷疑過，咁已經覺得唔錯架喇當然啦，如果喺圖書館食糖唔可以咁張揚架嘛之不過喺行人路上面食嘅話就完全唔同會玩下啲無聊野我:「有冇玩過一樣野呢排好hit 」芊靈:「玩過咩呀 」我:「餵人食糖囉 」芊靈:「真定假呀點解冇聽過嘅 」我心諗梗係鳩吹啦但係我冇理由咁樣講架嘛，咪求其鳩噏囉我:「好hit喎你邊度鄉下呀 」芊靈:「你邊度鄉下呀冇聽過喎 」我:「咩呀佢話如果大家都餵到大家，而自己隻手掂唔到對方個嘴咁樣就會升溫丫嘛我知你好想架喇 」芊靈:「唔係喎我唔係好想咋喎 」我:「咁你當我好想囉娘娘好唔好啫 」芊靈:「痴線俾人聽到以為我真係收兵就同你玩下你餵我先 」其實今次唔係第一次餵佢食野所以你問我有冇手震就真係冇但係唔知點解我好鍾意同佢玩呢一種互動又或者調返轉咁樣問，有邊個唔鍾意丫芊靈:「餵得幾好喎講係咪成日出去餵女仔 」我:「梗係啦唔通我高天份一餵就得咩 」芊靈:「餵邊個呀講嚟聽下我識唔識 」我:「你識佢架 」芊靈:「真係呀邊個嚟架等我睇下邊個女仔咁唔好彩 」我:「頂你講到我好衰啫咩叫唔好彩呀 」芊靈:「快啲講嚟聽下啦 」我:「點解你好似好想知咁樣嘅 」芊靈:「冇咪講咗睇下邊個女仔咁唔好彩 」我:「收皮啦個女仔都係中五架 」芊靈:「竟然同級邊班呀 」我:「5b囉 」芊靈:「咪即係同我同一班咁樣我實知啦 」我:「講咗你一定知 」芊靈:「姓乜野 」我:「唔得喎一講就知 」芊靈:「有咩特徵丫 」我:「眼大白淨斜陰 」芊靈:「Queenie 」」我:「唔係啦識佢老鼠咩 」芊靈:「下我覺得佢好靚喎重以為你咁叻仔溝到佢添 」我:「我講嗰個靚過佢架 」芊靈:「詠琳 」我:「都唔係啦屌 」芊靈:「一時醒唔起重有邊個斜陰又眼大重要白淨喎 」我:「搞錯呀根本就係你自己冇帶個腦出街重要成日話人 」芊靈:「你啲貼士咁渣點樣估呀有冇啲有突破性架 」我:「有 」芊靈:「咁就講啦 」我:「嗰個女仔有養狗嘅好鍾意帶隻狗去散步重要搵埋我一齊去搭巴士坐嚟坐去都係同一個位重要成日偷笑唔認 」芊靈:「係咩有呢個人咩我唔知喎 」跟住我就笑笑口望住佢講我:「你知嘅 」芊靈:「唔知呀唔知呀唔知呀 」跟住佢又急步行前走咗去，我:「頂你到你餵我呀 」芊靈:「食自己啦無聊鬼等我重以為唔知邊個添 」我:「話咗你實知佢係邊個啦佢咪就係咁唔好彩嗰個囉 」芊靈:「係囉佢都有同我講過真係唔好彩 」我:「低b 」芊靈:「低b得過你玩埋啲咁嘅野 」我:「又偷笑 」芊靈:「冇呀你睇錯喇 」我:「你笑嗰陣隻眼識講野咁樣架點會睇錯 」芊靈:「死火喇你有幻覺呀壹仔不如帶你去睇醫生 」我:「唔緊要呀預咗你唔會認 」芊靈:「嘻嘻 」

跟住好快就到秋季旅行唔知點解個個中學生都好撚鍾意秋季旅行好似嗰日成班喺度傾緊旅行事宜嗰陣全部都哈哈哈哈哈氣氛好到爆又話點樣期待點樣興奮燒野食一定要買邊啲邊啲對於我自己嚟講，其實我真係唔覺得有乜野咁值得高興事關可能我冇乜耐性，真係對燒野食麻撚麻所以咁多年嚟有啲親戚話搞燒野食，我從來都唔會出席即使係朋友搞我都唔會去除非真係好friend囉但多數好friend嗰啲都知道我呢條磨碌唔鍾意燒野食變相就好少搞如果秋季旅行話打邊爐就正喇咁我諗自己都好似呢班蛋散咁樣好鬼期待結果當日放學我就同Cyrus重有幾個同學一齊買野啦因為我地班分咗三組每一組大約八至九個人，自己嗰組買自己嗰啲材料唔想成班人夾份跟住喺度分我去到好簡單淨係同佢講記住買多啲魚蛋牛丸芝士腸棉花糖麵包全部都係快熟嘅重要唔難叉牛扒雞翼豬扒嗰啲就交俾你地我預咗實俾人話我戇鳩仔吹呀係咪唔撚得同埋有第二個原因就係一開始話，每人要負責拎自己話要買嗰啲材料咁我心諗芝士腸魚蛋嗰啲應該唔會重啦就係咁先叫佢買事實證明真唔係重唔係講笑我都覺得自己幾撚醒目望住啲人喺度拎炭拎野飲拎到要生要死，重唔感覺良好咩第二日返學校原本我就想著芊靈送俾我嗰件T卹嘅點知我地班話要著班衫話乜q野團結喎咁就冇得著同埋尋晚同芊靈講開先至發現原來中五全級係去同一個地方我原本真係唔知事關上年中四臨時因為天雨問題取消再之前喺我間舊校，全級同學並唔係去同一個地方睇下一陣見唔見到佢先一路返學望住啲傻閪拎住啲炭，野飲屌晒老母咁樣唔係講笑場面真係有啲歡樂當然唔可以咁大聲笑啦同埋自己都要扮重扮辛苦如果唔係俾人踢爆咁輕就死火去到燒烤場就梗係燒野食啦講真我覺得啲人嚟都係志在吹水同埋溝女燒野食其實只係一個掩飾大約燒咗個幾鐘好多人已經去咗玩，包括Cyrus條鹹濕仔佢話見到自己女神諗住一齊打排球叫埋我去不過我唔想行好想安靜咁樣一個坐喺度要貫徹毒撚形象嘛所以之後我嗰度全部男仔都去咗打排球溝女得我一個戇鳩鳩坐喺度燒嚟燒去就係燒魚蛋牛丸芝士腸棉花糖燒燒下突然俾人用手喺後面蒙住我對眼芊靈:「知唔知我係邊個 」我:「唔知呀x芊靈(x係佢個姓) 」芊靈:「做乜一個喺度燒野食頭先見到Cyrus喺嗰邊打波 」我:「唔想行咪坐喺度好鬼攰 」芊靈:「死懶鬼 」跟住佢就坐落嚟依家先見到佢原來都係著班衫都係一以件白色為主嘅衫，中間有好撚多花紋下身著條黑色燈芯絨褲我:「做乜過嚟 」芊靈:「好唔想我過嚟咩走囉咁樣 」我:「阻住我溝女冇厘醒目 」點知佢竟然同我講芊靈:「邊有女仔俾你溝呀唔好玩啦壹仔 」我:「頂你可唔可以唔好咁坦白 」芊靈:「係喇可唔可以喺度燒少少野食 」我:「抽水 」芊靈:「哈哈都係啲啲啫 」我:「到時你俾返佢地抽咪得 」跟住佢公然喺度扭我耳仔開始有少少懷疑佢有啲暴力傾向芊靈:「你真係冇好野講 」我:「痴線你諗咗去邊我意思係叫佢地去你嗰度攞返啲野食燒呀 」芊靈:「唔信 」頂你即係屈我機啫

跟住我地兩個唔係同一班嘅人就好出奇地咁樣一齊燒緊野食啦燒燒下嗰陣曾經有條友返過嚟都係普通同學一個角色唔係好重要就唔俾個名佢喇叫佢屎忽鬼就算屎忽鬼:「芊靈你嚟咗嘅 」芊靈:「哈佬 」屎忽鬼:「你兩個唔使咁煙韌呀嘛 」芊靈:「唔好意思呀喺度燒咗你地啲野食㖭 」屎忽鬼:「冇所謂呀反正都食唔晒你幫手食重好唔使嘥 」我:「狗公可恥 」屎忽鬼:「你放心啦壹仔小弟唔會同你爭 」我:「佢特登過嚟同我兩條友撐枱腳呀你恨唔到咁多架喇柒頭 」芊靈:「唔係喎 」我:「頂你有冇搞錯呀呢個時候你應該跟劇本講丫嘛依家搞到我先係柒頭 」芊靈:「你吹水吹到咁樣好難唔糾正你 」我:「乜我有吹水咩唔係事實嚟嘅咩 」芊靈:「er唔知喎 」我:「真係唔知芊靈:「唔知呀唔知呀唔知呀 」我:「真係唔知 」芊靈:「你啲魚蛋燶喇你就真係唔知 」我:「屌係喎仆街喇今次 」芊靈:「抵死 」我:「你睇住呀有口話人冇口話自己就唔笑 」屎忽鬼:「其實我喺度架我係一個毒撚啫唔使咁下話算啦都係唔阻住你地耍花槍 」呢個時候我地兩個都望住佢係喎其實佢一路都未走我:「拜拜 」跟住再望一望芊靈佢又開始面紅呢個時候梗係對住佢偷笑芊靈:「笑得好衰呀 」跟住我就喺度笑啦重對住佢講我:「對比起你係笑得差啲架喇我都冇個紅蘋果邊夠你咁吸引 」芊靈:「你真係扭得少 」我:「痛呀痛呀我錯喇停手呀 」跟住我地就喺度燒啦因為的確重淨返唔少野食咁我地本住唔好浪費嘅精神就幫手清咗佢燒燒下嗰陣佢無啦啦講芊靈:「點解你燒嚟燒去都係魚蛋麵包同埋棉花糖 」我:「鬼叫芝士腸俾人食撚晒咩 」芊靈:「雞翼牛扒豬扒嗰啲呢 」我:「燒嗰啲又燒得耐食又食得快完全唔抵嗰啲留返俾你算你望下啲魚蛋又食得喇 」芊靈:「你成日就係食咗呢幾樣野 」我:「係呀係咪唔撚得 」芊靈:「講下啫使唔使咁串 」我:「我都係講下啫 」芊靈:「燒野食未燒過雞翼重夠膽同人講自己燒野食笑死呀 」我:「使唔使咁串 」芊靈:「我都係講下啫 」我:「又抄我 」芊靈:「得鬼閒抄你呀 」我:「你真係相當唔老實 」過咗一陣之後我見到一支燒烤叉，隊埋嚟我個碗度上面叉咗兩隻雞翼我:「做咩 」芊靈:「隊埋嚟重可以做咩 」我:「點知你咁多 」跟住佢嚟手就用叉將啲雞翼撥落去我個碗度芊靈:「食啦唔好話唔益你費事你又係咁講我特登過嚟就係食你啲野你知你幾無聊架啦所以決定收買你先哈哈 」我:「咁又唔拘喎 」一食落去我:「嘩 」芊靈:「做咩呀唔好食呀 」我:「好甜喎 」芊靈:「冇理由架明明支蜜糖得返好少我已經搽得唔多喇喎 」我:「邊度關蜜糖事 」芊靈:「你講咩呀又係你話甜嘅 」我:「芊靈bb燒俾我食喎點會唔係甜到漏 」芊靈:「好煩呀你重有唔好咁叫呀真係好鬼核突 」我:「好煩你又偷笑 」芊靈:「冇喎冇喎你睇錯 」我:「預咗你係咁啦繼續扮 」芊靈:「咁點呀好唔好食呀 」我:「老實講就真係麻撚麻 」芊靈:「幫你燒埋重咁多野講 」我:「不過因為係你燒所以搭夠 」芊靈:「口花花唔信你呀 」我:「明明咁真誠點知你又覺得我吹水 」芊靈:「太浮誇喇你 」我:「浮誇同埋可唔可信係兩回事囉 」芊靈:「唔同你拗一陣食完出去行好冇 」我:「出去邊度行 」芊靈:「附近囉想去買支野飲 」我:「自己買啦屌我好攰呀 」芊靈:「後生細仔咁易攰真係冇用 」我:「激將法對我冇用架傻豬嚟嘅 」芊靈:「聽到都打冷震去啦去啦 」我:「唔去 」芊靈:「去啦 」我:「唔去 」芊靈:「去啦 」我:「唔去 」芊靈:「去啦 」我:「好喇好喇怕咗你 」芊靈:「yeah 」跟住就陪佢去咗買野飲啦，買完之後再喺度慢慢行，的而且確秋天咁樣行真係好舒服又唔會出汗喎行完之後佢去返自己班，再喺度燒多陣，全級同學就返學校解散中五秋季旅行咁就完咗。

秋季旅行完咗正式踏入十二月唔知大家重記唔記得，我地學校每年都有個文化節重要每次都係喺復活節之前搞不過唔知點解今年提早舉行喺十二月頭就嚟料但係都唔關我事啦因為中五中七兩級係唔需要參加可以返去玩但係唔使準備記得中五嗰年最後我就冇返去嘅芊靈有叫我去但我話唔想返去可能嗰陣我真係好懶好攰去到最後佢話夜啲帶埋呀bi一齊散步等佢去完文化節先，兩人一狗其實咁樣真係幾舒服特別係慢慢行嗰陣，又唔會太凍可能本身我唔怕凍啦呀bi個死仔又聽話唔會亂咁嚟周圍撞當然隔離重有芊靈喺度啦行完之後話想食野咁按照慣例，就係先擺呀bi返去佢屋企先我就喺樓下等點知嗰日情況有少少唔同芊靈:「上嚟等啦啱先咁大風 」我:「唔係幾好意思嘅 」芊靈:「放心啦屋企冇人呀 」我:「咁樣你會好大鑊喎 」芊靈:「你會做得啲咩丫要做一早做咗啦 」我:「可能我就係等緊時機到時我連自己做咩都唔知呀 」芊靈:「無聊鬼行你就行啦雖然你係一個變態佬不過你唔似係嗰種 」我:「你講乜春呀 」芊靈:「總之唔係啦唔好睇少女仔嘅直覺 」我:「好信你信你 」講真嗰句，出發之前完全冇諗過件事會咁樣都算叫做意外收穫跟住我梗係即刻對住呀bi細細聲講句叻仔啦唔係佢我都未必有得上佢屋企入到去佢大廈私樓真係私樓就連架都零舍大過人又夠光猛我:「係咪真係冇人喺裏面有嘅話即刻走 」芊靈:「放心喎我daddy媽咪唔會食咗你 」我:「傻嘅佢地喺度我點樣做野呀 」芊靈:「你個樣好明顯諗緊衰野一定要淨化你嘅思想 」我:「因住你捉老鼠入米缸呀 」芊靈:「係喇係喇出啦 」一入到去原來間屋真係幾大未去到話有足球場有游泳池但真係有個露台仔目測有三間房走廊好闊落三個人住計真係好q大同埋伯母執屋應該係好撚勤力嗰啲嚟令到個空間望落去更加大，跟住呀bi即刻去返佢個籠嗰度飲水然之後就見到芊靈俾咗杯水我芊靈:「頭先聽到你口渴呀嗱 」我:「好撚感動呀竟然聽到 」芊靈:「費事嘥錢去買啦水咋嘛上嚟飮咪得定係你想飲檸檬茶可樂 」我:「唔使喇水就得 」我上人屋企從來都唔會周圍走，即使係去Cyrus屋企都係都係坐定定喺度聽佢講始終去人地地頭亂咁參觀自己覺得唔係好尊重囉芊靈:「唔使坐定定喺度喎 」我:「要嘅要嘅你地頭丫嘛 」芊靈:「重飲唔飲水呀 」我:「你沖俾我多多都飲 」芊靈:「無聊俾你呀死人頭 」我:「頂你間屋好撚整齊犀利 」芊靈:「媽咪全職打理屋企丫嘛 」我:「唔怪得啦走喇落去食野喇拜拜喇呀bi 」芊靈:「哈哈我平時都會架喎對住呀bi講拜拜 」我:「證明我地心靈相通囉 」芊靈:「邊個同你心靈相通痴線 」就係咁，今次就係我第一次上佢屋企喇

十二月都唔使講咁多廢話啦大家都知有咩節日先係平安夜跟住聖誕節最後就係除夕咁當然啦，放聖誕假之前就梗係有聖誕聯歡會我地個聯歡會係喺放學後搞中一至中七全部都係同一日舉行喺度講啲同芊靈冇關嘅野啦，費事又話我掛住講佢唔講其他人可能大家都知今次呢個聯歡會係最後一次成班人聚埋一齊因為聽聞同學會考之後會離開學校去外地讀書，又或者係出嚟做野嚟嚟去去都係呢兩樣啦至於我呢條蛋散當然都係以原校升讀中六做目標亦都係最多人嘅做法我自己真係冇乜錢去外國讀書就算真係有，我都夠膽話自己唔適合去記得一開頭已經有講我自己就好犯賤嘅，雖然唔係好眷戀香港但係要我離開呢度幾年我就一定唔捨得先別論關唔關芊靈事係呀嗰陣真係好天真竟然會諗埋芊靈唔好意思又講多咗返返嚟先你要明白我係好唔鍾意重新適應嗰個感覺即使我知道出去外國讀書有幾多好處都好啦即係嗰啲乜撚野訓練獨立能力呀，擴闊眼界乜乜柒柒問心我係完全同意出外國讀書會有好處但就係唔想重新適應過我知你地會話未試過你點知喂大佬呀做咗十幾年人話長唔長話短亦都唔短丫自己鍾意啲乜唔鍾意啲乜，我唔認為有其他人比我自己更加了解如果連自己都唔知自己想點每一次都試過先知，咁我會覺得好失敗囉當然啦嗰陣時家庭唔係一個重要因素因為我雙親都比較容易話為我想出去，佢就會俾錢我唔想出去，佢就唔會迫我老實講有幾多人喺中學時期，會咁生性下下以家庭為首全部都係諗自己架啦再不孝啲，可能諗自己暗戀嗰個女仔重多過屋企人添好明顯我就係呢種人啦話時話我都唔知芊靈佢會唔會考慮出去外國讀書雖然我知其實唔係好關我事，咁自己都會想知丫以前中學暗戀人嗰陣係咁架啦幾平凡嘅野，只要係關於心入面個女主角，好自然會主動想去了解當知道係咩一回事之後，就牢牢記住低b就低b架喇嘥咁多時間心機去記一啲同自己冇關嘅野，不過自己會樂在其中，一個人獨處嗰陣諗起就會傻笑想同人分享但又驚俾人白眼不斷滋生矛盾嘅感覺。聖誕聯歡會內容冇乜特別嚟嚟去去咪又係咁，食下野玩下啲戇鳩遊戲就走人反而想講當晚返到屋企，即刻問芊靈會唔會有出去讀書嘅意向先可能今日晏晝接觸得多呢方面嘅野所以就變得好想知佢有冇呢個諗頭您剛剛已送出來電震動我:「係喎你會唔會出去讀書 」跟住就見到佢個狀態由忙碌變返做線上芊靈:「做咩咁問呀 」我:「冇想問下啫喺度扮忙 」芊靈:「咩扮忙呀 」我:「一搵你就由忙碌變線上又真係幾忙喎 」芊靈:「你唔知喇有啲人好煩咁咪長時間較忙碌囉你睇我幾俾面你係喇做咩無啦啦咁樣問 」我:「冇晏晝聽到有啲人都話會考之後諗住去外國想問你會唔會啫 」芊靈:「你好驚我走咗去咩 」我:「梗係啦知唔知你就係我生存嘅動力力爭上游嘅原因如果你依家走咗去，我自己都變得前路茫茫 」芊靈:「咁你準備前路茫茫都得喇 」我:「你講真架 」芊靈:「哈哈同你講下笑咋 」我:「戇鳩 」芊靈:「你自己唔係夠成日喺度講笑啦邊個上次呃我會去外國讀書 」我:「小姐都差唔多半年啦使唔使咁記仇 」芊靈:「下隔半年咁短點會唔記得講咗你唔好睇小輕我嘅記 。」我:「真係唔好爭你錢唔係俾你記成世 」芊靈:「你知就好啦依家都係諗住一路原校升上去跟住讀U 」我:「點解唔去外國你屋企大把水俾你去外國啦 」芊靈:「唔知點解我覺得自己唔適合長時間去外國去旅行一個禮拜兩個禮拜就還好一講到幾年我就有啲保留 」我:「其實我都係喎講真真係唔昆你 」芊靈:「實係咁啱啦我又一定信你啦 」我:「心靈相通呀似唔似嗰啲浪漫愛情小說 」芊靈:「唔似囉好冇都冇一個男主角係咁口花花嘅講啲野誇張到死 」我:「證明你睇嗰啲小說實在太狹窄男主角性格全部都係斯斯文文高大靚仔 」芊靈:「即係話你都唔會出外讀書 」我:「如無意外就係 」芊靈:「即係有意外就去 」我:「都係保守啲啫費事有咩意外啦係咪先 」芊靈:「奇奇怪怪都唔知係咪又想呃人 」青春的預言無數 有哪個信守到老

可能大家都會問點解我呢條蛋散，一路都冇約芊靈聖誕節出去呢先唔好講佢得唔得閒應酬我啦我淨係講自己先事關我係唔鍾意喺大時大節出去毒撚我就梗架啦我都唔會否認但係講真大時大節出街真係好煩條街又迫喎去親旺區梗係車水馬龍行幾步又停一停周圍都係人講野唔得暢順所以往年大時大節其實真係唔係好想出去以前細個就唔敢推人啦依家開始有自己諗法梗係推啦幾個月前中秋咋嘛芊靈諗住約我去海旁嗰度一齊玩我都少數推咗佢因為真係唔鍾意身處一啲好迫嘅地方總係唔夠自然未去到人群恐懼症嘅我諗但係唔鍾意就一定既然唔鍾意就不如喺屋企做自己鍾意做嘅野啦雖然嚟嚟去去都係嗰幾樣講出嚟可能大家覺得好悶有冇搞錯呀嚟嚟去去都係呢幾樣乜你唔厭嘅咩事實大把人都有咁同我講過但係我其實係好鍾意悶特別係依家出嚟做野之後禮拜六日可以放假我都係極少出去個個禮拜都係咁雖然都係不斷重複咁樣做同一樣野但係我真係好享受悶嘅感覺嗰種乜都唔諗放空一切對我嚟講係好舒服所以由細到大從來都唔怕悶當然遇到啱傾嘅朋友，鍾意嘅女仔，咁就係第二回事啦哈哈一個人點會完全冇雙重標準最少我唔會冇啦。記得當年平安夜前兩晚芊靈無啦啦搵我芊靈:「sms搵你唔到都估你用緊電腦 」我:「你好醒呀芊靈姐使唔使頒個獎俾你 」芊靈:「使唔使一嚟就咁串 」我:「講笑啫做咩呀 」芊靈:「平安夜有冇人約睇死你都係一支公啦 」我:「今日你心水幾清喎估親都中 」芊靈:「咁平安夜嗰晚不如出街啦好想睇燈呀 」我:「大時大節唔使預我何況出去睇燈一定好撚多人 」芊靈:「搞錯呀又推我 」我:「幾時有個又字呀 」芊靈:「之前中秋先推完一齊出去啦好冇呀大哥 」我:「你搵你啲friend啦 」芊靈:「我地約咗25號呀24號有幾個都係約咗男朋友 」我:「咁又係呀你唔好阻住人呀平安夜晚就梗係積極咁樣埋牙 」芊靈:「又想講咩呀 」我:「講得白就唔好笑啦 」芊靈:「又講衰野點呀出唔出呀 」跟住我自己喺度諗其實平安夜對比中秋節，點講都係大啲嘅節日丫加上重要係單獨同佢出其實諗諗下都唔錯喎我:「怕撚咗你得呀得呀 」芊靈:「好野咁我卜打邊爐好冇夜晚一齊再去睇燈 」我:「你叫得有得話唔好嘅咩 」芊靈:「嘻嘻其實你真係好醒目 」我:「你卜場呀 」芊靈:「得啦懶鬼無聊人死人頭 」我:「咁究竟我係邊個名 」芊靈:「唔知呀我鍾意叫邊個就邊個啦哈哈 」我:「你睇下我咁唔鍾意出去都特登陪你換嚟嘅就係懶鬼無聊人死人頭心淡 」芊靈:「由這一分鐘開始計起春風秋雨間限我對你以半年時間慢慢的心淡」我:「付清 賬單平靜的對你熱度退減」芊靈:「一天一點傷心過　這一百數十晚 　大概也夠我　送我來回地獄又折返人間」我:「春天分手　秋天會習慣 　苦沖開了便淡」結果我地喺度好無聊咁樣貼歌詞起碼貼咗六七首呢啲真係淨係同佢玩其他人想玩一句就屌柒佢無聊啦我:「低b咁都玩一餐 」芊靈:「你冇份玩嘅 」我:「陪你咋第二個睬佢都戇鳩鳩 」芊靈:「咁呀多謝囉 」我:「唔使咁好口 」芊靈:「我講你平安夜嗰晚呀蠢人 」我:「應份嘅應份嘅 」芊靈:「咁我卜到場再講幾點啦 」我:「好 」

結果聽日佢就再搵我芊靈:「聽晚七點三喺旺角食 」我:「咁我地幾點出嚟 」芊靈:「你有冇野想睇 」我:「我睇嗰啲唔啱你架 」芊靈:「唉大約都估到係啲乜 」我:「不如你講你有咩想睇啦 」芊靈:「睇下衫好冇 」我:「一係我地早啲出囉晏晝出去唔使塞車班蛋散應該返緊工條街應該唔會好多人 」芊靈:「好呀 」我:「呢度係咪有巴士去太子太子落車行過去咪得 」芊靈:「哈哈其實我好鍾意咁樣行 」我:「話咗你同呀bi差唔多 」芊靈:「死啦你又話我係狗你唔覺咁樣行好爽嘅咩 」我:「爽就未至於不過有時間會咁做囉之前試過紅磡行去長沙灣荔枝角嗰邊 」當然啦對比依家連登嗰啲行路撚我拍馬都追唔上但咁耐以嚟自己一個嗰陣週不時會咁樣行特別係有時約咗Cyrus個屎忽鬼有時喺屋企冇野做真係寧願抽一兩個鐘特登早啲出嚟慢慢行當然好少會同其他人一齊行啦因為始終對方都未必鍾意，我自己又想一個人靜靜地咁就費事叫人喇芊靈:「犀利喎行咁遠 」我:「其實唔係好遠行落去個零兩個鐘啫 」芊靈:「不如我地聽日試下咯 」我:「未必就腳喎 」芊靈:「早啲出去喺長沙灣等咪得囉跟住行去旺角睇一陣野就可以打邊爐打完邊爐就去尖沙咀嗰邊睇燈隔離就係紅磡 」我:「到時你話辛苦唔好屌柒我呀你自己話行咋 」芊靈:「得啦你估個個好似你咁咩成日無啦啦鬧人 」我:「我記得呢你屋企同我屋企中間有架巴士嘅架巴士可以去長沙灣嗰頭 」芊靈:「好喎就一於咁話啦 」我:「拜拜 」芊靈:「早唞啦你 」當然第二日都有特登執正啲啦上身著住一件牛仔褸，配黑色長褲再加一對VANS嗰陣好撚多男仔都係咁樣著好明顯我呢啲毒撚都係跟風真心講句，真係純粹俾面芊靈啫呀唔知佢會點樣著呢直覺我地今日嘅行程都係以行路為主照計就唔會覺得好浮誇嘅咁老實講佢點樣著我都話靚架啦無論係氹佢又或者講真都好，對住佢我就係咁唔客觀講真丫，自己愈嚟愈覺得鍾意一樣野，其實好難完全客觀因為你點都會有偏頗，喂大佬你鍾意得就梗係有偏頗啦啱唔啱先所以以前成日屌人盲捧盲捧依家諗返起自己其實都係當然啦你盲捧同時走去刻意踩低人又真係低裝咗少少但講真嗰句我唔認為每一件事都做到完全客觀所以點解我話芊靈無論著成點都好我都覺得佢係著得好睇，靚就係咁解跟住我特登早啲出去，慢慢行去嗰個巴士站跟住Cyrus sms我話今晚打機，我都話唔得Cyrus:「屌你果然有計 」我:「佢搵我嘅 」Cyrus:「今晚小心啲呀 」我:「冇嗰啲野呀鹹濕閪 」Cyrus:「唔阻你喇咁樣 」我:「聽晚先打機啦 」Cyrus:「冇問題啦屌 」跟住我喺度戇鳩鳩咁樣諗上年呢個時候我就係同佢打緊機因為嗰陣同芊靈都未熟估唔到一年時間就進展得咁快當然啦我冇諗過同佢拍拖始終我都冇俾依家個環境沖昏頭腦，我仍然好記得佢嗰句唔想拍拖住當我係兵首先我唔覺得係啦就算當我感覺錯喇，佢真係當我係一隻兵我依然覺得自己係得益只有自己先可以理直氣壯講值定係唔值，而當我諗諗下野望緊前面嗰陣就見到佢行緊過嚟喇。

佢今日比我想像中著得更加靚黑色褸但係中間嗰啲鈕扣好搶眼八粒白色圓點下身見到係一條黑色裙當然嗰陣係冬天自自然然就著咗黑色legging啦再加一對黑色boot即係話成身都係黑色，如果係男仔實俾人話毒撚啦不過靚女待遇當然唔同得多啦啱唔啱先再戴咗一頂米白色冷帽講真識咗佢年幾今次真係執得最正一次當佢愈行愈近嗰陣真係有少少呆滯唔識俾反應未去到心跳加速咁誇張，但係的而且確嗰陣我淨係眼定定咁望住佢直至佢出聲先至將我個魂魄叫返返嚟芊靈:「今日好型仔喎 」我:「唔好講笑啦同今日嘅你比我拉去打靶就得唔係吹水今日你真係艷壓四方 」芊靈:「多謝喎不過淨係今日咋咩 」我:「娘娘平時都靚不過今日真係出類拔萃 」芊靈又例牌喺度偷笑老老實實其實佢都幾撚蠱惑明明就好鍾意俾人讚但係又扮撚晒野唔在乎最抵死又忍唔到笑所以上到小巴嗰陣即刻摸佢頂冷帽事關小弟好鍾意一啲毛毛嘅野講明先我唔係基佬但唔知點解由細到大都好鍾意摸呢啲野芊靈:「做咩整我頂帽 」我:「懲罰頭先有人等車嗰陣喺度偷笑囉 」芊靈:「痴線偷笑都要懲罰得罪你咩呀 」我:「如果係第二個就唔需要被人懲罰嘅不過你嘅笑容有淨化嘅能力點知你竟然咁孤寒偷笑唔光明正大俾我睇 」跟住佢又偷笑我:「嗱嗱嗱又偷笑喇 」芊靈:「冇呀冇呀冇呀 」我:「有邊次你係認丫 」同佢搭車有度好就係唔會掛住做自己野我覺得兩個坐埋一齊，如果冇互動嘅話不如分開坐啦我好唔鍾意一齊坐但係各自做自己野嗰個感覺但問心呢啲野點講得出口我冇資格阻住人地做乜野架嘛冇理由因為我唔鍾意就要人地就我人地一句撻埋嚟關你撚事我點樣答佢呀不過好彩一向同芊靈搭巴士都唔係咁唔會各自為政再者嗰陣巴士上層都冇乜人，細聲傾幾句計無傷大雅丫大約七八個字之後就喺長沙灣廣場落車唔係講笑一路同佢芊靈拍住行真係幾有優越感出面啲人戇鳩鳩，就咁睇一定以為佢係我女朋友當然我知真相係點但係起碼可以呃到人先啦哈哈有啲mk仔行過都特登望佢最撚抵死有個mk仔明明行過咗，特登跑返返嚟喺我地面前扮打電話好死唔死俾我地見到有電話掣嗰一面向咗外出你知以前啲電話係有電話掣架啦屌你真係假撚到當然我唔敢笑佢啦陣間行埋嚟打我一定輸輸都唔緊要最慘重要芊靈喺度已經唔講自己會唔會傷到時真係做柒姑碌我又點會用許呢件事發生呢我:「睇下你幾有魅力人地特登行返轉頭搵你 」芊靈:「你唔俾人地係睇你嘅 」我:「好野喎咁都講得出口 」芊靈:「可能真係呢 」之後經過有間賣小食嘅野我都唔知依家重喺唔喺度嚕，原本想話食但係今晚打邊爐同埋有時啲小食好撚頂胃咁就話唔食啦行到冇野行嗰陣就行去深水埗其實就好易行你出到去一個位，嗰個位可以望到個七人球場嘅，然之後直行就可以行三四個字到啦跟住轉左就會見到西九龍中心你知啦帶住芊靈一個女仔，去高登，黃金咪真係搵笨柒冇理由因為我想睇野搞到佢要戇鳩鳩漫無目的咁樣行所以就話去西九算啦其實我地好無聊，都係上到最高跟住落返嚟原本我想去揸水但係諗諗下西九廁所係世界級所以都係唔去各位冇睇錯呀，07年西九個廁所都已經係好犀利真係唔可以睇小芊靈:「係喎你鍾唔鍾意溜冰呀 」我:「唔好搞 」芊靈:「唔係今日喎我話遲啲出嚟呀 」我:「都係麻麻地你要做運動打羽毛球算啦 」芊靈:「打得多都悶啦 」我:「你搵第二個陪你去啦一係我去到齋坐淨係你溜好冇 」芊靈:「咁樣就唔過癮啦 」跟住再逐層逐層，行完就走，嗰陣都四五點於是下一步就經太子去旺角喇。

我:「攰唔攰呀搭地鐵好冇 」芊靈:「唔攰呀你攰呀 」我:「你都傻嘅大把力呀 」芊靈:「聽住先啦 」我:「依家去太子行呢邊呀 」芊靈:「嗯 」轉眼間去到始創發覺入面啲野唔啱行就去新世紀係呀嗰陣唔係叫moko當然啦直至依家都係改唔到口新世紀新世紀咁樣叫都唔知有冇比00後笑鳩我呢啲傻閪改咗名喇柒頭哈哈都係講笑啫講真嘅，嗰陣我行咗啲乜其實都唔係好記得因為其實都係陪芊靈為主啫佢話想睇衫呀嘛芊靈:「死人頭幫下眼 」我:「唔得喎 」芊靈:「點解呀 」我:「大佬你著邊件就邊件靚唔通叫你買晒 」芊靈:「死人頭認真呀 」我:「你依家覺得我唔認真咩 」芊靈:「唔覺囉 」我:「所以話你真係要驗眼甚至要驗埋腦咁都感覺唔到 」芊靈:「入嚟先啦講講講 」我:「不過你今日好彩喇我最唔怕人地試衫你可以慢慢試 」芊靈:「真係呀講真喎我試唔試冇所謂 」我:「真係講真，你唔覺一個人戇鳩鳩喺度行好爽嘅咩。」芊靈:「莫非你係一隻狗仔成日行 」我:「我係狗都冇問題不過要抱抱 」芊靈:「點抱呀 」我:「快啲試啦 」芊靈:「咁就麻煩你等我一陣喇 」講真嘅我真係唔係氹佢我知道有啲人好怕女仔試衫萬一試十幾廿件就奶袋底都唔得掂但係我反而冇乜呢啲問題佢一路試我都可以一路喺附近行可能我真係好鍾意寧靜嘅空間啦結果嗰次起碼試咗七八個字講真件件我都話好睇因為真係丫嘛不過我記得有一件真係覺得特別靚淺棕色褸所以佢問我呢件點嗰陣都特別講多啲野芊靈:「真係靚呀 」我:「講真呢件真係靚冇呃你 」芊靈:「下次買啦咁我就 」我:「點解唔依家買 」芊靈:「冇理由帶住佢周圍行丫嘛一陣又食野 」我:「懶鬼 」芊靈:「俾你話懶鬼真係好唔服囉 」我:「勤力嗰陣你見唔到啫 」芊靈:「係喇係喇走啦 」我地卜咗七點三食但係嗰陣重有半個鐘所以就去新之城行多陣先戇鳩新之城六點幾已經大把人講開又講，上個禮拜我都有去新之城，發覺真係多咗好多國內嘅同胞印象中十幾年前真係少好多唔知係咪我錯覺呢當然迫就一定迫架喇講返當時先自從嗰次有變態佬想影芊靈裙底之後每一次同佢搭電梯，我都係行佢後面我知你地班友又想屈我係咪我想睇所以先行後面大佬佢今日著legging呀認真講句，有邊個男人唔鹹濕啱唔啱先但係呢啲野我分得好開我係唔會對鍾意緊嘅人有幻想，咁耐以嚟我嘅價值觀都係咁樣即使係小學雞時期都係咁樣，我有需要要打丁夜晚我會搵步姐，Rio，愛田由總之我對暗戀緊嘅女仔係同性分開可能毒撚性格啦你講乜都唔會否認我:「你放心啦依家冇人影你 」芊靈:「就算俾人影都有你喺度丫嘛你會好似嗰次咁嘅 」我:「可能唔會呀你唔好以為老馮呀 」芊靈:「講反話你就最叻 」聽到佢咁講，我真係好傻咁樣好開心明明只係獲得些少嘅信任就已經喺度暗爽總之對住佢我就變咗個細路仔，少少野都放到好大真係好奇怪正當我地準備離開新之城嗰陣，突然之間就見到一個人xx:「hello 」

嗰個蛋散係邊個就係芊靈前男朋友呀偉之前都有提過嘅佢見到我地，就好驚訝咁樣望一望之後就微笑咁樣同我地打招呼係呀有對住我打唔係淨係望住芊靈跟住佢就行過嚟啦呢個時候我就自動彈開咗，示意俾佢兩個慢慢傾各位唔好屌我住基本上我每次出街遇到呢個情況我都係咁樣做，有時我同Cyrus兩個行，如果佢有啲friend行過嚟搵佢而嗰個人我係唔識嘅我就會行埋一邊等佢兩個慢慢傾因為佢兩個講嘅野我又唔知我喺度嘅話又阻住佢地兩個倒不如行開陣啦係咪先所以今次見到呀偉我下意識都係咁樣做之後我就行埋一邊啦，喺度睇佢兩個傾乜撚老實講你估真係好似電視情節咁樣咩隔好撚遠都聽到佢講乜重要一字一句都好清楚大約過咗幾分鐘芊靈就行返過嚟，亦都見到呀偉行咗去第二邊芊靈:「走喇我地 」我:「走囉 」跟住一路行嗰陣我就特登觀察芊靈睇下見返舊情人有冇野反而佢同未見之前冇分別喎重係同我有講有笑跟住我特登講極幾句氹佢，又係同平時一樣偷笑就咁睇完全冇分別所以決定陣間入到去坐低食野嗰陣問佢睇下有冇端倪跟住我地照原定時間入座入到去就坐低，跟住就叫邊個套餐同埋邊個湯底，我全部俾晒佢負責我淨係同佢講唔好叫辣因為小弟虧頂唔順好彩佢冇波台巴打上身啫如果唔係我就大撚鑊叫完之後就喺度整嗰啲醬啦咁我就叫佢出去拎醬先啦，反正我都坐喺度拎完返嚟佢就喺度搞芊靈:「你唔出去嘅 」我:「傻先點醬我從來唔點醬 」芊靈:「即係話我傻啦 」我:「係呀你又知嘅好醒喎 」芊靈:「我依家同你隔得遠咋出到去你就死 」因為嗰陣我地兩條友係坐卡位卡位亦都幾闊所以佢坐低伸直隻手都掂唔到我隻耳仔一定要企高先得搞下搞下啲料就開始嚟我就特登問佢我:「撞返舊情人冇野咩 」芊靈:「可以有咩野 」我:「唔使扮晒蟹喎屌你地啲女人見到舊情人單拖出嚟唔會覺得心涼咩 」芊靈:「冇你諗到咁黑暗囉又喺度黑化我 」我:「會唔會一啲野都冇呀 」芊靈:「壹仔呀壹仔好心你唔好睇電視睇上腦啦唔係每一個人見返舊愛都囉囉攣架 」我:「係唔係呀 」芊靈:「講真係學校見到都冇咩特別當然都係少見啦同埋都隔咗咁耐咯，頭先係分手以嚟第一次喺街見到佢原本以為自己個心都會好忐忑但係經歷完頭先之後真係發覺冇乜特別 」我:「難得你睇得咁開學到野學到野 」芊靈:「唔通你睇唔開咩 」我:「以前小學雞鍾意人嗰啲囉 」芊靈:「依家點會冇鍾意人呀快啲講係邊個 」我:「冇呀真係諗起以前小學雞鍾意嗰啲人 」芊靈:「依家呢唔好睇少我直覺 」我:「依家咪你囉你又唔信 」芊靈:「一定唔係囉講嚟聽下啦最多我唔同人講 」我:「嗰條友好撚蠱惑成日偷笑唔認重好鍾意用扭人耳仔極度懷疑佢有暴力傾向 」芊靈:「因為你太好扭先至扭你我要澄清我係冇暴力傾向 」我:「你咁講即係認啦 」芊靈:「咩……喎……唔係囉唔睬你呀死人頭我出去拎野食 」我:「幫我拎啲蟹子丸 」芊靈:「自己拎啦死人頭 」我:「幫手啦 」芊靈:「個碟有位先算啦 」結果佢返嚟嗰陣，碟上面咪又係有五粒蟹子丸講咁多

食完之後大約八點零九點鐘左右啦我地就準備去尖沙咀喇行行下嗰陣，芊靈:「不如買杯野飲一路行一路飲咯 」我:「啱啱先飲完又飲 」芊靈:「下唔得嘅咩 」我:「冇話唔得不過你睇住呀 」芊靈:「睇住咩 」我:「因住第日變郵筒 」點知佢又扭我隻耳仔我:「痛呀痛呀 」芊靈:「你唔出聲冇人話你啞 」我:「我都係好心提下你啫 」芊靈:「唔使你咁好心咁坦白 」我:「講笑咋邊度肥丫你 」芊靈:「我比今年五月嗰陣重咗2 kg呀 」我:「咁咋話係咪有人趁你磅嗰陣踩隻腳落去 」芊靈:「低b 」我:「講真嘅我作為一位正常男性，如果用審美角度嚟講你應該要再肥啲 」芊靈:「你係咪呃我呀肯定係想我變大肥婆啦 」我:「唔係喎我係講真喎你諗下，肥應該唔會淨係肥喺一度架嘛應該係全方位你有啲位應該要再肥啲哈哈 」芊靈:「死啦你又喺度講啲咁嘅野真係冇句好死人頭死人頭死人頭 」我:「我都冇講啲乜停手呀唔好扭呀 」芊靈:「一定要淨化你個腦先得思想太污穢 」我:「痴線乜都冇講你會錯意喇 」芊靈:「識咗你條友幾耐講野成日都係隱隱晦晦咁樣其實就擺晒地雷死人頭 」我:「放手放手唔講唔講你唔係話飲野咩 」芊靈:「又係喎嘻嘻 」冇記錯我地去咗仙跡岩呀其實可能係另一間都未定因為嗰陣直覺有得飲珍珠奶茶就係仙跡岩所以乜都冇睇見到賣台式飲品就行入去你估以前好似依家咁咩週街都係珍珠奶茶唔係唔係依家叫黑糖鮮奶我重記得兩三個月之前去銅鑼灣諗住去珍煮丹買杯飲下睇下係咪講到咁撚勁屌你個閪嗰條龍重長過我條撚咁我見到唉算數唔飲的而且確喺貢茶未嚟香港之前仙跡岩一直都係主導珍珠奶茶市場依家就連貢茶都收皮唔知各位巴打絲打有冇經歷過呢個階段呢後生一輩應該冇咁深，我呢啲老餅就嚟三張就仍然好記得當日去仙跡岩飲台式飲品通常啲老鬼都係咁樣成日眷戀十幾年前嗰啲死人野，以前細細個我覺得好奇怪點解啲大人成日都諗返以前，每次食飯就喺度想當年又話呢樣又話嗰樣，我坐喺度都唔知佢噏乜撚估唔到廿幾年之後變返呢種大人喎咁我地就去買野飲啦，我買咗朱古力唔記得係咖啡定嘅雪葩總之我見到朱古力就鳩衝因為小弟真係好鍾意朱古力芊靈就飲芋頭奶茶(紫色嗰杯)跟住佢又講佢成日講嗰句芊靈:「如果有人可以分啲朱古力俾我試下就好喇 」我:「諗都唔好諗第二樣真係冇問題朱古力真係唔得 」芊靈:「一啖啦一啖啦 」跟住我嚟手就飲咗啖諗住實冇死啦點知佢竟然唔理就咁用返我飲過嗰支飲管飲第一次同佢間接接吻當然其實都唔係有咩特別只係順帶一提啫有冇暗爽直情唔想扔支飲管啦哈哈我:「你睇住喎我有病喎 」芊靈:「咁好中氣又咁好體力點會有病傻先信你喂好好飲喎 」我想話傻先鍾意你當然冇咁講啦我:「知你想點喇飮啦飮啦飮死佢 」芊靈:「最多我嗰杯分啲俾你飲喇嗱 」結果我地一人飲咗大家半杯可能有啲變態啦，覺得佢飲過嗰啲特別好飲我亦都唔會否認嘅哈哈

飲下飲下就差唔多行到去尖沙咀中途經過油麻地，佐敦發覺條街真係勁撚多人即係平時旺角夜晚都多人架啦但都未去到見步行步咁誇張嗰晚沿住條彌敦道咁樣行有幾個位真係要咁樣好多人帶住聖誕帽呀聖誕手襪有啲重帶埋鹿角就咁睇真係好多人慶祝聖誕節當然啦對於節日冷感嘅我嚟講，唔覺得有咩咁特別啫啱唔啱先芊靈:「你好似唔係好興奮咁樣嘅 」我:「咁你都知 」芊靈:「快啲讚我叻啦 」我:「至叻係你啦滿意未 」芊靈:「假到死但係點解嘅 」我:「我又未去到死老豆玄壇咁嘅款只係覺得一個節日啫瞓醒一覺咪又係第二日屌 」芊靈:「搞錯呀你冇啲氣氛 」我:「好似你咁就最有氣氛啦 」跟住我就喺度搞佢嗰頂冷帽啲毛毛唔係講笑真係好撚柔軟芊靈:「唔好整呀哈哈我重以為你會帶聖誕帽添 」我:「最撚憎就係戴帽 」芊靈:「係喇係喇唔鐘意戴喇但係停手呀唔好再整呀 」去到尖沙咀見重有啲時間就話去海港城行一陣當時the one同埋iSQUARE都重未面世我呢啲大鄉里邊識咁多商場丫去邊度就由芊靈話事當然啦海港城其實有好多野都唔啱我地行佢都還可以因為都叫做有錢女好明顯我就唔係啦其實我地去商場好多時都唔係睇野志在有地方行下咁解。行下行下就行到去碼頭嗰邊嗰陣雖然未去到十二點但已經掛滿晒燈飾燈火輝煌芊靈:「好靚呀 」我:「還可以啦 」芊靈:「咁都係還可以 」我:「喺你隔離咪還可以囉 」講完之後特登搣佢面珠登芊靈:「口花花冇句真 」相信大家都估到佢又喺度偷笑跟住一路沿住文化中心嗰邊行，無啦啦有條友行過嚟話幫我地影相嗰啲乜鬼野即影即有我:「影唔影 」芊靈:「影 」影相佬:「兩位平安夜快樂呀男朋友搭住女朋友膊頭咁影啦 」芊靈笑住咁講:「搭啦男朋友 」我:「唔好話我抽你水呀女朋友 」芊靈:「嘻嘻 」搭完之後個影相佬數五秒影相佬:「5，4，3，2，1，咔嚓，嚟嚟嚟再影多張5，4，3，2，1，咔嚓，好 」就係咁樣，我地做咗十二秒情侶呢十二秒長定短，視乎用咩角度睇可能對於你地嚟講，五分一分鐘，打個乞嚏已經冇咗但係對於一直覺得好難接近佢嘅我而言，因緣際會下做到十二秒嘅情侶已經夠我回味好幾(十)年，我到今時今日仍然好記得當日嗰十二秒嘅感覺緊張，心跳加速即使隻手搭住佢膊頭，但其實都係好生硬想開懷咁樣笑又唔敢因為驚俾佢知，明明平時對住佢乜都講得出口但係嗰陣我就安份守己做返一個毒男，埋藏最真實嘅情感跟住我地就一人一張，自己就即刻收埋喺銀包度我見佢都有咁樣做始終呢啲相個size都係用嚟擺喺銀包芊靈:「去尖東好唔好去埋紅磡就完 」我:「好 」我唔知佢張相有冇唔聽話咁樣離開佢嘅銀包啦，我淨係知我嗰張一路都有喺度當然依家已經唔係當日白白淨，帶微熱嗰一張啦，好明顯變咗一個老鬼，完好得嚟但難免增添歲月痕跡，最重要係當日嘅溫度已經完全散發我以為保存得好嘅話就可以一路都唔變，原來唔係，任由你點樣妥善，細心，謹慎，去到最後都係敵不過時間，唔容許你唔認命唔服輸唔投降。

跟住我地就行返去栢麗嗰邊經尖東去最後一站紅磡事關小弟就好撚蠢如果唔係成日行嘅話淨係識由一個地方去另一個地方就好似今次咁樣其實我係唔知點樣喺海港城去尖東嗰邊淨係識喺由栢麗行去所以我要返轉頭行好彩芊靈都冇乜意見咁就還好有啲唔俾意見但係一味屌真係好撚黑人憎呢樣唔得嗰樣唔得但係又唔知邊樣得，返去含撚啦大約半個鐘到我地就去到尖東噴水池嗰邊我:「其實紅磡有咩行 」芊靈:「唔知呀哈哈搭唔搭小巴去黃埔 」我:「黃埔冇車喎 」芊靈:「咁又係 」事關嗰陣黃埔係冇地鐵站唔似依家可以搭返出去極度方便咁冇理由搭小巴落去行一陣就上返嚟走人所以決定去紅磡打一轉卡就走人去完紅磡準備出返去搭車嗰陣芊靈:「聖誕快樂呀 」我:「咁快過咗十二點呢咩 」芊靈:「你自己睇錶啦傻人 」我:「睇唔到喎眼殘 」跟住佢遞佢隻錶過嚟咁我自然伸長個人去睇，我:「12:22真係過咗喎 」事關當日始終都係深夜如果我唔伸埋啲，真係睇唔到個時間咁我睇完佢隻錶之後自然就將個人向後返啦就喺我縮後嗰陣，我個頭就擦到佢個頭我都講過我唔係高佢好多擦完之後佢都望一望我嗰陣大家距離可能真係五厘米四目交投一言不發個世界好似靜止咁樣原來我都係第一次咁全神貫注望佢個輪廓嗰陣應該係初次領略到，眼前呢個女仔有咩過人之處當然其他野就要遲啲先領略到啦哈哈大概五六秒之後我地就分開咗我都睇唔到佢有冇面紅，因為真係太黑我淨係知我望完之後芊靈:「死人頭……望邊度呀 」佢講呢句嗰陣特登擰側個頭好少見佢咁嘅樣我:「邊度靚咪望邊度囉 」芊靈:「唔理你呀死人頭玩人 」我:「唔好行咁快啦 」芊靈:「追我唔到追我唔到 」跟住我就即刻行去佢面前我:「追到喇 」芊靈:「跑步嘅出茅招 」我:「對住你唔出茅招點得呀引人犯罪嘅 」芊靈:「死變態佬上車啦 」原來我地已經去到巴士站上到車都係坐返佢坐開嗰個位上層右手邊由頭數落去第六個位，出奇地架巴士又唔係好多人坐同埋嗰陣我地上車嗰個站都算係比較前所以就幾多位揀照例佢坐埋邊啦，芊靈:「好攰呀行咗成日 」我:「冇人叫你出嚟喎喺屋企咪幾好 」芊靈:「哦即係你覺得今日出嚟唔好玩啦 」我:「其實係架 」芊靈:「好啦咁下次我唔阻你喇唔好意思喎 」我:「我都未講完同第二個行就唔好玩啫，有你咪好玩囉 」芊靈:「口花花你就最叻 」我:「我講真架咩口花花第二個叫我真係唔出 」芊靈:「咁我咪好榮幸囉 」我:「我榮幸啲可以同你出嚟xx (我地學校名) 女神x芊靈喎 」芊靈:「唔好喺度吹奏啦 」我:「講事實又點算係吹奏呢 」芊靈:「今日係咪你話行 」我:「做咩 」芊靈:「咁你就要負責 」我:「負責乜撚 」芊靈:「借個膊頭俾我 」講完之後即刻瞓落嚟芊靈:「舒服呀 」我:「你試下講日文 」芊靈:「講咩呀 」我:「冇野喇都係 」芊靈:「你笑到咁即係唔慌好野啦 」我:「咁你都睇到我點樣笑 」芊靈:「聽聲聽到啦試咗你幾耐呀 」我:「你起一起身先我要縮返隻右手上嚟你咁樣瞓住喺度我隻右手郁唔到 」芊靈:「好 」我拎返隻右手上嚟佢就即刻瞓返，我:「你可以流口水不過唔好流咁多 」芊靈:「我未必瞓只係有膊頭挨下啫 」我:「即係搵我笨柒 」芊靈:「你俾唔俾丫 」我:「俾 」芊靈:「講咁多 」我:「好串嘴喎 」跟住我隻右手就梗係搞佢嗰頂冷帽啦芊靈:「唔好整呀 」我:「摸下得唔得呀我鍾意毛毛唔怕講埋我每晚瞓覺都要攬住條毛巾我條毛巾就好似呢啲質地 」芊靈:「真係架 」我:「你唔覺好舒服嘅咩 」芊靈:「ok啦 」我:「屌你都唔識嘅 」芊靈:「唔好整爛呀 」我:「得喇 」結果我成程就係摸佢頂冷帽佢就挨我個膊頭挨咗一程估唔到我呢啲毒撚都可以好似電視劇咁樣將個膊頭借俾女仔用，唔係講笑真係唔係成日有機會雖然有女仔挨住的而且確唔算好方便，唔可以大力郁同埋點講都會有啲攰但原來個對象係芊靈，乜都抵返晒啦

我地喺尾站落我:「起身喇 」結果冇反應好死唔死俾我見到佢喺度笑左一下咁就知佢係扮蟹啦一於又同佢玩下先我:「起身喇芊靈豬 」嗰句「芊靈豬」我重特登chok晒聲咁樣講跟住佢即刻彈起身啦芊靈:「你叫到好核突呀 」我:「夠你核突扮晒蟹瞓覺點知嘴角含春喺度偷笑 」佢俾人踢爆咗重唔面紅咩呢個時候架車去到最後一個交通燈位，重可以坐多陣先見佢依家咁嘅樣重唔搣佢面珠登呢我:「面紅喎小姐 」芊靈:「死人頭你真係好煩呀好煩好煩好煩 」發覺佢有時真係好鍾意連講三次每次都係冇多冇少啱啱好三次我:「唔好擰歪面呀拎過嚟丫 」跟住佢隻手唔知喺幾時拎咗出嚟跟住我隻耳仔就遭殃芊靈:「死人頭你梗係扭得少 」我:「放手呀放手呀芊靈豬 」芊靈:「重叫 」我:「係喇係喇唔叫唔叫 」芊靈:「咁就乖仔 」跟住我地就落車芊靈:「死人頭不如去食啲野好唔好 」我:「你唔眼瞓咩成點喇喎 」芊靈:「頭先搭車恰咗一恰唔知點解唔眼瞓哈哈 」我:「你想食咩先 」芊靈:「附近有間糖水開到好夜去唔去食 」我:「屌假民主睇死你都係想去啦扮 」芊靈:「你真係好醒嘅啫 」行多兩三個字就到佢嗰間糖水佢話不如叫一個兩份食好唔好因為唔想臨瞓前食得太飽驚一陣瞓唔著咁啱我正有此意因為我都驚瞓唔著所以就應承咗佢之後我地就叫咗一碗野喇，其實我記得碗野係咩但係因為碗野個名係間舖個名所以唔講出嚟費事自爆啦哈哈總之嗰碗野有幾種生果有涼粉重有少少西米落單嗰陣，咁就芊靈負責叫啦原本都冇乜特別點知聽到最後一句，佢無啦啦講:「多奶丫唔該 」跟住當落單嗰條友走咗我就梗係問佢啦我:「識食喎知道要多奶 」芊靈:「唔係喎 」我:「下 」芊靈:「咁我知有人乜都鍾意多奶丫嘛咖啡係咁奶茶又係咁 」跟住佢拎個膊頭撞一撞我芊靈:「係咪先 」可能你地唔明呀又或者甚至芊靈佢都唔明，其實嗰刻真係幾開心先別論佢係咪芊靈，雖然嗰個人只係記得你飲食習慣一樣咁微不足道嘅野但起碼真係有用心肯浪費位置去記低一啲唔關佢事嘅野，對於當時咁單純(又或者係戇鳩)嘅我嚟講，真係覺得幾窩心之後食嗰陣佢話想玩啲野嗰陣我地坐兩人枱，唔算迫隔籬又冇人就話不如喺度講數字講到三嘅倍數就拍手玩完一舖之後就講四嘅倍數如此類推咁樣加上去輸咗就餵對方食野咁我樂意同佢玩囉，贏就可以餵佢輸就可以俾佢餵又點算係一個懲罰呢最後邊個贏邊個輸多啲我就唔記得咗淨係記得啲畫面，芊靈:「擘大口 」我:「餵得幾好喎 」芊靈:「我成日餵呀bi駕輕就熟 」我:「主人我要摸摸 」芊靈:「呀bi唔會咁囉好冇 」我:「你肯拖我手我做狗都冇問題 」芊靈:「痴線 」下一鋪芊靈:「我要哈密瓜 」我:「擘大口 」芊靈:「唔錯喎啲位就得幾靚講，係咪成日餵女仔 」我:「唔好笑我毒撚啦 」芊靈:「唔信 」我:「我成日喺屋企餵我呀媽食野就係為咗今日可以餵你養兵千日用在一時 」芊靈:「咁都得嘅咩 」我:「咩唔得呀 」玩下玩下終於食完原本諗住我俾錢嘅，點講都係一碗野啫貴得去邊點知佢話係佢想食所以佢俾跟住就一支箭衝咗去收銀嗰度埋完單就送佢返屋企啦始終嗰陣都點幾兩點，唔送佢就講唔通啦去到佢門口嗰陣，芊靈:「死人頭壹仔 」我:「做咩呀 」芊靈:「今日玩得好開心多謝你 」我諗每個男仔最期待就係聽呢啲野每次同完自己心儀嘅女仔去街，事後最想就係聽到佢話開心，滿足有時有啲野就係咁盲目，明知有可能只係客套說話，但係自己已經唔理咁多覺得佢咁講就一定係咁，諗嘅野全部都係正面主觀忽然間會冇晒理智，我都唔例外我:「唔好咁講應份嘅應份嘅 」芊靈:「返到去記住sms我一定要一定要一定要千祈要記住記得 」我:「講到咁誇張係喇得喇知道喇滿意未 」芊靈:「咁就差唔多咁我都走喇拜拜 」我:「拜拜 」當過咗三四分鐘嗰陣，無啦啦電話響一見到原來係芊靈我:「做咩呀有野未攞咩 」芊靈:「乜淨係有野攞先至可以打俾你咩 」我:「唔係唔係你打俾我簡直係無上嘅光榮 」芊靈:「哈哈驚你一個人返屋企驚呀睇下我幾好人 」我:「痴線我使驚呢啲野 」芊靈:「真唔真呀一個人咁夜行返去唔驚咩 」我:「未驚過喎 」突然之間我又諗到野玩我:「哎呀 」跟住特登喺度唔出聲我聽到芊靈係咁話「做咩呀做咩呀。」我扮晒野話:「唔好打呀 」芊靈:「下做咩事呀 」過咗幾秒我終於同佢講返電話，我:「返嚟 」芊靈:「你啱啱做咩呀咩事呀 」我:「冇有人見到我同一個咁靚嘅女仔出完街唔抵得咪打我囉不過冇事嚕 」芊靈:「死人頭好好玩咩知唔知頭先好驚呀以為你唔知有咩事呀 」我:「傻嘅我一個打十個驚咩 」芊靈:「我幾驚因為送我返屋企陪我食野搞到有事呀死人頭好好玩咩呢啲野 」我:「因為你太靚引人犯罪咋 」芊靈:「無聊鬼收線喇 」跟住佢真係收線好似玩大咗添條友真係唔玩得當然我都係死死氣sms返佢啦我:「唔好嬲啦 」芊靈:「唔睬你呀 」我:「我都係想俾你關心啫係咪先俾女神關心喎幾多人恨都恨唔到 」芊靈:「冇人關心你喎 」我:「係咩等我諗多咗添 」芊靈:「唔睬你呀 」我:「你依家咪應咗我囉 」芊靈:「係喎哈哈 」我:「警告你唔好喺度偷笑呀 」芊靈:「痴線我冇囉 」我:「我一定信你 」芊靈:「就算係又點呀唔俾偷笑咩 」我:「你話點就點啦你就梗係得啦係咪先 」芊靈:「死人頭口花花你就最叻返到去真係sms我呀都係唔好，開電腦msn好啲咁就肯定返咗去 」我:「收到娘娘 」返到屋企當然係即刻開電腦先啦，同佢講聲返到先沖涼就係咁，我同佢第一次過嘅聖誕節終於完咗雖然過咗咁多年，但係我望返日記嗰陣，都重係好記得當時所發生嘅野你見我呢個聖誕節講咁耐就知道有幾深刻啦特別在我唔係一個記性好嘅人，咁你諗下呢次聖誕節有幾難能可貴。

第二日就係聖誕節正日啦八點零九點就已經醒咗喺呢度有時間等我又講幾句廢話唔知點解我呢條友硬係瞓唔得耐即使依家都係，禮拜六日放假嗰陣，都係八點零就彈起身總係唔可以瞓到黃朝百晏老實講有時我都幾羨慕有啲人可以咁樣禮拜六日就瞓到日上三竿但係返工嗰陣就可以控制到七點幾醒返返嚟先，當日我醒咗自不然就開電腦啦唔講咁多梗係晨光第一炮後生仔精力旺盛丫嘛，做完正經野就梗係上網啦我以前部電腦呢，就撳咗自動登入msn嘅即係一開機就會自動登入，好彩msn冇顯示出嚟我睇緊乜野如果唔係真係含得撚跟住上上下網上見到有人震我我講得出嚟大家都應該知邊個啦芊靈:「咁早醒咗嘅 」我:「你唔係 」芊靈:「啱啱先起身囉 」我:「我都係啱啱先起身 」芊靈:「女仔直覺話我聽你唔係 」我:「屌你講晒啦 」芊靈:「咁係咪啫唔好講大話 」我:「係呀芊靈姐你真係好撚醒呀 」芊靈:「講咗架啦今日你去邊呀 」我:「你唔係話今日要同佢地出去咩 」芊靈:「係呀其實你想唔想嚟 」我:「咁多人唔好預我 」芊靈:「好啦你話點就點啦咁你今日去邊呀 」我:「傻嘅梗係喺屋企打機 」芊靈:「聖誕節又係打機真唔真呀 」我:「晏晝溫一陣書囉 」芊靈:「好勤力喎 」我:「梗係啦屌 」其實我真係唔係吹水我真係諗住今日溫書個零兩個鐘好過冇啦事關咁多年小弟其實唔係好抗拒溫書，雖然成績唔標青，咁都只係因為我蠢啫但係要講成拎起本書嚟溫，其實都唔係話一件好難嘅事芊靈:「咁今晚再搵你丫 」我:「搵我做咩 」芊靈:「冇野係咪唔搵得你 」我:「梗係得啦你喎 」芊靈:「唔好掛住打機唔聽電話呀 」我心諗你又幾心水清咁都俾你發現到晏晝溫完一陣書就開始打機啦打打打打到呀媽叫食飯食完飯再廝殺我同Cyrus兩個都唔係打到凌晨三四點嗰啲人嚟基本上去到十一十二點就收皮特別我尋晚夜瞓今朝又早起身都開始有啲疲態咁就決定聽日再打過冇幾耐芊靈佢真係打過嚟條友真係幾講口齒芊靈:「咁快聽嘅 」我:「心靈相通囉 」芊靈:「冇人同你心靈相通呀死人頭 」我:「知道你打過嚟即刻唔打機你望下我地幾夾 」芊靈:「唔夾囉好冇 」我:「你打過嚟做咩呀 」芊靈:「原來港島呢邊啲燈重靚呀 」我:「去咗邊撚度 」芊靈:「頭先去sogo行咗一陣行完之後就去咗金紫荊 」我:「唉自己一個去又唔帶我出去得我一個喺屋企毒 」芊靈:「叫咗你囉好冇你自己唔出咋嘛 」我:「重要打過嚟曬命 」芊靈:「想同你講下啫你條友真係太黑心 」我:「走未呀 」芊靈:「差唔多喇一陣會去返灣仔嗰邊搭車 」我:「你老友冇節目咩 」芊靈:「你講邊個 」我:「有拖拍嗰啲 」芊靈:「冇呀全部都話各自返屋企 」我:「聖誕節竟然夜晚唔開工 」芊靈:「你條友啲思想真係好污穢個個好似你咁咩淨係諗埋啲咁嘅野 」我:「頂你我一個字都冇講出嚟咁你都知 」芊靈:「識咗你幾耐呀咁都唔知你想講乜 」有句說話我冇喺佢面前講，其實講真嗰句佢真係好撚了解我有時有啲野講得冇咁白佢都知我講乜如果係一個男仔，我覺得咁樣唔係好難，你知啦，大家男仔傾啲乜野都心中有數但對於佢係一個女仔嚟講，有時做咩諗咩都瞞唔到佢唔知點解真係好出奇我:「至叻係你啦 」因為成班都係住同一區所以就一齊搭車，只不過唔係一齊落車咁解原本我話想落車接佢不過佢話太夜唔好都唔知係咪隔離有仔喺度哈哈芊靈:「咁夜危險呀同埋你知你幾無聊成日喺度玩唔想好似尋晚咁提心吊膽 」我:「你驚呀緊張呀擔心呀 」芊靈:「咩呀……唔係囉總之咁夜危險唔好出嚟啦同埋我今日唔係好肚餓唔想食糖水哈哈 」我:「你再食糖水就變波 」芊靈:「你要為頭先嗰句付出代價你隻耳仔準備受罪啦 」我知佢條友真係講得出做得到即刻扮死狗我:「唔好呀對唔住我錯喇 」芊靈:「冇用呀 」我:「芊靈女神你內外在美兼備唔好同我呢啲蛋散計較啦以後小弟會謹慎發言 」芊靈:「咁呀諗下先囉 」我:「真係對唔住呀我唔會再亂講野呀 」芊靈:「上車喇死人頭遲啲再講啦拜拜 」我:「拜拜 」

唔講咁多廢話直接跳去講除夕有時去到年尾，自不然會諗返呢一年所發生嘅事啦「原來咁就一年。」呢句野成日講講都講到口臭聽更加聽到厭，但原來當自己一個人回顧嗰陣，腦人面第一句出現就係呢句野由年初同佢一齊喺學校捉波子棋，去到年尾同佢由長沙灣行去紅磡，一切一切都烙印喺個腦度而且重好清晰呢一年最大嘅得著，唔使問當然係同芊靈拉近咗好多嘅距離啦當然我一直都覺得重係好遠其實有時明明只係咫尺之間，但係結果都做唔到，可能睇緊嘅你地唔同意我啦但係呢個思想的而且確係我當時嘅諗法局外人總係睇得特別通透反而置身其中嘅就係因為太過投入，出現更加多盲點講真呢年真係好多謝學校嗰個戇鳩政策即係嗰個乜q桌上遊戲學會呢個學會我覺得係居功至偉如果學校冇整嘅話，分分鐘我同佢今日都只係點頭之交當然要好多謝佢隻狗仔呀bi啦對我唔反感不特止，有時見到我重纏住我亦都提供咗一個藉口令我可以乘機見佢主人呢啲野我真係冇同佢講呀點講得出口，即使平時撩佢嗰陣，我都冇講過2007的確係好美好嘅一年，當時我好無聊咁樣諗，點都要一年比一年進步逐年逐年拉近，直至拉近到一個枕頭嘅距離咁你就知我嗰陣有幾幼稚啦即管笑我戇鳩仔講得出嚟唔怕俾人笑哈哈十幾年後經歷咗咁多野之後，殘酷啲講句，進步唔係永無止境終有一日會有上限，甚至退步，唔好睇咁多電影電視漫畫話乜野超越自己冇上限嗰啲濕鳩野，至少喺我身上冇發生啦，咁當然都有可能係我能力唔夠唔可以逐年逐年進步。可能我啲思想真係比較奇怪我真係唔覺得除夕有乜野咁值得慶祝我就寧願返屋企打機哈哈喺虛擬世界廝殺對方話就話係一年屌其實咪又係一日你唔會過咗一日，24個鐘就突然開竅呀話咁即係你另外嗰三百幾日係喺度混吉啦所以自己不嬲都冇慶祝除夕迎接新年嘅習慣當然有可能只係自己太毒我都有自知之明嘅除夕嗰朝早芊靈有叫我出去原本兩個人出呢我就可以諗下嘅，點知佢話重有佢啲friend我就話唔出喇你去啦咁佢都冇再逼我因為佢都知我呢樣真係唔係好鍾意突然之間去到夜晚六七點嗰陣佢無啦啦打俾我芊靈:「今晚出唔出嚟 」我:「唔出呀 」芊靈:「我講我地兩個喎 」我:「你唔係出咗呢咩 」芊靈:「咁我會返嚟架嘛叻仔食糖水食糖水嘻嘻 」我:「你地唔食埋 」芊靈:「咁樣有人唔鍾意咁多人出嚟而我又知道喎咁樣咪好唔情願咁樣返嚟再食糖水囉 」我:「即係你出去食完返嚟再同我食呀 」芊靈:「你唔知女仔個胃係裝甜品嘅咩 」我:「你講你自己咋話 」芊靈:「唔係囉 」我:「講真如果你第日變肥婆真係唔關我事我真係冇叫過你返嚟陪我食糖水 」芊靈:「即係你話自己唔想食啦係我逼你食係咪 」我:「唔係我好撚鍾意食糖水呀 」芊靈:「真係好鍾意咁喎連好鍾意中間都要加多個字 」我:「咁你就知我幾撚有誠意啦 」芊靈:「今晚都玩唔得耐諗住十一點零就搭車返屋企跟住喺架車倒數你預我十二點半前會喺總站落車啦 」我:「得啦我準時到最好你架車經過球場之後就打俾我咁我可以計時間 」芊靈:「哦好呀 」

跟住成個晏晝我就戇鳩鳩喺屋企果然我呢啲毒撚性格真係唔鍾意喺人多嘅地方出街除夕條街冇人我賭撚都唔信所以咁多年嚟我從來冇試過因為大時大節喺屋企而叫春當然啦有時Cyrus又或者其他friend叫到，咁我會出嘅但如果一個人嘅話就唔出多條街實在係太迫一個人行我唔介意呀之前都講過點解啦，但係大時大節真係唔好搞講下講下，都講咗成個夜晚一食完夜晚飯唔知點解係咁望住電腦右下角顯示嘅時間睇住「20:3031/12/2007」，上上下網，又走去望右下角「21:0531/12/2007」，跟住喺度玩多一陣又走去望「21:5531/12/2007」，始終我雖然對除夕冇乜好感不過點講都好，喺呢一個咁大嘅節日，可以同自己鍾意嘅女仔過你話我完全唔興奮點講都唔通雖然講到底唔係過成日只係區區食一個糖水但有時調返轉咁樣諗，有得食已經好好喇老友啱啱聖誕節先同完佢一齊出去，可能我以前已經係一個港奴覺得有啲野應該要知足得失係好重要但如果可以自欺欺人而自己又接受嘅話，我寧願係諗去得嗰邊明知好多野都係氹緊自己但係起碼煩少好多野先哈哈唔使成日喺度周圍搵人叫春人地聽又唔想唔聽又好似唔俾面何必要搞著人呢咁樣我就繼續喺度玩緊電腦啦因為芊靈佢重未打嚟丫嘛直至無啦啦呀媽入咗嚟我間房同我講新年快樂我先知原來過咗零時零分嗰陣我全螢幕打緊機睇唔到右下角時間呢個時候咁啱得咁蹺，芊靈終於打過嚟芊靈:「新年快樂 」我:「你特登打過嚟就係同我講新年快樂 」芊靈:「搞錯呀唔同我講返嘅 」我:「新年快樂 」芊靈:「好假囉一聽聲就知你唔想講啦 」我:「終於到2008喇新年快樂呀x芊靈咁樣夠唔夠呀 」芊靈:「好過頭先啦 」我:「睇下我幾俾面你自己雙親都冇講呀第一個就係同你講 」芊靈:「冇乜誠意咋喎中間都冇加多一個字嘅 」我:「戇鳩芊靈姐睇下我幾撚俾面你夠唔夠呀咁樣 」芊靈:「多謝喎咁有誠意我依家啱啱過咗球場你準備定啦 」我:「冇問題 」收線之後我就同呀爸媽呀講出去啦佢兩個個樣極度蠱惑我:「食糖水咋冇野呀 」老豆:「我都冇講啲乜 」媽:「咪就係囉 」我:「陰陰濕濕真係好撚蠱惑好快返嚟呀拜拜 」我唔係吹水小弟對附近嘅巴士站真係好熟悉利申我唔係巴膠對巴士一啲興趣都冇只不過我知道呢度去嗰度要幾耐咁解啫我成日覺得如果你唔認識你住嗰度嘅巴士站，會好冇安全感所以之前我搬過嚟嗰陣，第一時間就係了解附近啲巴士站當我去到佢落車嗰個站，一兩分鐘之後佢架車就到芊靈:「新年快樂 」我:「又講多次 」芊靈:「面對面同埋電話分開丫嘛 」我:「新年快樂 」芊靈:「好係喎你又咁快喺度嘅 」我:「屌你真係當我流熟讀巴士路線架嘛 」芊靈:「係喇你最叻喇甜品甜品甜品go go go 」我:「好肚餓冇食野咩 」芊靈:「有呀唔可以再食咩 」我:「得實得架 」入到去嗰陣，芊靈:「不如好似上次咁樣兩個人食一碗唔想食到太飽瞓唔著 」我:「正有此意因為我都係一樣 」今次我真係唔係扮野的而且確我都係咁樣佢今日著一件米白色冷外套，帶返上次嗰頂米白色冷帽下身都係呀黑色裙加legging啡色砵點著我都話靚架啦哈哈食食下嗰陣佢無啦啦俾咗張咭我當然係有信封裝住我:「做乜野 」芊靈:「寫俾你呀死人頭講明先呀唔係好長咋得閒無聊寫下咁解唔準依家睇同埋唔準扔知唔知 」我:「好 」我心諗我求其擺你都唔知啦點知下一句即刻講，芊靈:「擺喺書包度呀以後我放學過嚟嗰陣會問埋呢樣哈哈 」我:「唔使咁呀好彩唔係好重啫 」食完之後就送佢返屋企啦送完佢之後因為都重有街燈，所以可以一路行一路睇張咭寫乜一拆開個信封就見到有隻戴住聖誕帽嘅北極熊後面又有個聖誕老人，但係又寫住happy new year喎跟住睇有內容嗰邊，就見到以下堆字「新年快樂呀壹仔，雖然你平時好衰，講野冇句真，成日玩人，重要問埋啲無聊iq題，不過……有啲時候都有小小型嘅，俾到我啲啲嘅信賴啦，知你條友小器呀，唔讚返你一兩句容乜易你講到畢業，講明先真係啲啲架咋，點都好啦，多謝呢一年嘅你，2008繼續呀。」睇完之後我都喺度傻笑的而且確小弟從來未試過收到呢啲咭第一次收感覺總係分外強烈、難忘有新鮮感丫嘛再望一望手錶，2008真係已經來臨，呢一年係相當重要嘅一年因為實在係太關鍵，曾經我以為可以置身事外，曾經丫嘛，有幾多個人諗嘅曾經唔係美好先得好明顯我都係天真嘅一群，去到最後，結果話俾我知，一樣不能倖免。

之後放完假返學嗰陣佢真係有問我張咭係咪度放學之後佢照例行過嚟啦芊靈:「帶齊啲野未手冊功課筆袋銀包水樽 」我:「帶齊 」芊靈:「我張咭 」我:「乜撚野你張咭 」我:「啱啱寫俾你嗰張喎你咁講即係又唔記得啦 」跟住就即刻喺書包拎出嚟俾佢睇我:「玩你咋唔好成日屈鳩我乜都唔記得 」芊靈:「係喇係喇唔屈你喇飲野飲野 」我:「好係咪你請 」芊靈:「你真係有帶喺身咁叻仔當係獎勵你啦 」佢一路講一路摸我個頭我:「得喇唔好整喇我唔係你寵物呀小姐 」芊靈:「摸下都唔得 」我:「摸手丫不如 」芊靈:「學校嚟架呢度 」我:「即係唔喺學校就得 」芊靈:「唔……唔係……呀好煩呀你 」我:「我講咗兩三句咋喎 」芊靈:「煩人唔同你玩呀 」我:「喂唔好走住先啦 」芊靈:「成日都話摸手你真係一個不折不扣嘅變態佬 」我:「我係變態佬呀就對住通街講啦 」芊靈:「點知你係咪通街講 」我:「我淨係對住你講咋 」講完之後重搣一搣佢面珠登跟住佢一路話好煩一路就行前我咪喺後面追返佢囉其實同佢玩呢啲真係幾頂癮哈哈記得嗰年二月先至放新年假我地嘅study leave自然就喺二月之後先開始，咁大家都知啦中學嚟嚟去去都係玩嗰啲野啫故事總有雷同咁樣喺一月嗰陣就有個歌唱比賽喺禮堂搞，初賽喺放學開始進行篩選咗唔知幾撚多個之後就會喺某一日中午舉行決賽而嗰日下晝係唔使上堂嘅即係搞完嗰個歌唱比賽就可以返屋企我最關心都係呢樣啫哈哈歌唱比賽有乜咁關心我冇份玩芊靈亦都冇芊靈:「有冇玩sing con 」我:「冇喎 」芊靈:「點解唔玩呀上次見你唱歌幾好聽呀 」我:「屌好明顯我上到台就腳震到時出醜就唔好啦我未去到五音不全啫，不過都唔係好聽 」芊靈:「竟然唔喺度認叻 」我:「我都勉強有少少自知之明平時去走廊廁所唱幾句就得 」芊靈:「哦原來平時喺學校男廁唱歌嗰個係你成日唱都拆天我喺班房都聽到呀 」我:「頂你講大話愈嚟愈誇張 」芊靈:「講真呀有幾個男同學去完廁所，返嚟話個廁所有條友好鬼嘈成日都喺度唱兒歌跟住成班決定開窗開門聽一聽就係馬槽嗰首歌原本我都想問你係咪你因為把聲好熟點知真係 」佢講得出兒歌就真係冇講錯因為的確係馬槽歌芊靈:「冇野講呢 」我:「唱幾句歌都冇咩咁大不了啫 」芊靈:「痴線真係好大聲又真係冇人捉架喎 」我:「咁我有屙尿呀嘛唔係入到去淨係搞事 」芊靈:「真係咩人嚟去廁所竟然喺度唱兒歌重要咁大聲 」我:「唔好講我啦你又唔上去參加 」芊靈:「我唱歌都唔好聽獻醜不如藏拙 」我:「係咪呀唱幾句嚟聽下 」芊靈:「唔唱不如你唱幾句丫 」我:「我一唱就好大聲喎制唔制『遠遠在馬……』」芊靈:「夠喇 」係咁咦講下個結果啦最後芊靈個friend Michelle拎咗第二佢唱歌好撚勁原key唱習慣失戀臨尾重係真音上而且冇走音佢玩運動得，唱又掂樣重唔錯真係幾全材一落台就見到佢行埋去芊靈嗰度芊靈亦都有起身跟住再行過去佢男朋友嗰面唔知芊靈同埋Michelle個男朋友有冇屌柒拎冠軍嗰個呢一陣問下佢先

跟住我就行咗過去搵芊靈Cyrus亦都好識做話自己返去先今晚返去打機再傾夠老友呀行下行下，好快就搵到芊靈原來佢同緊Michelle一齊我:「蛋散 」芊靈:「呢度除咗你之外冇人係蛋散喎 」我:「屎忽鬼 」芊靈:「呢度除咗你之外亦都冇人係屎忽鬼喎 」我:「芊靈bb 」芊靈:「核突 」Michelle:「好閃呀 」芊靈:「唔使理佢佢條友不嬲都係亂咁叫 」Michelle:「有人好受落喎 」芊靈:「係囉邊個呀 」我:「講堅Michelle頭先你好撚勁習慣失戀咁難唱都唱得咁好 」Michelle:「多謝 」我:「老老實實有冇屌柒拎冠軍嗰個唔好扮野 」芊靈:「你估係你自己咩叻過自己就要鬧人 」Michelle:「哈哈冇呀 」我:「真係冇 」Michelle:「冇呀佢真係唱得好好聽 」呢個時候Michelle男朋友過咗嚟之前介紹過佢叫做呀宏呀宏:「邊個好好聽呀 」我:「hello 」呀宏:「壹仔你過咗嚟嘅真係痴纏 」佢講嗰陣個樣好衰係咁望住我同芊靈陰陰嘴笑我:「你痴纏啲日日都見到你同Michelle糖黐豆 」呀宏:「我地光明正大唔似你地 」芊靈:「唔知你講咩喎 」我:「係囉我都唔知好難明 」Michelle，呀宏:「繼續扮 」芊靈:「唔阻你兩個喇拜拜 」我:「拜拜 」呀宏:「邊個阻邊個都未知 」Michelle:「咪係 」跟住我同芊靈就走咗00記得嗰年一月尾就開始放新年假而之前都講過啦，放完新年假我地中五生唔需要再返嚟所以對於下年唔喺度讀嘅人嚟講一月尾就係last day主角自自然然落喺佢地身上啦記得嗰日，呀sir，miss亦都隻眼開隻眼閉上堂任由我地影相跟住循例講啲會考心得老老實實我就冇乜點聽因為都係講埋啲大路野努力溫書呀，屌有邊個唔知當然我冇拆佢台啦放學之後好多人都冇走到係咁瘋狂影相留念，去到呢度大家梗係諗，我梗係會行過去芊靈嗰度影相啦咁樣你就估錯事關有次我同佢行定唔記得係放狗嗰陣講起，原來佢唔算好鍾意影相嘅我:「真定假呀靚女唔鍾意影相 」芊靈:「唔係唔鍾意嘅不過唔係好鍾意囉哈哈 」我:「唔怪得之前同你出去你都冇拎住個相機啦 」芊靈:「唔係呀嗰次我想影架但係掛住襯衫點知時間又緊急喎，搞到我臨出門嗰陣唔記得咗拎出嚟 」我:「咁都好啲，唔係講笑我影相真係好撚唔掂已經唔講唔識幫人影，就連自己個樣都可以拉去打靶 」芊靈:「有冇咁誇張呀 」就係咁，嗰次我就知道原來佢對影相唔係好熱衷我就更加係唔熱衷添跟住佢sms我問我走得未之後就一齊放學喇行出去學校門口嗰陣，芊靈:「起碼有半年唔會再返嚟嚕 」我:「唔係呀你可以返嚟溫書呀寫明俾中五生返嚟架嘛 」芊靈:「我都係鍾意屋企溫多啲同埋有個miss會上嚟幫我補習到時操卷嗰陣有啲咩唔明問佢囉就ok 」我:「家庭教師你可唔可以叫佢上嚟我屋企幫我補習呀我ok呀 」芊靈:「你個樣丫一睇就知你係諗緊衰野 」我:「痴線我咁正直真係有野唔明 」芊靈:「唔明我可以上嚟幫你唔好嚇親miss喇 」我:「你上嚟唔驚我嚇親你咩 」芊靈:「咁……咁……」我:「咁乜撚 」芊靈:「你條友有咩嚇到我呀 」我:「屌唔好拆穿我啦 」芊靈:「傻仔上車啦 」上到去佢無啦啦拎個相機出嚟我:「唔係話唔鍾意影相咩 」芊靈:「我唔係唔鍾意只係唔係好鍾意啫有冇聽我講野 」我:「我都係講一句啫 」芊靈:「影啦未同你影過一次相呀 」我:「真係唔好啦 」芊靈:「放心喎冇人會笑你影啦影啦 」最後我當然係屈服咗唔係講笑我笑嗰陣真係好唔自然一嚟我唔鍾意影啦，二嚟我嗰陣同佢幾乎面貼面跟住舉兩隻手指出嚟做V字又拍住一齊一幅佢就叫我揸機跟住佢個頭貼落我膊頭嗰度，全部咁近距離點樣自然芊靈:「都唔係好差啫 」我:「你真係俾面 」芊靈:「同你影就梗係喺巴士啦 」我:「屌我以為你懶大牌唔過嚟添 」芊靈:「第一次見面就喺呢度，第一次傾計亦都係呢度，影相又點可以唔喺呢度呀 」我:「你重記得咩 」芊靈:「唔好睇少我嘅記性 」我:「真係唔好得罪你如果唔係真係俾你講廿年 」芊靈:「哈哈點止廿年講一世呀我好記仇架 」我:「小器 」當時嘅我意識唔到，俾一個女仔記咁耐，其實係應該覺得慶幸後來，我同樣地搏晒命咁樣記住一個人去到嗰刻我驀然醒起，原來當你記住一個人記咗咁多年，即係代表嗰個人對你嚟講係一個特別嘅存在我相信每一個人都有個咁嘅人喺度未必係你舊伴侶又或者現任，亦都未必同你產生過曖昧，甚至乎對方已經唔記得咗你，連朋友都稱唔上但係總而言之就會有一個人你係好在意，在意到將佢一切擺落個腦度明明自己尋晚食乜都已經唔記得，搭巴士都可以漏低把遮，但只要有關於佢嘅事，即使係輕於鴻毛，都會銘記心中唔容許自己唔記得。

去到二月我地班中學雞最重視當然係情人節，今年情人節我地係放緊假所以大家幻想學生妹著住校服喺度派朱古力呢個場面唔會出現講起情人節我就真係可以唔使提話說上年雖然都係二月新年不過就係二月下旬，比今年更加遲情人節嗰日就係新年假前最後一日講起上嚟真係慘淡囡囡送俾我嘅朱古力，簡直係寥寥可數就連Cyrus都多過我最慘竟然係芊靈都冇俾我咁我冇理由行埋去問佢點解冇架嘛面係人地俾架係自己丟都知咩事啦係咪先重使乜問我重記得上年上緊堂嗰陣有位女仔整咗好撚多朱古力但係派下派下都重未到派到我同Cyrus佢個人本身唔錯幾好人於是我兩個就夾計，一於主動出擊唔好再等啦喺度猜包剪揼，猜輸嗰個就去負責引佢出去猜贏嗰個就喺度偷朱古力，本身我個位就坐佢斜後面一望就望到佢啲朱古力擺喺邊度，嗰陣佢隔離嗰個又冇返成件事係天衣無縫之後隨著Cyrus引咗佢出去我就靜靜雞拎咗四粒之後分返一半俾Cyrus事後好彩個女同學唔覺啫重行埋嚟俾我地兩個嗰度又多幾粒所以其實我上年收嗰啲朱古力，其實有好多都係嚟自同一個人最慘嗰個人唔係我預期嗰個人，真係抵死冇期望自然冇失望呢句野係真嘅。講返今年先喇原本我都唔係好記得情人節你知啦毒撚點會在意呢個咁嘅節日係咪先講出嚟都俾人笑啦屌係正日嗰日有人sms我先知重有邊個女仔會sms我丫芊靈:「咁多情人一陣有冇街出 」我:「痴線幾時話過我多情人 」芊靈:「口花花話你冇情人我真係唔信呀 」我:「傻豬嚟嘅你估我成日對住人口花花咁咪冇價值 」芊靈:「聽到都打冷震 」我:「講有咩目的 」芊靈:「你又知我有目的嘅 」我:「平時你點會呢個鐘數搵我重唔係喺度瞓緊覺 」芊靈:「唔係囉好冇成日喺度屈人瞓覺你唔瞓覺嘅 」我:「重唔係講中咗 」芊靈:「哈哈唔知呀唔知喎唔知啵 」我:「低能 」芊靈:「有人約你出街制唔制 」我:「邊撚個先得 」芊靈:「你真係好蠢呀蠢人蠢人蠢人自己諗啦，諗到打俾我 」跟住我又戇鳩鳩真係喺度諗原本重想諗住開套鹹片打下丁嘅跟住真係唔理咁多一野打過去我講打電話啫我:「屌你都冇講邊撚個 」芊靈:「諗咗幾個字就係講呢啲 」我:「我咁靚仔大把人想約我架啵 」芊靈:「唔係喎唔係好多咋喎係得我咁傻先至會咋喎 」我:「屌原來你講你自己早講啦 」芊靈:「點估到你咁蠢啫俾晒貼士都唔得 」我:「你想去邊呀單身走去情人節出街重唔俾人閃死 」芊靈:「唔出街咁放下狗仔都得嘅啫 」我:「又好 」芊靈:「你依家過嚟 」我:「好呀 」放狗嘅途程就唔多講啦都唔係重點行咗成個鐘準備返去佢屋企嗰陣，我地無啦啦講起上年情人節啲野我:「你條撚樣又係衰嘅成日陪你朱古力都唔整粒俾我食 」芊靈:「呢度冇人係你講嗰兩隻字喎 」我:「你條友又係衰嘅成日陪你朱古力都唔整粒俾我食，咁樣得未呀 」芊靈:「你係邊個呀點解要整俾你食呀 」我:「心都噏埋嗰啲咁嘅野 」芊靈:「咁你知我唔識整野食架啦不過我會學唔會俾你睇死 」我:「話學就學到呀你就唔會到依家都重未識啦 」芊靈:「哈哈我依家冇需要煮丫嘛講真我真係會學其實我好想學西餐呀 」我:「唔好問我因為我都唔識講起上嚟你又真係好撚奇怪，正常女仔鍾意嘅裁縫，煮野食，你就冚唪唥都唔鍾意 」芊靈:「唔得嘅咩 」我:「梗係得啦你喎芊靈姐喎做乜撚都得 」芊靈:「又喺度亂噏 」跟住佢一野又扭我耳仔我對住呀bi講:「睇住你主人呀躁狂架無啦啦扭人一陣容乜易扭埋你 」芊靈:「呀bi咁可愛點會埋佢你就唔同啦真係抵扭 」去到佢樓下嗰陣我:「走喇拜拜 」芊靈:「唔好走住 」我:「做咩呀 」芊靈:「我上去拎啲野俾你等我五分鐘 」果然佢真係好快就落返嚟佢拎住一袋野行過嚟芊靈:「俾你呀拜拜 」跟住佢又走咗等佢走咗我梗係打開袋野睇下咩嚟原來係六粒朱古力再加多一張咭佢都真係幾撚鐘意寫咭依家呢個文化好似消失咗，果然唔同年代嘅人會有唔同嘅生活文化呢句說話雖然好廢不過係真理返返嚟先，打開張卡睇下佢寫乜春「哈哈我特登唔講上年情人節，因為真係好失敗好失敗好失敗!!!!!!其實我唔係冇整朱古力囉，我真係有整，只係好唔成功結果就益晒垃圾桶……我特登唔當面同你講呀，咁樣你咪駁唔到我囉嘻嘻，今年我特登秘密訓練咗一個月，終於知道要點樣整，上網睇晒食譜，你知你條友，鍾意食甜鍾意食奶，唔可以跟上網嗰個份量，如果唔係就唔夠甜，你話你幾麻煩，不過冇計啦我太好人，咁戇居嘅野我都肯做，你識做啦下次，同埋我真係冇請幫手，媽咪話想入嚟幫我，我都嗌佢唔好，唔計原材料真係全部都自己整，我自己偷偷地食咗一粒，講真唔係話好好食啦不過真係唔難食，你要相信我，唔準亂咁劈亂咁扔呀，同埋真係唔好食咁你都要體諒丫，你知我真係好少整野食，係咪先，我都估你話係啦，就係咁你慢慢食啦。」跟住食落去真係好甜好彩本身食得甜所以先至唔抗拒唔錯唔錯，佢條友啲記性真係幾好咁都記得我鍾意食奶食甜跟住梗係sms佢啦我:「講堅幾好食雖然係氹緊你 」芊靈:「我望你第一句嗰陣開心咗一秒點知你第二句已經將事實揭破 」我:「兩樣野有衝突咩我真係講堅呀 」芊靈:「好得閒無聊冇野做咪整下囉 」我:「咁你真係幾得閒喎 」芊靈:「你鍾意食就得啦 」我:「多謝擦下鞋都要架喇 」芊靈:「傻仔 」永遠記得會考嗰年，有個女仔喺好無聊，好得閒，冇野做嗰陣整咗半打長方形嘅朱古力我雖然有寫開日記嘅習慣，但係有幾單野唔使睇返本日記，仍然可以記得起所有細節過咗一年過咗五年甚至乎去到今年已經過咗十年，都重係好記得當日所發生嘅事。

溫書嗰度冇乜特別要知道我同佢唔係同班亦唔係同一科而且大家都鍾意喺屋企溫書好難講到溫書情節出嚟所以電視劇嗰啲一男一女去自修室情節，喺呢度係冇發生係有時佢會搵我叫我加油囉即係嗰啲戇鳩打氣方式不過見係佢就算啦屌，人不嬲都雙重標準架啦你地點樣屌柒我，我都係咁講架喇既然係咁就不如跳去講佢生日唔知大家重記唔記得啦我喺度再提多次佢係三月二號生日其實早排我同佢有講過，就嚟生日出唔出去慶祝點知佢話想溫書咁講真我都同意嘅的而且確唔係淨返好多時間我:「咁唔幫你慶祝架喇唔係我唔幫你呀，係你話唔好昨 」芊靈:「要同我講生日快樂呀 」我:「真係咁緊要咩都係一句啫 」芊靈:「對於負責講嗰個，咪就係一句咁簡單囉但係對於負責聽嗰個就唔係咁 」我:「真唔真呀啲人同唔同我講生日快樂咪又係咁又唔會少忽肉 」芊靈:「你自己係咁啫可能你唔信啦，我依家重會因為有人同我講生日快樂而好開心真係架 」我:「女人真係易呃求其講一兩句就開心 」芊靈:「你識咩呀 」我:「講真我真係唔識 」芊靈:「我要生日禮物呀 」我:「你要咩先得 」芊靈:「未諗到喎爭住先嘻嘻 」我:「講真丫你係有錢女要乜撚都得使q我呢啲人送咩 」芊靈:「有冇搞錯呀意義都唔同啦傻仔 」我:「咪又係禮物 」芊靈:「係咪男仔女仔睇嘅野唔同呢 」我:「可能啦 」芊靈:「爭住先份禮物哈哈 」我:「頂你講到一定要送咁樣 」芊靈:「係呀 」我:「有拖冇欠 」芊靈:「好唔好諗住走我數我會記得 」我:「我都知你好記仇 」唔知大家以前中學雞嗰陣，會唔會好似我呢條戇鳩仔咁樣明明係有人生日唔關自己事，但結果就日日喺度數住每日任務就係記錄重差幾多日基本上由嗰個禮拜開始已經係咁樣，重有六日，重有三日去到最後一日，單位就由日變成小時講真自己生日都唔會咁樣呢啲咪就係皇帝唔急太監急，有時都唔知為乜點解要咁上心我記得上年同佢講生日快樂嗰陣係喺學校，嗰陣特登夾定三點零二分同佢講最後佢都有發現添言談間重幾開心不過點講都好，如果用廿四小時制，晏晝三點零二分其實真係唔係03:02而係15:02咁樣就已經唔同啦所以今天決定變招決定凌晨同佢講(因為第二日唔使返學丫嘛哈哈)咁就係真真正正嘅03:02當然啦做咁多野都係只係博紅顏一笑，甚至乎卑微到只係純粹滿足自己唔理對方知唔知，亦都唔會理對方洞唔洞察到，總之就講咗先即使最後佢冇讚你有心思都好啦，都已經係後話記得嗰晚打機打到十二點溫書啫唔係唔可以打機呀話溫咗成日淨係玩兩三個鐘唔係好過份丫跟住Cyrus話頂唔撚順要瞓覺於是我就要自己一個頂到去三點，唔係講笑呀真係有啲辛苦平時我十二點就上床啦依家重要喺度吽多三個鐘啲咖啡都冇用嘅差啲喺度釣魚我好記得去到三點搭正嗰陣就拿拿臨去刷牙刷完返嚟見到03:01就即刻開msn同埋撳入佢個對話視窗打定句「生日快樂，芊靈bb。」一去到03:02即刻send出去跟住梗係瞓覺啦已經攰到七彩第二朝都係九點醒一起身開電腦就見到佢嘅離線訊息芊靈:「你個傻仔又幾有心機今次有啲記性喎尋晚係咪好眼瞓呢哈哈不過可唔可以唔好講芊靈bb真係好核突點講都好啦，多謝 」見到呢段野，就已經知尋晚捱更抵夜係值得從來冇人比我更加有資格去評論咁樣做值唔值得。

之後學校有運動會知但係因為我地要準備會考所以冇出席後來聽講嗰年都唔係好多中五生返去老老實實，其實會考冇咩好講唔係完全冇野講嘅不過同芊靈冇關囉原本諗住考試嗰幾日約佢一齊食早餐嘅點知我同佢個考場完全唔近咁就算數啦我又冇喺度怨天怨地亦冇喺度講埋啲濕鳩野即係嗰啲乜鬼野緣分未到呀，對的人錯的時間乜乜柒柒我始終覺得呢啲野都係肉鳩酸真係好難講出口諗都唔敢諗添呀跟住就考試啦認真講句入到去係冇得緊張大佬你有溫書嘅話，點會有多餘時間出嚟緊張你一揸住支筆就即刻著火啦應該重有多餘時間徬徨咩考完一大輪之後，理論上重有口試未考不過大家都明啦考完筆試已經當考完當堂放鬆晒啦同埋嗰陣係六月幾先考口試唔係依家dse年代，四五月搞掂晒即刻鬆懈啦咁中間我同佢又唔係完全冇見嘅始終大家就到時間嘅話都會兩人一狗咁樣去散步呀bi個死仔重係冇乜點變呀都係咁熱情我都問芊靈有冇溫書溫到好大壓力我以為佢會咁我就可以扮晒蟹咁樣俾佢訴苦呀呢樣嗰樣名義上叫做關心啦下又可以俾我自己ff點知佢竟然話冇我重以為女仔會徬徨過男仔成日都好擔心溫得夠唔夠又好驚識唔識點知原來我自己估撚錯咗根本就冇發生過我幻想嘅情節當然有可能係佢有但係唔想講啦，咁樣就真係唔清楚唔好講晒中間咁多廢話啦直接講小弟生日啦哈哈費事成日講無聊野拖慢個節奏話說去到六月頭就係我生日今年生日有啲唔同因為佢諗住約我睇戲我同佢中間有個默契我唔知佢會唔會對住其他人做啦但係我淨係會對住佢做啫咁究竟係咩呢就係喺佢生日日期嗰個鐘數同佢講生日快樂即係好似上次咁呀佢三月二號生日，我就03:02同佢講生日快樂我係六月五號生日，佢上年就係喺朝早06:05同我講生日快樂原本我以為今年佢唔會咁樣做因為之前從來冇講過我就嚟生日佢冇講我亦都冇提本身自己都好少係自己生日咪又係一日咁我見佢冇講我諗住都未必好似上年咁樣啦點知我生日正日嗰朝起身嗰陣就見到佢喺06:05同我講生日快樂嗰陣佢已經online咁就即刻搵佢啦您剛剛已送出來電震動我:「多謝喎芊靈女神 」芊靈:「我唔係咩女神囉好眼瞓呀為咗同你講生日快樂搞到我一早起身 」我:「好似冇叫你咁樣做喎 」芊靈:「即係話我多管閒事啦想同你講句生日快樂點知你咁樣同我講返學你話齋真係心都噏埋食自己啦你 」我:「講笑啫講笑啫 」芊靈:「唔知你係咪講笑喎 」我:「你同我講生日快樂簡直係三生有幸真係唔好意思為咗我呢啲蛋散要你早啲起身 」芊靈:「哈哈講得冇錯唔好走數呀 」我:「走乜撚 」芊靈:「你重未送生日禮物俾我 」我:「成幾個月之前你依家先問返我 」芊靈:「咁之前考試忙丫嘛我掛住溫書唔記得咗又未諗好要乜野得唔得呀 」我:「得梗係得啦咁你想要咩呀屌 」芊靈:「陪我睇戲順便慶祝你生日 」我:「痴線我生日要我送禮物俾你 」芊靈:「係呀有意見你應承咗呀唔好走數呀 」我:「做第二樣得唔得我真係唔係好鍾意睇戲 」芊靈:「我知你會陪我嘅你睇我幾辛苦特登咁早起身同你講生日快樂喎 」我:「唔好啦 」芊靈:「一套啦都唔係好過份啫識你幾年都係同你講睇一次唔算好過份丫 」我:「真係唔好啦 」芊靈:「冇人陪但自己又想睇呀 」我:「你一出聲大把狗公陪啦使要我呢啲磨碌呢 」芊靈:「其他人邊有壹仔你咁好呀冇你咁靚仔又冇你咁幽默亦都唔善解人意喎係咪先 」我:「屌你講到咁樣即係唔出唔得啦 」芊靈:「終於肯出喇哈哈 」我:「當我前世欠你講到咁點可以唔出呀 」芊靈:「梗係啦學你丫嘛唔講誇張啲點得呀 」我:「好誇張咩我唔覺喎 」芊靈:「厚面皮你話點就點啦 」我:「睇幾點 」芊靈:「兩點喺度出發好唔好搭巴士出去落車再行去戲院一個鐘差唔多 」我:「好你話點就點啦 」

之後按照約定時間去巴士站啦我去到之後，冇幾耐佢就行緊過嚟今次好明顯都係有特登打扮過今日著咗一條黑色露膊及膝連身裙加對平底鞋我:「執得幾正喎 」芊靈:「多謝喎 」呢個時候我講咗一句好撚戇鳩嘅野依家諗返其實唔應該講出口我:「不過我都係覺得上年聖誕著得好睇啲 」芊靈:「咩喎咁樣依家夏天丫嘛重點樣著褸 」我:「依家都靚依家都靚 」芊靈:「你覺得上次好睇啲咩 」我:「兩次都靚 」芊靈:「講真呀死人頭 」我:「上次係120分今次係100分 」芊靈:「哈哈你抄eason拎獎個主持講嗰啲野嘅 」我:「點解你會知架有咩可能你會知 」芊靈:「上年我都有睇叱吒丫嘛哈哈 」各位唔明係咩嚟可以上youtube睇返Eason 06年叱吒，富士山下拎叱吒榜第二位嗰次我:「變態咁都記得 」芊靈:「你講出嚟呀你唔變態 」我:「咁都要你知先得哈哈 」芊靈:「我重諗住遲啲grad din都係咁樣著 」我:「咁樣唔得喎 」芊靈:「點解呀 」我:「我地學校好窮買唔到咁多廁紙到時地下咪成灘鼻血 」芊靈:「好無聊呀 」我:「你真係幾時都咁唔老實又喺度偷笑 」芊靈:「冇喎冇喎上車啦 」對比起我只係著恤衫加深色牛仔褲真係相形見拙我都喺度擰頭上到去佢就喺度扮晒野打我隻手臂我:「做乜扮招財貓 」芊靈:「你就係招財貓 」我:「你依家個手勢唔似招財貓咩 」芊靈:「唔似囉好冇我都冇郁晒兩隻手 」我:「屌你又幾撚醒 」芊靈:「好攰呀 」我:「瞓覺囉 」芊靈:「但我又唔鍾意貼窗喎 」我:「你想點呀 」芊靈:「如果今朝唔係特登同你講生日快樂我唔會咁早起身囉依家更加唔會覺得攰 」我:「你幾時轉咗姓呀賴芊靈點解我唔知嘅 」芊靈:「唔係囉真係關事 」我:「講咁多野都係想咁啫 」跟住我就拍一拍個膊頭又係拍到好撚大力好響芊靈:「傻嘅咩咁大力 」我:「唔大力點樣展示我雄風 」芊靈:「一陣斷咗我點樣挨 」跟住佢就挨咗落嚟芊靈:「唔該晒 」我:「瞓啦柒頭 」芊靈:「唔好以為講得咁細聲我聽唔到 」我:「瞓啦芊靈bb 」芊靈:「毛管戙呀 」唔係講笑大家咁埋真係聞到佢洗頭水味佢平時返學，一齊行嗰陣呢都已經聞到佢個身有香水味呢啲個個都有架啦我諗啦下話依家咁埋特別濃烈，其實我真係好想望佢係咪瞓咗覺但佢依家瞓咗喺我右邊膊頭如果我要伸前拎去我右邊望，佢一定知啦又費事搞到佢瞓得唔舒服喎講真要再講多次，嗰刻我真係冇諗一啲唔應該諗嘅野就連自己細佬都好生性，冇做一啲違背我思想嘅野可能我係太冇用又或者真係戇鳩鳩，對住佢就連諗都唔敢諗

大約半個鐘至九個字到就落車其實佢全程冇瞓過只係喺度挨住我個膊頭我:「起身喇好攰呀我 」芊靈:「點解呀 」我:「試下調返轉我嗌住你膊頭瞓咁樣你就明 」芊靈:「鹹濕仔想抽水 」我:「嗱小姐說話唔可以亂講小弟乃係正人君子絕對唔會做出如此不道德行為 」芊靈:「使唔使咁誇張呀 」我:「大佬你依家係詆毀我梗係要嚴正澄清啦 」芊靈:「好啦好啦你講到咁嚴重就算啦 」跟住梗係搣佢個面豬登我:「算你醒目 」芊靈:「唔好搣我呀扭返你轉頭 」喺度玩咗陣跟住先落車落到車就行去百老匯芊靈:「想睇咩戲呀 」我:「鹹片 」芊靈:「真係變態佬有冇搞錯呀喺條街講都算喇重要咁大聲 」我:「講真我冇所謂喎我真係唔鍾意睇戲所以從來都冇話想睇咩片 」的而且確我中學年代係唔鍾意睇戲覺得好悶同埋戇鳩鳩坐喺度唔俾大聲叫自自然然就冇留意有咩戲上映雖然我喺屋企都唔係成日睇戲，但係如果要我夾硬去選擇，我寧願喺屋企不過佢叫到就算啦屌芊靈:「真係我話事一陣如果覺得悶唔好又賴我呀你自己話我話事咋 」我:「得啦屌 」跟住佢去咗睇一陣芊靈:「二揀一鬼片定係愛情片 」我:「唔睇鬼片 」芊靈:「驚呀 」我:「唔係喎我知你驚丫嘛 」芊靈:「痴線點會 」我:「買囉排隊囉去囉 」芊靈:「去囉排隊囉 」我:「你唔行 」芊靈:「你又唔行 」我:「我等你行先丫嘛 」芊靈:「咁啱嘅我又係喎 」我:「唉屌算數啦其實我好撚驚睇鬼片 」芊靈:「其實我都係 」所以最後我地決定睇愛情片跟住就俾佢話事因為對我嚟講睇邊套都冇所謂我嘅螢幕係隔離嗰個而唔係前面嗰個。買完之後就喺度等入場原本我以為佢買爆谷又或者偷雞買野入去飲點知佢話唔鍾意一路睇一路食野佢話咁樣自己會分心芊靈:「有咩咁好笑 」我:「屌你係人嚟架食個野都分心 」芊靈:「唔得嘅咩 」我:「梗係得啦點會唔得你喎做乜撚都得啦 」芊靈:「你又唔買 」我:「其實我都唔鍾意一路睇一路食野嘅 」芊靈:「重以為有咩咁巴閉咪又係一樣，超 」我:「咁招積 」正當我又想搣佢面珠登嗰陣佢隻手已經好快喺我耳仔側邊重已經掂住咗我:「點解你咁快 」芊靈:「識咗你幾耐呀咁都唔知你想點，呢幾年就真係白費晒啦 」我:「講真呀唔好扭落去呀 」芊靈:「咁驚做咩喎你耳仔好似有啲野咋嘛 」跟住我隻手即刻就掂住佢隻手啦因為佢其中一隻手擺咗喺我耳仔嗰度丫嘛我:「唔該晒你耳仔有野我自己整返得架喇 」芊靈:「重諗住好心丫嘛 」我:「唔使麻煩你喇 」講咗一陣佢隻手重未放低，咁樣自自然然我隻手都未放低重係掂住佢隻手唔係講笑真係好滑同平時掂開家母嗰隻完全唔同唔好意思呀親愛的媽媽講啲咁嘅野但係嗰陣我真係咁樣諗芊靈:「做乜重唔縮手 」我:「你又唔縮手 」芊靈:「你掂住我我縮唔到喎 」我:「咁呀你唔縮我都縮唔到 」芊靈:「死人頭 」最終因為行入去戲院嗰條路太擠迫，佢隻手先放返落嚟行都總算叫做掂咗一陣毒撚少少野就已經可以ff啦

我地嗰陣入到戲院揀完位坐低之後播啲廣告跟住就好快入正題講真嗰句，真係唔記得咗嗰套戲係講乜各位睇咗呢個故一段時間，都知我呢條友記性真係好撚差除非真係好用心咁樣記，如果唔係好快就一掃而空同埋我嗰陣入到去真係留意隔離嘅芊靈重多過套戲我見佢睇得好肉緊呀各位唔使諗有冇乜野身體接觸，基本上真係冇鬼叫唔係睇鬼片咩我記得個結局係sad ending嚟嘅點解咁記得因為完場之後見到好多人喺度喊芊靈佢冇喊不過見到隻眼都有紅鬼叫我寫日記嗰陣冇寫低關於套戲嘅野咩所以依家唔記得咗講乜撚我:「眼紅紅喎 」芊靈:「你唔覺得好慘咩大家鍾意大家但係唔可以一齊 」我:「唔知喎未試過喎 」芊靈:「搞錯呀你咁架樣樣試過先知就大鑊啦 」我:「從來都唔會評一啲未發生過嘅野可能我冇你咁投入啱啱淨係睇戲啫 」我當然係吹水啦唔通我同佢講淨係喺度望住佢咩屌芊靈:「um真係好慘 」我:「莫非你試過 」芊靈:「唔知呀唔答呀 」我:「咁樣講即係係啦 」芊靈:「唔知呢不過套戲真係幾好睇 」我:「係呀真係幾好睇呀特別係最尾嗰度 」好彩本身都識鳩吹啫如果唔係實俾人發現根本冇睇到芊靈:「臨尾好慘喎 」我:「遺憾美嘅野你識條撚 」芊靈:「使唔使咁串呀講下啫你咁講我咪唔講囉 」我:「講下啫講下啫唔好嬲啦 」芊靈:「費事無啦啦俾人講粗口鬧我呀 」我:「係我口沒遮攔大人不記小人過啦 」芊靈:「死人頭肚餓未食唔食野 」我:「你話事啦 」之後我地去咗創興嗰邊食飯食完之後時間都尚早就諗住行返去朗豪坊嗰邊鳩行一轉返屋企去到朗豪坊地下側邊嗰度門嗰陣即係依家化妝品入口嗰邊呢就見到有兩個mk仔喺度望住我地嚴格講其實唔係我地佢地幾個只係望住芊靈之後佢地就行埋嚟當時我同佢諗咗一陣好唔好掉頭走但係諗諗下佢地班mk仔咁熟地頭我地一定走唔到出手指罅到時重要輸埋霸氣添柒到搵窿捐同埋依家點講都好都係喺大街做唔出乜野嘅我諗跟住嗰兩個mk仔就行到過嚟一個好明顯係嗰啲喺學校俾人蝦嘅肥仔真係著起龍袍都唔似太子另一個就好啲一邊有眼一邊冇眼都係柒頭肥仔:「靚女去邊呀不如一齊去玩下好冇我好多野俾你玩呀 」單邊眼:「係囉係囉唔好理你隔離嗰個柒頭呀我地橫睇掂睇都好撚過佢啦 」我見喺我隔離嘅芊靈又唔係好驚但係一直行前冇應過佢地肥仔:「咩名呀靚女屌你係咪聾架 」單邊眼:「你梗係想啦屌佢 」肥仔:「咪撚踢爆啦 」之後個肥仔對住我講肥仔:「條女咁撚靚點會喺你隔離架戇鳩 」呢個時候我終於忍唔住因為真係好鬼煩好滋擾一下就打落佢條撚度冇講笑啫我邊有可能咁英勇丫我話真係打你都唔信啦但係的而且確嗰陣我真係急中生智混亂間諗到一條絕世好橋

所謂嘅好橋就係我決定扮基佬我再講多次係扮唔係真係呀唔該各位唔好睇啲唔睇啲再講多次係扮我一隻手掂住個肥仔個手臂重要chok樣同埋chok聲我:「做咩啫你 」肥仔:「嘩屌你做乜撚野呀行撚開啦死基佬 」我:「唔係囉我係雙性戀囉唔該唔好話我係基佬 」肥仔:「仆你個街咁都重話唔係基佬戇鳩架都 」單邊眼:「屌你個閪咁都撞到基佬走呀走呀 」跟住佢兩個就走咗事後我都唔知自己點解會諗到用呢招講多次各位真係唔好誤會我係為咗趕走佢地先至扮基佬重申多一次係扮亦都好好彩嗰兩條蛋散都係充大頭鬼嗰類見到撩唔到女同埋一個基佬喺度就即刻走冇喺度窮追猛打入到去朗豪坊知道後面冇人喇，芊靈就喺度笑我:「笑咩呀 」芊靈:「原來你係同性戀者早啲講丫嘛 」我:「痴線唔係咁樣點趕走佢地 」芊靈:「依家呢個時代接受能力好高起碼我自己唔會介意先唔怕認喎 」我:「講多次我性取向係正常嘅唔該你豎高隻耳仔聽住 」芊靈:「好啦好啦你話係就係啦 」我:「你咁樣講即係唔信啦屌 」芊靈:「我信你喎邊個話唔信呀 」跟住我地就上到最頂慢慢行返落嚟，基本上我地成日都係咁樣我:「係喎話時話我份禮物呢 」芊靈:「咩禮物呀 」我:「大佬點講都好今日都係我生日丫 」芊靈:「出嚟同你睇戲食飯重唔夠呀 」我:「痴線我出嚟同你睇戲好似係你嘅生日禮物咋喎我雖然成日唔記得野不過唔好諗住恰我我個腦勉強嚟講都係攞嚟用 」芊靈:「係咩唔知喎 」我:「不過講真其實有時唔送真係好過送 」芊靈:「點解咁講 」我:「老實講有時有啲野真係唔鍾意你老母又唔可以當面拒絕喎唔通同佢講唔撚要咁樣咩係咪先但係最慘又真係用唔著要又唔係唔要又唔係真係煩 」芊靈:「咁樣都係一返心意啫如果係唔重視你就唔會送禮物俾你啦啱唔啱先 」我:「我知但係有時真係好麻煩屌我最記得有一次有條撚樣送咗對籃球手帶俾我大佬我踢開波你俾個籃球手帶我做乜撚最慘又唔可以當面屌柒佢 」芊靈:「咁樣都係因為嗰個人送啲唔啱嘅野俾你啫嘻嘻 」我:「做乜無啦啦又喺度笑 」芊靈:「下有咩點解我唔知嘅 」我:「又喺度扮丫 」芊靈:「當然我都試過呢個情況的而且確我都明白係好難拒絕人地一份心意唔通你一下就話唔要咩 」我:「所以有時真係寧願唔好送 」芊靈:「又未必嘅要睇下送禮物嗰個人平時有冇留意你咁囉 」我:「世事係咁完美就好咁就唔使周圍鬧人 」芊靈:「你咪又係得把口 」我:「屌唔好踢爆啦 」芊靈:「點呀今日生日過成點呀使唔使食蛋糕 」我:「真係唔使飽呀況且有位天使落嚟人間陪我呢個凡人慶祝生日乜都夠啦 」芊靈:「痴線喺度講埋啲乜野 」我:「根本你就知扮蟹 」芊靈:「咁多謝你咁讚我囉 」我:「第一日識你嗰陣已經咁講依家先嚟讚我有冇搞撚錯 」芊靈:「見你生日俾面你咋嘈嘈閉 」我:「天使咁依家搭車未呀 」芊靈:「估唔到天使都要搭巴士唔識飛過去 」我:「戇鳩 」當然我都係好唔爭氣咁樣笑咗

上到巴士之後芊靈:「一陣你喺總站先落車架可 」我:「我地夜晚出街有邊次唔係咁樣先 」芊靈:「係喎哈哈 」我:「乜你好驚一個人返屋企咩無啦啦開口問 」芊靈:「關你咩事 」我:「問下啫唔使咁串嘴 」芊靈:「哈哈到時你咪知囉 」我:「奇奇怪怪唔知諗乜肯定又係啲蠱惑野 」芊靈:「真係冇囉你唔好咁心多 」我:「望住我丫 」芊靈:「痴線無啦啦做乜要我望住你 」我:「睇下你有冇講大話囉 」芊靈:「冇囉 」我:「快啲講啦 」芊靈:「唔制 」我:「一定係身有屎唔敢望 」芊靈:「真係冇 」跟住我就坐喺個位度係咁擰去佢嗰邊，佢就係咁避芊靈:「唔玩喇唔玩喇好攰想休息 」我:「得啦我知你想點喇 」芊靈:「其實你真係幾醒咁都俾你知道咗 」我:「知道你籠野啦 」芊靈:「嘻嘻 」今次有少少唔同，當佢挨咗落嚟我膊頭嗰陣，我個頭都挨向佢嗰邊的確真係有啲攰睇嚟我都真係開始油盡燈枯已經開始退化出街一陣就已經攰咁當然都係冇瞓我都講過我係唔可以搭車瞓覺因為如果依家瞓咗嘅話，一陣返屋企就大撚鑊肯定成晚數綿羊數天光好快就落車我:「大佬你就識嘆啦用我個膊頭抖咗咁耐我就周身骨痛 」芊靈:「咁呀唔好意思囉 」我:「一啲誠意都冇 」跟住佢條友即刻行去我後面對住我個膊頭揼咗兩下芊靈:「幫返你揼幾下喇係咪好舒服呢 」我:「屌好撚大力喎你係咪特登報復呀 」芊靈:「所以話你唔識真係唔識細細力揼邊度舒服架 」我:「都唔知係咪鳩吹 」芊靈:「信我啦daddy媽咪都讚我好手勢揼得好舒服 」我:「唔係呀話你喺屋企竟然做埋啲咁嘅野孝順女佩服佩服 」芊靈:「揼幾下啫哈哈細個嗰陣玩慣左去到依家大個咗都重有玩 」我:「玩咩 」芊靈:「好記得以前細個想買玩具嗰陣，我就會走去嗲daddy媽咪係咁咦扮哂野揼幾下就扭到佢地買 」我:「細細個就已經咁蠱惑 」芊靈:「痴線我蠱惑嘅話咁你係咩出自你把口真係冇乜說服力 」我:「快啲醒多幾下 」芊靈:「好喇好喇 」我:「我咁英勇獻出膊頭寧願自己辛苦啲，為嘅只係令女神有一程車嘅舒服冇理由打完齋唔要和尚丫 」芊靈:「唔使講咁多我依家咪揼緊又冇話唔揼 」之後佢由落車就幫我揼揼到差唔多去到佢屋企我:「原來呢份就係生日禮物唔錯唔錯幾好手勢 」芊靈:「今次你就錯喇唔係喎 」我:「下 」芊靈:「你喺度等我一陣我好快落返嚟記住千祈唔該唔好走開 」我:「你講到咁樣咪唔走囉 」芊靈:「真係好快呀 」我:「咁你都要講低你上去做咩先得架唔通你想玩我要我企喺度成晚 」跟住佢又扭我耳仔我:「痛呀 」芊靈:「你估個個好似你自己咁無聊咩除咗你重有邊個成日想玩人好明顯我就唔係啦 」我:「點知你咁你上去做乜先 」芊靈:「一陣你咪知囉 」我:「屌你又有你嘅道理 」跟住佢就頭也不回快過小明咁樣返咗屋企。

講真嘅等緊嘅期間我真係有一刻擔心過佢會唔會唔落嚟我唔係講衰野乜野落唔到嚟嗰啲而係唔知佢係咪真係玩野搞到個戇鳩鳩喺度等咗成晚當然啦隨著兩三分鐘之後見到佢行緊過嚟疑慮就一掃而空啦我見佢又係拎住袋野芊靈:「幾驚你真係以為我玩你走咗唔等我落嚟 」我:「不過我肯等 等一生都等 」芊靈:「咁夜唔好咁大聲唱歌啦一陣嘈到人俾人投訴，扔野就死 」我:「如果以呢個角度嚟講假使真係有人扔野中你嘅機會率係大過我 」芊靈:「死啦你搵我做擋箭牌 」我:「呢袋咩嚟架 」芊靈:「你估下係咩嚟囉 」我:「我估野真係好差 」芊靈:「死人頭呢啲你又咁蠢你覺得可以係咩嚟 」我:「屌真係唔知 」芊靈:「警告呀我走咗你先好拆依家唔好拆 」我:「好 」芊靈:「咁好啦拜拜 」我:「拜拜 」芊靈:「我就準時過你嘅嘻嘻 」我:「噏乜撚呀 」芊靈:「睇完你就知架喇 」跟住佢又係頭也不回咁樣走咗跟住我一路行返屋企嗰陣就拆咗嗰個野佢一打開原來見到有個毛毛cushion毛毛個意思唔係嗰個公仔，而係解質地上面重有隻狗做圖案好撚過癮呢啲攬住瞓覺真係一流事關我真係好撚鍾意用毛毛質地嘅野陪寢唔係講笑真係好舒服跟住再睇落去原來又有張咭今次就唔係聖誕做背景而係Happy Birthday的而且確，以前同依家最大分別係寄語嘅方法依家好多人都係用社交平台嚟表達自己心意事實上我都明依賴科技某程度上睇都係時代嘅一種進步，但係我成長嗰個年代社交平台冇依家咁發達唔係冇電腦唔係冇社交軟件，但係寄語個風氣重係維持緊用咭表達雖然唔會好似依家咁樣得到咁多人祝福但係正正物以罕為貴，少咗人同你講生日快樂，反而更加記得有邊個係有講可能睇緊嘅你地覺得好無聊，生日卡啫有乜野咁值得高興啫依家開一開Instagram ，whatsapp甚至係冇乜人用嘅面書，一年收到祝賀語嘅數目多過你以前幾年啦我亦都唔係喺度曬命又或者吹奏以前點點點我只係想講自己嘅立場，寧願冇乜人祝賀我不過收到一張有靈魂嘅咭，都好過大把人同我講一句冷冰冰嘅生日快樂對我嚟講咁樣先係實在實在嘅意思，係幾年之後都重記得邊一年打一年例如我唯一一次收到嘅生日咭就係2008年喇咁樣，呢啲先係真正有血有肉唔會撈亂邊一年打邊一年，特別對於我呢啲記性唔好嘅人嚟講，更加有說服力。跟住我睇下張卡講咩「我寫咗呢張卡好耐呀，你唔好唔睇晒佢呀，我嬲架!!!記得你鍾意毛毛質地嘅野，係咪好勁呢嘻嘻，你話你介意啲人送啲唔知乜野你，有啲野明明你自己就唔鍾意但又夾硬要收，我堅有聽你講呀嘻嘻，希望你會啱用啦壹仔，原諒我要出去買因為唔識自己整，17歲生日快樂呀傻仔。」

睇完之後即刻打俾佢啦點都好啦有啲野都要親口多謝我覺得先有誠意我都係啲舊派人嚟我:「多謝你 」芊靈:「係咪好勁呢咁都重記得你鍾意呢樣 」我:「係勁嘅我都估唔到你記得 」芊靈:「唔好睇小我記性呀 」我:「得啦冇人敢睇少你呀 」芊靈:「張咭我寫咗好耐呀唔好扔呀 」我:「我見你好似平時學校嗰啲簿咁樣畫晒一格格勁撚完整上次聖誕嗰張你都唔係咁 」即係佢整到好似以前嗰啲作文紙咁樣一格一個字唔係講笑真係幾有心機芊靈:「咁難得有個傻仔生日咁難得我又記得呢個傻人鍾意啲乜咁咪認真啲囉警告你千祈唔好扔 」我:「你講到咁我一定唔扔 」芊靈:「得閒拎嚟睇下囉嘻嘻 」我:「得閒先算下次考作文嗰陣就望一望 」芊靈:「低b話咗我幾準時你一生日我就俾禮物你我份禮物你就幾個月之後先俾我 」我:「係係係對唔住我錯晒滿意未大人 」芊靈:「哈哈差唔多啦不過咁認真講句今日真係幾開心你又點呀 」我相信每個男仔聽到同自己約會嗰個女仔講開心嘅時候心情難免會飄飄然我:「梗係爽啦有人幫我慶祝生日喎不過最開心都唔係呢樣 」芊靈:「下係咩呀 」我:「你開心囉 」唔知點解以前細個嗰陣，好容易就可以扮到好兒戲咁樣講一啲咁核突嘅野愈大個就愈退步芊靈:「痴線關咩事呀 」我:「氹到女神開心喎乜唔係已經夠喇咩重有咩開心得過呢樣 」芊靈:「你呀冇句真呀好彩識得你耐，知道你平時都係吹水唔抹嘴 」我:「又唔信我 」芊靈:「係呀因為真係太假 」我:「唔信就算啦 」芊靈:「返到屋企未呀 」我:「樓下喇準備搭 」芊靈:「咁好啦唔阻你呀沖涼啦記住唔好懶得滯唔吹頭就上床瞓覺 」我:「我點瞓覺使你教 」芊靈:「好心提你又俾你鬧我錯囉唔好意思呀 」我:「講笑啫講笑啫嗱你依家睇住個錶，照計呢我十一點半就沖完涼咁我十二點搵你咁咪證明我冇瞓覺有吹頭囉 」芊靈:「你話咗呀講過要算數呀費事你一陣整病自己又屈我 」我:「我邊度似咁無賴總之一陣搵你啦依家我入喇 」芊靈:「拜拜 」其實頭先我真係講真嘅或者各位巴打絲打都會有個同感，就係以前乜都唔識，中學雞暗戀人嗰期心情真係會因某個人而變得起伏不定可能某個人只係做咗啲好皮毛嘅野，甚至係連佢自己都唔記得自己做咗啲乜但自己就會因為佢講嘅一句說話，而變得沾沾自喜或悶悶不樂，旁人唔會理解亦唔會明白，係得自己先會知道點解咁開心又或者失落總之情緒就唔係由自己管理，以前細個可能真係特別戇鳩就連關於自己嘅野，都唔可以去操控要交俾第二個人管理，依家大個咗當然唔會諗啲天馬行空嘅野可能明白到有啲野唔諗好過諗冇期望自然冇失望聽落去好廢，不過真係至理名言當然啦，曾經嘅我其實係有幻想過，唔知自己有冇試過咁好彩，有資格去管理芊靈嘅情緒成日都諗如果呢一方面有對等咁就好各位盡情恥笑啦雖然都只係我ff，但亦都唔敢幻想得太嚴重，我唔期望自己可以操控佢一日甚至乎半日嘅情緒但如果我知道佢心情，曾經因為過我而起伏過一刻鐘，旁人聽落去咁少都好啦，其實都已經好夠話說回頭，17歲生日的確好難忘，喺度點都要講一句，多謝你，芊靈。

其實之前都略略提過未放榜嗰陣大約六月尾到我地學校係有個謝師宴當然啦其實我小學都經歷過謝師宴呢一回事不過嗰陣識鬼咩入到去戇鳩鳩都唔知要做啲乜最緊要係嗰陣啲囡囡同依家嗰啲差好遠一個小六一個中五都知有分別啦唔係話啲乜，小六真係冇乜野好睇今次中五就唔同喇因為有一日學校要我地返嚟係咁咦講下謝師宴個衣著要求一聽到話女仔要著晚裝就知道今次實發達大波低胸露肩任睇今次重唔大飽眼福跟住講埋男仔話男仔一定要著西裝如果唔係就唔可以入我心諗咁撚誇張唔俾入添呀好彩屋企有老西唔使特登戇鳩鳩俾千幾蚊出去買跟住我地成班男仔就喺度講嗰日點樣著同學a:「壹仔你嗰日諗住點著呀 」我:「我話你知著西裝嗰個都係傻仔我第一個唔著 」同學a:「會唔會係咁呀 」我:「屌你真係當我流 」Cyrus:「一定係咁啦我實信你呀 」我:「你唔係咁低裝學人著老西下話 」Cyrus:「戇鳩我第一個唔著 」我:「傻先著 」同學a:「咁你地著乜呀諗住佢話唔係著西裝唔俾入去喎 」我:「所以話你唔得醒目佢擺到明就係鳩吹你唔係信佢呀話 」同學a:「點會呀咁大場合點會吹水呀 」我:「乜你冇收到風咩 」同學a:「收到咩風 」我:「學校話其實唔使著西裝架嘛頭先都只係講俾啲大粒佬聽扮晒野喺度炫耀我地學校幾威水咋嘛但係嗰班大粒佬根本就唔會嚟頭先只係做戲 」Cyrus:「係囉你唔係唔知呀話個個都知喎 」同學a:「係咩講真呀 」我:「講真呀 」同學a:「即係我可以唔使買西裝 」我:「如果你想展示你嘅身材著到去沙灘咁樣都重得 」同學a:「唔係呀話咁樣太誇張 」我:「你咁撚大隻唔show嘥晒 」Cyrus:「咪就係 」同學a:「咁你地諗住點著呀 」我:「傻嘅梗係波衫啦啱啱買咗費托重唔喺度曬駱駝咩 」同學a:「正版呀 」我:「梗係啦我個樣似買老翻咩 」同學a:「係喎著波衫都好喎等我著卡卡先 」Cyrus:「加油加油一齊著 」我:「係囉不知幾撚型 」同學a:「你兩個係有啲道理 」跟住佢就走咗見佢一走咗即刻笑到碌地我:「有戇鳩仔呀 」Cyrus:「屌笑到我係咁搣自己大髀 」我:「好撚彩我地忍到冇笑 」Cyrus:「一陣真係著波衫就正 」我:「等睇戲啦 」之後我將呢一件咁戇鳩嘅事同芊靈講咗芊靈:「好衰囉咁樣呃人萬一真係著波衫去唔俾入場就大鑊 」我:「警告你唔好踢爆 」芊靈:「佢會唔會真係著咗架 」我:「佢著又唔係我著 」芊靈:「哈哈好賤呀 」我:「根本你都想睇又喺度偷笑 」芊靈:「痴線冇囉唔好喺度屈我 」我:「你夠膽講你冇諗過佢著波衫入嚟個情景 」跟住佢停咗一停，然之後就喺度笑我:「一早知你啦扮野 」芊靈:「係喎咁你會點著呀 」我:「傻嘅一定係唔著 」芊靈:「實係咁啦到時我等睇戲呀 」我:「不如一齊唔好著 」芊靈:「鹹濕仔變態佬你就梗係想全部一齊唔好著 」我:「你都傻嘅咁證明你靚女囉有邊個唔想窺探靚女先得啱唔啱先，如果你係豬扒我話知你著唔著 」芊靈:「你真係好野咁都講得出口 」我:「係咪先即係我尊重你嘅樣貌有邊個男仔唔鍾意睇靚野 」芊靈:「唔知喎我又唔係男仔 」我:「你諗住著返嗰日嗰件 」芊靈:「係呀好唔好呀 」我:「我話唔好你係咪唔著 」芊靈:「成日都諗住唔著一定要淨化你個腦裝埋啲唔知乜野 」好死唔死我地咁樣傾計嗰陣俾老師聽到嗰個重要係我班主任雖然話就話玩得啫，不過都係唔好睇丫班主任:「壹仔你真係呢家長日嗰陣真係要好好同你媽咪講下要將正確嘅觀念導入你個腦度 」我:「唔係呀我講下笑咋 」芊靈:「係囉miss，已經成日淨化佢不過都係冇效 」班主任:「成日都見到你兩個嘅果然真係好似傳聞咁樣喎放心啦我唔係嗰啲不應談戀愛嘅miss 」芊靈:「唔係呀miss 」我:「你真係開通喇 」班主任:「唔玩你地喇你睇下芊靈塊面都紅埋拜拜 」班主任走咗之後，我:「面紅呀小姐 」芊靈:「死人頭笑咩呀笑梗係扭得少 」我:「停手呀痛 」芊靈:「死人頭一定要懲罰你 」好明顯我又輸撚咗

唔講咁多廢話直接講謝師宴記得嗰日我係同Cyrus佢地一齊去點解唔係同芊靈因為佢話佢班friend幾年前已經約好咗謝師宴嗰日一定要一齊出發唔知係咪鳩吹啦亦都唔知係咪女仔特別多諗頭總之我地班男仔就冇呢啲野嘅晏晝喺屋企一齊打機打完就出發去酒店屌班撚樣真係衰格未去之前又話著拖鞋唔著褲去撚到嗰個都係西裝有一個重特登gel頭重要話返我轉頭朋友a:「又話著費托嘅 」我:「屌你啦你夠話著沙灘褲 」朋友a:「咁啱搵到啫 」我唔知dse年代嘅謝師宴係點樣我淨係知我地嗰陣係去食buffet跟住每一班會派一啲同學上去講濕鳩感言好彩我嗰班唔係派我上去如果唔係真係大撚鑊費事出醜就唔好啦要轉幾程車，嗰陣又冇得用google map我呢啲大鄉裡邊度識咁多路丫係咪先所以都搞咗一陣跟住誤打誤撞終於入到去檢查完見到個個都著西裝就批跟住見到上一次我同Cyrus夾埋玩嗰個戇鳩仔頂原來佢都著西裝重諗住可以睇戲添依家離遠見到佢梗係走一陣撞正都唔知點講走先係上策入到去會場陸陸續續見到好多人入嚟坐喺度同人吹咗一陣水之後，見冇乜細藝就諗住周圍行下順便去搵芊靈睇下見唔見到佢當然另一個原因就梗係抄牌影相啦咁多囡囡係咪先嗰日大部分人都有帶相機就連我呢個死毒撚，尋日都問定呀媽借部相機俾我話今日要出去做威水咁難得梗係要影相留念所以喺未搵到芊靈之前，中間都見到好多人基本上係行一個見一個就影一個對我呢啲毒撚嚟講，突然之間咁樣真係唔多習慣始終一再講本身真係唔鍾意影相但係見到啲囡囡著到鬼火咁靚應露則露話唔影又好似對唔住自己跟住就見到有個女仔佢個名叫做Hailey個樣幾靚，身材就麻麻因為冇波不過基本上每個男仔私底下都叫佢做公廁就連佢啲friend趁佢冇返嗰陣都係叫佢做雞「隻雞冇返呀？」咁樣有傳聞話佢曾經喺學校男廁幫師兄打丁真係傳聞因為我真係唔知最多係同大部分男仔關係唔錯但係講真嗰句平時待人接物，真係唔似姣閪同埋絕對冇歧視我呢個毒撚即係同班有時見到都會傾下計乜都講下唔使就住就住見到面係有兩句嗰種咁我見到佢之後，就梗係即刻行過去搵佢影相順便吹兩句啦我:「Hailey姐今日著到戰鬥格咁樣喎 」Hailey:「好心你唔好咁核突啦 」我:「講真呀痴線就連平時唔見嘅野今日都有 」Hailey:「收皮啦你 」我:「影相啦靚女你知我呢啲毒撚唔係成日有機會同靚女影相 」Hailey:「你係毒撚我唔撚信呀好呀影囉 」跟住大家影咗相我:「講真嗰句今日真係幾靚 」Hailey:「多謝 」我:「咁我摺埋先唔阻住你溝仔 」Hailey:「冇囉又喺度鳩吹成日講到咁核突我唔阻你溝女喇拜拜 」我:「死去溝仔啦你 」係咁咦傾兩句影完相之後，跟住直望就見到芊靈坐咗喺度隔離重有佢啲friend咁就梗係行過去搵佢啦當我愈行愈近嗰陣佢一擰轉面就見到我跟住佢又喺度整個扮嬲樣出嚟佢扮嬲嗰個樣唔係典型嗰種鼓埋泡腮其實我都唔識形容總之我就知道呢個樣就係扮嬲一見到咁樣就梗係拿拿臨行過去啦睇下邊條撚樣激嬲咗佢先

佢今日真係好似嗰日出街咁樣著不過對鞋唔同咗變咗對黑色嘅高踭鞋我:「做乜咁嘅樣呀芊靈姐邊條撚樣激嬲你 」芊靈:「哼你都知自己係咩 」我:「你講咩呀我都係撚樣重邊有好人呢個世界 」芊靈:「唔阻你周圍溝女喇行過第二邊啦 」我:「痴線我邊有周圍溝女你知架我咁專一 」芊靈:「唔知喎好似唔係好熟咋喎 」我:「係呀係呀其實真係唔係好熟 」芊靈:「死啦你去 」我:「又係你咁講嘅我都係跟你口水尾咋 」芊靈:「死人頭死人頭死人頭蠢人蠢人蠢人 」我:「睇嚟你真係好憎我連續講咁多句 」芊靈:「係呀咁你走啦去第二度啦大把靚女唔使行過嚟 」我:「嗰啲邊度靚呀 」芊靈:「扮乜野喺度 」我:「講真你今日真係艷壓群芳我真係唔想咁樣讚你但真係咁樣覺得 」芊靈:「你有邊次唔係咁講 」我:「證明我幾真心每一次都係講真 」芊靈:「係喇係喇玩呢啲真係唔夠你講 」我:「話咗你啦根本就鍾意人地講啲好野讚你 」芊靈:「唓有邊個唔鍾意先得 」我:「口不對心又喺度扮蟹真係著返嗰日個look喎重以為你鳩吹 」芊靈:「你就真係吹水又話淨係著沙灘褲 」我:「我真係有著點知佢話唔可以入嚟咁你知啦如果我唔入嚟我見唔到你架嘛你又會掛住我喎咁我想兩全其美唯有跑返屋企再搭的士出嚟囉真係好趕呀啱啱先到 」芊靈:「冇句真淨係得把口喺度吹水冇人掛住你喎 」我:「咁你當我諗多咗囉好冇 」芊靈:「唔識呀我都唔知你係諗多定諗少 」我:「唔知你噏乜柒影相啦好冇 」芊靈:「嗯 」跟住我就叫咗michelle幫手揸機影咗幾幅正經嘅有玩野嘅都有唔錯唔錯，睇勻全場咁多個女仔最靚始終都係芊靈當然啦，當日嘅我真係完全唔知點解佢會喺度扮嬲左諗右諗硬係都諗唔到跟住落嚟每班就輪流派同學上去演講演講完之後大致上差唔多講真嘅始終我中四先入嚟對呢間學校始終唔係有好大歸屬感，睇完就算喇咁樣大家都知謝師宴當然係有下場原本我想同佢地去唱k嘅但係聽到唱通宵即刻淆底因為我好唔鍾意顛倒日夜嗰個生活所以諗住唔去咁啱呢個時候芊靈sms我佢話一齊返屋企好冇咁我二話不說諗都唔諗就知道要點樣揀好彩Cyrus真係夠老友冇勉強我跟住出到門口就見到芊靈企咗喺度我:「你冇下場咩 」芊靈:「冇呀佢地話好攰想返屋企咁咪順便搵你囉 」跟住梗係即刻搣佢面珠登我:「話咗你掛住我 」芊靈:「我掛住你……嘅膊頭嘻嘻 」我:「都好過冇 」我地就一路行返出去搭巴士跟住望一望個錶發覺其實唔係話真係好夜就不如去商場睇下行行下見到個音樂盒芊靈:「你睇下幾靚呀 」我:「ok啦 」芊靈:「搞錯呀你咁敷衍架 」我:「嘩真係好撚靚呀 」芊靈:「咁又好似假咗少少 」我:「講真嗰句其實我真係冇乜審美眼光特別係呢啲飾物 」芊靈:「你唔覺得音樂盒好靚嘅咩 」我:「還可以啦不過自己唔會買囉 」芊靈:「唔識貨如果有個狗仔嘅音樂盒就好真係好靚一見到即刻買 」我:「狗嘅音樂盒好撚奇怪喎老友 」芊靈:「咁我鍾意狗又鍾意音樂盒哈哈咪係諗住撈埋一齊囉 」我:「恕我好難幻想 」芊靈:「點會呀你咁鍾意幻想呢啲點會難到你 」我:「收皮啦 」行多一陣之後就搭巴士，上到去巴士佢話想影多幾張自拍咁我話咪影囉冇所謂跟住佢當然又用我個膊頭啦去到後來先發現一樣野，原來自己已經由初初唔習慣借個膊頭俾人，變到依家會緬懷有得借膊頭俾人嘅時光雖然只係一樣好少好少嘅事，就連同人講都唔夠膽唔好意思又講多咗返返嚟先，大約坐咗半個鐘左右就落車落車嗰陣佢同我講，芊靈:「係喎你唔係重有一條iq題咩咩兩個你加一個我估一個數字 」我:「頂你竟然重記得 」芊靈:「講咗唔好睇少我係記性 」我:「未係時候呀係時候先講你聽 」芊靈:「一定係未諗好喺度扮野 」我:「你估我係你咩未諗好真係諗好咗不過時間唔啱住總之有日一定會講 」芊靈:「咁我洗耳恭聽喇 」我:「梗係啦 」中五嘅謝師宴就咁完咗，回望返轉頭，真係好好彩，當日我冇喺度發夢你地依家應該唔明我講乜，但係去到某年某月某日就會知點解我咁講。

跟住就去到七月啦重有一個月就放榜因為嗰陣唔係依家dse年代，會考係八月頭放榜話說有一日喺屋企打打下機無啦啦有條友打俾我咁我就以為係Cyrus啦，因為條撚樣話今日晏晝會出去踢波但我冇去因為話好熱叫佢返嚟嗰陣打俾我跟住就一齊打機嗰陣我亦都忙緊喺電腦上面廝殺所以睇都冇睇就聽電話我:「踢完波喇話咁撚耐架屌你 」芊靈:「唔係呀我冇踢波呀同埋使唔使一嚟就講粗口鬧我 」我:「點解係你架 」芊靈:「好無聊呀咁都重要問點解我打俾你咪我囉點解點解，點知咁多點解呀 」我:「又係喎屌唔係呀我以為係Cyrus佢話踢完波會打俾我丫嘛 」芊靈:「你唔出去踢嘅 」我:「我話你知戇鳩仔先會出去踢大熱天時三十幾度重要烈日當空梗係留返屋企打機啦 」芊靈:「你咁講即係夜晚得閒啦夜晚冇太陽呀 」我:「你想點先老老實實 」芊靈:「出嚟食飯丫 」我:「無啦啦做乜出嚟食飯 」芊靈:「今日返工一陣放七點半咁我費事daddy媽咪特登留飯跟住又要特登去洗碗咪話我自己出去食埋先返嚟囉 」我:「你返工無啦啦返咩工呀 」芊靈:「返琴行呀其實好得閒唔使成日做野哈哈 」我:「冗員可恥 」芊靈:「你夠膽講你第日唔係冗員咩 」我:「唔係信唔信 」芊靈:「唔信 」我:「出嚟食飯唔係問題但係你喺邊度返呀我要就時間出嚟 」芊靈:「喺你屋企附近嗰個商場咋嘛唔係咁近做乜叫你 」我:「醒目真係夠晒近 」芊靈:「咁你七點半到商場啦如無意外應該準時嘅 」我:「好 」跟住梗係即刻同老母講今晚唔喺屋企食啦其實嗰個商場離我屋企都係五分鐘左右三兩步就行到過去果然踏正七點半芊靈就已經行出嚟我:「唔使ot咩 」芊靈:「唔使呀其實七點之後已經冇乜野做 」我:「點解無啦啦返工嘅 」芊靈:「冇呀有野想買咁咪想試下自己第一次賺錢買囉 」我:「搞撚錯呀你屋企咁有錢邊使出嚟做野 」芊靈:「你唔覺用自己錢買意義唔同嘅咩 」我:「唔好意思真係唔覺最好人地買埋俾我添 」芊靈:「同你講真係嘥氣食野咯好冇 」我:「好 」最後我地求求其其去咗椰林閣食講起上嚟依家椰林閣已經少咗好多十年前唔係咁，雖然未去到週街都係，但未至於好似今日咁樣想搵一間都難我依家一時諗起淨係觀塘同埋慈雲山有其他都真係唔記得我:「你嗰度得你一個人 」芊靈:「重有一個女仔囉都係part-time 」我:「靚唔靚架 」芊靈:「靚過我囉 」我:「冇可能咁佢一定唔係女仔 」芊靈:「低能食野啦 」我:「返到幾時呀 」芊靈:「返到八月尾呀依家一個禮拜返兩日禮拜一禮拜四 」我:「裏面多唔多野做 」芊靈:「其實幾舒服識彈琴嘅話可以彈不過我唔識哈哈 」我:「真係好野竟然重有動力返工你驚遲啲冇得返咩 」芊靈:「係咁依家難得叫做有份工，雖然返得唔多啫不過都好想試下用自己錢買野 」我:「真係傻豬嚟嘅用自己錢買野都好玩 」芊靈:「未試過丫嘛 」我:「好人各有志唔阻你 」芊靈:「你識乜野丫以後你逢禮拜一禮拜四夜晚得閒出嚟食飯 」我:「唔得呀 」芊靈:「咁冇野喇算啦 」我:「你唔問我點解唔得嘅 」芊靈:「咁屋企有人煮咗飯成日出去食真係唔好嘅 」我:「傻嘅屋企人好易話為啫一早講定唔返嚟食咪得 」芊靈:「咁點解你唔得閒呀 」我:「因為約咗人囉 」芊靈:「邊個Cyrus 」我:「戇鳩男仔點會無啦啦約食飯梗係女仔啦重使問 」芊靈:「你有女仔約快啲講邊個等我睇下邊個咁慘 」我:「嗰個女仔呀佢依家都好慘呀都坐緊喺我對面咯又成日偷笑喎 」芊靈:「係咩邊個嚟架我唔知喎 」我:「咁你見到佢嗰陣就幫我同佢講逢禮拜一四夜晚約咗佢啦 」芊靈:「考慮下先啦 」就係咁，嗰個暑假，無論放榜前後都係，一個禮拜總有兩日，夜晚係同佢一齊食飯有幾日重會同佢一齊帶呀bi散步所以基本上一個禮拜都會見幾次。

講真其實我嗰陣對放榜唔係真係咁大恐懼考嗰陣識定唔識自己心中有數啦扮乜野丫點解無啦啦講起呢樣因為有一晚我同芊靈食飯嗰陣，佢就係講呢個話題芊靈:「唔夠一個禮拜就放榜喇 」我:「係喎咁你想點 」芊靈:「你唔驚嘅咩 」我:「有咩好驚 」芊靈:「驚唔夠分囉 」我:「痴線你考嗰陣其實多數都知架啦同埋依家擔心有咩用都已經考完塵埃落定嘅時候先嚟擔心 」芊靈:「好有信心喎 」我:「戇鳩我目標只係原校升讀咋嘛屌你又唔係唔知幾低要求 」芊靈:「都係嘅 」我:「老實講你邊度使擔心肯定高分過我 」芊靈:「叻過你少少咁啦 」我:「巴閉啦 」芊靈:「不過唔好話硬係有少少驚老實講我都有諗埋萬一咁唔好彩失手之後應該要點做 」我:「你都啱嘅六合彩都有人中啦乜野都有機會係咪先 」芊靈:「死人頭即係喺度咒我啦好唔想見到我係咪 」我:「痴線我唔想見到你當初就唔會特登嚟呢度讀 」芊靈:「下你講真架 」呢個時候我特登去佢耳仔邊講我:「梗係假啦 」芊靈:「死人頭又玩人乞人憎 」我:「嗰陣都未識你 」芊靈:「唔睬你呀 」我:「唔好咁啦靚女 」芊靈:「唔睬 」我:「芊靈bb豬 」芊靈:「唔打冷震 」我:「應咗我喇 」芊靈:「咩呀我有話應你咩 」我:「呢句你咪認咗囉 」芊靈:「唔同你講呀走喇食飽呀 」我:「等埋呀喂 」當然啦，去到臨放榜嗰晚講真其實有少少緊張嘅點會完全冇丫係咪先記得嗰晚我照例同緊Cyrus打機Cyrus:「老老實實淆唔淆 」我:「講真其實一路都唔係好淆係今晚有少少囉 」Cyrus:「警告你咪撚唔合格 」我:「大家咁話啦屌不過你有冇把握原校升讀 」Cyrus:「照計全科合格唔係好難點會冇把握戇鳩你唔好同我講你驚唔夠分呀」我:「痴線點會高分就難啫合格容乜易丫屌 」Cyrus:「最好係咁今晚打通宵 」我:「唔啦好唔鍾意日夜顛倒一定發爛渣 」Cyrus:「咁好啦聽日食早餐 」我:「去茶記囉 」Cyrus:「嗯喂俾人打到埋嚟屌 」我:「打佢老母 」打完機就瞓覺啦正當上床嗰陣就見到芊靈sms芊靈:「瞓咗未定係又掛住打機 」我:「熄咗電腦喇唔係你我都唔覆一早瞓當睇唔到算 」芊靈:「咁我多謝你俾面喎 」我:「搵我做咩呀 」芊靈:「冇呀聽講好多人都話瞓唔著咪諗住問下你 」我:「究竟好多人瞓唔著丫定係你瞓唔著呀 」芊靈:「哈哈一樣啫 」我:「唔同喎 」芊靈:「有咩唔同 」我:「如果係其他人我就話知佢叫佢早抖但如果係你的話，勉強都有啲啲時間拎出嚟同你傾計嘅 」芊靈:「其實呢你有時真係好醒 」我:「想講咩呀要講就快啲眼瞓呀 」芊靈:「破壞死光 」我:「十萬伏特 」芊靈:「噴射火焰 」我:「十萬伏特 」芊靈:「重複咗呀唔算再講過 」大家可能睇到呢度唔係好明不過我同佢個傾計模式係咁就係好鍾意無啦啦講啲野出嚟大家唔好以為佢係靚女，就唔會做啲白痴野其實佢有時好鍾意鳩噏可能你地會覺得奇怪啦不過唔好話你，初初我都覺得好奇怪一個靚女竟然會鳩噏淨係諗個畫面都知道好唔夾點解會咁架不過的而且確真係，有次真係俾佢激死嗰日佢無啦啦問我芊靈:「知唔知邊個人可以承受失戀嘅後果 」我:「係咪iq題 」芊靈:「係呀 」我:「小明因為佢跑得快過火車 」芊靈:「唔係 」我:「重唔係守門員 」芊靈:「梗係唔係啦 」我:「唔撚知快啲開估 」芊靈:「答案係例如 」我:「下 」芊靈:「因為例如學會 承受失戀 」嗰陣我真係樹熊咁嘅樣重有好多嘅不過呢個最深刻返返嚟先，結果我地嗰晚用sms傾咗個幾鐘寵物小精靈啲招式芊靈:「我好少睇卡通呀所以淨係識咁多 」我:「戇鳩都唔知點解會陪你啲癲 」芊靈:「唔該晒有啲眼瞓喇開始 」我:「瞓啦瞓啦我都攰 」芊靈:「聽日返到去請你飲檸檬茶 」我:「好唔好走數呀 」芊靈:「點會走數拜拜 」

第二日同Cyrus食完個早餐就開始返學校拎certCyrus:「警告你 」我:「你警告我做乜呀揸咗手你重警告我 」嗰排我地好鍾意扮巴士阿叔所以週不時講佢啲濕鳩對白Cyrus:「屌唔係扮巴士阿叔呀 」我:「戇鳩我以為你係添 」Cyrus:「我都未撚講完你就咁快接 」我:「咁你原本想講咩 」Cyrus:「警告你唔好唔合格咁撚易都唔合格可以撼頭埋牆 」我:「你唔好肥呀屌你 」Cyrus:「痴線點會 」返到去學校就上去班房先，我見到全部同學震過貓王而且籠罩住一股緊張嘅氣氛出奇地冇人吹水我:「唔係講笑真係有啲驚 」Cyrus:「屌我都係 」嗰陣個心開始噗噗噗噗咁樣跳唔係講笑真係咁你會feel到自己嘅心跳，好似做緊運動咁樣嗰陣開始知道係咩回事跟住聽到班主任叫我出去拎嗰陣，大髀重撞到枱角但係仍然冇放鬆到咁你就知嗰陣係咩心情拎完返嚟梗係等Cyrus條蛋散一齊開啦我:「不如交換制唔制 」Cyrus:「好殺你 」跟住一開，就見到佢合格我:「唉見唔到我想見嘅野添 」Cyrus:「係囉我諗住可以睇你跪地嗰個樣架嘛 」我:「戇鳩又話唔溫書，溫書正傻仔屌你拎個2字頭返嚟 」Cyrus:「你唔撚係2字頭 」Cyrus拎23分我就得22不過唔緊要啦已經好大機會可以原校升讀因為早幾日同學校班人踢波嗰陣聽到考14分其實唔一定可以原校升讀加埋過2字頭就穩入之前講咗嗰啲乜撚野學校要求好低原來係鳩吹理論上18，19都有把握但係講到要穩陣就2字頭跟住終於放下心頭大石冷靜完就梗係出去班房搵芊靈啦。跟住就去佢嗰班門口點知喺出面搵嚟搵去都見唔到佢跟住望一望樓梯遠處就見到佢拎住包野上嚟行近啲嗰陣先見到係檸檬茶我:「喂 」芊靈:「你又喺度嘅 」我:「諗住行過嚟搵你丫嘛 」芊靈:「點呀你考成點呀 」我:「你講先 」跟住佢就喺個公文袋入面拎張cert出嚟芊靈:「登登你自己睇 」原來佢有成25分中國文學重見到有個b我:「好撚勁 」芊靈:「你幾多呀 」我:「22咋屌盡情恥笑啦 」芊靈:「傻嘅我似啲咁嘅人咩俾你飮呀傻仔 」我:「嫌我重唔夠澀咩重檸檬茶 」芊靈:「唔飲就俾返我慳返 」我:「放心你買我一定飲頭先等攞卷嗰陣真係勁緊張 」芊靈:「以為你唔驚添 」我:「我都以為我唔驚但係去到臨場唔係講笑真係淆底 」芊靈:「你依家落去搞學位嗰啲野 」我:「係呀一齊 」芊靈:「唔得呀我有個friend肥咗Michelle同埋另外幾個friend依家安慰緊佢 」我:「咁點解你又喺度嘅 」芊靈:「點解點解你依家揸住啲乜飲緊啲乜呀唔通佢自己識行上嚟 」我:「真係感人竟然無啦啦落去買俾我好撚感動 」芊靈:「鬼叫有人尋晚陪我講咗咁耐無聊野咩唔緊要當係酬勞 」我:「好呀好呀話知你當乜 」芊靈:「一陣再搵你拜拜 」我:「拜拜 」跟住我就同Cyrus落去搞學位嗰啲野芊靈就返到去睇佢個friend依家先講俾你地知丫，其實放榜有一晚我喺度諗，會唔會真係唔可以原校升讀咁就被迫要同芊靈分開，好彩依家總算過咗第一關我嗰陣覺得下一個難關就係A-Level起碼重有年幾兩年先至再面對挑戰，當時我係咁樣諗。

跟住落嚟重有幾個禮拜暑假老實講都真係冇乜特別既然係咁就唔多講喇就不如直接講九月開學當然啦上到去中六，嚴格嚟講其實冇中五嗰陣咁chur唔係真係下下都係溫書抖返幾個月唔係好過份啫有見及此今年我就同Cyrus佢地一齊去咗參加足球隊我地學校就好撚搞笑要踢正選首要條件唔係勁而係識唔識到人同埋夠唔夠年資最好笑年資唔係講喺足球隊入面喎而係你喺學校讀邊級咁啱我地嗰年好多中七都冇踢得返一兩個喺度最好笑係嗰兩個師兄我地都識嘅自自然然我地可以踢正選啦即使係第一年入校隊都好其他野已經有晒門路咁就搞撚掂我:「講真喎我未踢過大場喎 」Cyrus:「唔撚緊要我地學校出到去都係鳩下鳩下唔係好多人有期望放心啦唔撚使淆 」去到最後我係打單箭頭因為幾次喺學校練波都入咗幾球雖然全部都係空龍執雞單刀不過佢地話入得波多就得話知我點樣入咁好明顯佢地都係得啖笑啦我就唔理咁多淨係知可以打前鋒不知幾撚型我好記得第一場係喺九月中某個禮拜六打重要係早場，咁樣喺禮拜五放學嗰日，成班人就話聽日都要踢波就唔好練喇留返啲力聽日踢我就睬佢都傻返屋企就搵松島楓老師教我踢波由於嗰日唔使練波自自然然就係同芊靈返屋企啦芊靈:「帶齊啲野未手冊功課筆袋銀包水樽 」我:「無論中四中五定係中六你都重係提緊要帶齊啲野好毅力 」芊靈:「係呀要帶齊呀帶唔齊要返嚟拎就自己返啦我就冇你咁得閒 」我:「痴線邊個話要你陪 」芊靈:「好囉咁我唔提囉等你返到屋企先知唔記得帶跟住死死氣返去學校 」我:「咁又唔好講真我都驚自己唔記得 」芊靈:「你知就好啦返屋企 」我:「嗯 」出到去學校門口嗰陣，芊靈:「做乜唔同我講呀 」我:「無啦啦講乜撚 」芊靈:「你就講呢啲我講你地聽日踢波呀 」我:「點解你會知 」芊靈:「你唔記得小明係我地班咩 」小明都係足球隊成員求鳩其俾個名佢啦咁啱佢就係同芊靈一班我:「係喎咁點解你又會知呢 」芊靈:「佢喺班入面周圍講諗住叫啲人支持佢跟住我醒起你之前講過今年入咗足球隊咁咪知囉 」我:「原來小明條蛋散周圍叫人支持佢等我聽日玩佢先諗起都正 」芊靈:「警告你唔好話係我講呀 」順便喺度講埋啦Michelle男朋友呀宏都係足球隊即係好多都係自己友我:「得啦 」芊靈:「好唔想我嚟咩唔同我講 」我:「梗係唔想啦 」芊靈:「終於講真話喇 」我:「你嚟咗我一定掛住望你咁樣又點樣踢 」跟住佢又喺度偷笑芊靈:「唔信你呀 」我:「頭先你又話我講真話依家你又話唔信講撚晒 」芊靈:「你一定係周圍望靚女搵我嚟過橋 」我:「唔係喎其他靚女唔會影響到我我落到場就係想贏不過你喺度就難講啲 」芊靈:「你放心聽日我會大聲嗌加油等你知我嚟咗唔好輸呀 」我:「朝早你都嚟唔瞓晏啲 」芊靈:「壹仔踢波喎幾大都嚟啦係咪先 」我:「學到野 」芊靈:「嘻嘻喺度偷笑 」我:「你囉好冇屈我 」芊靈:「你平時夠屈我屈返你一次 」我:「平時一定唔係屈次次俾我捉正 」跟住即刻偷笑嗱嗱嗱又偷笑喇 」芊靈:「係咩，邊個笑呀唔知嚕 」老實講，其實我又唔係好似嗰啲漫畫咁樣想心目中嘅女主角喺球場外面幫自己打氣，又或者遞水可能你地唔覺啦其實以前嘅我係好想贏當然唔係去到樣樣都要贏咁誇張但係當身處喺一啲自己有信心嘅領域嘅時候，就會即刻變到求勝心切只要贏到就乜都冇所謂嗰種不論光唔光彩漂唔漂亮，總之就係要贏嗰陣時踢波就係呢個心態同埋另一樣就係驚喺芊靈面前踢得柒，到時咪唔型囉哈哈唔係話想佢唔嚟，而係唔會特別想佢嚟囉到場支持固然好，但如果話唔得閒嚟亦都唔會怨天尤人當然啦依家踢波都唔係呢個心態，人到中年，啖火難免會自動自覺熄咗依家咁樣講返當年嘅事，其實都真係有啲懷緬過去，嗰個不惜一切達到目標嘅自己，總算冇唔記得呢個咁多年冇出現過嘅人

跟住第二日朝早成班足球隊就約埋喺m記食早餐對手係咩級數我就唔知聽佢地講都係一般唔係特別勁但又唔係特別水皮當然啦我就好簡單嘅啫落到去就係想贏必要時真係乜野邋遢手段都會用埋可能你地諗一場波啫，使唔使咁搏命咁當然啦我唔會話自己搏命因為有啲波自己都會縮例如嗰啲頭鎚呢，見到成隻腳飛埋嚟一定縮好明顯我未去到呢種命都唔要心態啦只係話可能會為咗贏波而出邋遢招咁解啫食完一輪就入更衣室啦跟住全部人一齊換波衫，之前買波衫嗰陣我就揀咗16號其實原因好低能只係因為芊靈係3月2號生日，我就係6月5號生日，咁將所有數字加埋就係16當然啦我冇同任何人講費事啲人當我痴撚線同埋亦都唔知點開口男仔問我點解揀16號，我都係求其鳩噏就算數咁樣成件事就會完換完衫出嚟嗰陣就見到芊靈佢地幾個已經坐咗喺第一排跟住我同呀宏就會行過去好明顯呀宏行過去係搵Michelle我就係搵芊靈啦行到過去，Michelle:「我地去第二邊傾啦費事阻住人地 」呀宏:「係囉 」芊靈:「依家邊個阻邊個呀 」我:「咪係囉調轉講都有嘅咩 」Michelle:「我地識做嘅 」跟住佢兩個就行開咗得返我同芊靈芊靈:「加油呀16號仔 」我:「咁你都見到 」芊靈:「你一入嚟嗰陣呀就喺度唱歌我嗰陣淨係望到你背脊個number就已經知係你啦 」我:「我諗住落到場都唱喎 」芊靈:「痴線會唔會被罰離場架醒張紅牌益你 」我:「你都傻嘅落到場梗係喺度擾敵同埋我又冇身體接觸，冇事嘅 」芊靈:「睇你咪又係得個講 」我:「其實你都好撚醒 」芊靈:「一早就知啦 」我:「真係有嚟以為你唔知醒得個講字 」芊靈:「你踢波點會唔嚟呀加油呀唔好輸呀 」我:「痴線學校要我落場就係因為唔想輸邊有得輸傻嘅 」芊靈:「喂不如我地give me five 」我:「點解無啦啦要咁做 」芊靈:「我見好多人都會咁做丫嘛同埋順便可以過啲運俾你 」我:「係咁易就好拍下手就得 」芊靈:「拍啦拍啦我今日真係有運唔係講笑 」我:「咩運 」芊靈:「頭先我開一條二寶知唔知入面好多都係橙色得一粒係黃色你知啦我鍾意食橙色架嘛咁樣重唔係有運 」我:「頂你有二寶唔分享 」芊靈:「有帶嚟呀贏咗請你食一粒 」我:「孤寒到得一粒 」芊靈:「呢啲係要食少少先好食你識乜野快啲拍啦 」我:「好啦好啦 」跟住我同佢就喺度拍手拍完之後就返去集合。踢波嘅場面我就唔點樣詳細講講真嘅，唔好話依家隔咗咁多年，就當你即日問返我記唔記得嗰場波係點樣我最多都係記到少少真係一啲好特別嘅野先記得其他我就真係冇晒印象係咁咦講啲我記得嘅野啦話說嗰陣就係我地開紀錄先嘅大家玩過學界都知其實運氣主宰一切，啲波喺個場入面彈嚟彈去我地開紀錄嗰球就係咁唔知邊度將個波彈咗俾喺左路漑我跟住我一個扭兩個，然之後橫傳俾門前嘅呀宏唔係講笑我都覺得自己幾撚勁一個扭兩個嗰下真係型到不過下半場呢就俾人追返點樣失就唔講啦反正都唔係光彩野正當全部人都以為大家各拎一分嗰陣，事情就出現咗意想不到嘅局面話說嗰陣有個角球佢地攻我地守，好好彩嘅係我地成功守到跟住某個隊友就一腳踢去前面，亦即係交咗俾留喺前場等打反擊嘅我嗰陣其他隊友全部去晒守角球前面得我一個咁我梗係拎住個波係咁向前衝啦少不免插下花呀，扭兩下咁冇計啦嗰陣恃住自己扭得幾下落到場就係咁扭喺度預告先所謂嘅意想不到局面其實正正係關於小弟不過當然啦唔好諗住好似睇電視咁樣一個扭幾個跟住入波我冇咁犀利更加唔係主角亦都唔會好似卡通咁無啦啦射世界波我呢啲蛋散邊會咁有主角命至於我嗰陣做咗啲乜咁就下回分解。

承接返上回講到邊度先話說嗰陣我一接到個波即刻左望右望見到冇隊友喺隔離就即刻向前當時對面大約有三個人喺度防守我一拎完波即刻扭咗一個跟住當然用速度爆開好彩小弟都叫做係一隻跑狗死跑爛跑之下總算過咗第二個呢個時候當然淨返一個其實嗰陣我個腦就轉唔到但係我好清楚，無論你個腦點樣停都好，對腳係一定唔可以停最後一個防守球員如果計我踢咗成場嚟觀察應該係對面後防咁多個入面最守得嗰一個所以嗰陣我就一路向側邊爆同時拉開空位等隊友可以喺中間插上嚟我嗰陣見到Cyrus，呀宏，重有另一個都係打攻擊位置嘅隊友都一路衝緊上嚟咁我就慢慢拖入到禁區跟住一球傳中搏運氣頂中就贏頂唔中就和咁樣好死唔死，嗰陣負責mark我嗰個防守球員好撚高大我要出波的話就一定要扭開佢如果唔係都係嘥氣再加上自己都係偏向鍾意扭波所以去到嗰刻都係決定扭開佢再傳喺度拖咗一陣我終於入咗禁區入到去我當然係插花諗住扭開佢啦，跟住我見到佢隻腳有動作無啦啦伸咗出嚟靈機一觸之下我諗到我應該要做乜插完花之後我將個波個方向移去佢伸出嚟嗰隻腳嗰邊跟住我個人就當然都係向住嗰個方向啦然之後大力推開個波跟住自己隻腳就特登踢落去佢隻腳到呢個時候就係關鍵點解因為我一定要大聲叫唔大聲叫邊度顯得嗰個嚴重性所以當我踢中之後就即刻大叫然之後就仆街跟住再碌地但係又唔可以咁多下喎碌咁多下盲嘅都知係做戲所以我嗰陣碌咗兩下，我記得我係膊頭落地先跟住就碌多下等我個樣係貼住地下其他人見唔到呢個時候我當然就係要摸住我被人踢咗嗰隻腳啦千祈唔可以摸錯喎，如果唔係又係前功盡廢正當我個樣貼住地下，漆黑一片嗰陣，我就聽到哨子聲同埋腳步聲所有人千軍萬馬咁樣嚟緊呢個時候我當然繼續喺地下啦跟住聽到踢我嗰個人(以下就叫佢做茅柴)同球證講茅柴:「插水呀邊有可能跌低 」跟住佢啲隊友就話:「係囉自己踢落去嘅 」好彩我班隊友都好戲特別係讀緊中七嗰個隊長雙手合十咁樣同球證講隊長:「球證禁區剷人唔係冇12碼呱重要對面踢唔中個波 」茅柴:「你講乜撚野呀係條撚樣自己踢落去 」隊長:「大家以事論事啫咁粗魯做乜 」茅柴:「你老母講乜撚野呀踢波唔粗魯踢乜撚野波屌球證你唔係咁撚樣都比12碼係咪呀 」跟住球證真係直指12碼點對面隊梗係喺度嘈啦茅柴:「戇鳩球證睇清楚啦真係佢隻腳自己掂埋嚟關我撚事咩 」跟住球證真係俾張紅牌佢嗰下佢真係好似想衝埋去兇球證不過被隊友控制住對面隊長:「冷靜啲冷靜啲12碼唔一定輸忍住忍住唔好衝動 」茅柴:「有得唔衝動咩咁都俾12碼真係戇鳩鳩重要紅牌 」呢個時候我當然係企起身對住對面嗰個茅柴，展示一個會心微笑當然個口冇講野因為球證重喺附近茅柴:「插水狗收皮啦 」佢啲隊友:「仆你個街賤撚到含撚啦返去咪撚踢波 」呢個時候我當然係繼續微笑傻嘅點會咁衝動行埋去打佢依家我地12碼喎呢個時候梗係俾隊長射，我好想射但係承受唔起壓力所以都係喺隔離食花生算。

跟住我地九個人(唔計龍門) 全部人望住隊長屏息以待當哨子響起隊長就助跑準備去射呢個12碼佢都不負眾望咁樣入咗成班人就梗係跑去佢嗰邊慶祝順便拖時間跟住返去中圈開波踢咗一兩分鐘就完場最後我地贏2比1當然啦，踢完之後返去更衣室個途中對面隊有幾個都行過嚟當然都係望住我講嚟講去都係講我插水「屌你咁撚驚跌以後唔好踢波 」「收皮啦賤精 」「俾咗幾多錢收買球證呀 」老實講我完全唔會理第一我梗係驚如果我還口會俾人打啦屌第二喺球場上面我就係想贏啫喺勝負面前我從來都冇道德可言可能真係我道德水平比較低所以如果睇緊嘅你地都鬧我的話，我係完全唔會否認更加唔會反駁因為嗰下的確係冇必要跌只係我覺得唔跌嘅話未必贏到咁解幾時問我我都係會咁樣答即使依家好天方夜譚咁樣再經歷一次，嗰一刻我都係會插水跟住我地返到更衣室Cyrus:「屌你啱啱真係睇撚住你特登踢落去 」我:「戇鳩唔係咁樣點樣贏 」Cyrus:「冇話你有問題呀 」我:「叻仔 」跟住坐低檢討返啦，循例都話大家踢得好咁樣大家都好似好開心係咁喺度叫囂講多陣就解散，冇幾耐隊長行埋嚟隊長:「下次真係唔好咁唔係真係成日都咁好彩 」我:「我就係想贏啫依家贏到我唔理用咩方法 」隊長:「咁都係啫驚你俾人鬧 」我:「傻嘅對面輸波梗係要發洩同埋我唔會理佢地講乜你敢唔敢擔保如果我唔跌都一樣可以贏我同你都唔敢講啦，但我就係知依家贏咗 」隊長:「係嘅係嘅大家都好波呀今日 」因為呢個隊長其實唔算好強勢嗰種人所以敢咁樣同佢講野同埋睇佢個衰樣咁撚開心講野放啲唔緊要嘅。跟住成班就準備走諗住去食啲野跟住返屋企打機離開咗更衣室準備行出去門口嗰陣Cyrus:「你唔使嚟食野喇有人等你呀 」跟住我望咗一望觀眾席嗰邊就見到芊靈坐咗喺度Michelle同埋呀宏兩個就走咗我:「咁我唔同你地食喇今晚打機 」Cyrus:「有邊一晚唔係今晚打機啦屌 」跟住我就一個人行咗過去搵芊靈我:「做咩一個人喺度呀 」芊靈:「你就威水啦今日做咗焦點喇 」我:「係咪想屌柒我講真揀多次我寧願俾人鬧都一樣會咁做唔好同我講乜野體育精神我唔知咩嚟我淨係知贏同埋輸 」芊靈:「乜你淨係想俾人鬧咩 」我:「唔緊要啦咁多人都鬧多你一個唔多少你一個唔少 」芊靈:「我冇話想鬧你喎你嘅做法我唔評論因為我唔識踢波不過頭先我淨係見到一個好少見到嘅壹仔 」我:「下 」芊靈:「你呢個人平時成日嬉皮笑臉，唔鍾意俾人見到自己認真嘅一面所以成日都嘻嘻哈哈不過頭先我淨係見到你跑上跑落又會因為扭唔到人而抱怨自己，我重見到你搣自己大髀呀 」我:「頂你你嗰隻咩眼嚟咁你都見到 」芊靈:「咁我唔識踢波呀嘛咁咪淨係睇你地啲肢體動作囉嘻嘻 」我:「痴撚線咁都見到 」芊靈:「同埋你啲戲都真係幾唔錯係咁喺度叫同埋揞住自己隻腳 」我:「搞錯呀我俾人剷你就讚我好戲 」芊靈:「原本我都驚你唔知有咩事但係冇幾耐見你企起身就知你頭先係扮野企得幾直 」我:「我冇唔認我都係想贏啫 」芊靈:「咁我都見到你好想贏 」我:「走喇食野咯 」芊靈:「好不過食野之前食粒糖好唔好 」我:「梗係好啦屌 」跟住佢就拎咗一粒橙色二寶出嚟芊靈:「俾你嘅冇呀我得返兩粒咋你一粒我一粒就食晒 」跟住我見佢隻手揸住一粒黃色嘅二寶我:「你唔係唔鍾意黃色咩 」芊靈:「咁我見到頭先有人咁落力去踢波咁咪施捨一粒橙色俾佢囉冇咁多機會呀唔好嘥咗佢呀 」我:「傻嘅識食一定係食黃色 」芊靈:「唔要就俾返嚟 」我:「梗係俾返你啦屌點會唔食黃色咁好食 」芊靈:「你就真係唔識明明橙色好食咁多 」我:「話咗你唔識欣賞不嬲都係食黃色 」跟住佢嚟手就將一粒橙色啪落個口芊靈:「傻嘅你唔食我食 」我:「識乜野丫你 」睇見佢食得咁過癮，應該唔會發現到，我靜靜雞將粒黃色嘅二寶擺落個褲袋入面等我今晚做下孝子，益下老母先

冇幾耐就係國慶日今年國慶日夠特別喇放心唔關祖國事各位乜野政治立場都冇問題咁究竟有咩咁特別呢跟住落嚟會講話說原本我係唔記得咗今日有咩要做係我起身之後上咗陣網跟住望一望個日期時間，無啦啦先醒起一啲野因為我準備咗啲野一定要喺今日講當然啦原因係好無聊暫時我就唔講出嚟但係總而言之一定要今日講聽日後日都唔可以呢單野我都計劃咗好耐都起碼年幾點解要咁樣做咪就係無聊囉哈哈跟住我就梗係即刻sms芊靈我:「今日得唔得閒 」好快佢就覆咗芊靈:「做咩呀 」我:「想約你去街 」芊靈:「掛住我呀 」我:「係呀好撚掛住你呀 」芊靈:「尋日返完學咋喎咁快又話要見你大把女啦使乜約我 」我:「痴線我大把女個目的都係因為你你知啦我要練習同女仔出街咁樣梗係要搵女仔練啦唔通搵男仔咩屌費事同你出嗰陣，乜都唔知識做戇鳩鳩咁樣搞到你唔鍾意丫嘛 」芊靈:「理由幾動聽丫包裝得幾好 」我:「咁點呀出唔出呀有啲野一定要今日同你講 」芊靈:「講咩呀點解一定要今日 」我:「出到嚟你咪知 」芊靈:「你咁樣講我好驚喎 」我:「總之聽日後日都唔得一年淨係得一日 」芊靈:「好想知係咩嚟哈哈 」我:「咁你就要出嚟因為我唔可以對住其他人講得你先可以 」芊靈:「咁呀我就唔係話唔出，不過有咩做 」我:「唔知喎你諗啦 」芊靈:「搞錯呀你約我你都唔諗埋 」我:「我約你目的就係想見你跟住就冇喇去邊梗係你話事 」芊靈:「今日主題公園實多人排隊都排死出嚟行街好冇 」我:「好 」芊靈:「不如去沙田我地好似未試過一齊去出嚟成日都係去九龍 」我:「好 」跟住我地就搭地鐵去九龍塘再搭火車去沙田唔知係咪錯覺嗰陣真係冇咁多強國市民我上個月先再去一次新城市，去完一次你會發覺一樣野就係聽到人地講廣東話嗰陣會感到出奇，聽到普通話甚至係連普通話都唔係嘅語言唔知點解會合理化咗有時我都唔明白點解會咁樣不過呢啲野都係唔好講咁多，費事一陣又引戰講返當時先啦嗰陣我同佢係咁喺新城市呀沙田廣場呀甚至乎希爾頓都講過唔止一次啦我同佢好鍾意咁樣行一路行一路傾計行到邊睇到邊睇下呢樣睇下嗰樣唔係重點就唔多講喇，跟住佢話肚餓芊靈:「不如去食Häagen-Dazs我有coupon呀 」我:「頂你有coupon唔早響 」芊靈:「咁頭先唔肚餓呀嘛點樣早響呀 」我:「係嘅係嘅 」跟住我地就去咗Häagen-Dazs嗰陣唔係依家呢個舖位，依家呢間Häagen-Dazs係之後新開嗰張coupon原來係單球免費升級變雙球佢就要士多啤梨同埋提子冧酒我就梗係唔使講一定係朱古力我:「做咩唔用筒抄我用杯 」芊靈:「你抄我都好冇我排先架 」我:「又喺度鳩噏 」芊靈:「做乜咁話自己呀咁我驚自己論盡丫嘛咪用杯 」我:「唔係講笑其實我都係 」芊靈:「不過用杯有用杯好 」我:「做咩事 」芊靈:「就係隨便可以用匙羹試你嗰杯朱古力嘻嘻 」跟住佢嚟手就舀咗我啲朱古力我:「搞錯呀手腳咁快架 」芊靈:「um都幾好食 」我:「明知我朱古力都唔係好多重要喺乞衣兜上面拎飯食 」芊靈:「唔好咁小器啦最多俾你試啖唔係講笑提子冧酒真係好好食 」試完之後我覺得差唔多都係朱古力好食啲我:「還可以啦 」芊靈:「睇你個樣都係覺得朱古力好食 」我:「醒目叻仔 」芊靈:「不過都係要試多啖因為食食下都幾好食 」我:「係喎我突然發覺提子冧酒都幾好食喎我都覺得要試多啖 」芊靈:「可恥呢個大話好假 」我:「你個大話唔假 」芊靈:「梗係唔假真心覺得朱古力幾好食 」因為我地以前成日都係咁樣撈亂食飲品試過飯又試過所以唔覺得有啲咩咁特別，當然估唔到嘅係佢唔介意咁樣啦係咪一個signal已經唔會去諗，反正都過咗咁耐，成十年前，或者心入面有答案嘅只係自己從來唔敢反思，唔鍾意赤裸裸咁樣面對自己更加唔鐘意抱怨自己嗰個感覺一句講野就係冇撚用。

食完雪糕行多陣冇野行嗰陣就搭返地鐵去九龍塘諗住喺九龍塘食埋夜晚嗰餐因為之後可以順便搭巴士直接返到去方便又快捷之後我地去food court食食完之後諗住行多陣又一城就返屋企當行行下佢又見到一個音樂盒芊靈:「真係好靚呀你唔覺得音樂盒好靚嘅咩 」我:「你知我就冇藝術細胞嘅俾面你Ok靚啦 」芊靈:「真係唔識貨如果有 」喺佢未講之前我都知佢想講乜我:「狗仔嘅音樂盒丫嘛係咪呀 」芊靈:「哈哈你又記得嘅 」我:「你喎芊靈喎梗係記得啦屌 」芊靈:「你唔係不嬲冇記性嘅咩 」我:「冇錯你講得啱就係咁我都重記得你睇我幾撚有心 」芊靈:「今次算你我都估唔到你記得嘻嘻 」我:「又喺度笑 」芊靈:「咩呀笑下唔得咩 」我:「講啲咁嘅野你就笑到時真係有嗰陣你咪開心到中風 」芊靈:「死人頭又喺度咒我 」我:「我係話我都係鳩噏幾句使唔使咁開心 」芊靈:「關你咩事 」我:「講真你等我儲錢假以時日一定會買俾你放心唔會係a貨我知你會咁樣講我一早講定先 」芊靈:「搞錯呀你講埋我嗰句你講真架 」我:「我幾時唔係講真 」芊靈:「唔知喎有人好鍾意講大話喎信唔過 」我:「你睇撚住啦今次警告你唔好自己買就算有人送都唔好要因為你遲啲一定有 」芊靈:「講到一定買到咁樣喎 」我:「係呀有人手多多送俾你即刻揼撚咗佢同佢講唔撚要多撚謝 」芊靈:「我唔似你咁鍾意講粗口喎 」我:「咁你同佢講唔要喇多謝咪得囉 」芊靈:「有人送都唔要唔係咁蠢呀嘛 」我:「佢地邊度會識買有狗仔嘅音樂盒信唔信得我會識 」芊靈:「口響你就叻聽住先啦 」我:「咁你聽定都得 」芊靈:「好啦搭車走嚕 」我:「好 」跟住就去搭車啦喺度講返先，話說頭先晏晝喺沙田嗰陣我同佢都去咗廁所你知啦女廁嗰條隊真係好撚長一直以嚟都唔知女廁入面發生咩事都唔知點解可以排咁撚耐所以我出嚟嗰陣佢重未出嚟之後我就去咗7仔買咗一條能得利一條二寶都唔知佢到時鍾意食邊條唉唔好煩一次過買晒就算佢唔撚食我自己都可以清咗佢唔知係咪俾佢影響食食下又幾好食嗰陣著件薄褸，有袋喺兩側嗰兩條糖又唔係大條所以好輕鬆就擺咗入去唔同佢講先一陣嚇到佢含家產順便俾驚喜佢嗰晚我地好快就上咗巴士，都係慣例啦上層右手邊由頭數落去第六個位開車之後佢就同我講，芊靈:「係喎你究竟想講咩架定係其實冇野講想約我出嚟咋 」我:「傻嘅我約你需要原因嘅咩 」芊靈:「梗係要啦我唔係好得閒咋 」我:「係呀係呀係呀 」芊靈:「快啲講啦你究竟想講咩啫 」我:「記唔記得我問過你一條iq題 」芊靈:「記得呀做咩呀咩兩個你加一個我丫嘛 」我:「頂你真係記得快啲估一個數字四位數 」芊靈:「估咗好耐喇估唔到呀終於要開估嗱係咪啱啱諗到答案 」我:「特登等今日先講呀你就係啱啱先諗 」芊靈:「關今日咩事 」我:「今日咩日子 」芊靈:「國慶囉 」我:「屌唔係呀日期 」芊靈:「10月1號咁樣最多咪三個點會係四個呀 」我:「平時我地寫日期，當嗰個數係細過10嘅時候我地會加個0字喺前面架嘛 」芊靈:「咁咪1001囉 」我:「你試下讀出嚟 」芊靈:「一千零一，有咩特別呀咪住我好似諗到 」我:「頭尾兩個一(壹)中間讀千零(芊靈)唔係講笑我覺得我諗到真係一個天才 」芊靈:「好犀利呀咁你都諗到嘅 」我:「頂你好假囉點會唔勁快啲讚我勁 」芊靈:「勁得未呀不過真係估唔到原來係呢個數字 」我:「屌我諗咗好耐你話我係咪淨係可以同你講重有邊個人叫芊靈得你一個咋屌 」芊靈:「嚇死我囉以為唔知同我講乜又話講到好重要，淨係同我講呢樣嗰樣原來係iq題 」我:「你以為我想同你講咩呀 」芊靈:「唔知喎我唔知有人想講咩喎你知啦有人把口唔收，成日都口花花重要講大話我點估到呀 」我:「你伸個頭埋嚟我同你講 」芊靈:「唔制我又冇話想知你想講就你伸過嚟 」我:「好喇好喇麻鬼煩 」跟住我就去咗佢耳仔邊講野我:「真係想知 」芊靈:「快啲講啦好唔慣有人喺我耳仔邊講野 」我:「我 」芊靈:「你咩呀 」我:「第一個字嚟架 」芊靈:「咁之後呢 」我:「小心聽住喎淨係講一次 」芊靈:「得喇聽緊喇 」我:「我唔話你知 」芊靈:「死人頭好衰呀又話有野講原來呃人無聊好好玩咩 」我:「少少啦 」芊靈:「死人頭死人頭死人頭唔睬你唔好坐咁埋 」我:「唔好嬲住先啦 」芊靈:「聽唔到聽唔到 」我:「你睇我有咩喺度 」跟住即刻拎條能得利出嚟芊靈:「嘩點解你會有呀 」跟住即刻拎條糖拍佢個頭我:「唔通自己行上嚟咩買咪有囉 」芊靈:「又係喎哈哈咳咳，唔好意思喎今日想食二寶多啲 」我:「我就知你會咁所以特登買多條二寶 」跟住佢即刻呆咗一秒又變咗樹熊芊靈:「嘩好犀利呀你真係有 」我:「係咪好勁呢食完唔好嬲喇喎 」芊靈:「好啦見你咁有誠意唔嬲嚕 」我:「食得邊樣呀 」芊靈:「二寶先能得利聽日返學先食嗱橙色我嘅黃色你嘅 」我:「多撚謝 」呢個時候我件薄褸嘅袋又要發揮佢嘅儲存功能喇。

可能你地未必知啦我個年代係facebook啱啱喺香港興起嗰陣(其實都唔記得係咪)唔撚係講笑真係好誇張特別隔離係同班同學嗰陣第一句就係問你有冇facebook當然啦依家已經變咗係廢老廢中先至會用後生嗰代都唔會再點樣玩想玩遊戲就可以玩手機game要分享近況就可以去instagram不過的而且確十年前facebook真係好流行我好記得我係點樣拎芊靈個facebook唔係嚴格嚟講係佢問我先話說有一日放學嗰陣搭巴士上到去上層坐低佢就即刻問我芊靈:「喂喂喂你有冇facebook呀 」我:「喂喂餵冇名你叫 」芊靈:「唔好意思囉咁你有冇呀 」我:「有呀做咩 」芊靈:「搞錯呀開咗唔加我做friend 」我:「我擺明係跟潮流開啦屌我唔玩架喎 」芊靈:「唔玩都可以加做friend啫 」我:「你返到去加我啦xxxxx。」芊靈:「好呀 」返到去冇幾耐我就收到邀請佢條友真係加咗我一去佢profile睇，頂一張相都冇唔使搵梁國雄議員都已經睇唔到我:「冇相嘅 」芊靈:「點解要有相 」我:「唔係點樣認你 」芊靈:「有名架嘛 」我:「講堅你擺相上去一定釣到好多傻仔做friend 」芊靈:「你好想咁咩到時大把男仔我就唔得閒搵你呢個閒人架喇 」我:「咁你擺相上去我都有份受益同埋我唔撚信你會理嗰啲戇鳩仔 」芊靈:「下我平時放學搭巴士隔離咪有個囉 」我:「嗰個點同我就唔信有第二個人會咁戇鳩日日戴住啲糖喺身 」芊靈:「咁又係呀哈哈 」我:「警告你唔好將嗰啲乜野遊戲邀請send俾我呀唔會玩同埋極煩 」芊靈:「得喇唔使咁驚喎我都好少玩嗰啲game 」我:「係先好唔好得個講字 」芊靈:「你估我係你咩成日講大話 」我:「痴線每一句都係真心 」芊靈:「成日鬧人痴線根本你先係 」我:「係咩乜我成日講咩真係唔知喎 」芊靈:「唔使唔認呀肯定係同你每次傾計一定會講幾次 」都唔知佢係咪鳩吹因為我自己都唔知但係我假設佢冇的話，佢條友啲觀察力真係幾勁基本上唔止一次，佢真係觀人入微嗰種真係不得不佩服之後有一日我同佢一齊帶呀bi去散步行行下佢無啦啦拎咗部相機出嚟我:「嘩點解你今日帶咗部相機出嚟 」芊靈:「又係你話影相丫嘛咁咪帶相機囉 」我:「喺屋企影唔得咩 」芊靈:「出嚟影靚啲 」我:「痴線你屋企點會唔靚過呢度呀順便可以炫富 」芊靈:「冇你諗得咁衰囉真係覺得出嚟影靚啲 」我:「都唔知你個腦裝乜 」芊靈:「唔好講咁多喇快啲幫我影啦 」我:「我幫你呀 」芊靈:「唔係你重有邊個呀我同呀bi影呀你就負責揸機完美 」我:「講明先唔識影相影得唔好屌細力啲 」芊靈:「係喇死人頭 」跟住就幫佢影咔嚓一聲之後，我:「你睇下點 」芊靈:「嘩真係好似麻麻地喎 」我:「屌一早講咗 」芊靈:「唔緊要有時間慢慢再影過 」結果跟住影咗好多張我:「夠皮啦下話 」芊靈:「睇緊呀等陣先啦喂喂喂呢兩張幾靚喎 」我:「睇過 」一張就係佢坐咗喺張櫈度摸住呀bi同埋視線係向住佢另一張就係抱住呀bi望住鏡頭芊靈:「你話邊張靚呀 」我:「張張都咁靚喎 」芊靈:「認真呀死人頭 」我:「搵唔到一張係唔靚 」芊靈:「痴線口花花 」我:「口花花唔係重點重點你又暗爽嗱嗱嗱嗱嗱又笑喇 」芊靈:「邊張靚呀快啲講啦真心徵求你意見 」我:「不如問你鍾意邊張多啲 」芊靈:「兩張都靚喎 」我:「兩張都靚但係我見你成日停留喺呢一張度喎 」亦即係視線向下望住呀bi嗰張芊靈:「哈哈係咩我自己都唔知喎咁好啦就呢張啦唔該晒 」我:「明明就有答案喺度扮野 」芊靈:「咁我都係信你先問你啫，係咪先 」我:「係呀係呀係呀 」芊靈:「不如我地三個影一張丫自拍我揸機 」我:「好你話點就點啦 」跟住就係呀bi擺喺中間我同芊靈就好似左右門神咁樣喺佢隔離唔係講笑我都覺得呢張相幾靚返到去一早叫芊靈send返俾我收到之後上facebook真係見到芊靈用晏晝坐喺凳影嗰張相做icon樓下班狗公係咁喺度擦鞋真係非常可恥我心諗梗係影得靚啦我影架嘛屌你

之前咪講過踢學界嘅好唔好彩第二場已經輸咗跟住第三場又輸埋正式宣佈因為得失球唔夠高出唔到線老實講又唔係真係好唔開心嘅始終實力真係有差距成班人都知道自己嘅能力去到邊度如果真係出到線咪又係俾人屠大家都有心理準備所以冇話崩潰Cyrus:「唔係講笑頭先真係差啲啲 」我:「咪就係黑哨嘅屌你點會冇12碼 」Cyrus:「痴線嗰球我笑撚到肚痛睇撚住佢冇掂到你跟住你成個仆街嗰條友目定口呆好撚好笑 」我:「戇鳩上次你夠手球我冇道德你都唔係好我好多 」Cyrus:「點會根本就係頭 」我:「屌你嗰度都係頭咁唔怪得龜頭都係頭 」Cyrus:「不過算係咁啦依家都係輸得失球本身真係諗住一場都贏唔到 」我:「唔係個第一場搏到12碼一場都贏唔到呀 」Cyrus:「仆街你又要準備講十年肯撚定你講到你個孫出世都重講緊 」我:「屌 」Cyrus:「無啦啦做乜屌 」我:「咁都俾你發現咗 」Cyrus:「屌識咗你幾耐 」跟住執好晒野出到去就見到芊靈喺度一行到去佢就拎咗個金牌出嚟唔撚係講笑真係金牌圓形嘅又唔係好大塊拎上手望一望，上面見到有個no.1字樣芊靈:「你贏咗喇雖然得一個參賽者 」我:「呢個乜撚嚟架 」芊靈:「你係咪盲呢個好明顯係金牌啦 」我:「幾過癮喎屌邊度買架 」芊靈:「你理得我丫要就要唔要慳返 」我:「要多多都要 」芊靈:「係咪好靚呢 」我:「老實講就真係麻麻騎騎呢呢都唔知似乜撚 」芊靈:「搞錯呀講啲咁嘅野死人頭就算真係唔靚都唔使咁講下話 」我:「不過係你俾我就加好多分囉咁就變到好撚靚 」芊靈:「痴線我係唔會信你架 」我:「真係你買架 」芊靈:「梗係唔係啦自己整架 」我:「你自己整 」今次到我變咗「唔撚係掛.jpg」芊靈:「係呀你以前冇學過DT咩 」我:「咸豐年代嘅野邊度記得就算有我都冇乜印象我應該係搵其他人幫我整極唔鍾意手工藝你地女仔唔係上家政嘅咩以前 」芊靈:「係呀不過又有咩關係呢 」我:「咁點解你會識整 」芊靈:「屋企有親戚做呢啲佢教我做呢塊牌架不過九成都係自己做架淨係嗰啲字樣我搵咗佢幫手因為我唔識嗰日我得閒又知道你條友一定贏唔到冠軍咁咪自己整順便可以安慰下你個傻仔囉點知你條友竟然冇喊重好似冇所謂咁樣早知慳返算數依家重要俾人嫌棄呀騎騎呢呢唔知似乜喎 」我:「唔係喎依家我覺得好靚喎學界嗰塊有咩好拎阿豬阿狗都拎得嘅呢塊就唔同呀知唔知我係特登唔入波搞到輸波就係為咗拎你呢塊牌 」芊靈:「係咪真係難為你喎 」我:「唔係好難為嘅有人重辛苦喇啱唔啱先 」芊靈:「邊個呀邊個好辛苦呀 」我:「唔知呀好靚嗰個囉 」芊靈:「哦 」我:「唔好咁孤寒啦大方啲俾我見到你個笑容好唔好 」芊靈:「唔制 」跟住佢就係咁擰去前面喺度偷笑到我望前佢就望向另一邊佢條友真係好唔誠實我唔係講佢偷笑嗰度，而係講佢塊牌依家塊牌都重保持得好好，我知你地會問，乜塊牌個外型冇被侵食咩咁我當然定期有用嗰啲油去清潔喇特登為咗呢塊野去買嗰啲清潔物品喺我第一年抹嗰陣，我擰佢後面睇見到有好多點點初頭我以為係污糟我就係咁喺度捽但係捽捽下先至發現唔係污糟啲點好似兩個英文字母，我喺度打出嚟啦睇下你地覺得似唔似定其實只係我ff真係好似上面嗰幅圖咁樣當然啲點冇咁大粒啦因為塊牌都唔係大佢嗰陣冇講過，我亦都好戇居冇真係好細心咁樣睇過淨係見到前面嘅no.1就冇睇後面咁多年嚟直至到依家，我都好想問清楚佢究竟我有冇估錯，定其實只係亂咁點我好想親口聽佢講真正答案，就算佢講一句係我諗多咗根本冇特別意思，我都好想聽不過諗一諗，瞇埋眼吸一吸氣，都係算數啦因為根本問唔出口，當然啦如果淨係得呢樣，我都唔會話佢唔誠實嘅後來先發現原來唔止咁少，重有啲野都係諗到頭都大難過當初我問佢嗰啲無聊iq題好多好多好多倍。

時至十月中下旬開始秋涼唔係講笑真係好撚舒服無論返學定係放狗甚至係食飯都好都真係爽過夏天好多之前我講過啦晏晝食飯嗰陣我同芊靈多數都係喺學校嗰個園林休憩處度食上年增設咗之後一直維持到依家除非有時真係約咗人又或者落大雨，如果唔係都唔會變甚至依家放學見天氣咁舒服都唔係成日搭巴士慢慢行返屋企都算順路，特別有時佢話想飲野，而我同佢都係一個良好市民從來都唔會違反巴士飲食條例咁就話一路行一路飲啦費事一啖氣飲晒咁樣十月尾有一日放學，芊靈無啦啦同我講咗啲野芊靈:「今個禮拜五得唔得閒 」我:「做咩呀嗰日放早喎梗係返屋企打飛機 」芊靈:「變態無聊真係要將你個腦淨化先得 」我:「唔係呀我講緊嗰隻game呀你諗咗去邊 」芊靈:「點知你講咩呀咁樣得唔得閒呀 」我:「你想做咩先 」芊靈:「我有海洋公園萬聖節飛一齊去玩嚕 」我:「你搵michelle佢地啦 」芊靈:「你都傻嘅梗係一早問咗啦點知佢地個個都話驚鬼有啲就要陪男朋友咁你知啦我咁識做點會做電燈膽呢 」我:「咁你搵老豆老母啦 」芊靈:「邊度得閒喎 」我:「屌你啦我真係好驚鬼乖啦靚女唔好咁啦 」芊靈:「嚟啦嚟啦一次咁多啦我幾時求過你啫係咪先 」我:「下你成日求我架喎 」芊靈:「咁唔爭在應承多一次啦我有多一張飛呀 」我:「真係識人好過識字乜撚野著數你都有 」芊靈:「去一次咁多丫我都驚呀就係想搵人陪 」我:「屌唔好咁啦 」芊靈:「真係一次咋唔該你丫你咁靚仔又咁好人 」我:「今次真係冇得傾 」芊靈:「一次咁多真係一次 」我:「唉好喇好喇去呀去呀去死佢 」芊靈:「好野 」我:「講明先呀到時我嚇到大叫你唔好話我嘈呀 」芊靈:「得啦你估淨係你驚咩 」其實我嗰日原本就約咗Cyrus不過見佢咁想去就破例一次啦好彩Cyrus真係好撚明白事理肯放人話我同佢可以下個禮拜再出，真係夠老友冇得頂星期五我地係放十點半放咗學食啲野返屋企換衫之後，我地就決定搭巴士去金鐘以前去海洋公園唔係依家搭地鐵咁方便我記得先要去到金鐘，跟住搭一架6字頭嘅巴士就可以喺正門落車邊度好似依家咁樣搭地鐵就搞掂跟住我地決定搭巴士去金鐘首先樓下有巴士啦唔使周圍搵先同埋睇開呢個故仔都知啦，我同佢真係成日都搭巴士咁耐以嚟搭地鐵嘅數目一隻手都數得晒可能大家都係好撚懶搭巴士貪佢有得坐貴就係貴幾蚊不過由佢啦屌唔係話有唔有錢問題，而係都唔差嗰幾蚊啦所以一路以嚟我同佢都冇喺交通工具上面有爭執大家有晒共識講咗一輪之後，我同佢終於上到巴士向金鐘出發上到去冇幾耐，佢無啦啦挨咗落嚟我手臂嗰度跟住一望過去見到佢喺度聞我件衫我:「你係咪變態架無啦啦聞乜撚 」芊靈:「其實我想講好耐由啱啱識你嗰陣都想同你講一樣野 」我:「講咩 」芊靈:「每次同你出街你啲衫都有一陣柔順劑味，呢陣味好好聞 」我:「係咪我啲男人味 」芊靈:「摺埋啦好嘛 」我:「肯定係近得呀bi多變咗隻狗痴線無啦啦喺度聞 」跟住佢無啦啦箍住我條頸芊靈:「依家唔係事必要你講但係你唔講我會箍得更加實 」我:「咁又唔錯呀死喺你懷抱入面 」芊靈:「咁呀，再實啲囉 」我:「喂停手停手停手你都未講要講乜 」芊靈:「又係喎你用邊隻柔順劑 」我:「你又唔好彩我真係唔知 」芊靈:「搞錯呀咁都唔知 」我:「呢啲野平時老母做開又唔係我自己洗衫點會知先得 」芊靈:「睇死你喺屋企都係懶到出汁嗰隻 」我:「傻嘅老母要做唔通唔俾佢做 」芊靈:「auntie真係慘個仔都幫唔到手嘅 」我:「你又唔好話喎有次我做孝子幫佢拎野嗰陣，我記得佢有喺百佳度買柔順劑咩顏色咩牌子我就唔知返到去問佢囉 」芊靈:「一定要問呀 」我:「點解 」芊靈:「都話呢陣味好好聞等我叫媽咪轉用呢隻先 」我:「真定假呀 」芊靈:「呃你有寶都係唔好，禮拜一你直情帶埋個樽返嚟咁咪唔會買錯囉哈哈 」跟住佢就係咁捉住我件衫手臂嗰個位聞可能嗰陣未玩冇乜出汗，加上搭緊巴士又有冷氣呢由佢喇唔鬼理佢

說時遲那時快我地好快去到金鐘跟住再轉埋車去到海洋公園人就當然多啦，不過好彩唔係塞到幾個字都行唔到嗰種芊靈:「好耐冇嚟海洋公園喇 」我:「你就好啦有錢女小弟窮一次都未嚟過 」芊靈:「又喺度扮野明明就自己唔鍾意嚟唔鍾意玩 」我:「屌又喺度玩踢爆 」入到去我地就喺動物嗰度行咗一陣去都係去水族館同埋睇熊貓芊靈:「你睇下佢好大條呀 」我:「係喎真係好大條喎 」跟住佢又喺度拍我手臂芊靈:「好hea呀你唔想講咪唔講囉 」我:「咁唔通點呀唔通話唔係好大條咋喎咁樣呀到時你咪又鬧我傻點會唔大條 」芊靈:「講呢啲你又咁醒平時又傻下傻下咁樣 」我同佢都有帶相機嚟嘅之前都講過啦，我同佢都唔係好鍾意影相嘅人可能都係最後影一兩張咁樣不過今日佢唔知痴咗邊條線係咁話要影相我:「又影呀唔好啦 」芊靈:「影啦影啦 」我:「今日傻撚咗點解成日影相 」芊靈:「你就傻係咪唔得丫 」我:「梗係唔係啦你喎 」芊靈:「咁就唔好講咁多啦影啦 」跟住去睇熊貓點知睇唔到唔知佢匿埋咗喺邊度同埋嗰陣未有人扮熊貓潮文咁就算啦跟住就搭纜車上去另一邊芊靈:「其實呢我不嬲都好驚玩機動遊戲不過嚟到又冇乜理由唔玩玩唔玩 」我:「知唔知點解咁多年我都唔嚟海洋公園 」芊靈:「睇你個樣肯定係驚啦 」我:「你知就好啦我喺下面睇住你玩順便可以幫你睇住啲袋 」芊靈:「一齊玩啦一個玩邊有癮 」我:「唔好啦到時我驚冇命落返嚟 」芊靈:「傻嘅點會有姐姐喺度保護你 」我:「你係姐姐大我幾個月咋 」芊靈:「唔係大呀 」我:「都係算啦我睇住你玩啦 」芊靈:「陣間上到去坐低嗰陣你就捉住我隻手咁樣就唔驚架啦 」我:「嘩咁你咪好犀利囉 」芊靈:「係呀姐姐係咪好勁呢 」我:「屌你啦當我係細路仔講啲咁嘅野 」跟住佢無啦啦捉住我隻手芊靈:「依家我地咁樣一路行過去咁咪壯到膽 」我:「哦好 」唔係講笑嗰下我都呆咗一呆從來冇諗過佢會咁樣拖住我隻手行行行下就行到去海盜船嗰度嗰陣對手重拖緊芊靈:「使唔使咁緊張呀咁多手汗 」我:「靚女拖住我喎點會唔緊張 」芊靈:「你講得出呢句即係唔緊張啦 」我:「 我……好……緊緊緊緊張，係咪要咁樣先叫緊張 」芊靈:「痴線會唔會咁呀 」我:「講真真係一定要玩 」芊靈:「都嚟到呢度咯冇野嘅上到去你捉實我隻手啦咁大家咪唔驚囉啱唔啱先 」成日都對住佢講笑話想拖佢隻手一講就講咗幾年估唔到今日真係可以名正言順拖住佢隻手唔使偷偷摸摸唔見得光咁樣，真係成世仔都記得第一次體會咩叫做心亂如麻，原來平時真係唔會知成日睇戲睇小說都會覺得主角使唔使咁誇張，少少野就靦腆不過經歷過就會知道，唔需要講出嚟自己試過就知總之呢一刻我都係咁講，嗰日嘅緊張唔係來自於機動遊戲，其實我真係講真，只係唔想俾你知先至扮到若無其事咁樣我唔鍾意玩機動遊戲，亦都好驚玩機動遊戲，不過更加唔鍾意見到你失望，亦都好驚見到你失望，青春年代嘅戇鳩仔就係咁樣，自己所謂嘅底線根本就係不值一提冇價值嘅，因為條底線其實唔係根據自己嚟設定，總係有一個人不斷令你去更改，遷就演變成所謂嘅破例，依家老喇過咗成十年，回望返以前係幾懷念呢一個自己，唔係因為以前自己幾咁所謂嘅熱血，青春，亦都唔係因為以前嘅自己冇依家咁攰咁殘老實講我就唔覺得依家嘅自己殘嘅最重要最重要最重要一點，就係以前身邊總係有一個咁嘅人點解要懷念？唔需要多講啦。

玩完海盜船跟住再玩咗好多過山車呀飛天韆鞦咁樣原本想玩埋跳樓機不過唔係講笑連芊靈都驚所以就決定唔去玩跟住就入去鬼屋啦記得嗰陣都排咗一陣隊，因為都真係幾多人玩你依家問返我，其實唔記得嗰陣發生咩事我好記得入到去有九成時間都係瞇埋隻眼我都知道真係好撚廢各位唔好笑我啦屌芊靈:「使唔使咁驚呀 」我:「睇下我幾俾面你驚到咁樣都陪你玩 」芊靈:「冇野喇冇野喇痴線原來你真係咁驚 」我:「一早講咗啦係你唔撚信以後唔會再嚟 」芊靈:「係喇係喇喂不如再玩多次 」我:「死啦你去我唔會再陪你癲 」芊靈:「講下笑咋我似咁冇人性 。」我:「似 」芊靈:「唔好黑化我囉好冇玩返啲冇咁驚嘅野喇 」我:「梗係要啦屌 」最後我地去左玩摩天輪我:「追!追!趕!趕!高!高!低!低!。」芊靈:「人地邊係唱到咁樣架唱到一個字一個字彈出嚟 」我:「戇鳩人地係陳奕迅我唔係沿途就算意外脫軌多得你　陪我搖曳」芊靈:「咁樣唱咪幾好聽多啲多啲多啲 」我:「上到去先啦依家唱晒一陣重唱乜野呀 」芊靈:「係喎你又啱喎。」我:「死火俾職員見到我唱歌添 」芊靈:「邊個呀 」我:「嗰邊嗰個呀 」芊靈:「係喎佢望住我地笑喎 」我:「不如對返住佢笑哈哈哈哈哈咁樣重唔笑撚死佢 」芊靈:「痴線玩啲咁嘅野警告你唔好呀 」我:「你都傻嘅我一陣就喺佢面前笑 」芊靈:「你會搞到我笑埋呀 」我:「話知你丫 」當然我呢啲毒撚去到最後都係吹水啦不嬲都係得個講字去到最後梗係佢恥笑我而唔係我恥笑佢我淨係可以頭耷耷咁樣行入去摩天輪嗰度芊靈:「又話對住人笑嘅 」我:「費事搞到全部人都笑啦影衰你就唔好啦係咪先 」芊靈:「傻仔入去坐啦 」上到去之後，老實講好彩我同佢熟如果唔係真係好老尷空間又唔係大得兩個人你眼望我眼淨係諗都知有幾尷尬有啲如果想R話題嘅就重衰「係喎摩天輪喎。」「好高呀好高呀。」「真係好靚呀。」呢啲係人講嘅咩所以我一定唔會同啲唔熟嘅人坐摩天輪係肯撚定唔會世界級老尷可幸依家面對住嘅係芊靈唔會出現我幻想嗰個情況芊靈:「其實呢我細個嗰陣唔鍾意玩摩天輪 」我:「點解 」芊靈:「以前細個鐘意刺激啲丫嘛覺得機動遊戲就係要刺 ，唔刺激玩嚟做乜 」我:「你咁樣講即係依家唔係啦 」芊靈:「原來依家覺得咁樣靜靜地坐喺度都唔錯可以放鬆下好正 」我:「所以話你冇文化就冇文化 」芊靈:「你又講咩呀邊個冇文化呀下 」我:「我知你想行過嚟扭我耳仔坐定定喺度呀唔好郁呀依家唔係喺地下因住行過嚟太重承受唔到，我同你就係咁大 」芊靈:「痴線唔好亂講啦 」我:「講下笑啫邊會咁易應驗次次開口中呀冇人做野啦個個重唔喺度買六合彩買波買馬 」芊靈:「哈哈唔驚死咩你重喺度講 」我:「講真丫有邊個唔會死驚咁多把撚咩 」芊靈:「有咩你係驚架 」我:「好多喎 」芊靈:「都唔知係咪 」我:「最驚就係冇咗你 」芊靈:「好浪漫呀真係聽到我好感動 」我:「今次交到戲喎 」芊靈:「梗係啦跟得你多影相影相影相 」我:「好 」跟住就喺度影咗幾張相，正當諗住再影嗰陣點知佢部相機冇電我:「啲電係咪虧影咗唔夠半日就冇 」芊靈:「係囉好似真係好快冇電咁樣咁難得上到嚟諗住影多幾張 」我:「痴線咩難得呀驚死冇得嚟咩下次 」芊靈:「咁真係唔係成日嚟丫嘛 」我:「下次再影過咪得你驚海洋公園會拆咗個摩天輪咩 」芊靈:「嗯，唯有下次啦 」我都勉強講中咗一半十年之後摩天輪仍然係屹立不倒不過我同佢喺摩天輪嘅影嘅相就冇多到，都重係當日嗰幾張證明我啲眼光真係好撚屎想中嗰樣就唔中，下次如果係理所當然咁就好，可惜唔係，以前我會抱怨部相機啲電點解咁虧，淨係影得嗰幾張依家我會慶幸部相機唔係完全冇電，至少影咗呢幾張如果唔係咁嘅話，真係連少少證據都冇，到時我會以為自己喺度ff緊，瞓啦柒頭邊度有女同你嚟海洋公園啫

去到六點幾接近七點嗰陣我地就走咗都玩咗一日有啲肚餓話說當日自己有啲閒錢諗住好撚型咁樣請佢食飯點知佢話唔制我:「去打邊爐我請 」芊靈:「無啦啦做乜你請 」我:「戇鳩我嗰日買咗六合彩中咗錢咪拎出嚟請食飯囉幾撚型呀 」芊靈:「你夠歲數買咩 」我:「傻嘅我俾心水老豆老母買丫嘛難得買中咗梗係叫佢地分啲嚟 」芊靈:「實係咁啦六合彩都有心水 」我:「挑唔信就算 」芊靈:「有錢自己keep住先啦咁樣嘅話中幾多都唔夠用呀 」我:「我諗住周圍曬駱駝我中咗六合彩丫嘛咪諗住好豪咁樣請你食飯 」芊靈:「唔要呀我又唔係冇錢無啦啦做乜請啫又唔係大時大節 」我:「你真係衰連我想型都唔俾我型最慘係你有份得益 」芊靈:「型唔型呢啲有咩所謂咪又係得我睇儲下錢好過啦遲啲交換聖誕禮物你想慳都冇得慳呀 」我:「理財之道 」芊靈:「任何年紀都要理財架啦乜唔係咩 」我:「係你啱你啱 」芊靈:「咁我地都可以打邊爐不過自己俾自己囉 」我:「幾驚你話唔撚打唔係講笑打邊爐真係冇得輸 」芊靈:「你知啦我咁好人有人想食一定陪佢食嘅係咪先不過你好鍾意打邊爐咩 」我:「梗係啦唔係講笑打邊爐真係唔會厭真係好撚正 」跟住我地walk in入去等咗一陣就有位，有位之後當然就打邊爐啦芊靈:「你想食咩湯底呀 」我:「我就好撚廢唔食辣嘅亦都唔鍾意藥膳嗰陣味唔好揀呢兩樣就得 」芊靈:「沙嗲嗰種辣得唔得呀唔得可以再轉 」我:「沙嗲得麻辣就唔好喇屌 」打邊爐嚟嚟去去都係咁冇乜特別咁就費事講咁多係打到後段嗰陣我同佢掛住講，咁我就停咗手話說呢個係小弟嘅習慣咁多年都係咁樣即係其實重可以再食嘅，不過懶得滯唔想再郁隻手咁解啫芊靈:「你唔食喇重有啲丸喎 」我:「唔食喇夠喇 」芊靈:「死懶鬼 」跟住佢就幫我啲丸落嚟我個碗度我:「唔該晒 」芊靈:「知你啦懶蟲 」我:「嘩咁你都知我同你講過 」芊靈:「係呀唔係點會知 」我:「好野連自己都唔撚記得咗 」芊靈:「講咗俾你聽我好好記性唔似你呀成日當人講野耳邊風 」我:「唔好又扭我耳仔 」芊靈:「成日都左耳入右耳出懲罰你 」我:「痴線痛呀痛呀唔好呀 」芊靈:「唔阻你食野喇出到去先扭 」我:「屌 」出到去佢話想行一陣消化先喎咁我冇所謂咪由佢囉佢話事啦行行下佢見到有間賣裝飾嗰啲野就已經好興奮芊靈:「Kurumi呀Kurumi呀 」我:「邊個係 」芊靈:「搞錯呀咁都唔知黑色嗰隻呀 」跟住我拎上手睇佢係嗰啲直立硬身公仔嚟嘅唔係好大隻應該都係預你擺喺電腦枱嗰啲位咁嘅啫隔離重有隻紫色嘅蛋散都唔知乜撚嚟我:「ok啦還可以啦 」芊靈:「搞錯呀咁hea架 」我:「嘩真係好撚得意喎 」跟住佢就喺度笑芊靈:「講得好衰呀 」我:「交晒戲又話講得衰想點 」芊靈:「你唔覺好靚嘅咩 」我:「大隻啲嗰隻靚啲 」芊靈:「邊度大隻呀個個公仔都差唔多 」我:「呢隻囉 」之後唔使講梗係指住佢芊靈:「好煩呀唔睬你 」我:「讚你都話煩 」芊靈:「用我同公仔去比重話讚我 」我:「咁真心你靚啲喎 」芊靈:「唔知呀唔識呀 」我:「唔好行咁快啦 」最後都追返佢，一齊搭巴士返屋企

無啦啦講佢睇中咗嗰個公仔嘅事之後就當然有下文啦話說去到11月，有日放學無啦啦佢同我講芊靈:「我地交換聖誕禮物好唔好呀 」我:「屌你係咪傻架依家先11月中交換乜野聖誕禮物呀你知唔知聖誕係幾時呀 」芊靈:「使唔使咁串嘴呀我唔理呀要交換呀 」我:「痴線而家先11月咁早交換把撚咩 」芊靈:「我地未試過交換聖誕禮物呀 」我:「大把機會啦使唔使咁心急呀 」跟住佢無啦啦停低咗，我:「做咩停低行啦 」芊靈:「想停咪停囉係咪唔得諗野又要話你知嘅 」我:「得梗係得啦 」芊靈:「依家交咗到時咪唔使囉你知啦聖誕節買野咁鬼貴依家益你呀 」我:「冇份益你嘅不過又唔係喎屌你咁撚有錢真係冇乜所謂 」芊靈:「放心我都會買野俾你你唔好走數呀 」我:「痴線點會 」芊靈:「係喎你拎得你屋企嗰支柔順劑返嚟未講講下又冇咗件事 」我:「係喎真係唔記得咗 」芊靈:「聽日帶返嚟呀唔該好聲好氣今次記得喇 」我:「講真你今晚再提我我真係驚自己唔記得 」芊靈:「搞錯呀咁冇記性 」我:「係呀又唔係我話要你話要就梗係你提啦 」芊靈:「好當我欠咗你唔好掛住打機唔覆sms呀唔係喎既然你打機應該msn搵你 」我:「你知就好啦咁樣要幾時交換呀我都要就時間諗同埋買費事你又唔鍾意又喺度扭我耳仔 」芊靈:「下個禮拜五好唔好 」我:「好不如我用柔順劑當做禮物送俾你好冇 」芊靈:「搞錯呀咁冇誠意架 」我:「講笑啫 」芊靈:「哈哈其實我諗住送米俾你細細包嗰啲呢好易拎又係你成日話鍾意生食米傻仔先至煲飯 」我:「戇鳩 」跟住諗咗好耐究竟送乜撚俾佢好我都唔記得有冇講過喇再講多次啦我真係好唔鍾意自己諗一樣野送俾人因為我好驚送咗一樣人地唔鍾意嘅野跟住對方又因為唔好意思而唔敢推嗰個感覺你話調返轉你叫我買乜咁就冇問題喎因為肯定唔會出現以上嗰個情況先所以今次佢嗌我送野俾佢對我嚟講其實真係有啲難度個幾日就喺度不停諗究竟送咩我有問過Cyrus意見，利申我絕對唔係曬駱駝我真係冇辦法先問佢點知佢話呢啲野我清楚過佢問佢都冇撚用諗諗下又真係有道理等我喺度諗下有咩佢會鍾意先頃刻間，爆發靈感泉源，唔係講笑嗰陣我覺得自己真係咁誇張諗到佢嗰日話好鍾意嗰隻乜撚野kurumi咁就二話不說出去買真係即日就出去，其實去返嗰間舖頭嗰陣，我都唔記得係咩樣淨係記得kurumi kurumi kurumi入到去就問佢有冇kurumi之後擺咗幾隻出嚟，跟住我就好戇鳩咁樣揀咗隻最貴嘅嗰陣諗野係咁架啦諗住貴就一定好再加上本身真係唔係好用錢，叫做有啲閒錢淨同埋依家都係貴多幾廿蚊咪豪俾佢囉，買完之後就跟住返屋企啦佢話禮拜五先至交換我睇死佢冇咁快買到所以都係按照原定日子俾佢算其實依家諗返起嗰陣我細心少少的話，應該會留意到一啲端倪我依家咁樣講返出嚟，好明顯嗰陣就係戇鳩鳩成碌竹咁樣啦

跟住嗰個禮拜返到學校我終於記得拎支用完嘅柔順劑俾佢我:「嗱我就用呢支嘅 」芊靈:「你咩啫根本就係你媽咪用咋嘛 」我:「屌你啦玩踢爆 」芊靈:「哦原來就係呢支今次叻仔喎真係記得喎 」我:「唔好摸我個頭呀 」芊靈:「手手 」我:「有得掂你幼嫩嘅肌膚做狗有咩所謂 」芊靈:「你真係呢講得好核突呀 」我:「我有講錯咩 」芊靈:「總之由你把口講出嚟就特別核突啦 」我:「痴線嘅你都 」芊靈:「係喎今個禮拜你記得做咩架係咪呀 」我:「交換禮物丫嘛買撚咗啦 」芊靈:「真係呀咁快 」我:「梗係啦不嬲效率派 」芊靈:「你係效率派唔係呀話 」我:「點會唔係傻嘅 」芊靈:「淨係呢支野呀都講咗成半個月 」我:「咁啱啫唔好講我住你買咗未 」芊靈:「總之禮拜五會有啦你放心喎我唔會咁衰架喎 」我:「點知你會唔會臨時扮唔記得 」芊靈:「痴線又喺醜化我唔好以為咁細聲講個扮字我聽唔到呀 」我:「屌 」芊靈:「不過估唔到咁快就一年係喎你記唔記得以前我寫俾你嗰啲聖誕咭同埋生日咭 」我:「其實呢依家重係11月嘅啫有排都未到聖誕嘅更加未去到我生日我就唔知點解你快咗咁多 」芊靈:「講定先係咪唔得呀下 」我:「得梗係得啦 」芊靈:「咁你記唔記得啫 」我:「好似有件咁嘅事 」芊靈:「即係你都唔肯定啦係咪呀 」我:「肯定係呀我一定冇記錯頭先諗緊咪講得保守啲囉無啦啦做乜講張咭 」芊靈:「冇以為你唔記得咗啫有冇拎嚟睇呀雖然我都知你冇架喇抑或你已經揼咗 」我:「揼就冇揼不過冇拎嚟睇喎無啦啦做乜拎嚟睇 」芊靈:「冇……諗住你咩……咋嘛 」我:「你講乜撚呀 」芊靈:「總之得閒拎嚟睇啦 」我:「好呀好呀 」芊靈:「不過多數你返到屋企都唔記得咗架喇 」我:「其實你有時真係好撚了解我嘅啫 」芊靈俾咗個似笑非笑嘅樣我芊靈:「um 」唔講咁多廢話直接去講交換禮物嗰日話說嗰日我地上到巴士安頓好之後就開始交換芊靈:「其實你係咪真係有買架 」我:「有呀喺度呀 」芊靈:「好啦信你一次咁多啦 」我:「你係應該每次都要信我 」芊靈:「知唔知我買咗咩俾你呀 」我:「我一定識讀心啦唔係點會知呀 」芊靈:「估下啦 」我:「食得架 」芊靈:「唔知你喎不過我唔會食囉 」我:「即係唔食得啦 」芊靈:「你當係啦 」我:「係咪嗰啲濕鳩裝飾品 」芊靈:「梗係唔係啦你點會鍾意啫繼續估 」我:「屌有冇貼士呀 」芊靈:「衫嚟架 」我:「你嗰次唔係送咗件衫俾我咩 」芊靈:「再送一次得唔得呀兩件衫唔同架 」我:「出街衫 」芊靈:「你會喺屋企以外嘅地方著不過唔知出街會唔會著喎 」我:「好撚難唔撚估呀放棄呀 」芊靈:「登登 」跟住佢無啦啦拎咗件利物浦波衫出嚟唔係講笑嗰下我又變咗樹熊芊靈:「你咁嘅樣嘅唔係我買錯丫嘛 」我:「冇有啲意外啫點解你會咁撚醒買利物浦 」芊靈:「首先我不嬲都咁醒第二就梗係問人啦叻仔 」我:「邊q個 」芊靈:「呀宏囉我問佢你鍾意邊隊跟住佢講咗俾我聽，重帶埋我去印字添michelle都買咗件不過係佢自己著 」我:「印字印咩呀 」跟住佢即刻俾件波衫嘅背面我睇見到「YCL00」，大家有踢開波應該知係咩事啦咁就唔解釋咁多我:「點解係00呢好似冇球員著呢個number架 」芊靈:「球員點著係球員嘅事我送俾你係我同你嘅事明唔明 」我:「跟住呢斷估你唔係貪平掛定係俾人當水魚 」芊靈:「你就係水魚又係你講嘅兩個你加一個我就係1001咁樣一千零一中間嗰兩個字咪就係00囉死人頭咁都唔知有冇搞錯呀 」唔係講笑嗰刻真係好驚訝真係估唔到佢會記得呢啲咁戇鳩嘅iq題，我以為得我一個咁無聊記埋啲死人野我:「好撚感動竟然記得我啲戇鳩iq題咁樣YCL又點解呢CL我就知啫，你又唔係姓楊又唔係姓容即係唔係你個名啦 」芊靈:「你真係好蠢呀死人頭冇得救傻仔低能仔咁都唔知 」我:「屌你唔使咁樣呀都係唔知啫如果你話你係姓楊又或者姓容咁就簡單好多快啲講啦 」芊靈:「唔講呀死人頭你自己估啦總之你估到嗰陣，你唔使同我講我都知你估到架喇 」我:「真係好撚難 」

芊靈:「係喎到你送喇喎唔好喺度側側膊 」我:「你都痴線我使扮野 」芊靈:「點知你呀成日都扮野 」我:「登登。芊靈:「唔好學我呀邊有你叫得咁衰 」我:「痴線使學你 」芊靈:「咩嚟架 」我:「你打開睇下咪知囉 」跟住佢就打開芊靈:「嘩kurumi公仔呀好靚呀多謝 」我:「見你嗰日眼定定呀就知你鍾意啦屎忽鬼 」芊靈:「er 」我:「做咩有屁就放 」芊靈:「應承我講出嚟唔好介意喎 」我:「做咩呀 」芊靈:「應承咗先啦 」我:「應承 」芊靈:「搞錯呀你咁冇誠意架手指尾手指尾手指尾 」我:「屌你真係搞鳩我啫 」芊靈:「講咁多咪又係拎咗隻手出嚟 」我:「見係你咋第二個睬佢都傻 」芊靈:「真係唔好介意呀都係你問到我先講咋其實呢我嗰日係睇第二個不過算啦唔緊要呀呢個都好靚呀 」我:「唔係話你講笑咋話你嗰日睇第二個咩 」芊靈:「嗯 」我:「我嗰日行到去問佢邊度有kurumi跟住佢就俾咗幾個我我見呢個最貴咪買呢個囉咁啱又好似有啲似你嗰日見到嗰個 」芊靈:「我嗰日睇嗰個有巴庫架 」我:「巴庫係乜撚你唔係淨係鍾意kurumi咩 」芊靈:「唔係呀其實我好鍾意巴庫架勁得意呀真係咪即係紫色嗰隻囉 」我:「原來你鍾意嗰隻野架屌啦我以為佢係契弟我冇要呀 」芊靈:「邊個係契弟呀 」我:「唔緊要我即刻幫你返去換我真係唔知你鍾意嗰隻野呀 」芊靈:「唔使呀點講呢個都係你送嘅禮物又唔係爛咗無啦啦點解要返去換喎 」我:「咁你唔鍾意丫嘛都唔係你嗰日睇嗰隻又唔見咗紫色嗰隻野 」芊靈:「都冇話過唔鍾意唔係呀睇睇下又幾靚呀 」我當然知佢係喺度講緊安慰說話啦講真嘅，我個刻真係好嬲自己點解咁撚樣都唔知明明成日同佢一齊，嗰日重係睇住佢入去竟然咁樣都買錯公仔就算佢喺度點樣鬧我，話我廢柴，垃圾乜乜柒柒，我都真係冇乜怨言因為的確係自己做咗戇鳩仔嗰一刻我淨係想同佢講三個字啫，其實呢三個字好易個個都識講但去到真係要認真講嗰陣，唔知點解好難講出口明明平時打機成日講sor鳩sor鳩去到真係要認真講嘅時候係兩回事當然啦難開口都係要開口我:「sorry呀今次真係唔好意思」芊靈:「痴線冇野喎使乜講對唔住我愈睇愈鍾意呀 」我:「要嘅今次係自己衰咁都留意唔到 」芊靈:「慣咗你都係大頭蝦唔大頭蝦嘅就唔係我識嘅xx壹(我全名)啦 」我:「屌 」芊靈:「真係內疚呢就同我坐到去尾站好想飲珍珠奶茶呀 」我:「屌原來係咁簡單請埋你都得啦 」芊靈:「你話架唔好走數呀 」我:「得喇 」以前讀書年代真係輕鬆，一杯珍珠奶茶就搞掂大個之後，人與人之間隔膜真係厚咗好唔想去承認，不過唔到我否認。

跟住就搭到尾去買珍珠奶茶買完之後慢慢行返去佢屋企我原本諗住送咗佢返去先，點知買緊珍珠奶茶嗰陣佢問我今晚有冇野做跟住我一如以往答今晚要打機啦佢亦都係好似以往咁樣講即係冇野做啦我:「有囉咩叫冇呀 」芊靈:「我唔係講你夜晚九點十點喎我係講六七點嗰陣喎 」我:「做咩 」芊靈:「不如一陣帶呀bi去散步好冇因為夜晚要出去食飯你知啦我返到去如果用電腦嘅話我就一定唔想出嚟我又唔鍾意瞓晏覺喎唔知做乜好就不如帶佢去散步順便叫埋你我知你肯嘅 」我:「又搵我攝時間 」芊靈:「你真係心水清嘅啫 」我:「慘得過我又受 」芊靈:「咁好啦一陣你喺樓下等啦屋企有人喺度定係你唔介意上嚟我諗媽咪ok嘅 」我:「唔好搞我最唔鍾意就係見到對方屋企人又唔知講乜，世界級尷尬咪鬼預我 」芊靈:「咁好啦你喺樓下等我啦 」我:「好 」跟住行咗一陣就到佢屋企，佢上去接呀bi落嚟我就喺樓下鳩fing fing等咗一陣就見到佢，呀bi個死仔一見到我又撲埋嚟我:「做乜咁興奮呀你係咪gay架下 」呀bi梗係唔識講野啦淨係喺到碌大對眼望住我芊靈:「呀bi性取向正常嘅唔使喺度冤枉好狗喇佢見到邊個都咁興奮架啦 」我:「又係喎屌 」其實咁樣散步真係好舒服特別係天氣唔熱嗰陣所以點解佢搵我咁多次我都冇托佢手踭就係呢個原因當然另一個原因係佢啦第二個叫我我都係睬佢都傻過程冇乜特別咁樣就唔多講行咗陣就返上去喇芊靈:「拜拜 」我:「拜拜 」同佢兩個散步，每一次臨走嗰陣我都會踎低同呀bi玩一陣摸下佢個頭呀攬住佢條頸呀咁樣當時喺度玩緊呀bi嘅我，又點會諗到呢次係最後一次同佢玩丫千算萬算都算唔到，如果嗰陣有人同我講呢樣野，我諗我自己都唔會信重會屌鳩返佢不過發生咗就係發生咗，邊輪到你唔信講真嘅，最近年半以嚟我同芊靈佢真係行得好埋當然啦大家都冇開口我唔知佢點諗，但係如果你問我自己，嗰陣我覺得拍唔拍拖真係冇乜所謂可能你地唔信啦我淨係知同佢相處嘅時候，我覺得好舒服大家都了解大家喜好，，唔會做一啲對方唔鍾意嘅野拍拖與否又有乜所謂呢個的而且確係我當時嘅諗法同埋我好慶幸，我同佢從來都冇鬧過交平時玩嗰啲唔計啦就算真係計埋落去，咁其實佢都唔係好難氹啫俾啲糖同埋同佢鳩噏就已經搞掂唔似其他人所講咁又呢樣又嗰樣正如我上面所講，大家了解大家嘅喜好，知道對方有啲乜野鍾意有啲乜野係唔鍾意咁就盡量唔去做費事令到大家唔開心我覺得咁真係好重要我冇問過佢點樣睇不過我諗佢應該都同意啦即係好似嗰次睇戲咁樣，睇完之後我同佢講我話唔鍾意睇，講埋點解跟住佢就冇再叫我去睇戲咁咪啱囉啱唔啱先有啲人會話鬧過交先至會提升感情老實講喺我身上，我覺得係唔適用嘅起碼我真係會有條刺喺度早幾日咁樣屌完，要我依家扮冇野真係難啲除非係返緊工咁就冇計啦係咪先老細出得糧就要預咗架啦鬼叫自己冇本事做死一世奴隸唔係真係冇錢呀大佬但係如果真係咁樣同朋友大嘈完自己九成九都同嗰個人做唔返朋友總係會凝住有條刺所以咁耐以嚟同我friend嗰啲，大家真係從來未嘈過Cyrus就係一個好好嘅例子啦十二年入面一次都冇鬧過交咪又係做咗咁耐老友愈講愈遠呀講返故事入面先頭先我都講，我好感恩嘅係我同芊靈識咗幾年從來都冇鬧過交正當我好天真，諗住可以成個中學生涯都可以喺佢身邊，繼續同佢一齊升上去大學甚至維持到出嚟做野嘅時候唔知點解個天總係唔會咁易俾你得逞，次數唔需要多，一次足以致命。

我重好記得嗰日係12月頭嘅事邊一日都記得不過唔講出嚟啦因為費事講咁多日子出嚟令到大家混亂，到時唔知邊日打邊日所有野都好正常，係直至去到食完飯之後大家返咗各自嘅班房，就嚟打鐘之前嗰兩個字芊靈行咗過嚟我班房叫我出去我:「話咗你掛住我啦啱啱先食完飯而家又過嚟搵我 」其實我都慣咗咁樣講野況且其他人都知我同佢成日一齊已經覺得冇乜特別中學嗰陣係咁架啦，所謂緋聞都係傳一陣就傳第二對芊靈:「你出嚟先啦，有野想同你講呀。」嗰陣覺得佢好似真係有重要野講因為語氣好少咁凝重平時都係講埋嗰啲「好煩呀邊有人掛住你」呢啲死人野不過頭先唔係跟住我就梗係認真返啲啦拿拿臨就行咗出去班房門口重特登揀咗比較少人嘅樓層佢話方便傾喎去到之後，我:「做乜咁認真去少人地方又唔想去返我地嗰層屌講真喎發生咩事 」芊靈:「其實呢想同你講好耐一直都喺度拖，拖拖拖拖拖拖咗成個幾個月，頭先食飯都想講結果又係講唔出口不過我覺得點都要講，所以就依家特登行過嚟搵你同你講。」嗰陣我心諗佢條友咁緊張重唔係想同我表白屌今次真係有機會做咗咁耐人從來未試過俾女仔主動表白，今次終於零的突破你仆街喇我:「講咩呀快啲講丫 」當然我都知咁樣會好尷尬啦所以特登扮戇鳩仔乜都估唔到算費事佢咁難堪芊靈:「你聽住，以下我所講嘅野真係好認真好認真好認真 」我:「你次次連續講三次同一樣野嗰陣，都係好認真架啦屌第一日識你咩快啲講啦 」芊靈佢又喺度似笑非笑芊靈:「原來你知呀 」我:「咁都唔知我砍頭埋牆算啦唔係當我真係戇鳩仔呀嘛 」芊靈:「咁我講架喇。」我:「洗耳恭聽 」芊靈:「兩個禮拜之後，即係今個月19號，係我嘅last day 」我:「我梗係知啦返埋嗰日放聖誕假丫嘛你真係太天真諗住講啲咁樣嘅濕鳩大話我就會信 」芊靈:「唔係呀，我係講退學會去外國。」晴天霹靂我諗呢一世人都唔會成日有機會經歷返同樣嘅感覺又唔可以話唔開心，因為唔開心嘅時候你識去點樣發洩，呢次就唔係呢一種感覺總之就係個心冤住冤住咁樣失望唔緊要呀反正我唔係第一次失望，只不過今次呢所謂嘅意外真係有啲偏差偏差到我自己都唔(願)相信。我:「下你講咩呀 」芊靈:「知唔知今年9月發生咩事 」我:「做咩呀 」芊靈:「有冇聽過金融海嘯 」我:「有呀咁同你走有咩關係 」芊靈:「我都唔清楚有咩關係因為daddy媽咪每次講嗰陣，我都係唔願聽唔想聽簡單講就係金融海嘯波及到我地，公司會執笠佢建議我地一家三口飛過去我姑姐嗰度投靠佢，姑姐都同意咁樣做係最好，而過到去之後，我會喺嗰邊讀書，詳細真係唔清楚因為我冇留意佢地講嘅野，每次一聽到呢個話題我就唔想知我接受唔到我要離開香港 」嗰陣嘅我其實唔知乜野係金融海嘯亦都唔知咩係雷曼唔好話就算係依家我都真係唔係好清楚，我呢啲戇鳩仔費事買股票啦屌冇咁嘅本錢，智慧去玩，我又唔夠膽信財經台嘅巴打我:「可唔可以同我講你依家係咪講緊笑係咪想報復我成日鳩吹所以咁樣玩我 」芊靈:「我都好希望係講緊笑其實我好早已經知道呢個事實，不過有時真係唔知點樣講對住Michelle我好容易就可以講出口，對住其他兩個姊妹都係，唔知點解就係對住你嘅時候，每一次我下定決心擺到喺嘴唇邊，但係一見到你，我就冇咗應該有嘅勇氣不過我知唔可以再拖落去，點都一定要講 」我:「即係咩意思 」芊靈:「你想唔想我走答我，想，定係唔想。」我:「下你想我點樣答 」芊靈:「根據你嘅意願嚟答想定係唔想就係咁簡單 」我:「乜我答案有用咩有效力咩 」芊靈:「唔使理有冇效力，我淨係想知你點樣答。」喺嗰陣，我覺得個氣氛真係太差太凝重我好唔鍾意咁樣所以嗰陣我做咗一個戇鳩仔，就係諗住等件事輕鬆啲我:「唔係呀去外國幾好呀又可以識鬼仔 」芊靈:「我好認真同你講我希望你都係好認真咁樣答我 」跟住我當然轉一轉語氣我:「講真嘅，我唔知你屋企有咩問題啦但係我諗你老豆你老母應該清楚過我掛既然佢地話走……咁咪走囉……」每一次就係咁樣，我呢啲死人性格由細到大都改唔到，總係好怕令人窒息嘅氣氛，一遇到咁樣就周身唔聚財所以自己一定要扮到好輕鬆咁樣，從而令自己舒服啲，同埋，喺嗰陣我覺得，如果佢真係咁重視我意見的話，我覺得我應該係成全而唔係挽留點解因為嗰陣佢係「通知」我佢要走，亦即是話已成定局只係行過嚟同我講咁解啫，既然我唔可以改變呢個事實的話，咁我再喺度挽留嘅話只會令到件事更加拖泥帶水我點樣講，都講唔服佢唔會走既然係咁就不如順水推舟嗰陣我係咁樣諗芊靈:「你捨得咩？」我:「捨得啲咩 」芊靈佢大力吸一吸氣，芊靈:「你捨得……我咩 」我嗰陣係咁同自己講我一定要望實佢隻眼，同埋要扮到不經意我唔認為大家喊苦喊忽可以改變到件事，既然係咁就不如灑脫啲即使係扮都好我:「冇話捨唔捨得嘅，依家科技咁發達呀成日有得傾計啦你返嚟又可以搵我，又唔係真係一世都唔返嚟我捨唔捨得同你要走……唔係好關事 」芊靈:「ok，我……明白喇，嗯 」跟住佢就走咗，嗰陣我重係懵然不知企定定咁樣望住佢，喺個我視線入面變得愈嚟愈渺小，最後消失埋，從嗰日起，我同佢就愈走愈遠

望住佢走，我都要落返去上堂架一路上堂嗰陣，腦入面一路諗呢件事其實我重有一絲希望佢只係鳩吹雖然我知好唔真實睇佢反應都知唔係講大話，不過成日講嘅，其實人從來都係唔願意接受自己預期以外嘅野總係會諗好多所謂嘅藉口出嚟，從而去滿足自己唔係話唔知道真相，只係唔想去接受倒不如自欺欺人嚟填補自己心靈，好明顯我就係呢啲戇鳩仔啦當日我一路冇將呢件事同任何人講過我諗過同Cyrus講，不過嗰陣好多人同埋點都係上緊堂咁就費事搞咁多野啦跟住好快就放學，呢一堂老師成日都遲放當佢一話放學之後，我就即刻望出面睇下見唔見到芊靈因為平時佢一定係出面等我我出到去佢第一句就同我講「帶齊啲野未，手冊功課筆袋銀包水樽 」不過今日就唔見咗佢唔知點解嗰陣有個預感，我同佢可能以後都返唔到好似尋日咁樣你冇睇錯真係尋日短短一日已經咁大變化，有邊個諗得到，嗰陣我好想sms佢，不過諗諗下頭先佢搵我嗰陣個氣氛咁尷尬佢依家亦都冇過嚟搵我，如果再去煩住佢好似唔多好同埋佢都話好快就走，可能真係唔得閒做咁多野呢結果最後我就冇sms佢自己返去屋企。跟住嗰幾日，可能大家都估到，我同佢真係好少見面真係可以忽然之間冇聯絡明明大家同一級，班房係同一層，講緊只係一個禮拜之間嘅事，唔係完全冇見嘅朝早集會見到啦，不過都係見佢背面平時小息食飯上堂去揸水嗰陣，經過佢嗰班門口都特登望佢啦我又唔想刻意咁去望，嗰陣我要扮灑脫丫嘛屌我都講過啦，反正佢終歸都要走，我寧願一早接受以後冇佢嘅日子好過到佢真係走嗰日，大家好似奔喪咁樣喊到成地眼淚鼻涕同埋我覺得佢有意無意咁想避開我之前有提過，我同佢平時係喺學校嗰個乜撚野園林休憩區食飯嘅不過自從嗰日之後，我就再冇見過佢喺嗰度我都喺度諗，其實都真係唔知點樣面對佢可能佢同我同一樣諗法啦，所以特登唔見我避開我講明先呀嗰陣我係唔知真相係點架只係我自己推斷(ff)出嚟啫最衰嘅係我地嗰班啲老師成日都遲放每次放學嗰陣我都想過去搵佢，不過每次都係嚟遲一步去到佢班房嗰陣，永遠都係人去樓空我可以做嘅，只係最卑微咁樣喺走廊出面望入去見到佢不過講真都唔係成日見到佢，有時小息得閒過去廁所揸水經過佢班房，佢個位周不時都唔見人哈哈唔通真係咁了解我知道我想趁去廁所嗰陣望佢，所以小息就特登唔喺度係咪我諗多咗唔知啦，不過可以肯定嘅係，依家個處境，就好似當初想識佢嗰陣咁樣搵嚟搵去都真係搵唔到佢唔同嘅係，當年我係好熱衷於去起佢底，不惜行十幾層樓梯，穿過幾多個班房嘅情況之下，都要搵到佢依家反而係有心無力，成日都會諗既然佢都就嚟走，自己個心態係咪應該咁堅持呢。

喺嗰個禮拜入面每一次返到屋企，拎住部電話嗰陣無時無刻都想sms佢希望大家唔使見面之下，傾嘅時候更加流暢唔會俾氣氛影響咗好多時真係打咗野喺個對話框入面「做緊咩呀 」「聽日食唔食早餐 」「屎忽鬼我搵到首歌好好聽喎 」但真係要去到撳傳送嗰陣唔知點解就有好多顧慮唔知各位巴打絲打有冇試過啦以往同某個人send sms嗰陣，總係份外小心打完之後不斷喺度改驚對方唔鍾意望望下又好似發覺唔係咁好delete晒佢重新打過不過去到最後都係冇send出去其實我對住佢呢未試過咁樣嘅由啱啱識佢嗰陣都冇經歷過呢個階段，係唔知點解，依家就出現呢個情況好想同佢講好多野但係又唔知點講好真係好棘手有一日，放學嗰陣搭巴士，離遠我見到佢個身影如果係幾個禮拜之前，我就一早行咗過去啦不過依家我選擇靜靜雞喺後面睇下可唔可以上到車之後，坐佢隔離傾下計結果件事真係好似我咁樣諗喺佢之後重有幾個人，遮住佢嘅視線而當佢上咗車唔會望後面嘅時候，我先至選擇上車跟住就去上層一去到上層之後，我發覺有樣野好特別就係佢選擇咗坐第二個位唔知大家重記唔記得啦，佢條友坐嚟坐去都係同一個位上層右手邊由頭數落去第六個位，重要係貼窗嘅不過我眼前所見，原本應該有人坐嘅位，變咗一個吉位佢自己應該坐咗去後面因為我見到前面係冇人，我唔知佢見唔見到我啦喺嗰一刻我就諗到一樣野，究竟佢咁樣避開我，連一個坐咗十幾年嘅位都選擇唔坐當然唔排除其實係唔關我事只係佢純粹想坐第二個位你當我ff啦既然係咁，重應唔應該去搵佢呢我成日覺得一個人應該要有自知之明，要識趣俾返少少面自己好，尊重對方都好啦，既然佢都咁樣何必重要勉強情感上，我好想知佢點解要咁樣做，好想行過去問清楚佢，好想好似以往咁樣，一齊做好多無聊野不過所有嘅情感都俾理性抑壓住既然佢咁樣避開我就無謂再糾纏喇，轉變得太快，你地睇嘅覺得意外，應該會明白置身當中嘅我，嗰一刻有咩感受中學年代嘅男仔，一有呢啲事梗係會搵信得過嘅朋友傾架啦前提係要信得過我都唔例外諗住同Cyrus講呢件事，條友咁撚八卦應該肯聽之後證實原來我冇估錯Cyrus:「唔怪得你呢排呀同返我地食飯啦屌又唔見佢行過嚟搵你喎你知啦你兩個真係好猖狂成撚日都一齊見到佢就見到你咁樣，呢排佢冇行過嚟，原來真係發生咗野」我:「你又真係醒冇問到如果唔係咁多人面前都唔知點樣答你 」Cyrus:「識咗你幾撚耐丫有啲咩鍾意有啲咩唔鍾意點會唔知不過佢真係要走呀 」我:「係呀警告你唔好講出去呀 」Cyrus:「得啦戇鳩不過你真係唔搵佢得返一個禮拜都唔夠喎 」我:「佢自己都避開我唔通重衝過去咩煩佢咩 」Cyrus:「講真啦我又唔係你我又唔知你地發生咩事，就真係好難講嘅我都知你有自己諗法冇乜野俾到你，有咩想講就講晒啦屌 」Cyrus的確係一個好好嘅聆聽者對於我嚟講呀，所以一直以嚟有咩想講都係搵佢亦都多謝佢冇嫌我煩跟住我就一輪嘴同佢講晒啦Cyrus:「佢咁樣講擺明冧你啦屌 」我:「冧我又要特登避我 」Cyrus:「我唔係佢撚知咩你同佢一齊咁耐冇曖昧嘅咩 」我:「我真係唔知喎 」Cyrus:「屌你啦係咪玩野呀全級都覺得你兩個係一齊你兩個自己唔知嘅咩 」我:「我同佢都唔係好理人點睇嘅有冇曖昧嗰種尷尬就真係唔知喎記憶中就好少 」Cyrus:「講真啦成日同你一齊點會冇野丫 」我:「佢以前講過唔想咁快再拍拖 」Cyrus:「上個禮拜你夠話唔好打咁多飛機 」我:「咁你就錯喇我真係減少咗 」Cyrus:「唔係話最近出咗新片喎 」我:「係呀係呀係呀 」Cyrus:「屌愈講愈遠 」我:「係喎戇鳩 」Cyrus:「真係唔係佢臨走前同佢講 」我:「講咩呀 」Cyrus:「咪又係好似電視劇咁囉喊晒口咁呀 」我:「唔好搞我最唔鍾意就係呢啲同埋佢點都要走，點解臨走前重要搞咁多野最重要係結果唔會變 」Cyrus:「講就講咗喇點樣做冇人逼到你，你都係想講下啫 」我:「真係醒目呀 」

就算我再冇記性我都記得佢講過會喺學校放聖誕假之前嗰日正式退學，嗰日係佢喺呢間學校嘅最後一日以後都唔會返嚟喺嗰個禮拜入面我喺度諗，雖然唔想同佢糾纏啫佢話就話避開緊我不過如果臨走前同佢講一兩句我諗應該ok掛當然啦返到學校都係得個講字因為真係唔知講咩好我又唔想行過去淨係講一句一路順風喎不過咁，去到最後我都係下定決心要行過去搵佢即使係一句毫無意義嘅祝頌語都好唔理咁多喇講就講啦，因為真係最後一日今日都唔見嘅話有排都唔使見悲觀啲睇都唔知會唔會再見返添所以我就諗住，一陣放學聖誕聯歡會嗰陣就行過去同佢講諗住嗰陣少人啲(因為好多都掛住玩)同埋根據慣例全部人都會留低喺學校即是話芊靈唔會好似之前咁樣一放學就走咗去啦當然啦我呢條撚樣成日都計錯數唔知點解真係冇次計得啱點解咁講呢話說我地lunch出咗去食飯因為今日聖誕聯歡會樓下有人book咗場同埋我地老師又放遲咗學校冇位就不如出去啦咁樣冇問題丫好正常啦係咪先返到嚟嗰陣重坐咗喺班房喺度睇人捉鬥獸棋突然之間聽到有條友嗌我我擰轉頭望原來係呀宏佢好緊張咁樣叫我出去我心諗咩事呢咁樣咁自然就跟咗佢出去啦，一出到去，呀宏:「你去咗邊呀搵咗你咁耐 」我:「出去食飯囉做咩呀 」呀宏:「芊靈頭先退學呀你知唔知呀 」係喎原來佢冇公開好多人都應該未知我自己估Michelle一定知啦咁friend原來Michelle都收得幾密連自己男朋友都冇講不過依家唔係講呢啲野住我:「佢依家呢 」呀宏:「唔知佢呀你又咁遲返平時見你喺學校食點解今日唔見你 」我:「今日咁撚多人樓下又搞聖誕嗰啲野唔好講住咁佢喺邊度 」呀宏:「我淨係知頭先Michelle同佢落咗去校務處成半個鐘之前 」我:「好 」聽完之後梗係跑落去地下啦由未識佢去到依家臨別，都係離不開同佢玩捉迷藏求神拜佛今次真係唔好再錯過好記得嗰陣我重誇張過就嚟遲到嘅時候落場追波都冇咁肉緊，缺點唔怕記多一個俾人入咗咪下一球囉不過今次係最後一日佢最後一次著住呢套校服而出現喺呢間學校，唔會再有續集又或者係下一次所以真係跑落去地下，明知就嚟打鐘要上堂都冇理到留堂就留堂啦所有野都要分輕重不過唔知係咪真係我唔好彩，定還是真係冇緣我落到校務處，係見佢唔到唔好話佢，就連佢好姊妹Michelle我都見唔到跟住當然係發晒狂咁樣搵啦特別喺地下嗰層，乜野小食店呀操場呀我都有去甚至乎我同佢以前喺嗰度食飯嘅園林休憩處都去埋都係搵唔到我估你地會諗，唔係嘅肯定係好似電視咁啦心灰意冷嗰陣，無啦啦芊靈會喺唔知邊度行返出嚟大家對望重要攬住深情對話滿口山盟海誓嘅承諾係咁樣諗嘅話，好明顯就真係睇得電視太多現實點會咁好彩呢我可以講係冇以上嘅情節出現嘅跟住上堂嘅鐘聲已經響起咗，好記得嗰陣我迫自己快啲諗，搏唔搏多一鋪唔好返上去住試下搵晒每一層除咗第二層因為係教員室明知山有虎重偏向虎山行唔好意思我真係冇咁大膽亦都有晒藉口，一陣課堂入面嗰個老師問我頭先喺邊度嗰陣，應該要點樣答如果真係要罰咁冇計啦都要架喇嗰陣繼續周圍喺度跑睇下見唔見到芊靈，一路跑一路望，個口重要一路噏住未走未走從來都未試過咁貪心，希望真係有夢想成真不過嗰陣可能真係冇乜理性即使係冇科學根據嘅野都好想佢會出現，搵下一層搵下又一層，真係搵唔到可以講time's up跟住都見到已經過咗三個字，既然搵唔到，唉咁樣就算數啦返去班房啦咁唔係點啫正當我行緊樓梯落返去自己班嗰陣時，我地條樓梯係可以望出去街外面嘅環境就見到一個好熟悉嘅藍色書包一個近幾年幾乎每日都可以見到嘅書包，不過最近過嚟禮拜同佢冇乜聯絡，突然間又出現返喺我眼前我好想大聲叫，不過距離真係有啲遠，同埋點講都好都係喺學校，依家重要係上堂時間我可以做嘅，就只係一路望住佢離開自己視線見到佢依家身處嘅呢個位應該係啱啱先出去學校門口，即是話頭先我搵緊嗰陣，佢應該重喺學校有時唔係話你想點就如你所願邊個話付出就一定有收穫，細個好多人咁同我講，我嗰陣真係唔明今次可以第一身體驗咁先至刻骨銘心，永遠都記得嗰日係2008年12月19日。

返到去老師梗係問我點解咁遲返嚟我話冇呀肚痛囉咁樣已經唔理佢信唔信總之就咁講啦好彩佢都信跟住就一路上堂啦，上上下堂嗰陣喺度諗係喎都可以打電話嘅啫雖然佢或者唔聽肯定唔係親口講見到面咁理想架喇不過只要重有方法同佢有交流，都仍然會去試就係咁樣嗰陣自己決定咗一陣放學就即刻打電話俾佢同埋有一樣野都想知，就係佢幾時離開香港睇下可唔可以送下機都好丫依家真係戇鳩鳩乜都唔知以免一陣打唔到俾佢，又或者佢唔想聽我電話，所以一陣諗住行過去搵呀宏睇下佢知唔知芊靈邊日會走都唔知點解咁撚戇鳩當初唔記得問真係抵死當時我覺得，佢唔返嚟學校啫，唔代表即刻去外國架嘛所以即使頭先喺學校搵唔到佢都唔緊要啦或者其實只係自己安慰自己，不過覺得唔係世界末日唔係冇得扳講多一陣就放學，之前都講過啦嗰日係聖誕聯歡咁樣就梗係即刻去隔離班搵呀宏同埋Michelle點知過到去唔見佢兩個，問下其他蛋散佢地喺邊度，跟住又話佢地嗰班冇搞聖誕聯歡可能應該走咗我心諗唔係呀嘛竟然有一班唔搞嘅咩係咪鳩吹架不過我見同我講嗰條友個樣好誠懇可能真係冇鳩吹如果係咁嘅話就大鑊因為其實我係冇呀宏電話更加唔好話Michelle所以我最希望一陣間芊靈有聽電話咁樣成件事就最美滿唔使煩呢樣嗰樣。好記得嗰日喺學校玩咗一陣就走，聖誕聯歡都係食野嘅啫當然一路喺學校嗰陣一路都喺度諗返早幾年重有芊靈喺隔離嘅日子我唔係話想叫春不過懷緬都係人之常情啫特別係出學校門口嗰陣，成日凝住會有條友同我一齊搭巴士都係咁啫冇乜特別嗰陣一心想快啲返屋企，我諗過喇，如果我用自己電話打過去，驚佢會唔聽啦啱唔啱先不過用屋企電話就冇呢個疑慮佢亦都唔知我屋企電話今次重冇死結果返到屋企，九秒九打電話點知打過去係留言信箱應該係冇開機咁冇計架咪再打囉打咗幾次都唔得我就肯定佢重未開返，咁唔緊要啦，好似頭先我所講，佢今日退學啫唔代表即刻去外國就算我當佢飛過去過聖誕，都唔一定係今日飛不過咪制，照樣喺msn打一句一路順風先雖然佢好耐冇on，又或者唔知係咪block咗我啦當然都可能係自己set咗顯示為離線其他野就當面先同佢講，打完之後，其實成日心情都唔多好喺學校又撞唔到連想聽下佢把聲都聽唔到，谷鬼氣拎個波落去樓下踢因為小弟屋企樓下有個五人場，平時冇乜人用嗰個球場一向心情有啲鬱悶嘅時候都會落去射籠我今次醒目呀，帶埋個電話落去唔知一陣有冇人打嚟俾我架嘛，當然我都知機會唔高不過當然唔係隨身啦，我都驚跌電話，嗰陣窮撚邊有錢追電話所以帶咗個袋落去，順便裝住電話發洩完返嚟應該好啲嘅，唔使咁躁落去踢咗大約成個鐘左右啦，原本想走嘅點知有人嚟佢地話四打四差一個就叫我一齊踢盛意拳拳冇理由推架啱唔啱先所以就踢多陣先返去抖順條氣，見到差唔多夠鐘返屋企食飯咁就冇再踢落去跟住當然係拎部電話出嚟睇啦，睇下有冇人打俾我話就話唔大期望啫，不過都想睇下有冇奇蹟發生一拎出嚟嗰陣，就見到有四個未接電話兩個人嚟佢地分別打咗兩次，一個唔知邊撚個，另一個原來係Cyrus我想見到嗰個電話number梗係見唔到啦即使有心理準備，不過都係好唔爭氣咁樣嘆氣唔緊要啦咁我之後打返俾Cyrus先我:「做乜撚 」Cyrus:「啱啱去撚咗邊唔聽電話係咪打緊飛機 」我:「落咗去射籠呀屌痴撚線日日打飛機咩 」Cyrus:「鳩知咩你咁撚鹹濕 」我:「痴線由你把口話我我一定唔服 」Cyrus:「屌唔好講住你係咪得罪咗呀宏佢啱啱問我拎你電話 」我:「呀宏咁唔通頭先有個人打俾我但我冇聽到嗰個就係佢 」Cyrus:「係咪971開頭丫 」我:「係呀係呀 」Cyrus:「咁肯定係佢啦屌 」我:「佢有冇話你聽咩事 」Cyrus:「嗰陣喺屋企打緊機呀重要啱啱開咗場我冇問佢呀我都唔得閒，淨係俾咗電話就算 」我:「得得得我大約估到咩事依家打俾佢先 」Cyrus:「咁撚急係咪大鑊野 」我:「一陣同你講。」

收線之後我就打返俾呀宏即係頭先我未接來電嗰個電話唔知係咪真係咁撚唔好彩佢電話通呀不過就冇人聽直覺話俾我聽，佢搵我應該係關於芊靈純粹直覺唔好問點解跟住再打多兩三次都係冇人聽突然間靈光一閃，係喎可以試下打俾芊靈睇下依家會唔會有人聽先點知同晏晝一樣都係冇開電話我真係唔撚知咩事唉算數啦，今日都唔知撞咗幾多次板都係死死氣返屋企食埋個飯先再算返到屋企我就冇入去房用電腦呢個都係我不嬲嘅習慣從來都唔鍾意身水身汗返入房覺得咁樣好撚污糟大佬個個都係我瞓嘅地方嚟架嘛啱唔啱先由細細個開始習慣都係咁樣一定係沖完涼先入房嘅落街買野食唔計啦，夏天放完學周身汗都要返去沖涼先入去房用電腦所以嗰日我都唔例外拿拿聲食完飯就去沖涼，沖完涼跟住就返去房用電腦一入到去見到個螢幕出現咗啲意想不到嘅事我見到有人msn搵我咁我梗係打開嚟睇，跟住原來嗰個係芊靈嚟打咗段好撚長嘅野出嚟嗰陣邊容許too long didn't read梗係即刻碌返上去睇下佢講乜，我好記得碌上去嗰陣，我係好緊張好想睇但又好驚睇到一啲我唔想知嘅事，所以我特登唔望嗰啲內容住一拉拉上去先，跟住逐啲逐啲碌落去以前msn會顯示日期架嘛一路碌嗰陣先發現原來我地好耐冇傾過計原本係幾日一次，一傾傾成版內容好撚無聊不過傾計氣氛好好好多都係秒覆係去到12月開始，出現咗有一段真空期直至到今日2008-12-19，對話框先至有返內容終於可以慢慢睇下佢講乜野。「壹仔呀，你依家睇到嗰陣，就係我準備出發去機場嘅時候喇，哈哈好似電視劇咁樣添，我第一句特登咁樣打架。其實呢我糾結咗好耐，究竟臨走前搵唔搵你好，諗咗好耐……最後都決定打，或者你應該估到呢排我避開你，我亦都覺得你應該知，所以喺度配合緊我，大家都冇出現喺大家眼前，你可能會感到不解，跟住落嚟我會講架喇，唔奢求你會諒解我，亦都唔苛求你會明白我，我只係好想單純咁樣講，我點解咁做啫，我知你從來都唔鍾意睇咁長篇嘅野，不過我都知你從來都係把口硬，成日都話唔鍾意好多野，不過我講兩講你就會肯做，可唔可以再試一次，唔理你為咗乜野原因都好，破例一次試下睇晒佢，真係一次咋，之後唔會再有多一次喇，多謝你。其實我好想講好耐，我從來都未見過一個男仔行埋嚟識女仔嗰陣，係問一啲無聊iq題架！！！知唔知成件事幾唔浪漫，我重記得你講咩呀，邊個區成日水浸丫嘛，唔使否認我係唔會記錯，你知我記性好好架啦，重要根本就唔好笑，但係你就係咁喺度笑喎，搞到我都笑埋，根本就唔係用條題目嚟引我笑嘅，最初識你嗰陣都係覺得你好得意，點解成個腦都係呢啲無聊iq題，喺度講埋俾你知丫，其實呢平時啲人問我iq題，我係唔會估架，唔係因為我冇iq你唔使咁快入我位喇，而係我估野真係好差，唯獨係你嗰啲唔合理唔好笑又好無聊嘅iq題，我係真係會去諗，未識你嗰陣夜晚我瞓覺嗰陣真係有諗呀！！！絕對唔係講大話，同埋重有一樣野，喺我分手之後，好多男仔都主動行埋嚟我身邊，有唔少都好友善咁樣同我示好，不過感覺其實真係唔多好，簡單講即係太過拘謹，可能佢地驚講多錯多啦，每一個字聽落去都好似係有鋪排咁樣，我覺得咁樣唔係正常傾計嘅模式，係唯獨你呢條友，講野粗俗都死，從來都唔會收口，平時又冇記性，成日唔記得野，旁人睇落去咁多缺點嘅一個人，正正係令到我覺得好舒服，相處得好自然，每次同你傾計嗰陣都會好開心，呢幾年都係咁樣，其實呢好多時我都係為鬥嘴而鬥嘴，因為好想聽你嗰啲甜言蜜語哈哈，次次你都會講到天花龍鳳，不過我又受喎，明知係假不過我都係好鍾意聽。你好明白我，知道我鍾意啲乜唔鍾意啲乜，不過另一個角度睇，你都好唔明白我，因為你睇唔穿我鍾意邊個人，或者唔可以將個責任推俾你，其實我都有我嘅問題所在，一路唔敢同你講，因為我好驚你唔鍾意我，當同你講清楚之後你會唔接受，可能有人講得冇錯，愈重視一樣野就會愈保守，所以一路都冇明示俾你知，只係一直暗示同埋係咁提你，希望有一日你會知，“Y”stands for your，依家諗返起以前應該大膽啲，不論你係咪鍾意我都好，我都應該親口同你講，唔應該用埋啲所謂嘅暗示，重新嚟多次的話自己就會識做，不過呢個世界從來冇呢回事，錯過就只有錯過，無論你有幾遺憾都感動唔到時間，佢都唔會理你有咩諗法，只會低著頭一直向前行，冇一樣野可以阻止到佢步伐，至少我同你都唔得啦。九月十月嘅時候我知屋企有呢個決定，而且重知道唔知幾時會返嚟香港，可能幾年可能十年，我唔可以拖住你成世，我好想咁樣做但真係唔得，所以一定要同你分開，不過嗰陣真係唔知點樣同你講，中間有兩個月其實有好多時間空間，不過我真係唔能夠下定決心同你斷絕聯絡，所以一直擺喺心入面，繼續同你相處催眠自己，係直至12月我知道真係好快會走，既然終須一別，又唔想無啦啦好似人間蒸發咁樣，突然唔見咗，所以下定決心同你講，長痛不如短痛，雖然我都拖咗好耐喇……同你開口嗰一刻重緊張過會考，明明成件事好簡單，不過都係會毛管直豎，我從來都冇諗過「我要走」呢三個字係咁難講出口，對住任何人講我都唔覺得係一件難事，我重會安慰返對方添，唯獨係對住你，就連望你眼神都唔敢，因為好驚你會融化我個決心，到時又講唔出口，知唔知有一刻我好憎你，我憎你點解唔敢叫我留喺度，嗰陣我重有奢望你可以俾勇氣我，其實係架，如果你話唔想我走，我真係會同daddy媽咪講，唔擔保一定得不過會有膽量同佢自己嘅諗法，不過諗深一層其實我更加憎我自己，成日都咁軟弱，我好想好自私咁樣留低，不過依家關乎到我一家人，唔係淨係我一個，我真係唔可以咁自私，為咗自己私慾而唔過去外國，我知以daddy個狀況去外國投靠我姑姐係比較理想，媽咪都有咁樣同我講，壹仔唔好意思，真係好對唔住，我冇勇氣去自私，我知道如果我再係咁成日同你一齊，去到走嗰日對大家都唔係好事，與其留戀倒不如乾脆決斷一啲，所以我選擇咗一個好差嘅方法，就係特登避開你，其實每一日我都好想行過嚟你班房，好似平時咁樣一齊返屋企，不過我知道我遲早都要適應，既然係咁就不如俾自己一個緩衝期，對你對我都係，否則我認為我自己走嗰日更加唔習慣唔開心，壹仔呀壹仔，喺度再講一次對唔住。當然我講就咁樣講，不過好明顯你講中咗，我都係一個口不對心嘅人，我知我要同你斷絕聯絡，不過真係唔忍心，我好希望重搵到啲蛛絲馬跡係同你有關係，所以我特登叫咗我媽咪，去買你屋企用開嗰隻柔順劑洗衫，我每一次搭巴士挨住你膊頭嗰陣，都會聞到呢一陣味，初時有啲唔習慣架，不過慢慢就適應咗，重覺得好好聞，有時明明唔攰都要挨住你膊頭，就係咁解，你係咪講過點解我要成日聞你件衫，其實就係呢個原因，我好想記得呢一陣味，每次聞到呢一陣味就會知道中學嗰陣，隔離永遠都有一個男仔，我係咁鍾意同佢一齊，我係咁鍾意同佢出街，最重要最重要最重要一點，就係我一直都咁鍾意佢，我依家著緊嗰件衫，同埋我帶過去嘅衫，都係有用呢一隻柔順劑，我好想一陣搭飛機嗰陣，耷低頭嘅時候會聞到你陣味，去到一個新地方嗰陣，夜晚瞓唔著嘅時候又可以聞到你陣味，唔知點解就覺得好安全好舒服，呢排晚晚瞓覺嗰陣我都係咁樣，跟住自己隻眼就好唔爭氣咁樣濕咗，但我真係唔可以拖住你一世，唔可以對住你講任何承諾，因為連我自己都唔知自己可唔可以遵守，壹仔呀壹仔，你要記住第日搵女朋友嗰陣，一定要好好記性，記性唔好嘅話你就會成日唔見野，例如上到大學嗰陣，你要叫佢提你拎水樽，因為你成日拎出嚟飮，飲完就擺喺地下唔記得擺返落書包，同埋如果嗰日落雨，你叫佢一定要提你帶遮，特別係搭巴士嗰陣，因為唔提你嘅話一定會唔記得拎，你冇睇錯呀係一定呀，重有，你要講埋俾佢聽你有好多野唔鍾意，唔鍾意去戲院睇戲，寧願喺屋企睇，去海洋公園唔鍾意玩機動遊戲，因為你好驚離心力，淨係鍾意玩摩天輪，就係貪佢夠慢唔刺激，你唔鍾意食buffet，因為你對生蠔同埋長腳蟹冇乜好感，對你嚟講食野最緊要係方便，淨係鍾意食日本魚生其他魚你都唔鍾意，又唔食得辣喎，唔鍾意燒野食淨係鍾意打邊爐，唔止咁少呀你知你好煩，你要提你將來個女朋友，無時無刻都要預備你通街唱歌，特別係啲少人嘅地方，因為你一諗到就唱，你要叫佢一定要識陳奕迅，因為如果對方唔識嘅話，你自己就會覺得冇咁過癮，都唔知咩人嚟成日都逼人聽，好彩我有聽啫如果唔係真係唔識，重要提佢你係一個好貪玩嘅人，無時無刻都想整蠱人，叫佢唔好咁易嬲，因為愈嬲就會愈整蠱得多，你就係一個咁變態嘅人，最後最後就係一定要叫佢好鍾意你，因為如果唔鍾意你，係包容唔到一個咁特別咁奇怪嘅你，有人就係可以咁鍾意你，一直都包容咗你幾年，所以先夠膽咁樣講。原諒我前言不對後語，嚟到最後真係就嚟走，就俾我自私一次，八點鐘我就會入閘，理性上我係唔想見到你嚟，不過情感上我係好想好想好想見到你，希望你會嚟啦，再同你講嘅野都唔多，喺張生日咭同你講晒，提示係五點鐘，我好記得我地第一次一齊放學嘅時候係五點鐘，哈哈我係唔會記錯架，希望你會明白係點解啦，估唔到去到最後都要暗示，我走咗之後其實冇乜特別，都要繼續奮鬥落去，你講過話好想入到大學，你唔係蠢一定得架，加油加油加油，同埋你每日放學一定要記得帶齊手冊功課筆袋銀包水樽，你知你記性幾好架啦，去到呢度都冇咩好講，最後一句就送返你曾經唱過俾我聽嘅歌詞俾你啦，有借有還，大家冇拖冇欠，好喇唔講咁多，再見。原來這裡沒有你 原來世界沒有那麼美」睇完佢個訊息嘅時候，再望望右下角，顯示為22:00，遲咗幾個鐘不特止，重偏偏多咗一分鐘，乜都冇早過，就係早咗六十秒。

哈哈有時真係好諷刺大家唔好睇劇睇上腦唔係每一個男仔都會衝去機場送自己鍾意嘅女仔機，跟住喺個女仔入閘最後一刻趕到深情對望，用擁抱甚至係一個吻代替說話我呢條戇鳩仔就係一個反例可能真係冥冥中有主宰，如果唔係今日喺學校撞板多過食飯，我諗我未必會咁鬱躁未必會咁鬱躁我就未必落去射籠，唔落去射籠或者未必錯過佢呢個訊息可能頭先已經喺機場講晒我想講嘅野甚至有可能承諾好多野等等等等，依家所謂嘅心聲真係已經變咗歷史好記得嗰陣心情好奇怪因為冇諗過咁快會走，嗰陣點樣蠢點樣鈍都會明佢對我係點啦都寫晒出嚟問心嘅，對比起拍唔拍拖，其實我覺得後悔佢臨走之前嗰陣講真拍唔拍拖又如何，起碼我同佢中間發生嘅事唔係假對佢嚟講我就唔知，不過如果你問我，嗰啲係實實在在，有血有淚嘅回憶，縱使唔圓滿都好起碼可以確實係有發生過反而去到最後一次都冇行過去搵佢，成日都驚呢樣驚嗰樣，結果一日推一日周而復始，邊個叫最後先至醒覺根本從頭到尾就大把時間只係自己唔識去珍惜冇去爭取，我依家咁樣講得，即係代表由始至終我都冇怪過天亦都冇怪過所謂嘅際遇，唔係金融風暴令到我今時今日落得咁嘅下場根本就係自己處理手法有問題就係因為咁，我連嚎啕大哭嘅資格都冇，又或者調返轉講，可能真係冇緣分啦其實我好憎咁樣去解釋因為我覺得緣分係好虛無飄渺，自己亦都搵唔到當中有咩科學根據我唔係話冇呀我只係話自己唔識咋不過喺呢件事上面，我搵唔到第二個更加貼切嘅解釋依家可以肯定嘅，就係從來都唔係唔好彩，只不過係冇緣跟住醒起芊靈嗰段msn留言，入面有提到張生日咭，重話咩五點鐘幾經辛苦終於搵到出嚟，搵到之後係咁喺度睇，起碼睇咗五次，都見唔到五點鐘呢三個字究竟佢講乜呀我真係唔明，原來一直蠢鈍愚昧嘅，始終都係我。太陽都係照常升起日子都總係要過，芊靈走咗之後，其實我生活模式都冇乜點變咪又係毒撚一條喺搭巴士嗰陣隔離冇人囉食飯嘅時候唔會再有女仔喺隔離有時上堂發緊夢嗰陣，會諗起以前啲野咁囉有冇唔習慣冇就呃你啦持續咗幾年當然Cyrus都知呢件事係點佢冇講啲乜，不過feel到佢驚我唔開心，盡量少提芊靈呢個人嗰陣喺學校，其實好想行過去問Michelle究竟芊靈佢依家點不過再細心諗，如果我真係咁樣做嘅話，Michelle之後九成九都會同佢講返啦而佢喺封信都講埋點解佢之前要避開我，依家真係避到去一個我見唔到嘅地方，無謂再特登打探佢嘅消息都係嗰句，當時我嘅心態係成全，佢講咗咁多野我當然會識做，事實上依家我唔可能好似以前咁樣，成日為佢做野咁難得仍然有任務喺身，我應該好似以前咁樣，遵從佢意思去做亦唔係根據自己意願所以嗰陣我從來都冇問過Michelle，芊靈佢嘅近況係點，當然啦有時夜闌人靜，特別係用緊電腦嘅時候，當然會偷望佢facebook同埋msn啦佢都係冇再上線，唔知係封鎖咗我定係用咗新ac啦總之當時情況就係咁，佢要搵我嘅話自己會搵我架啦其實我真係我好想問佢，即使係最簡單最低能嘅一句，「近況如何？」我都好想對住佢講就算佢覆我「好。」就咁一個字我都真係心滿意足，唔會再強求不過最後都係冇做，我唯有自我安慰，說服自己咁樣係大家嘅默契唔應該去破壞最好嘅做法，就係唔再打擾大家。而既然分開了 問好亦不必要

係咁咦講下之後發展啦雖然我都知好多人冇興趣理我呢條柒姑碌當係俾面我啦屌我都係講一章到唔會講好撚耐喺度提一提時間線先以免大家混淆芊靈走嗰陣係08年12月嘅事嗰陣係讀緊中六，讀緊中六即係話好快就會考A-Level啦記得嗰排我嘅生活就係溫書操卷不斷咁樣循環唔係講笑去到中七嗰陣，我同Cyrus夜晚真係少咗打機我地不嬲都係每一晚都打可能大家都知嚴重性，所以有啲野唔使講大家都識做當然我有時都係好唔爭氣喺度諗利申真係有時唔係成日假若冇金融風暴的話，對我嚟講情況有冇變呢會唔會喺我A-Level路途上面，出現咗多一個盟友一齊捱過去創造更加多回憶呢不過好快我就會懶係好理智咁樣同自己講再咁樣諗都係於事無補辛苦嘅咪又係自己不過要知道情感嘅野好難每一刻都咁理性我唔想咁樣，但唔到我話唔想所以有時真係自己搞著自己，好地地硬係要諗咁多野最後我同Cyrus都係誤打誤撞咁樣入到u重要係同一間添因為我地個選擇係一樣大家個分又係差唔多佢條撚樣高我一分嗰陣我地都唔係好知咁多架淨係知一齊讀一齊玩，就冇理咁多本身都真係冇乜特別興趣嘅科既然係咁就不如好似中學咁樣囉排序一樣就算好彩最後真係得逞咁就繼續一齊玩啦至於係邊間就唔講啦，費事相認柒到搵窿捐我只係可以話清水灣嗰邊其實都已經自爆咗哈哈好多人都話上到u重唔係周圍溝女扑野我想講你地冇估錯嘅不過嗰個唔係我囉有冇理過我呢條毒撚嘅感受唔係個個都咁好彩架屌我嘅大學生活唔算好精彩囉識做識到朋友嘅不過hi-bye friend囉諗深一層都正常嘅都已經過咗純粹交心嗰個年紀有時係咁架喇冇辦法，問啲咩都話唔知冇呀咁樣又一日喇真係見過好多傻仔俾人爆心事情情塔塔嘅有變態嘅都有既然前車可鑑又點會撞板呢咁都撞抵撚死啦啱唔啱先不過讀緊大學嗰陣，難免會諗返起中學嘅規則人真係好撚犯賤過咗去又懷緬以前嗰啲枷鎖，從前最反感嘅野，依家竟然走去感觸唔知講乜好，戇鳩仔一個好記得老母問我留唔留低啲中學校服佢話唔要嘅話賣出去，我好快就同佢講要留喺度又唔係窮到要靠呢啲錢開飯屋企雖然唔係大不過未至於擺幾件衫都冇位留低啦咁樣，跟住佢都冇理我話知道就算對我嚟講，著呢啲校服嘅日子應該係我最開心嗰個階段無憂無慮好舒服我都講過啦，未轉校之前真係好唔鍾意轉校，不過時間唔同答案都會隨之而有變我好慶幸當日有轉校，冇呢個舉動我諗我唔會有依家嘅野開心唔開心嘅回憶都好，呢套校服就去見證者亦都係我活過嘅證據所以即使依家唔著都好，都唔會拎去賣，喺我執緊呢套校服嘅時候，就見到當年有個女仔送俾我嘅嗰件黑色出街衫好耐冇著過，一路都唔敢著可能依家過咗幾年喇，已經釋懷，終於再敢重新揸上手哈哈好彩自己都冇點走樣就咁望都應該重著到跟手我就諗住摺返件衫啦突然之間我就見到件衫背面嘅右下角又係有三個字好撚細隻嘅白色粗體英文字，以前冇留意過「YCL」驀然間我諗起同一個人送俾我嘅波衫，都係有呢三個字再記返起當日嗰個msn內容嘅其中一句「“Y”stands for your」我諗我大約都明係點解諗通之後我唔再好似以前咁樣，抱怨自己點解咁撚蠢反而係無可奈何一笑哈哈咁多暗示邊夠你玩呀，至少我一定唔夠所以大家嘅關係就好似依家咁樣。

大學其他冇乜特別就唔多講有冇溝女梗係冇啦我好明顯就係一條毒撚同埋隨住年紀愈嚟愈大，要諗嘅野開始真係好多唔再係以前咁樣鍾意就一齊啦我又冇條件做一個player喎我都想屌完閪就算或者問有邊個唔想丫鬼叫唔靚仔又冇錢咩唔係話認唔認命而係出到嚟做野嗰陣先發覺，太多野真係不能兼顧咁啱我呢條毒撚好重視私人時間嘅有返工嘅巴打就明，禮拜六日難得放假真係好撚爽同埋從來都唔覺得單身係好辛苦食乜野做乜野全部自己話事唔需要同人交代，人始終都係要自私啲我唔會話係劣根性，的確係人之常情睇下你因為自私而做乜野啦，犯法嗰啲就梗係唔撚得你話好似我咁樣一條友自由自在我又唔覺得好差啫同埋唔知係咪真係開始變咗呀叔開始覺得識人真係好煩，變到唔想諗話題返工已經要戴面具，工作以外嘅時間我都想抖一抖除咗個面具佢反正我唔認為一定要兩個人先可以生存到係呀冇睇錯呀我係講生存唔係講生活呀生活太高層次好明顯我就係唔識享受走唔出自己comfort zone所以我真係好佩服嗰啲有勇氣走出舒適區嘅人因為我覺得真係好難我從來都唔敢去試，因為我好怕試完之後會失去依家擁有嘅野即係我係嗰種死都唔會all in嘅人心態一直都係咁樣，所以同同學同事相處都係有限度交流傾計一定會傾嘅不過唔會話傾得好深入囉大家點到即止當然啦身邊好多女仔都係豬閪稍為叫做好樣啲嘅已經有仔咁就唔做咁多野喇安份守己做一個港奴算。幾年前有單野好特別真係好巧合，信又好唔信又好冇所謂啦咪當聽下趣聞嗰日係2011年9月17日一陣我會講點解會咁記得個日子當時重係讀緊u，話說嗰陣我就同一個男仔friend去旺角睇啲野睇乜撚唔記得咗之後佢問不如去朗豪坊行一陣先搭車好冇咁我心諗你咁問得唔通話唔好咩屌於是就一齊去咗朗豪坊喇原本一直都冇乜特別，點知跟住發生咗啲野話說朗豪坊咪有兩條好長嘅電梯嘅先係一條長嘅電梯跟住要行多四五步就有另一條長電梯一直上到去最頂咁樣我地就搭兩條長電梯上到去最頂跟住慢慢落返嚟，因為嗰陣傾緊野都算幾好傾所以就決定不如慢慢行啦傾完先返去一上到去最頂就逐層逐層落返嚟，各位都知朗豪坊上層嘅設計係橢圓形我地逐層逐層落呢一定係環繞全層嘅咁樣好正常啦冇乜特別跟住行下落啲行下落啲，就去返第一條長電梯到達嗰個位即係要行多幾步先可以搭第二條長電梯嗰層呀跟住隔離嗰個問我，繼續咁樣慢慢落去定係一次過搭長電梯落返去咁我就話唔趕時間繼續兜啦於是我地再慢慢咁樣落返去去到有一層(即係依家uniqlo嗰層)咪有條好短嘅電梯落返去food court嗰邊嘅咁我地就行過去搭呢條咁短嘅電梯落返去喇我同佢一路行嗰陣就一路講野嘅，嗰陣我應該屌緊唔知邊條撚樣所以就冇特別留意側邊又或者迎面嘅人突然間行行下我眼尾有一個好熟嘅面孔掠過嗰陣真係好近，因為我對住我個friend屌人嗰陣呢我係望住佢嗰邊嘅佢就係企我右手邊，咁我眼尾自不然會見到我右手邊迎面而嚟嘅人啦不過因為嗰陣我個重點唔係放喺呢度所以冇話好專心咁樣留意，係去到好近嗰陣先至見到一個好熟悉嘅面孔跟住即刻停低擰轉面望嗰個人嘅背影，第一眼望返過去就見唔到因為真係好撚多人，喺過咗幾秒之後啲人開始散開，終於見返疑似係嗰個人嘅背影不過嗰陣佢已經行得好遠，隔離有男仔有女仔三四個咁樣其實我唔肯定佢係邊個，淨係覺得有啲似啫唔通返咗嚟香港跟住我個friend見我停低咗就問我有咩事我話冇野呀繼續行啦咁樣一路行嗰陣我一路諗，究竟好唔好行返去試下搵呢個人出嚟其實我好想咁樣做不過依家突然走咗去，又好似唔係好尊重我個friend咁樣無啦啦話走就走呢個時候我個腦係好亂，腦入面有好多諗法不過唔知點樣做可能嗰刻嘅衝擊實在係太大，直至我行到去臨落地下嗰條電梯嗰度我知道唔可以再拖一定要迫自己做決定，唉，衰就衰啦反正都係一次我同我個friend講，我:「唔好意思見到有個舊同學我返去搵佢先拜拜 」我未等佢答就已經擰轉面急步返去頭先經過嗰啲位嗰陣我個腦同幾年前都係一樣，就係希望唔好太遲即使最後證實唔係我預想當中，我都希望有呢個機會確認，唔想再一次錯過調返轉講即係冇進步過，幾時都係要同佢玩伏匿匿。

嗰陣行嘅時候真係全神貫注好細心咁樣留意迎面嚟嗰啲人唔容許睇漏眼行幾步就回頭望，我隱約記得我想搵嗰個人著咩衫一件黑色薄褸，冇紮頭髮，同埋一對啡色boot，當時就係根據呢啲條件去篩選睇下搵唔搵到，我好有信心我唔會認錯人從來都係得一個女仔，我係會咁上心大家認識嗰幾年唔係白費，見慣見熟點會咁易認錯，即使已經過咗幾年，喺人海中我都重係咁有把握，可以第一眼就認到係邊個一直以嚟朝思暮想，正正係呢一刻嘅要搵到佢嘅本錢好快就去返頭先見到佢嗰個位我諗唔使講大家都知，係見唔到啦跟住一路逐層逐層上去，每經過一間鋪頭，就望下入面有冇我要嘅野去到嗰一刻已經冇理其他人點睇話知佢地當我係傻仔戇鳩仔乜撚都好啦總之目標就係得一個，當然，現實總係殘酷嘅每行前一步，換嚟嘅就係多一分失望因為真係見唔到我想見嘅蹤影最後終於行到上去最頂層，都係見唔到佢跟住我喺度諗，係喎佢一定會經門口架喎就算佢搭地鐵的話都會經地下落去掛，於是我又拿拿聲落返去地下喺嗰度一路徘徊睇下見唔見到一個黑色薄褸冇紮頭髮著啡色boot嘅女仔如是者等咗成個鐘，都係見唔到呢一個人出現，呢個時候都冇得呃自己同當年一樣啦，冇緣分始終都係冇緣分，何時何地都唔會影響呢一個結果哈哈，原來經歷咗咁多失敗經驗，再試一次的話都依然會沮喪睇嚟我呢幾年嚟都冇學習過點樣處理。返到屋企，我再用電腦登入facebook繼續去睇下某個人嘅登入狀態都仍然係灰色，我唔認為佢冇玩facebook，我諗應該係開咗新account跟住我特登喺Michelle嗰度搵，當然啦之前都試過咁樣做，唔係今日先識唔緊要啦再搵多次啦，特登逐個逐個搵，都係見唔到關鍵字真係好難搵，最衰自己唔係起底組完全係零技巧，喺度唔怕講埋丫，其實呢我個腦有兩個好矛盾嘅諗法，有時我會好想見到佢即使依家關係已經大不如前，亦都已經展開咗新生活，我都重係好想見到佢一面，奢望可以講一句好廢嘅說話「呢排點呀？」唔去講以前，亦都唔會講啲好深入嘅話題，只係單純咁樣問近況就已經好足夠但係另一方面，我又好怕見到嘅佢唔係我腦入面嗰個佢始終冇見幾年，我唔認為佢會一成不變，講到尾，自己一直都唔想承認我同佢嘅關係已經變得好生疏變到連傾個計都要求神拜佛，一直唔見面嘅話我重可以自欺欺人喺度回味以前點樣美好，但係如果見到又不幸言中，佢已經唔係當年嘅佢呢一種真相個殺傷力真係好大至少對我嚟講，所以真係好矛盾有時好想見，有時寧願唔見，我都唔知自己想點向前行從來都係舉步維艱跟住我忽發奇想，係喎唔知我地幾耐冇見呢我記得對上一次見面就係2008年12月19日之後我特登搵返我cap咗落嚟嗰啲msn對話圖，我仍然記得我對上一次見佢就係佢send一段好長嘅野嗰日對返原來真係2008年12月19日，跟住就喺度數啦，原諒我戇鳩仔真係戇鳩鳩對住電腦右下角個日曆數最後終於數完，係1002日，嗰一刻我唔認命我特登從頭數多一次，都係1002，我應承自己數多一次，得就得唔得就算結果都係1002，呢個數字總係唔夠完美，如果係1000的話，你諗下成件事幾特別1000日後再見真係好似拍戲咁樣唔緊要，如果唔係1000咪多日囉，1001日對我嚟講都好有意義因為係我唯一一條為咗佢而諗嘅戇鳩iq題全世界唔明點解都好，至少我同佢都會知道呢個數字係咩回事你諗下幾浪漫大家相遇嘅日子就係當初一個玩笑，原來一早講定咗幾時再見又係好似拍戲咁樣不過，依家證實咗拍戲就係拍戲，現實係唔會咁好彩邊有咁多稱心如意丫，偏偏多一日，凸出嚟呢一日同當年早咗嘅一分鐘，的而且確係討厭成件事好唔圓滿，或者證明我真係唔係男主角。

又過多幾年有一日忽發奇想，係喎唔知佢個電話收咗皮未呢諗咗好耐最後決定用133屋企電話打過去，其實冇乜目的只係單純想打俾佢咁解雖然好耐冇打過佢個電話，我地傾計亦都由sms轉為whatsapp，改朝換代好彩重記得佢個電話係乜呢個想法一直喺個腦入面，諗咗好耐究竟好唔好咁樣做最終幾個月之後真係打咗過去，一路撳緊電話number嗰陣喺度諗好唔好出聲呢如果佢唔出聲咁我都係唔知究竟係咪真係佢不過如果我唔出聲佢會唔會出聲呢我出聲的話佢又會唔會認得我呢結果幾秒之後證實我係浪費咗唔少嘅腦細胞諗嚟都嘥氣點解因為第一句就係有把聲講停止服務哈哈我連佢個電話都冇埋等我重喺度諗咁多，所以話戇鳩仔真係有樣睇只能夠一笑置之冇其他反應咁當然，我又唔可以話我完全冇晒佢嘅消息嘅起碼我意外得知佢個instagram近幾年嘅事嚟嘅唔係好耐，咁究竟係咩事呢話說有一日我開instagram account佢咪有個措施係可以自動連去你facebook啲朋友嘅跟住我就諗唔好咁煩喇屌自動連去facebook啦睇下有邊個有玩，我記得嗰陣我都係第一時間搵芊靈英文全名又或者係佢個英文名，我都有搵，之後當然唔使問都知係一無所得啦一直以嚟都係撞板多過食飯我亦已經唔情願咁樣接受呢個事實，搵唔到之後我都冇理自己follow咗邊啲人幾百個account點樣睇晒呀，所以就冇睇到係直至到有一日，我搭緊巴士返屋企嗰陣喺度碌ig碌碌下我見到有張相我好記得嗰陣個心情係點樣，距離依家事隔幾年都重係記憶猶新真係好似電視所講世界靜止一樣，feel到自己個心喺度跳真係擘大個口得個窿咁究竟見到啲咩呢張相就係由Michelle出嘅相入面有兩個人，一個係Michelle啦另一個就係佢好姊妹，亦即係我好耐都冇見過，一直都好想見嘅芊靈嗰一刻自己個腦真係出現短路冇諗咁多野，相入面嘅芊靈，真係比中學時期有啲唔同冇咗熟悉嘅稚氣淺啡色嘅頭髮，嗰對眼重係好有靈氣對我嚟講從來都係黑洞，一見到佢就會不自覺被佢吸引笑起上嚟都重係咁有親切感我都勉強可以分辨到，佢呢個笑容唔係偷笑係確確實實因為開心而笑出嚟，而且重好大方去展示添當然呢張相個髮型就冇變到，重係初見嘅斜陰跟住我再睇張相，見到有tag咗佢，就係咁我就意外得知佢個instagram account原來佢依家叫Yvonne用英文名唔怪得搵唔到啦，我都係笨撚柒咁都諗唔到哈哈其實我同佢真係唔係好熟連佢嘅英文名都係依家先知咁你話喇，一撳入去原來係private不過都算啦反正係意料中事，嗰陣我希望佢有一日會變public，結果我就每日都去search佢個account睇下有冇變，當然我嘅願望係落空每一日睇到嘅野都係同尋日一樣，從來都冇改變係呀你地冇睇錯呀，我從來都冇諗過撳follow制，對我嚟講真係好難撳唔知佢依家個心態係點呢，會唔會好似當年咁樣，定係已經唔記得咗我呢條柒頭可能佢已經當冇事發生唔好睇得自己咁高啦傻仔人地邊記得你啫屌講就識講但始終都係唔敢撳我好怕會打擾到佢，我唔係想話自己好重要，事實上我都唔覺得自己真係好重要只不過無謂搏啫，所以之後每一次Michelle出post我都好期待睇下會唔會有機會見到佢，咁當然啦唔係每一次出都有佢份，大約幾個月見到有三四張係關於佢嘅相咁樣囉佢地出嚟食飯呀又或者去邊度邊度慶祝問心都好滿足架喇，曾經我以為一張都冇見唔到，咁樣依家有幾張都算係咁啦跟住有一幅相見到呀宏睇caption先知原來佢地重未散真係好撚勁真心佩服呢啲可以行咁耐嘅人，最簡單嘅愛情，從來都係得來不易，好羨慕佢。

好喇去到呢一章呢終於可以講返第一章嘅事，我都知隔得比較耐唔撚好意思中間講咗好多廢話咁喺度順便提返各位第一章嘅事啦話說喺上年十月嗰陣，我同Cyrus都收到以前中學嗰個班會主席嘅whatsapp事關我地有個班group，咁多年都算keep到啦幾個月左右會出嚟食下飯，唔係話次次去不過一得閒嘅話多數都會出席出嚟講下當年嗰啲戇鳩野呢個唔妥嗰個，嗰個唔鋸邊個，當時呢啲野好緊張架中學雞係咁架啦，依家睇返笑下就算每一次出嚟都算係開心嘅咁樣有一日主席話十月某個禮拜日，我地中學會搞乜撚野校慶日好似話唔知幾多年紀念絕對歡迎舊生返去嗰晚我地打機講咗啦，我同Cyrus都會一齊返去講真嘅咁多年真係冇返過去，以前係因為自己好撚懦弱唔係好鍾意重遊舊地嗰個感覺，睇開呢個故都知我係吊兒郎當嗰種人特別對於以前嘅野，我真係好難先至走出陰霾所以一直都冇返過去，去到近幾年心態有啲轉變反而覺得一個人返去冇乜意思Cyrus條撚樣唔係成日得閒我自己返去嘅話咪又係戇鳩鳩咁樣，嗰陣其實好想回顧一次以前中學我成日去嘅地方特別係某啲地方，隔離總係會有芊靈咁如果我依家一個人返去，唔知點解會覺得，成件事唔完整咁樣所以一路都冇返過，至於下個禮拜嗰個校慶日其實我真係收唔到風，究竟佢會唔會返嚟你知啦其實我好想問但係又唔想俾人知我重係放唔低亦都諗唔到有咩方法可以婉轉啲去問講真啦直接問嘅話，呀水都知你係點啦但我就係唔想俾人知呢個態度所以真係完全冇渠道去了解淨係知道我地嗰級好多人都會返去我心諗到時咪好撚擠擁咁多舊生都話返唔知佢會唔會返嚟呢咁耐以嚟嘅經歷，已經教識咗我一樣野，就係所有野都唔好幻想咁多見步行步就算，到時諗完之後但結果唔係我諗咁樣的話，受苦嘅咪又係自己見過咁多次鬼，都已經怕黑。當然跟住落嚟終於有啲眉目嗰個校慶係禮拜日搞，話說喺禮拜六嘅時候，我好似平時咁樣喺度碌ig碌碌下見到Michelle影住套校服上面有個校徽同埋prefect章學校又咁好嘅冇收到佢嗰章內容大致係話聽日會返去跟住我見佢tag咗幾個人，其中一個就係芊靈言下之意即係芊靈聽日都會返去嗰陣好興奮不過唔敢諗咁多始終我真係撞板多過食飯試過就知道做人都係保守啲好直至我見到佢tag嗰啲人喺下面留言，我就初步估計應該全部都會返不過都未敢肯定住，因為重未見到芊靈喺下面留言，隔咗一陣再睇就見到有句「好期待好期待好期待」唔使望個username都知係邊個當佢有好強烈嘅意願嗰陣，就會將同一樣野打三次哈哈真係咁多年都冇變之後我就知佢會返去喇，跟住又開始緊張究竟如果真係見返嘅話講咩好呢，祈求就祈求咗幾年終於等到呢一日唔知會點呢，會唔會避我定係已經當冇野唉你條撚樣算得上係乜野邊個會對你咁上心所以我諗佢事隔多年，應該唔會再繼續避開我嘅我嗰晚就係喺度諗點樣應對咁難得見返一定要準備得好啲唔可以再有差池，最少都講返一句對唔住當年我落咗去射籠見唔到佢個留言，最後冇去到送機我諗又稱唔上係人生遺憾邊有咁誇張丫屌不過一直以嚟都喺度等呢個機會可以嘅話我真係好想親口講即使佢已經唔再在意都好，我都想了解自己呢個心願講咗出嚟正式落幕，其他野已經唔會去諗，當然我都有同Cyrus講呢件事Cyrus:「係咪真係會返嚟架你知你幾撚好命水 」我:「屌你真係難聽過粗口 」Cyrus:「講笑啫咁樣講得應該會掛 」我:「希望啦真係好耐冇見過 」Cyrus:「如果見返佢係單身你會點 」我:「我冇諗過喎因為我唔認為佢會單身 」Cyrus:「可能人地等你呢雖然我不嬲烏鴉口 」我:「屌唔敢諗咁長遠，見返面傾到計都好夠 」Cyrus:「我真係未聽過你禮拜日會出街起碼識咗你十幾年都未約過你禮拜日出嚟 」我:「點會一次都冇呀 」Cyrus:「肯撚定呀我不嬲約你都唔會揀禮拜日 」我:「講真真係唔記得咗 」Cyrus:「知你籠野啦 」我:「唔講咁多喇打機啦屌橫傳俾你 」Cyrus:「好正到暈呀 」我:「屌你又飛機 」Cyrus:「垃圾手掣輕輕撳就咁撚大力 」打完機之後上床，原來我都好耐冇試過快啲到聽日嘅感覺特別係呢幾年，永遠都係做返到屋企就休息，每星期生活模式都冇乜點變冇咗後生嗰種幹勁，熱血，係唯獨今晚終於出現返一種好想到聽日嘅諗法原來咁多年都冇變主導緊我心情嘅，始終都係佢。

嗰晚上到床瞇埋眼嗰陣，出現返好多好耐都冇見過嘅畫面開心嘅唔開心嘅都有，再慢慢諗起當時嘅我，成日話大個咗一定要點樣點樣點樣哈哈到咗依家冇一樣實現到無論係對佢定係對自己都好，全部都係鳩噏對自己講過啲乜就唔講啦反正都唔係重點，不過我好記得嗰陣我有個好撚戇鳩嘅諗法就係將來要學識整糖因為我知佢好撚鐘意食糖特別係二寶同埋能得利，有一刻諗過將來走去學當然去到最後都係冇佢亦都唔係好似以前咁樣，成日都喺我側邊面目全非，好彩呢一樣野當年冇同佢講過如果唔係我都唔知點樣交代雖然，佢唔會在乎都好，但係講咗出嚟就係一個口頭承諾我做唔到嘅話只會有多一項罪名，重有好多嘅不過唔喺度一次過講喇我唔會話中學係最好呢一類說話始終真係個個都唔同唔可以一概而論，不過間唔中都會諗起以前嗰種生活跟住臨瞓前係咁提自己，發夢嘅時候一定要返去中學年代就算係好無聊咁樣坐喺課室嗰度，一個咁悶嘅情景都好，當然啦瞓著咗覺係控制唔到啦咁我都係想試下得唔得啫記得嗰晚就係呢個心態好想再經歷多一次以前嘅環境，當然啦去到第二朝，都係唔撚記得咗發咩夢記得嗰日我地班人約咗兩點半喺學校等因為開放俾舊生進入嘅時間晏晝十二點半先開始不過大家都係諗住有排傾，始終咁耐冇見起碼傾返幾個鐘所以就諗住食完晏晝先入去費事一陣傾傾下肚餓走出走入講起上嚟其實我唔知芊靈幾點入去，事實上我都冇渠道去知所以一切真係聽天由命，撞到就撞，撞唔到都冇辦法係睇下到時Michelle會唔會post IG story我估佢地都一齊去啦係咁嘅話就有方法知大約一點我就出去搵Cyrus食晏食完就一齊去學校，一出門嗰陣真係feel到自己緊張估唔到以前最熟悉嘅一個地方，熟悉到喺嗰度嘅時間分分鐘多過喺屋企竟然會有一刻因為去呢度而緊張嗰種感覺好特別不過的而且確唔到你唔陌生事實上畢業之後我都唔係成日關注學校嘅野，真係唔知依家變成點人事甚至係地方都好，的確係幾有新鮮感跟住再望一望電話見到已經過咗十二點半，即刻拎部電話出嚟上instagram睇下見唔見到我想見嘅野，一睇暫時見唔到Michelle有出story咁都放心啲，冇幾耐就同佢去食飯我好記得芊靈走咗之後，我同Cyrus日日都去同一間餐廳食飯真係風雨不改每日都去除非嗰日唔使返學又或者放早，不過嗰間餐廳幾年前執咗笠我都唔知依家同佢去邊度食好，最後就求撚其其去咗大快活利申絕對唔係阿活打手跟住都好正常冇乜特別係食完之後出返去商場，諗緊好唔好入去七仔買糖不過算啦費事做多左因為我真係唔想俾佢知道我咁多年都放唔低特別如果知道咗佢有男朋友的話，氣氛就真係好撚尷尬考慮到最差嘅情況再加埋自己嗰啲死人性格，都係唔好做咁多野純粹當係見返一個好耐冇見嘅朋友就算重要未知佢會幾點返，嗰陣再望一望IG story睇下Michelle有冇update結果都係唔見，咁就唔諗咁多入咗去先算途中見到好多師弟師妹我估係今日校慶嘅工作人員，著住校服咁樣周圍走，特別見到有一對師弟師妹慶幸重係講緊標準嘅廣東話大家你一言我一語互不相讓，個女仔口就硬不過表情都出賣咗佢又令到我亂諗野諗返起十年前喺同一個地點，著住同一套校服嘅一對男女嗰陣個女仔都係咁嘅樣，成日喺度偷笑十年人事幾番新，明知好多野都已經唔同咗不過偏偏就係唔小心諗返起呢啲野Cyrus:「唔係講笑真係好耐冇行過呢條路 」我:「你冇行幾耐我咪冇行幾耐除非你條撚樣偷偷地返嚟 」Cyrus:「戇鳩我使偷偷地 」我:「點知你呀對上一次係咪散學禮定係A-Level放榜 」Cyrus:「A-Level放榜先嘅 」我:「又好似係喎屌 」行下行下終於行到門口，Cyrus:「終於到 」其實我好想大聲講一句終於返嚟，不過好撚多人喺隔離同埋真係好撚戇鳩，所以都係暗地裏同自己講就算數希望今日唔好再一次帶住遺憾咁樣離開用咗十年時間，就係為咗呢刻換一個希望。

入到去啲回憶真係湧埋嚟每行一步感受就愈深，諗返起好多畫面特別係中六聖誕假之前嘅片段講真嘅，中六聖誕假之後其實我真係唔多印象你地都知我幾好記性架啦嗰一刻我先醒起，原來自己嘅中學生涯，根本就離唔開某個人依家先知一定係遲架喇，我亦都好貼地，冇諗天馬行空嘅事只係想今日唔好再一次空手而回記得我曾經問過自己，究竟想見返某個人定係寧願唔見見返的話，有可能要面對一個你已經唔認識嘅人，始終相隔咁多年變遷係好正常嘅事唔見嘅話，反而重可以停留喺美麗嘅幻想入面，回憶唔會被敲破嗰陣嘅我唔識答呢條問題，不過呢一刻終於搵到答案跟住再望下學校周圍 ，位置上面冇乜大改動同概念入面差唔多最衰淨係開放地下嗰層冇得行返上去，行多幾步就見到個prefect室重記得當年我同Cyrus偷偷摸摸咁入去裏面拎嗰本學生簿目的就係為咗偷睇芊靈叫做咩名諗返真係好撚搞笑一樣咁簡單嘅野竟然用咗咁多時間先知過程入面重要唔光彩，偷偷地拎出嚟又要靜靜雞上去班房嗰度睇睇完又要側側膊咁樣落嚟放返喺原位，真係唔知點解唔開口問跟住我就指住prefect室問Cyrus記唔記得呢單野Cyrus:「梗係記得啦屌講起上嚟你應該多謝我我唔係prefect嘅話都唔知會有呢本簿咁你冇咁快會知佢叫咩名重好記得我地兩個偷偷地入去拎本簿出嚟睇 」我:「最撚叻係你啦多謝 」Cyrus:「起碼你冇忘恩負義唔錯唔錯 」行行下就去咗操場嗰邊真係見到好多同學返咗嚟，成個場都係人大家耐冇見，見返當然係喧寒問暖始終唔係成日有機會聚埋一齊咁難得依家有呢個機會，個個都好珍惜至於我就當然係喺度周圍望啦繼續搵緊自己個目標，當然都係繼續食白果，成日都話冇期望，不過硬係喺度諗會唔會有奇蹟到頭來又係失望，其實我自己都好唔老實哈哈行行下見返以前個班主任唔係講笑離遠行過嚟，都見到容貌有老態歲月真係不饒人，唔到你否認班主任:「好耐冇見呀 」我:「真係好耐miss你重記唔記得我地叫咩名先唔好扮晒野話記得喎你話唔記得我都覺得好正常咁多學生要教 」班主任:「梗係記得你兩個啦壹仔， Cyrus唔好恰我老唔記得 」Cyrus:「你邊度老呀反而我地真係殘咗好多 」班主任:「唔使口乖喇我自己都知咩事對比你地畢業嗰陣真係老咗唔少係喎其他同學呢得你兩個嘅 」我:「我見到邊個邊個呀佢地喺嗰邊囉我地都係咁啱過嚟飲品機呢度買野飲 」班主任:「好啦唔阻你地我搵佢地先 」我:「飲唔飲野呀miss我請喎 」班主任:「好喎反正都口渴檸檬茶多謝你 」我:「好 」跟住我地就去買野飲啦，買完跟住就行返過去俾miss俾完之後再去另一邊睇下中間都撞到幾個同學都係照例傾下講下笑下，跟住再去另一邊睇我:「估唔到嗰條女依家唔錯明明以前係要捉去漁農處嗰啲嚟 」Cyrus:「係囉真係女大十八變痴撚線啱啱見真係唔差如果唔係以前自己見過真係唔撚信 」我:「咪係囉唔通減肥真係差咁遠 」Cyrus:「係掛真係好撚嚇人 」跟住佢講講下就望實我後面我:「做乜停低咗 」Cyrus:「有人嚟搵你喎 」我:「邊撚個 」Cyrus:「你自己擰轉頭咪知 」跟住我擰轉頭望，就見到一男一女行緊過嚟一個係Michelle，另一個就係呀宏，芊靈呢暫時重未見到呀宏:「好耐冇見喇喎壹仔，Cyrus 」我:「真係好耐 」Cyrus:「係囉又唔約出嚟踢波 」呀宏:「冇呀畢咗業之後都好少踢 」我:「等緊飲你兩個嗰餐如果請我的話 」Michelle:「唔知喎有人冇表示喎 」呀宏:「咁都叫冇表示 」我:「得喇你兩個唔使囇命叫我地呢啲毒撚情何以堪 」Cyrus:「咪就係真係潤我地啫 」呀宏:「依家做咩呀係咪發咗達成日唔見人 」我:「屌你啦做狗咋發達對我嚟講好遙遠 」呀宏:「係真唔係呀成日吹水 」我:「講堅唔係呃你 」Cyrus:「我都係狗咋屌你地呢 」呀宏:「我喺小學教緊pe 」Michelle:「我都係一個小秘書咋即係話都係做狗 」我:「呀宏你就fat fat啦小學pe堂 」呀宏:「我知你想講乜估唔到細路女都唔放過 」我:「我都冇講啲乜你諗乜野呀 」Cyrus:「係囉係囉冇見咁耐估唔到你思想混濁咗咁多 」Michelle:「係囉 」我:「Michelle都咁講呀 」呀宏:「講返正題先 」我:「頂你轉話題轉得好核突 」呀宏:「唔係呀真係講真呀 」我:「做咩呀 」Michelle:「有人坐喺後面等緊你呀 」見佢地講嗰陣個樣咁衰，大約都估到佢講邊個我:「邊個呀唔知邊個喎 」呀宏:「明嘅明嘅你鍾意低調我唔會篤爆你我地都係行過嚟報告俾你聽啫 」Michelle:「有人一入嚟嗰陣就坐喺嗰邊佢話喺嗰邊會等到你喎叫我同呀宏自己行住先唔使理佢 」我:「嗰邊即係邊度 」跟住佢指咗園林休憩處，即係我同芊靈以前食飯嗰個位我:「哦 」Michelle:「咁唔阻你喇遲下再講 」同佢兩個道別完之後，我:「咁我去一去嗰邊先 」Cyrus:「得啦識做嘅傾完whatsapp我啦唔阻你慢慢 」我:「你個樣都好衰 」跟住我就向住園林休憩處嗰邊進發，行過去嗰陣真係步步驚心，一直喺度諗究竟第一句講乜好尋晚諗咗成晚都係冇結論，不過依家唔到我退縮就好似當年撩佢講野咁樣，求其鳩噏希望唔好太過緊張出事啦一過到去就見到有個女仔背住我坐咗喺度我真係覺得當年朗豪坊嗰個係佢嚟但係你知啦佢點會好似我咁無聊，特登記住邊一日點會擺喺心啫所以我都係唔可以肯定，究竟我當日有冇認錯人，不過人唔可以成日都回頭望，特別係依家確確實實坐咗喺我面前唔應該再諗當日呢件事反正過咗去冇得挽回，倒不如抬起頭行過去活在當下跟住就一步一步行過去，終於都夢想成真，終於冇再一次錯過，最緊要最緊要最緊要，係終於可以見返佢要來的，始終要來。

一步一步行過去直至行到去佢側邊，終於選擇出聲我:「唔好意思呀小姐請問呢度有冇人呀 」芊靈:「冇人呀我都係喺度等人啫 」我:「好啦咁我坐落嚟喇 」一坐低咗我就同佢對望，好耐冇見過喇再見返而家都係同之前一樣，眼球總係唔安分咁樣停留喺佢度有咩想講其實嗰刻我個腦係空白咗幾年以嚟不斷咁樣諗，究竟重遇嗰一刻要講乜野原來諗嚟都係嘥氣根本就冇思緒淨係識眼定定望住佢而今日見到嘅佢同我喺Michelle 個instagram見到嘅差唔多，相同埋真人冇乜落差咁當然梗係想見到真人多啲啦講嚟都係廢話我要做嘅就係要抑壓情緒，唔可以透露最真實嘅表情芊靈:「做乜望住我呀 」我:「咁耐冇見唔係望下都唔得掛同埋你呢套衫好熟口面 」芊靈:「哈哈你記得呀 」佢今日著咗一件黑色褸，上面有五粒白色大圓點好似當年嗰件不過我知唔係，因為當年嗰件係八粒圓點下身亦都係一條黑色裙點解咁記得係因為我印象之中以嗰年聖誕係著得最驚艷亦都係我覺得最靚嘅一次我:「好似當年嗰件褸不過唔係少咗三粒白色圓點 」芊靈:「真係唔同咗喎記性好咗好多 」我:「唔係你估 」芊靈:「係喎你帶齊啲野未手冊功課筆袋銀包水樽 」我:「唉呀冇帶添 」芊靈:「哈哈話時話咁你知唔知我地幾耐冇見丫 」我:「我最後一次見你咪就係你退學嗰日依家17年就嚟十年喇 」芊靈:「係八年零十個月多三日 」我:「嘩大佬你嗰啲係咩記性 」芊靈:「講咗唔好睇少我記性 」我:「點呀返咗嚟幾耐 」芊靈:「14年返咗嚟屋企嗰邊都上返軌道咪返過嚟囉，依家幫緊daddy手 」我:「你就好啦太子女痴線我做緊狗咋 」芊靈:「痴線我都係小公司入面嘅打工仔同一般寫字樓冇分別 」我:「重請唔請打雜呀我ok喎 」芊靈:「請你唔起呀你知你要求幾高我有叫過Michelle不過佢唔肯話唔想我地之間有公事，關係好容易出裂痕後來諗返起都明嘅 」我:「頭先見到佢呀真係犀利佢同呀宏可以行到咁耐 」芊靈:「係呀唔係好多人行到咁耐 」講完之後大家望一望大家唔想太耐唔開口講野如果唔係氣氛一定好老尷焗住都要求其搵啲野講我:「呀bi呢佢幾好嘛 」芊靈:「上年走咗喇 」我:「sorry呀提返起你啲傷心事 」芊靈:「唔使冇野喎依家不過我終於明白你當年嗰句 」我:「邊一句 」芊靈:「之後唔會想再養第二隻囉除非咁有緣分自己行過嚟又或者喺街邊執到，如果唔係都唔會嚕 」我:「走得安詳 」芊靈:「其實臨走之前幾個月都知佢健康有啲問題睇咗醫生佢話上咗年紀嘅狗仔少不免出現呢個情況已經有心理準備不過記得嗰日返緊工，晏晝媽咪打電話嚟話俾我知佢走咗嗰陣都重係喊到收唔到聲的士司機都嚇親問我有冇事 」我:「你試下係我呢啲毒撚已經屌柒我叫我咪撚喊費事整污糟佢架車靚女就係大晒 」芊靈:「痴線唔好咁話人啦成日諗到人咁衰重係好似以前咁 」我:「你係靚女成日都有優待梗係咁講啦 」芊靈跟住喺度笑我:「笑咩呀 」芊靈:「冇把口重係唔收成日有意無意咁樣扮晒野讚人 」我:「從來都冇扮野至少對住你嘅時候係咁樣 」芊靈:「我都係唔會信你架哈哈係喎食唔食糖呀 」我:「好喎 」跟住佢拎咗一條二寶出嚟第一粒係黃色，以前嘅佢第一時間就俾咗我然之後再拎多一粒出嚟睇下係咪橙色直至見到橙色先至擺落口不過呢一刻唔係佢拆咗包裝紙就放咗入口，我:「你唔係唔食黃色嘅咩 」芊靈:「哈哈咁多年乜都變啦 」我:「um 」跟住到我，咁好彩係橙色自自然然就擺落口，芊靈:「你唔係唔食橙色嘅咩又話食橙色正傻仔呢樣嗰樣 」我:「學你話齋咁多年乜都變啦 」最後我選擇隱瞞以前拎黃色嘅真相我諗佢唔會知道個真相亦都冇乜興趣知，都係嗰句我唔想俾佢知其實咁多年都係冇放低過，既然係咁又何必特登講出嚟呢講下講下大家傾返熟，一切就好似以前讀書咁樣，喺同一個地點你一言我一語，從未間斷雖然唔係著住校服，年齡外貌都有唔少變化，不過嗰種氣氛重可以保持到冇被時間嘅洗禮而變質唯一一樣唔同，就係佢左手中指變得好刺眼，刺眼到令我有少少唔舒服，真係少少咋。

我:「你隻手好閃下喎 」芊靈俾咗個似笑非笑嘅反應我我:「做咩咁嘅樣呀開心野嚟喎 」芊靈:「嗯其實都想問你嚟唔嚟到我個婚禮 」我:「恭喜晒喎幾時嘅事呀 」芊靈:「呢句係真心說話 」我:「梗係啦我個樣似講假咩 」芊靈:「唔知你喎對住你，從來都係好難去猜測 」我一定要keep住講野如果唔係氣氛好老尷我:「總之就恭喜晒啦咁耐冇見一見返就同我講結婚，我都俾你嚇一跳呀準新娘 」芊靈:「痴線唔使咁叫啦我都唔係好慣哈哈 」我:「點都要慣架時代唔同咗唔通重好似以前咁叫你咩 」芊靈:「都係一個稱呼啫點叫我咪一樣 」我:「特別呀你知你唔後生啦26喇姐姐差唔多架喇 」芊靈:「唔好講到你唔係26喎你呀，都係遲我三個月咋重有26好老咩 」我:「梗係啦依家我都變咗呀叔喇重好似以前咁咩十零歲 」可以嘅話我寧願冇長大，不過現實唔可以我都唔止講咗一次，世界從來唔會為任何人而停低邊個都唔可能例外芊靈:「細我三個月就喺度扮晒野同你講呀唔好咁招積呀 」跟住我睇到佢隻右手郁咗一秒不過好快就停咗冇記錯嘅話佢呢個手勢係想伸過嚟扭我隻耳仔以前試得多所以好清楚佢啲動作係點不過唔同嘅係，呢刻未伸過嚟嗰陣就已經收咗手不經不覺真係改變咗好多當然我都識做冇講出嚟，詐唔知算我:「係係係我錯喇準新娘 」芊靈:「咁你嚟唔嚟呀 」我:「邊日呀 」芊靈:「1月13 」我:「等我望一望schedule先 」跟住我就即刻拎部iPhone出嚟，打開咗一個一片空白日曆，同時間個腦不斷喺度諗，究竟要點樣講好呢我:「講真真係唔好意思嗰日要同Cyrus佢地去旅行又唔早講一早講我咪叫佢地揀第二日 」芊靈:「咁呀唔緊要啦都係想通知你啫 」我:「不過你放心人唔到，手信都一定會到 」芊靈:「多謝喎咁樣 」我:「你以為我hea鳩你 」芊靈跟住喺度笑我:「無啦啦笑乜野 」芊靈:「冇我諗起城大反枱嗰條友啫 」我:「好撚戇鳩呀咁都諗到 」芊靈:「鬼叫你講得衰呀你唔講粗口呀我咪諗唔到囉 」我:「究竟有幾無聊先至會記得啲對白呢 」芊靈:「睇咗幾次咁啦哈哈 」我:「屌講返正題先真係會送禮物俾你警告你唔準唔要呀 」芊靈:「你送喎打死都要啦不過唔好咁貴喎 」我:「你同我定啦呢啲野一世人得一次，站在朋友立場識咗咁多年，送貴少少都應份啫況且咁耐冇送啦係咪先總之唔準唔要啦 」芊靈:「咁多謝啦 」我:「你老公係邊個嚟架 」芊靈:「佢係我daddy啲friend個仔嚟嘅，其實識咗好耐由我離開香港嗰陣已經識架喇 」我好想問係咪因為雙方家庭先至結婚不過最後選擇都係唔問，因為我淨係知佢好快會做人地老婆既然係咁嘅話，因乜而結婚又有咩咁重要我:「係咪好靚仔架 」芊靈:「哈哈差唔多啦同你相比你靚仔啲囉 」我:「屌講呢啲 」芊靈:「我都係跟你學野啫 」我:「好假囉好冇 」芊靈:「係咩我覺得你假啲喎 」我:「拍咗幾耐呀 」芊靈:「真係拍拖咪三年定唔知四年囉 」我:「咁你都唔記得 」芊靈:「老喇依家哈哈好似以前記得咁清晰咩不過依家睇愛情同以前少女嗰個年代完全唔同 」我:「正常啦過咗咁多年有幾多野真係一成不變 」芊靈:「你又啱嘅，細個嗰陣覺得鍾意咪一齊同你行到最後嗰個，就一定係自己最鍾意嗰個不過原來真係好多野唔係一定架喎 」我:「少年你太年輕了 」芊靈:「咁我咁樣諗嗰陣真係細個丫嘛大個咗梗係知唔係咁啦，結婚唔係兩個人嘅事唔同以前中學嗰陣，可以單憑自己感覺行事 」我:「係咩大個咗自然有顧慮唔可以好似以前咁樣，想點就點 」芊靈:「知唔知你呀以前幾蠢呀提晒水你都唔知 」我:「頂你嗰啲暗示有邊個會估到 」芊靈:「點會估唔到呀嗰張生日咭我特登畫咗一格格，嘥咗咁多時間畫就係想你易啲明點知你蠢到死咁都估唔到 」我:「唔係講笑我真係估唔到隔咗咁耐不如開估啦好冇 」芊靈:「你由第一個字嗰度一路沿住右下咁樣睇咪知囉五點鐘咪就係呢個方向 」我:「仆街啦估到嗰個都係痴撚線玩啲咁嘅野呀 」芊靈:「我都係學你咋你知你幾多iq題點知你識諗唔識估係喎依家重有冇呀 」我:「冇喇退化喇個腦重邊度諗到咁多 」芊靈:「痴線我以前一問你就有依家冇咁樣識女仔咩 」我:「個個似你咁靚咩我唔係係女仔都撩架 」芊靈:「痴線 」同當年一樣，每次一講呢啲野嗰陣佢個咀都會輕微郁向右邊哈哈個小動作真係一啲都冇變我:「你唔喺度我諗嚟俾邊個估 」芊靈:「係咩 」我:「梗係啦同埋真係想同你講句對唔住 」芊靈:「做咩無啦啦講對唔住 」我:「你臨上機嗰日我落咗去即時睇唔到你嗰段留言，呢句對唔住等咗好多年終於可以講 」芊靈:「係咩我都唔係好記得嚕況且都隔咗咁耐唔緊要啦 」我:「要嘅要嘅 」跟住大家繼續喺度話當年，其實我唔係好想講返以前嗰啲野特別係對住佢嘅時候，因為我要好努力好努力好努力先至控制到情緒，控制完之後再要隱藏最真實嘅情感其實真係好唔慣，睇到佢依家咁大方講返出嚟，原來咁多年都係得我一個放唔低人地早就已經擺脫咗唔想去接受不過偏偏擺在眼前，點輪到我自欺欺人。若無其事原來是最狠的報復

嗰日我地傾咗好耐講到夜晚佢話佢同Michelle今晚會食飯芊靈:「一唔一齊 」我:「唔喇下次先啦咁走咯 」芊靈:「嗯喂 」我:「做咩呀 」芊靈:「漏咗支茶呀重係咁大頭蝦嗱 」我:「唔該 」「下次先啦」，典型嘅客套說話，有幾可真係會下次丫同埋都係時候要抽離重見得返應該要感到滿足都唔可以再強求咁多，特別係佢好快就係人妻一切都塵埃落定唔怕老實講，嚟之前我有呢個心理準備知但係我發現我啲心理準備全部都係冇撚用去到嗰刻成日都控制唔到情緒當然最後有交換埋whatsapp同埋instagram我:「真係把砲喎有英文名Yvonne 」芊靈:「出到嚟做野梗係要多啲名傍身架啦係咪先 」我:「唔講真係唔知你叫Yvonne 」芊靈:「正常丫呢個名係過到嗰邊先諗出嚟中學嗰陣上英文堂miss都唔係叫我英文名嘅佢叫全部人都係叫返中文名哈哈 」我:「唔怪得啦 」我係唔可以喺佢面前開instagram因為我搜尋欄嗰度第一個就係佢，呢啲野費事俾佢知啦係解散咗之後我先至開instagram去搜尋嗰度打開一個我最常瀏覽嘅instagram用戶，鄭重地撳一個follow制終於可以撳呢一個制中間個過程都好繁複前後用咗幾年先至光明正大咁樣撳，冇幾耐佢就accept咗咁就決定返屋企慢慢睇啦冇需要心急亦都提自己唔到我心急，冇幾耐食完飯就返屋企之後就咁當然係透過社交網站去了解近幾年嘅佢係點樣始終我對佢嘅認知重停留緊中學年代講真嗰句唔係真係好熟我嗰陣自己講自己唔係想做乜，只係純粹想了解佢近幾年嘅情況啫好似朋友咁樣，絕無半點非分之想一睇原來都有80幾90張相幾年嚟講又真係唔算多咁就不如慢慢睇一碌就碌落去最抵，原來嗰陣呀bi重喺度哈哈我都好耐冇見過佢睇相同以前好似差唔多咁樣好似重肥咗少少再睇多幾張，發現有唔少都係Michelle重有幾個姊妹點解唔見佢男朋友嘅一路睇落去，睇到有一幅相係黑白底再睇埋啲內容應該係講呀bi走咗自問我以前都養過狗走嗰一刻真係好殘酷絕對絕對絕對唔會想經歷多一次亦都係因為咁所以之後都冇再養過狗，唔知嗰陣佢係點克服呢不過好諷刺嘅係，幾年之後嘅今日我先知就連關心嘅資格都冇乜野都要講時間，我都想喺佢失意嗰陣借個膊頭俾佢喊又或者單純咁樣陪佢，甚至只係一句好簡單嘅問好，全部都好想做不過全部都冇得做，就係因為唔啱時間咁樣跟住再睇，就見到佢有去張敬軒2014嗰個演唱會重要係尾場，隔離重有Michelle同埋幾個姊妹其實嗰個演唱會我都有去但係我就唔記得邊日，好彩依家呢個時代有Iphone，就算真係唔記得，都可以睇返啲相、片個日期於是我就拎部電話出嚟睇就見到係26號一於就上網睇下係26號邊場之後搵到原來正正就係尾場，不得不認命呢個世界真係好大，大家喺同一個空間都可以見唔到諗諗下又唔應該怪呢個世界結論同當年一樣，都係冇緣兩個字講完如果唔係點解成日喺同一個地方都可以見唔到重要咁多年都係不斷咁循環，根本就冇一個更加貼切嘅解釋或者好彩啲嘅話，早幾年已經可以見得返，係咁嘅話會有咩發展我唔去諗喇，事過境遷再去回想返其實需要好大勇氣好明顯我冇啦睇下睇下終於見到佢男朋友呀唔係，應該係未婚夫先啱正正常常啦冇乜特別，係咪好靚仔唔係囉講真我真係冇個人情緒純粹就咁睇去講啫咁樣起碼唔衰先我唔識睇人就唔去評啦，總之佢揀得就可以放心啦唔信佢自己唔通信我呢位咁多年冇見嘅朋友咩睇睇下發現佢好少會post歌詞，你知啦好多港女都好鍾意咁樣但係佢又唔多見直至再睇咗幾十張之後，終於見佢有post歌詞一直都唔多見唯獨係呢個post，咁就睇下係咩歌我有一秒ff過，嗰首歌係咪我以前喺佢面前求其鳩唱嗰啲陳奕迅嘅歌跟住先發現好明顯係我諗多咗首歌我就識不過就唔係陳奕迅嘅你地應該未必識因為都係十幾年前，我地呢啲中佬就識，楊千樺唱嘅曾經　發生過感情發生過不能推翻的許多事情叫天不應　留著記憶裡風景為我去指証　發生過感情發生過不能假裝的一些反應無法經營　原來你在不確定時候　已盡興睇完之後我喺度咀嚼份歌詞不過因為頭先我ff衰咗，依家我真係唔敢亂咁諗究竟佢聽緊呢首歌嘅時候係諗緊邊個，反正都冇得證實繼續喺度諗都係冇用，即使我見到佢出post個日期係國慶日我都唔敢諗咁多，咁多年以嚟我學識嘅就係安分守己同埋唔好尋根究底，因為真相未必係你諗咁樣倒不如留白，等件事有朦朧美，疑幻疑真或者係更加好跟住醒起佢話嗰張生日咭要一直右下咁樣睇，差啲唔記得呢件事，跟住就二話不說打開櫃桶拎返出嚟睇啦，明知冇用但都重係唔捨得扔不過我好感激當日咁留戀嘅自己起碼依家都可以拎嚟睇下究竟佢講乜搵到之後見到第一個字係我，跟住就依照佢講嘅方法去睇，睇完之後，大大啖咁吸氣或者真係以前從來冇細心咁樣看待，係自己太過無心裝載睇咗咁多次都係諗唔到，冇架喇我只有呢個反應依家都過咗衝動嘅年紀，日漸釋懷，唔到我唔咁樣諗。「我寫咗呢張卡好耐呀，你唔好唔睇晒佢呀，我嬲架!!!記得你鍾意毛毛質地嘅野，係咪好勁呢嘻嘻，你話你介意啲人送啲唔知乜野你，有啲野明明你自己就唔鍾意但又夾硬要收，我堅有聽你講呀嘻嘻，希望你會啱用啦壹仔，原諒我要出去買因為唔識自己整，17歲生日快樂呀傻仔。」

卒之睇晒佢啲相比起之前叫做了解多咗啲啲，真係少少咋唔係好多如果我話睇啲相就可以了解得好深入嘅話，你都唔信啦夜晚冷靜落嚟喺度諗咁耐冇見，見返就話結婚其實帶俾我嘅衝擊真係好大好多人同我講過，話女人著婚紗嗰陣係最靚自己都去過幾次婚禮題外話目的梗係黐飲黐食不過喺黐飲黐食期間見到新娘嗰種幸福自信真係由心而發，唔需要好強烈嘅表達已經有氣場平心而論我同意呢番說話嘅但係我更加清楚自己係咩性格其實我都好自私，一直以嚟我覺得自己唔係，不嬲我都以為自己係嗰種睇住人地開心自己就會好開心嘅人係直至知道呢個消息之後，我先知連自己都誤解咗自己叫我親眼睇住咁多年都放唔低嘅女仔同第二個男人結婚，我肯定會亂諗野我唔能夠擔保可以控制情緒，到時搞亂個party我就真係對唔住芊靈所以大家唔使諗阿牛嘅情節依家都可以話俾你聽一定冇對比起參與婚禮，唔去嘅話反而先至係一種尊重況且我都唔係啲乜野重要人物倒不如忍痛放棄呢個機會，對自己都係自私啲好起碼受傷程度高極都有個譜當然啦為免佢亂諗野，我都會將成件事包裝得好啲嘅其實可能佢唔在乎亦都唔會去理會不過只係我保守啲，做埋手尾咁解既然我同佢講話要去旅行，門面功夫當然要做足啦跟住落嚟我唯一一樣野可以做嘅就係應該諗送咩結婚禮物其實一直以嚟我都覺得送禮物呢啲野求其咪得囉不過對住佢，始終都係會唔覺意諗多好多野點樣得過且過嘅人，都總會有一絲不苟嘅時刻任何人都會有，冇人可以避免我特登瞇埋眼諗咗一陣，因為我覺得喺咁樣嘅環境，思緒係最旺盛一路喺度諗佢鍾意啲乜腦入面自己時光倒流，佢講過啲乜做過啲乜，一定要逼自己諗到然之後再特登拎本日記出嚟睇睇下有冇線索，望住一張張發黃嘅紙睇了又睇，終於都搵到我想搵嘅野慶幸以前手多有寫低啫亦都好好彩當日嘅我冇發夢，有聽佢講野佢講過話好鍾意一個狗仔嘅音樂盒每一次同佢行商場見到音樂盒，都會停低喺度望跟住就係咁講有幾靚乜乜柒柒又話如果有一個狗仔形嘅音樂盒就好喇透過回憶，我應該知自己要送乜不過要知道香港好撚難搵喺嗰排每一個禮拜日我都有出去，九龍港島甚至新界都有去都係搵唔到自己心目中想要嘅音樂盒，好多我都覺得好靚但係唔符合條件講真錢真係唔係問題唔係話有唔有錢，而係多錢極咪又係一次，之前都講，每個人都總會有一個人，係會特別去對待我都解釋唔到自己點解會咁樣，可能就係想心理上覺得佢係與別不同掛係呀其實真係好幼稚，所以一直都冇同佢講呢啲諗法講出嚟佢未必信，信嘅話都係當我傻撚咗既然係咁自己知咪算又唔需要人地認同嘅，況且可能佢已經唔鍾意但係我又唔想依家走去問佢喎，諗下都知你想送乜俾人啦，同埋我記憶中我真係好少製造驚喜俾佢反而佢就真係成日俾我，唔奢求我送返一次係叫做回禮，只係好想體驗下製造驚喜嘅感覺反正對我嚟講唔係好多人令到我有呢啲諗法，曾經有不過後來走咗，咁難得依家出現返，為自己為佢為乜都好都好想真真正正咁樣經歷一次。之後我有叫Cyrus幫手，事關佢條友成日網上買野(唔係淘寶)我就真係從來未買過乜撚都唔識既然坊間見唔到咪試下上網囉果然依家真係資訊發達嘅年代佢好快就搵到幾個關於狗仔嘅音樂盒出嚟跟住我就喺從中選擇，睇下邊個好，其中有一隻我覺得好似呀bi唔知大家記唔記得啦，呀bi係啡黃色長毛臘腸嚟其中一個音樂盒就係有啲似同埋聽佢口氣應該都放低咗，即係話見到呢啲野，都應該唔會諗返起佢唔喺度嘅事實所以就即刻叫Cyrus買呢個平就肯定唔平，不過唔緊要啦邊計較得咁多我真係好耐都未試過令佢開心讀書年代自問都應該有呢份榮幸不過跟住就有個長達八年幾嘅真空期，我都幾懷念單純想令一位女仔開心嘅感覺，所求嘅回報只係佢喺自己面前嫣然一笑就係咁簡單冇其他，除咗呢個音樂盒之外我重買多咗另一樣野，價錢相對地平不過一樣嘅係，我相信佢都係咁鍾意假如佢嘅喜好冇變的話係咩就唔講住喺度賣一賣關子先，我唔期望亦都唔可能修補所有遺憾，只不過呢幾年我學到嘅係，既然有機會有能力的話就應該珍惜修補一個得一個。咁樣喺佢結婚前嗰個禮拜我就特登whatsapp佢同佢講點樣俾禮物佢，所有野重新經歷嘅時候，唔知點解都係會比以前拘謹明明以前睇落去一樣好平常嘅事我:「我就買咗喇幾時得閒出嚟俾你呀地鐵站好冇 」芊靈:「唔使咁下話依家搞到好似同唔識嘅人交收咁樣假假地都識咗你咁多年丫 」我:「大佬呀你就嚟做人老婆唔係咁樣你想點 」芊靈:「咁又點啫都可以一齊出嚟食飯順便收禮物架 」我:「我冇所謂呀我唔知你得唔得呀 」芊靈:「有咩唔得你放心佢嗰邊我會直接同佢講兩個人出嚟食飯有咩問題呀，又唔係做乜 」我:「你講到咁就得喇一陣有咩冬瓜豆腐我唔負責 」芊靈:「我同佢一向都好有溝通約咗邊個一早會同大家講，亦都唔會阻止見邊個邊個 」我:「係喇係喇你啱喇想食咩呀 」芊靈:「打邊爐好唔好好耐冇打過依家重要咁凍 」我:「好有得話唔好咩 」芊靈:「唔係呀你唔想打可以食第二樣呀 」我:「冇野喇講下笑咋禮拜五好唔好我估你呢排幾忙架喇禮拜六日我諗都唔得閒 」芊靈:「禮拜五冇問題呀。我:「咁我卜咗位就打俾你啦 」芊靈:「嗯 」其實我真係好矛盾，原本我諗住逼自己快啲move on，盡量都唔想見佢原本諗住送完禮物即刻走，不過俾佢講講下，喚醒咗內心嘅私慾，最後都係忍唔住同佢食一餐飯我喺度不斷咁樣提自己，真係最後一次，同埋唔好睇得咁重，只係普通朋友約食飯，係咁多喇。

跟住我將時間地點俾晒佢啦然後就默默等待禮拜五嘅來臨，話就話當係普通朋友食飯啫不過一個人靜落嚟嘅時候又點會冇亂諗野老實講我就唔擔心我同佢會冇野傾搞到氣氛好尷尬事關呢一樣野喺我地身上好少發生，咁多年都冇乜點樣試過我都慶幸咁樣嘅始終我自己不嬲都係毒撚我都講過以前會好啲冇野講嗰陣都會盡量去R水吹務求令到氣氛唔好咁尷尬不過大個咗真係唔會有時放工嗰陣同同事兩個人行真係可以一句野都冇講過係唯獨有幾個人自己對住佢地真係好舒服，話題好自然唔需要夾硬諗芊靈就係其中一個當然，其實我有好多野都想問佢不過有啲真係問唔出口，同埋佢都重有一個禮拜就會成為人妻都係唔好理咁多，好奇心從來都會害死人有啲野唔知好過知所以都係決定乖乖地唔好理咁多，坐低食下野傾下計跟手送埋禮物，正式畫上句號以後未必會去到老死不相往來呢個階段，不過我諗唔會成日見面甚至係聯絡起碼自己都會避忌先，對住一個唔會有發展嘅人，我寧願狠心啲都好過拖泥帶水，其實依家見返真係唔可以太過強求起碼我重知佢生死，有佢社交網站，其實比起幾年前好好多人生在世，身邊難免會出現唔少嘅過客佢係其中一個，雖然大家唔可以開花結果，不過仍然想講一句老套嘅說話，感激佢嘅出現如果當初我冇轉校嘅話，究竟依家係點我都唔知我假設過得比依家好啦天方夜譚講一句，嚟多次嘅話我諗我都係會選擇轉校即使結果唔變都好，中間發生嘅野夠我回味一世結果係唔如意，不過過程冇得呃其實可以嘅話我真係好想咁樣同佢講，不過你知啦呢啲野點樣講出口你諗下打緊邊爐嗰陣喺度講啲咁嘅野，完全唔融洽所以抱住都係少講少錯唔講唔錯嘅心態去同佢食飯。好快就去到禮拜五其實我好想著佢送俾我嗰件衫唔好笑呀真係重著到不過拎出嚟望住件衫嗰陣喺度諗始終唔係咁好，畢竟身份有別所以最後都係著第二件嗰晚六點半放咗工之後就即刻趕去旺角因為我卜咗七點半佢話留位十分鐘照計就應該趕到嘅不過費事咁冒險喇去到先算啦多咗時間出嚟咪自己去附近行下，總好過遲到去到旺角，果然預鬆咗時間咁就去附近行下啦行到咁上下佢whatsapp我話會準時到跟住我就自己計時間去返嗰邊一去到打邊爐嗰度就見到佢喺度佢都望到我跟住我離遠示意叫佢入去入到去有條友就叫我地揀湯底芊靈:「你想要邊個 」我:「你話事啦冇乜所謂 」芊靈:「咁呀你就唔食辣嘅即係麻辣可以唔要又唔鍾意藥材味喎即係呢個藥膳都可以唔要豬骨你又驚淡番茄好唔好 」我:「屌你咁撚勁咁都知我豬骨驚淡 」芊靈:「哈哈其實係我驚淡啫不過你夠膽話唔驚辣咩夠膽話鍾意食藥膳咩 」我:「真係唔好得罪你十年之後都記得 」芊靈:「記性好過你少少咁多啦 」我:「係喇係喇最叻係你啦臨結婚前打邊爐唔驚到時唔啱著婚紗咩 」芊靈:「應該冇問題嘅我諗 」我:「梗係冇問題啦屌你身材邊有走樣似得我咩肥咗咁多 」芊靈:「你邊度有肥咁多呀咪同以前差唔多 」我:「肥嗰啲位你見唔到啫 」芊靈:「係咩睇過 」我:「唔好呀呢度公眾地方我把劍一出鞘唔係人咁品 」芊靈:「又喺度講衰野係第二個真係唔鬼睬佢 」我一定要盡量輕鬆啲，總之要俾一個豁達爽朗嘅形象唔可以俾佢知重有留戀，要記住今晚係同朋友食飯芊靈:「係喎你買咗咩禮物呀 」我:「使唔使咁心急呀話咗唔會走你數就唔會啦 」芊靈:「好奇啫問下都唔得 」我:「又扮扁嘴呢一招對我嚟講冇用小姐唔係中學生喇 」芊靈:「搞錯呀使唔使成日提住呀真係好老咩 」我:「咁唔係中學生唔代表老嘅起碼你都叫呃到人話係fresh grad應該都有人信 」芊靈:「咁你又誇張咗啲 」跟住嗰餐飯就係咁樣不停傾計，講以前又有講依家做野都有我有講笑咁樣話唔使講佢同佢未婚夫之間嗰啲甜蜜野，我話我自己係毒撚講呢啲真係想打擊我啫有咁大講到咁大好彩佢都有配合真係冇講跟住反而講咗好多依家做野嘅事佢話全公司唔係好多人知道佢係老闆個女因為費事惹來閒言閒語，所以都想保護自己同埋佢個姓都唔算好特別，所以啲人唔會懷疑佢同埋老闆同姓背後係有秘密關係佢話初頭唔係好慣架，有幾次真係忍唔住叫咗daddy好彩佢講得快同埋唔係好大聲所以冇乜人聽到依家適應咗就好啲啦不過都唔算真係好慣，講完之後就講以前喺外國嘅野我有問佢有冇溝鬼仔點知佢話冇話如果揀伴侶嘅話都只會揀香港人，芊靈:「你啲思想真係唔得呀一聽外國人就話係咪溝人地 」我:「點知你咁多呀啲鬼仔冇圍住你轉咩 」芊靈:「冇喎都唔係識咗好多個，有啲成日講埋啲唔好笑笑話跟住都冇理佢地嚕 」我:「哦 」跟住有條友行過嚟叫我地俾錢先我一手就俾咗一張1000蚊，我:「唔好同我爭呀準新娘今餐係我嘅 」芊靈:「點好意思呀，唔得梗係要俾返你 」我:「講明先唔收呀我唔好意思就真去唔到你婚禮 」芊靈:「傻啦唔使你一早話去旅行咁梗係去啦 」我:「呢餐同埋啲禮物當係人情呀費事又話我識咗咁耐唔俾人情 」芊靈:「我冇咁講喎 」我:「以防萬一啫 」芊靈:「咁多謝你啦又停晒手拎個碗嚟啦仲有啲丸同埋雞肉呀 」我:「唔該唔該 」八年前請唔到佢打邊爐，今年終於可以初嚐呢個滋味哈哈俾錢嗰下真係幾撚型嘅，八年前大家係朋友，八年之後一樣冇變究竟係慶幸抑或係惋惜，其實真係好睇個人唔同時期答你都隨之而唔同，真係冇得一概而論。傾多陣之後就走咗，我:「臨走前可以俾你喇唔好喺面前拆呀 」芊靈:「得喇嘩有兩個嘅 」我:「唔得咩見係你咋第二個收皮啦 」芊靈:「咁我都幾榮幸喎 」我:「唔係你估 」芊靈:「呢個咁重嘅咩嚟架 」我:「返去睇你咪知囉 」芊靈:「哈哈唔知點解好期待添 」我:「一陣你唔滿意咪仆街所以唔好咁有期待 」芊靈:「使唔使咁快戴頭盔呀 」我:「穩陣啲好你未來老公唔嚟車你咩 」芊靈:「佢話想呀不過我叫佢唔好咁多野做費事啦，一個人搭巴士有一個人搭巴士嘅好 」我:「咁好啦我行呢邊呀拜拜 」芊靈:「咁好啦拜拜 」我嗰晚冇野做問心其實我好想好似以前咁樣送佢一次搭巴士，即使係一次都好因為真係好耐冇試過不過既然下定決心要放手，咁就無謂做咁多野喇送多一程巴士又點，結果都係唔會扭轉既然係咁就唔應該多此一舉做埋啲改變唔到事實嘅野，否則最後搞著嘅咪又係自己返到屋企沖涼，沖完涼就見到佢send嘅whatsapp芊靈:「好靚呀多謝你呀呢世人收過最靚嘅就係呢份禮物另外嗰隻巴庫公仔都好得意呀thank you 」我:「新婚快樂 」事關我都唔知可以再講乜野，唯有講呢句算你估我唔想好似當年咁樣，對住佢講埋啲好唔知醜嘅野只係想令佢開心就冇問題不過成熟咗顧慮亦都自然多咗，大家嘅身分已經唔係十年前咁樣以前做得唔代表依家都做得，好多人講成長其實係失多於得至少喺今日，我冇咗十年前嗰份厚面皮同勇氣。跟住打開ig就見到佢啱啱出咗post上面影住我送俾佢嗰個音樂盒後面就有一隻巴庫公仔亦都係我口中所講嘅另一份禮物大家應該記得當年我幾撚叻仔送錯禮物呢件事一直都耿耿於懷依家有機會補鑊當然唔好浪費啦，即刻搵下邊度有獨立嘅巴庫，同埋要符合size盡量吻合當年嗰個kurumi，你知啦一大一細好奇怪最令我意外嘅係，原來佢一直都冇扔我呢個錯誤嘅禮物保存到依家，點解我會知因為嗰張相入面，新買嘅巴庫隔離就係當年嘅kurumi冇估錯應該係擺喺房個床頭度好感激佢咁重視呢一份錯誤嘅禮物我諗佢都唔係特登影因為個焦點係喺前面嘅音樂盒，只係睇個形我覺得係我當年買嗰隻啫相下面嘅內容大約係，「這就是我一直把這個位置懸空的原因，I still remember that promise。」睇完之後撳一個好簡單嘅like就係咁多冇其他，唔會去解讀佢講啲乜亦都唔會去回想究竟係咩承諾，起碼我覺得實質嘅like比起我虛無嘅估計，更加有意義總之見到佢開心就得，已經達成目標，其他野都係次要做戲當然要做全套，我問過Cyrus可唔可以配合我佢第一句就冇問題，果然係十幾年嘅老友喺我講做咩戲之前呢，我要先表達一樣野先其實Cyrus真係同佢女朋友去旅行佢地去日本日期亦都係喺芊靈結婚嗰期，呢件事係真嘅話說我首先要查下芊靈同埋michelle重有佢準老公嘅Instagram，睇下佢地有冇follow Cyrus同埋佢女朋友先查咗我半個鐘至九個字，終於見到佢地三個都冇follow咁樣成件事就安心喇，起碼唔擔心會穿煲先，記得當日我有去送機我:「今次真係唔該晒記住影多啲唔同嘅角度廢事同你出嘅post一撚樣 」Cyrus:「得啦識做喇講真我唔會質疑你嘅決定，亦都唔會問你後唔後悔我覺得你應該諗過度過先至咁樣做 」我:「識咗咁多年真係識咁多年冇得呃 」Cyrus:「屌唔係你估 」我:「不如依家就影一張先 」跟住我地三個就喺度影咗一張相，冇幾耐之後佢兩個就入閘我就梗係返屋企啦一上巴士就出post頭先嗰張相，「出發去日本 」冇幾耐就見到唔少人like咗芊靈都係其中一個咁就冇問題喇起碼佢見到先如是者跟住嗰幾日Cyrus不斷影相俾我，神社呀魚生呀街邊嗰啲動漫呀，林林總總咁就梗係二話不說全部upload上去Instagram啦，估唔到有一日我都要扮港女無中生有哈哈，好彩我個instagram一向都好少影自己個樣咁就易過骨啲，望落去起碼唔會有違本身風格唔錯唔錯，你問我咁樣做好唔好我真係答你唔到，唯一我覺得我咁做冇咩唔好囉，你同人講去旅行梗係要俾啲證據人睇啦就咁睇除咗冇樣之外我都唔覺得好大漏洞，應該可以嘅過幾日見到芊靈upload返佢結婚嗰啲相，老老實實真係幾靚我知你又話我盲捧，係咁架喇唔撚得呀真真正正成為咗幸福人妻(我覺得啦)可以正式告一段落今年佢生日嗰陣我有同佢講生日快樂，其實我好想夾啱時間不過費事搞咁多野啦始終都係唔想俾佢知我最真實嘅心態佢回完我一句多謝之後我都冇覆佢要記住我只係禮貌上同佢講啫，絕對冇代表任何野反而我生日嗰陣，佢就好似當年咁樣喺朝早嘅六點零五分同我講，的確有啲意外唔同嘅係，我唔可以再扮到我察覺到咁樣單純咁樣會返一句多謝就算身份唔同咗講野都有規限，其餘時間我同佢真係冇講野要知佢嘅近況只可以等佢喺instagram出post塵埃落定都無謂做咁多野，知道佢一切安好就算兩個我加一個妳，就係1001，上開兩登嘅巴打都應該知係點解喇既然係咁我都唔去重複當中意思，費事咁長氣啦或者當初一個玩笑，已經講咗我地之後嘅命運完結只係時間嘅問題，我同佢亦都冇打算繼續發展落去一到盡頭就冇之後，我啲預言冇個準，最唔想成真嘅嘅偏偏就中咗真係無話可說，最後想講一首我當年對住佢唱嘅歌，以前我唱嚟唱去都係頭兩句，咁多年後終於唱到去最尾嗰兩句都真係有啲耐哈哈，年紀唔同心態唔同，就連唱同一首歌嘅歌詞都唔同唱埋呢兩句就正式落幕。假使沒真的相愛又試問我在那夜至今為何始終不戀愛完

大家好，我就係故事入面嘅男主角，亦即係你地成日屌嘅壹仔，首先我要好多謝咁多位先，竟然會對一位陌生人嘅故事咁有興趣，睇得咁投入，事前我係完全冇諗過嘅，當然亦都要多謝樓主啦，日日都有出文，我係佢都未必做到日日出，對佢嘅感覺我唔講咁多啦，睇開故應該都知，講真嘅，我同佢以前嗰段關係，與其話好似情人曖昧咁樣，倒不如話係一對母子，我玩啲無聊野，做錯某啲事情，甚至行路仆街嗰類大頭蝦野，佢永遠都係扮演一個慈母嘅角色，有一件事我叫樓主唔好打出嚟，其實係好無聊嘅野，分分鐘佢都唔記得，係得一個戇鳩仔記咗咁耐，就係有一次放學，成班喺度打排球，唔係打比賽只係玩嗰種，突然之間踢波嗰邊啲人將個波踢咗過嚟排球場，咁我梗係諗住懶醒一腳踢返過去啦，好死唔死我助跑嗰陣左腳kick右腳，跟住梗係成個仆街，唔係講笑跌落去嗰下好撚痛，你知啦嗰陣係為咗要型，打死都話冇事，不過就坐咗喺隔離嗰邊抖緊，正當我坐喺度冥想嗰陣，佢就無啦啦坐咗喺隔離，我以為佢梗係笑鳩我啦，又或者鬧我做乜咁論盡，點知原來唔係，問我有冇事痛唔痛頭先嚇親佢，跟住唔知喺邊度拎張膠布出嚟，重講笑話以後每次我上pe堂嗰陣都要帶膠布，因為佢知我邊日上pe堂，事隔幾個月有一次我又整到，跟住佢真係可以即刻拎返膠布出嚟，重同我講知道今日我上pe堂先特登帶返學，果然有用，當然啦嗰陣我以為佢想認叻啫，所以就冇諗到咁多，我有親口多謝佢嘅細心不過佢都係例牌話我亂噏喎，其實重有好多嘅，大家都知我好冇記性架啦，以前學校有啲乜野特別事佢一定會提我，重有佢基本上日日放學都會過嚟提我執齊啲野先返屋企，呢點大家都知啦，從來都冇認真鬧過我一句，我喺球場插水咁冇品嘅行為，個個見到都唔會鍾意，支持，佢一樣都冇話過我半句，對住我，佢從來都係百般體諒，有巴打講得啱，呢世人我差佢嘅野實在係太多，責任從來都唔喺佢度。我同佢對上一次聯絡應該就係喺今年張敬軒六月嘅演唱會，嗰陣我有擺上ig，其實冇特別諗多純粹想分享啫，過幾日就見到佢搵我，都係講幾句冇乜特別，佢話佢同michelle一齊睇尾場，跟住我就多口問句佢老公呢，佢話佢老公唔係聽香港歌，話如果佢開到口叫佢老公陪就一定肯，不過佢唔想咁樣，所以就話唔使佢陪喇，佢重因為聽到追風箏的孩子所以好開心，事關佢原來好鍾意呢首歌，閒談幾句跟住就冇喇，結果喺嗰一晚，我就係咁聽呢首歌，大家都知佢幾有心思架啦，好似我呢啲咁遲鈍嘅人真係好難發覺，不過最緊要係自己知自己咩事，我唔知佢有冇訊息想借勢帶俾我啦，於是我就係咁咀嚼份歌詞，咀嚼完之後上到床自己喺度諗，已經冇理到自己係咪ff，好唔好試下俾我本陳年日期佢，當然事前我要影咗相save低啲內容先啦，唔係咁嘅話樓主就唔可以喺度講故仔，最起碼想俾佢知道咁多年佢都唔係單戀，只係錯愛啫。之後好明顯我就係諗咗幾個禮拜啦，大家都了解我嘅效率真係好撚差，結果最後我都係私自去搵佢，唉死就死啦，特登去佢公司嗰邊俾佢，俾完之後即刻走，唔奢求係一個回禮，因為一本咁樣嘅爛鬼日記係冇可能媲美佢一直以嚟送俾我嘅野，記得我去到就係話送俾佢希望佢肯睇啦，我見佢都係成個人o嘴，跟住我就講拜拜好快就擰轉頭走人，幾個鐘之後就收到佢嘅whatsapp，一嚟就話好叻，等我扮樓主打啲對話出嚟啦，芊靈:「估唔到你一直有寫日記，好叻仔呀，呢句係真心嘅，你知你架啦唔鍾意寫咁多野又唔鍾意睇咁多野，估唔到去到最後原來你寫嘅野係多過我好多好多好多，我知係你寫嘅因為我見到個『我』字下邊冇剔返上去，當我睇到呢個字就知係你親自寫。」喺度講下先，事關小弟個『我』字成日都唔記得剔返上去，即係左手邊嗰度呀，成日都係一棟就棟到落最抵，唔記得勾返上去，佢同我唔同班點解會知?因為之前有同佢講過我咁樣俾人扣分搞到要謄文，同埋佢有睇過我本手冊知道『我』呢個字係咁寫，真係估唔到佢重記得，我:「好多野唔可以當面講，又或者係唔敢當面講，衷心講一句對唔住。」芊靈:「傻嘅唔使講對唔住，我可以同你講我從來冇後悔過鍾意你，邊個都唔可以否定呢樣野，今日問我依然係咁講，冇錯你以前真係好遲鈍好遲鈍好遲鈍，太嚴重喇真係要講三次，不過今日俾我知道我以前唔係單戀已經好足夠，係真架冇呃你，可能好似你咁講啦，大家時間唔啱，或者真係冇緣份，呢一點我同你都控制唔到。」我:「我今日搵返你冇特別意思，千祈唔好誤會唔係想破壞你婚姻，只係一直以嚟都唔敢面對自己，冇同你講我點諗，講完之後就已經完成任務。」芊靈:「你都啱嘅身分唔同咗，好多野唔係兩個人可以控制。」總算俾佢知道咗我一直以嚟嘅諗法，係就係遲咗啲，亦都改變唔到啲乜，純粹係正面去面對佢咁解啫，而我同佢，下一次見面或者要等到michelle同呀宏結婚嗰陣，睇下人地會唔會請我啦哈哈，好喇今日鳩噏完畢。
[真人真事][校園][純愛]《兩個我加一個妳》